text:
 |
 52012PC0011
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin (Rialachán ginearálta maidir le Cosaint Sonraí) /* COM/2012/011 final - 2012/0011 (COD) */
 MEABHRÁN
 MÍNIÚCHÁIN
 1.
 COMHTHÉACS AN TOGRA
 Sa mheabhrán míniúcháin seo déantar cur síos
 níos mionsonraithe ar an gcreat dlí nua atá beartaithe le sonraí pearsanta san
 AE a chosaint mar a leagtar amach i dTeachtaireacht COM (2012) 9 final[1]. Tá dhá
 thogra reachtacha sa chreat dlí nua atá beartaithe:
 –
 togra le haghaidh Rialacháin ó Pharlaimint na
 hEorpa agus ón gComhairle maidir le daoine aonair a chosaint i ndáil le sonraí
 pearsanta a phróiseáil agus maidir le saorghluaiseacht sonraí den sórt sin
 (Rialachán Ginearálta maidir le Cosaint Sonraí), agus
 –
 togra le haghaidh Treorach ó Pharlaimint na hEorpa
 agus ón gComhairle maidir le daoine aonair a chosaint i ndáil le sonraí
 pearsanta a phróiseáil ag údaráis inniúla chun cionta coiriúla a chosc, a
 imscrúdú, a bhrath nó a ionchúiseamh nó chun pionóis choiriúla a fhorchur, agus
 maidir le saorghluaiseacht sonraí den sórt sin[2].
 Baineann an meabhrán míniúcháin seo leis an
 togra reachtach maidir le Rialachán Ginearálta maidir le Cosaint Sonraí.
 Bhí dhá chuspóir laistiar de ghlacadh
 Threoir 95/46/EC[3],
 atá i gcroílár reachtaíocht reatha an AE maidir le cosaint sonraí: an ceart
 bunúsach maidir le cosaint sonraí a chosaint agus saorshreabhadh sonraí
 pearsanta idir na Ballstáit a ráthú. Cuireadh Cinneadh Réime 2008/977/CGB
 leis mar ionstraim ghinearálta ar leibhéal an AE le haghaidh cosanta sonraí
 pearsanta i réimsí an chomhair phóilíneachta agus bhreithiúnaigh in ábhair
 choiriúla[4].
 Tá forbairtí sciobtha teicneolaíocha tar éis
 dúshláin nua a chruthú maidir le cosaint sonraí pearsanta. Tá méadú as cuimse
 tagtha ar chomhroinnt agus ar bhailiú sonraí. A bhuí leis an teicneolaíocht is
 féidir le cuideachtaí príobháideacha agus le húdaráis phoiblí sonraí pearsanta
 a úsáid ar scála níos mó ná riamh roimhe chun a gcuid gníomhaíochtaí a
 shaothrú. Tá méadú faoin méid faisnéise pearsanta a chuireann daoine aonair ar
 fáil go poiblí agus ar fud an domhain. Tá idir an geilleagar agus an saol
 sóisialta athruithe ó bhun ag an teicneolaíocht.
 Tá forbairt eacnamaíoch ag brath go mór ar
 mhuinín a chothú as an idirlíon. Bíonn drogall ar thomhaltóirí ceannach a
 dhéanamh agus seirbhísí nua a ghlacadh ar líne de dheasca easpa muiníne. Tá
 baol ann go gcuirfidh sé seo moill ar fhorbairt úsáidí cruthaitheacha na
 nuatheicneolaíochta. Is lárnach, mar sin, an ról atá ag cosaint sonraí sa Chlár
 Oibre Digiteach don Eoraip[5],
 agus, ar dhóigh níos ginearálta, sa straitéis ‘Eoraip 2020’[6].
 In Airteagal 16(1) den Chonradh ar
 Fheidhmiú an Aontais Eorpaigh (CFAE), a tugadh isteach le Conradh Liospóin,
 bunaítear an prionsabal go bhfuil ag gach duine an ceart go ndéanfar na sonraí
 pearsanta a bhaineann leis nó léi a chosaint. Lena chois sin, le Conradh
 Liospóin tugadh isteach in Airteagal 16(2) den CFAE bunús dlí sonrach
 maidir le rialacha a ghlacadh ar chosaint sonraí pearsanta. In Airteagal 8
 den Chairt um Chearta Bunúsacha tá cosaint sonraí pearsanta cumhdaithe mar
 cheart bunúsach.
 D’iarr an Chomhairle Eorpach ar an gCoimisiún
 feidhmiú ionstraimí an AE maidir le cosaint sonraí a mheas agus tionscnaimh
 bhreise reachtacha agus neamhreachtacha a thíolacadh, nuair ba ghá[7]. Sa rún a
 rith sí ar Chlár Stócólm, chuir Parlaimint na hEorpa[8] in iúl go
 mbeadh fáilte aici roimh scéim chuimsitheach cosanta sonraí san AE agus
 d’éiligh sí, inter alia, leasú ar an gCinneadh Réime. Ina Phlean Gníomhaíochta
 le haghaidh cur chun feidhme Chlár Stócólm[9] leag an Coimisiún béim ar an ngá a áirithiú
 go gcuirtear an ceart bunúsach maidir le cosaint sonraí pearsanta i bhfeidhm go
 comhsheasmhach i gcomhthéacs bheartais uile an AE.
 Sa teachtaireacht a d’eisigh sé dar teideal A
 comprehensive approach on personal data protection in the European Union (Cur
 chuige cuimsitheach ar chosaint sonraí pearsanta san Aontas Eorpach)[10], chinn
 an Coimisiún go bhfuil beartas níos cuimsithí agus níos comhtháite maidir leis
 an gceart bunúsach go ndéanfar sonraí pearsanta a chosaint de dhíth ar an AE.
 Tá an creat reatha fónta i gcónaí i dtaca lena
 chuspóirí agus lena phrionsabail, ach níor choisc sé ilroinnt ar an dóigh a
 gcuirtear cosaint sonraí pearsanta chun feidhme tríd an Aontas, ná níor choisc
 sé éiginnteacht dlí agus tuairim fhorleathan sa phobal go mbaineann rioscaí
 móra le gníomhaíocht idirlín go háirithe[11]. Is é sin an fáth a bhfuil sé in am creat
 cosanta sonraí a thógáil san AE a bheidh níos daingne agus níos comhtháite, a
 mbeidh taca ó fhorfheidhmiú daingean faoi a ligfidh don gheilleagar digiteach
 forbairt ar fud an mhargaidh inmheánaigh, a thabharfaidh smacht ar a sonraí
 féin do dhaoine aonair agus a athneartóidh deimhneacht dhlíthiúil agus
 deimhneacht phraiticiúil d’oibreoirí eacnamaíocha agus d’údaráis phoiblí.
 2.
 TORTHAÍ NA gCOMHAIRLIÚCHÁN
 LEIS NA PÁIRTITHE LEASMHARA AGUS MEASÚNÚ TIONCHAIR
 Is éard atá sa tionscnamh seo toradh na
 gcomhairliúchán forleathan a rinneadh le mórgheallsealbhóirí uile faoi athbhreithniú
 ar an gcreat dlí reatha maidir le cosaint sonraí pearsanta, comhairliúcháin a
 mhair níos mó ná dhá bhliain agus a raibh comhdháil ardleibhéil i
 mBealtaine 2009[12]
 mar chuid díobh maille le dhá shraith comhairliúcháin phoiblí:
 –
 Ón 9 Iúil go dtí an 31 Nollaig 2009, an Comhairliúchán
 faoin gcreat dlí maidir leis an gceart bunúsach go ndéanfar sonraí pearsanta a
 chosaint. Fuair an Coimisiún 168 freagra ar tháinig 127 díobh ó dhaoine
 aonair, ó eagraíochtaí agus ó chomhlachais gnó agus 12 ó údaráis phoiblí[13].
 –
 Ón 4 Samhain 2010 go dtí an 15 Eanáir 2011, an
 Comhairliúchán faoi chur chuige cuimsitheach an Choimisiúin ar chosaint
 sonraí pearsanta san Aontas Eorpach. Fuair an Coimisiún 305 freagra, ar
 tháinig 54 díobh ó shaoránaigh, 31 ó údaráis phoiblí agus 220 ó eagraíochtaí
 príobháideacha, is é sin comhlachais ghnó agus eagraíochtaí neamhrialtais go
 háirithe[14].
 Rinneadh comhairliúcháin spriocdhírithe le
 príomhgheallsealbhóirí freisin; eagraíodh imeachtaí sonracha i Meitheamh agus
 in Iúil 2010 le húdaráis na mBallstát agus le geallsealbhóirí ón earnáil
 phríobháideach, maille le heagraíochtaí príobháideachta, eagraíochtaí cosanta
 sonraí agus eagraíochtaí tomhaltóirí[15].
 I Mí na Samhna 2010, d’eagraigh Leasuachtarán Reding de chuid an
 Choimisiúin Eorpaigh cruinniú comhchéime maidir le hathchóiriú na cosanta
 sonraí. An 28 Eanáir 2011 (an Lá Cosanta Sonraí), chomheagraigh an
 Coimisiún Eorpach agus Comhairle na hEorpa comhdháil le saincheisteanna a phlé
 a bhaineann le hathchóiriú chreat dlí an AE maille leis an ngá atá le caighdeáin
 choiteanna cosanta sonraí ar fud an domhain[16]. An uachtaránacht Ungáireach agus
 Pholannach ar an gComhairle a bhí ina n-óstaigh don dá chomhdháil faoi chosaint
 sonraí ón 16-17 Meitheamh 2011 agus an 21 Meán Fómhair 2011.
 Eagraíodh
 ceardlanna agus seimineáir ar shaincheisteanna ar leith i rith 2011. I mí
 Eanáir, thionóil an Ghníomhaireacht Eorpach um Shlandáil Líonra agus Faisnéise[17]
 ceardlann maidir le fógairt sáruithe i ndáil le cosaint sonraí san Eoraip[18]. I mí
 Feabhra, thionóil an Coimisiún ceardlann le húdaráis na mBallstát le
 shaincheisteanna cosanta sonraí i réimse an chomhair phóilíneachta agus
 bhreithiúnaigh in ábhair choiriúla a phlé, lena n-áirítear cur chun Chearta
 Bunúsacha feidhme an Chinnidh Réime, agus thionóil an Ghníomhaireacht um cruinniú
 comhairliúcháin le geallsealbhóirí maidir le cosaint sonraí agus
 príobháideacht. Pléadh na príomh‐shaincheisteanna a bhaineann leis an
 athchóiriú le hÚdaráis náisiúnta Cosanta Sonraí an 13 Iúil 2011. Chuathas i
 gcomhairle le saoránaigh san AE trí shuirbhé de chuid Eurobarometer a rinneadh
 ó mhí na Samhna go mí na Nollag 2010[19].
 Seoladh roinnt staidéar freisin[20].
 Sa Mheitheal dá dtagraítear in Airteagal 29[21],
 cuireadh go leor tuairimí maille le hionchur úsáideach ar fáil don Choimisiún[22]. Lena
 chois sin, d’eisigh an Maoirseoir Eorpach ar Chosaint Sonraí tuairim
 chuimsitheach ar shaincheisteanna a ardaíodh sa Teachtaireacht ón
 gCoimisiún i mí na Samhna 2010[23].
 Sa rún a rith sí an 6 Iuil 2011,
 d’fhormheas Parlaimint na hEorpa tuarascáil inar moladh cur chuige an
 Choimisiúin maidir leis an gcreat cosanta sonraí a athchóiriú[24]. Ghlac
 Comhairle an Aontais Eorpaigh conclúidí an 24 Feabhra 2011 ina moltar
 go ginearálta rún an Choimisiúin an creat cosanta sonraí a athchóiriú agus ina
 n‐aontaítear lena lán gnéithe de chur chuige an Choimisiúin. Thacaigh Coiste
 Eacnamaíoch agus Sóisialta na hEorpa freisin le rún an Choimisiúin níos mó
 comhsheasmhachta a áirithiú i gcur i bhfeidhm rialacha cosanta sonraí[25] an AE ar
 fud na mBallstát trí Threoir 95/46/CE a leasú go cuí.[26]
 Le linn na gcomhairliúchán maidir le cur
 chuige cuimsitheach, d’aontaigh formhór mór na ngeallsealbhóirí gur bailí na
 prionsabail ghinearálta fós ach gur gá an creat reatha a chur in oiriúint le go
 bhfreagróidh sé níos fearr do na dúshláin a thugann forbairt sciobtha
 teicneolaíochtaí nua (ar líne go háirithe) agus méadú faoin domhandú, agus
 neodracht theicneolaíoch an chreata á caomhnú ag an am céanna. Cáineadh go mór
 an ilroinnt atá ar chosaint sonraí pearsanta san Aontas faoi láthair. Cháin
 geallsealbhóirí go háirithe í, agus d’iarr siad níos mó deimhneachta dlíthiúla
 agus comhchuibhiú na rialacha maidir le cosaint sonraí pearsanta. Dearcann siad
 ar chastacht na rialacha maidir le haistrithe idirnáisiúnta sonraí pearsanta
 mar bhacainn mhór roimh a gcuid gníomhaíochtaí ós minic nach mór dóibh sonraí
 pearsanta a aistriú ón AE chuig réigiúin eile.
 I gcomhréir lena bheartas le haghaidh rialáil
 níos fearr, rinne an Coimisiún measúnú tionchair ar na roghanna beartais. Mar
 bhunús leis an measúnú tionchair bhí na trí chuspóir seo a leanas: an ghné sin
 de chosaint sonraí a bhaineann leis an margadh inmheánach a fheabhsú; cur le
 héifeachtacht fheidhmiú na gceart cosanta sonraí ag daoine aonair; agus cruthú
 creata chuimsithigh chomhleanúnaigh a chumhdódh réimsí uile inniúlachta an
 Aontais, lena n-áirítear comhar póilíneachta agus breithiúnach in ábhair
 choiriúla. Rinneadh measúnú ar thrí rogha beartais ag céimeanna éagsúla
 idirghabhála: is é a bhí sa chéad rogha mionleasuithe reachtacha agus úsáid
 teachtaireachtaí léirmhínitheacha agus beart tacaíochta beartais amhail cláir
 mhaoinithe agus uirlisí teicniúla; b’ionann an dara rogha agus tacar
 d’fhorálacha reachtacha maidir le gach saincheist a sainaithníodh san anailís
 agus ba é an tríú rogha cosaint sonraí a lárú ar leibhéal an AE trí rialacha
 beachta mionsonraithe le haghaidh gach earnála agus bunú gníomhaireachta de
 chuid an AE chun faireachán a dhéanamh ar na forálacha agus chun na forálacha
 sin a fhorfheidhmiú.
 De réir mhodheolaíocht bhunaithe an
 Choimisiúin, rinneadh gach rogha beartais a mheasúnú, le cúnamh ó ghrúpa
 stiúrtha idirsheirbhíse, maidir le chomh héifeachtach a bhí sí i mbaint amach
 na gcuspóirí beartais, a tionchar eacnamaíoch ar gheallsealbhóirí (lena
 n-airítear a tionchar ar bhuiséad institiúidí an AE), a tionchar ar an tsochaí
 agus ar an dóigh a rachadh sí i bhfeidhm ar chearta bunúsacha. Níor cuireadh
 tionchair chomhshaoil san áireamh. De thoradh na hanailíse ar an tionchar
 iomlán tháinig rogha beartais tosaíochta chun cinn. Tá sí bunaithe ar an dara rogha,
 cuireadh roinnt eilimintí ón dá rogha eile léi agus rinneadh í a
 chomhshnaidhmeadh leis an togra atá á chur i láthair. De réir an mheasúnaithe
 tionchair, bheadh de thoradh chur chun feidhme na rogha beartais sin, inter
 alia, feabhsuithe móra ar dheimhneacht dhlíthiúil do rialaitheoirí sonraí agus
 do shaoránaigh, laghdú ar ualach riaracháin, comhsheasmhacht i bhforfheidhmiú
 cosanta sonraí san Aontas, áiméar éifeachtach a bheith ag daoine aonair a
 gcearta cosanta sonraí a fheidhmiú san AE agus éifeachtúlacht maoirseachta agus
 forfheidhmithe ó thaobh cosanta sonraí de. Tá súil freisin go gcuirfidh cur
 chun feidhme roghanna beartais tosaíochta le cuspóir an Choimisiúin maidir le
 simpliú agus laghdú an ualaigh riaracháin agus le cuspóirí an Chláir Oibre Dhigitigh
 don Eoraip, Phlean Gníomhaíochta Stócólm agus na Straitéise ‘Eoraip 2020’.
 Thug an Bord um Measúnú Tionchair tuairim an
 9 Meán Fómhair 2011 ar an dréacht-mheasúnú tionchair. De thoradh thuairim
 an Bhoird um Measúnú Tionchair, rinneadh na hathruithe seo a leanas ar an
 measúnú tionchair:
 –
 Soiléiríodh cuspóirí an chreata dlí reatha (an méid
 ar baineadh agus an méid nár baineadh amach iad), maille le cuspóirí an
 athchóirithe atá beartaithe;
 –
 Cuireadh fianaise bhreise agus míniúcháin
 bhreise/soiléiriú breise leis an roinnalt ar shainmhíniú na bhfadhbanna;
 –
 Cuireadh roinn ar chomhréireacht leis an togra;
 –
 Rinneadh athbhreithniú agus leasú iomlán ar na
 ríomhanna agus ar na meastacháin uile a bhaineann le hualach riaracháin sa chás
 bunlíne agus i rogha na tosaíochta, agus soiléiríodh an coibhneas idir na
 costais a bhaineann le fógra a thabhairt agus costais iomlána ilranna (lena
 n-áirítear iarscríbhinn 10).
 –
 Sainmhíníodh ní b'fhearr na tionchair a imreofaí ar
 mhicrifhiontair agus ar fhiontair bheaga agus mheánmhéide, na tionchair a
 d’imreodh oifigigh cosanta sonraí agus measúnuithe cosanta sonraí go háirithe.
 Tá an tuarascáil faoin measúnú tionchair agus
 achoimre feidhmiúcháin á bhfoilsiú in éineacht leis na tograí.
 3.
 EILIMINTÍ DLÍ AN TOGRA
 3.1.
 Bunús Dlí
 Tá an togra seo bunaithe ar Airteagal 16
 den CFAE, atá ina bhunús dlí nua, a tugadh isteach le Conradh Liospóin, maidir
 le rialacha cosanta sonraí a ghlacadh. Ceadaítear faoin bhforáil sin rialacha a
 ghlacadh a bhaineann le daoine aonair a chosaint i ndáil le sonraí pearsanta a
 phróiseáil ag Ballstáit agus iad i mbun gníomhaíochtaí a thagann faoi raon dhlí
 an Aontais. Ceadaítear fúithi freisin rialacha a ghlacadh a bhaineann le
 saorghluaiseacht sonraí pearsanta, lena n‐áirítear sonraí pearsanta arna
 bpróiseáil ag Ballstáit nó ag páirtithe príobháideacha.
 Meastar gur Rialachán an ionstraim dlí is
 iomchuí chun an creat a shainiú maidir le cosaint sonraí pearsanta san Aontas.
 Cuirfidh infheidhmeacht dhíreach Rialacháin i gcomhréir le hAirteagal 288
 den CFAE laghdú ar ilroinnt dlí agus tiocfaidh feabhas ar dheimhneacht
 dhlíthiúil trí thacar comhchuibhithe rialacha lárnacha a thabhairt isteach, rud
 a fheabhsóidh cosaint ceart bunúsach daoine aonair agus a chuirfidh le feidhmiú
 an mhargaidh inmheánaigh.
 Níl an tagairt d’Airteagal 114(1) den
 CFAE de dhíth ach le Treoir 2002/58/CE a leasú a mhéid go ndéanfar foráil
 sa Treoir freisin go gcosnófar leasanna dlisteanacha rannpháirtithe ar daoine
 dlítheanacha iad.
 3.2.
 Coimhdeacht agus comhréireacht
 I gcomhréir le prionsabal na coimhdeachta
 (Airteagal 5(3) den CAE), ní féidir gníomhaíocht a dhéanamh ar leibhéal an
 Aontais ach sa chás agus sa mhéid nach féidir leis na Ballstáit na haidhmeanna
 atá beartaithe a bhaint amach go leormhaith as a stuaim féin agus gur fearr, i
 ngeall ar scála nó ar éifeachtaí na gníomhaíochta atá beartaithe, is féidir iad
 a bhaint amach ar leibhéal an Aontais. I bhfianaise na bhfadhbanna a leagadh
 amach thuas, léirítear san anailís ar choimhdeacht an gá atá le bearta ar
 leibhéal an AE ar na cúiseanna seo a leanas:
 –
 Ní féidir an ceart go ndéanfar sonraí pearsanta a
 chosaint, mar a chumhdaítear in Airteagal 8 den Chairt um Chearta
 Bunúsacha, a áirithiú gan leibhéal comhchothrom cosanta sonraí a bheith ar fáil
 ar fud an Aontais. Gan rialacha a bheadh infheidhme ar fud an AE a bheith ann
 bheadh baol ann go mbeadh leibhéil éagsúla chosanta sna Ballstáit agus srianta
 ar shreabha trasteorann sonraí pearsanta idir Ballstáit a mbeadh caighdeáin
 éagsúla acu.
 –
 Tá méadú as cuimse ar aistriú sonraí pearsanta thar
 chríocha náisiúnta, idir theorainneacha inmheánacha agus teorainneacha
 seachtracha. Lena chois sin, baineann dúshláin phraiticiúla le reachtaíocht ar
 chosaint sonraí a chur i bhfeidhm agus tá gá le comhar idir Ballstáit agus a
 n-údaráis, a d’eagrófaí ar leibhéal an AE, lena áirithiú go gcuirfí dlí an
 Aontais i bhfeidhm go haonfhoirmeach. Is é an AE is fearr a d’fhéadfadh
 comhleibhéal cosanta a áirithiú go héifeachtach comhsheasmhach do dhaoine
 aonair a bhfuil a gcuid sonraí pearsanta á n-aistriú chuig tríú tíortha.
 –
 Ní fhéadfaidh na Ballstáit na fadhbanna a réiteach
 leo féin agus cúrsaí mar atá, na fadhbanna a eascraíonn as ilroinnt sna
 reachtaíochtaí náisiúnta go háirithe. Tá gá sonrach ann, mar sin, le creat
 comhchuibhithe comhtháite a bhunú a fhágfadh go mbeadh aistriú sonraí pearsanta
 thar theorainneacha laistigh den AE éasca agus a áiritheodh cosaint éifeachtach
 do na daoine aonair uile ar fud an AE.
 –
 Na bearta reachtacha a mholtar ar leibhéal an AE,
 is éifeachtaí iad ná bearta den chineál céanna ar leibhéal na mBallstát mar
 gheall ar chineál agus ar scála na bhfadhbanna, a bhaineann le níos mó ná
 Ballstát amháin nó roinnt Ballstát.
 Faoi phrionsabal na comhréireachta, éilítear
 go mbeadh aon idirghabháil a dhéanfaí spriocdhírithe agus nach rachadh sí níos
 faide ná mar is gá chun na cuspóirí a bhaint amach. Bhí an prionsabal sin mar
 threoir d’ullmhú an togra seo ó na roghanna beartais malartacha a shainaithint
 agus a mheas go dreachtú an togra reachtaigh.
 3.3.
 Achoimre ar shaincheisteanna a bhaineann le
 cearta bunúsacha
 Bunaítear an ceart go ndéanfar sonraí
 pearsanta a chosaint le hAirteagal 8 den Chairt agus le hAirteagal 16
 den CFAE agus le hAirteagal 8 den Choinbhinsiún Eorpach um Chearta an
 Duine. Mar a léirigh Cúirt Bhreithiúnais an AE[27], ní ceart iomlán an ceart go ndéanfar
 sonraí pearsanta a chosaint, ach nach mór dearcadh air i ndáil lena fheidhm sa
 tsochaí[28].
 Tá dlúthbhaint idir cosaint sonraí agus meas ar an saol príobháideach agus an
 saol teaghlaigh mar a chosnaítear iad in Airteagal 7 den Chairt. Léirítear
 é sin in Airteagal 1(1) de Threoir 95/46/CE, ina ndéantar foráil go
 gcosnóidh na Ballstáit cearta bunúsacha agus saoirsí bunúsacha daoine nádúrtha
 agus go háirithe a gceart chun príobháideachta i ndáil le sonraí pearsanta a
 phróiseáil.
 Iad seo a leanas cearta bunúsacha eile a
 chumhdaítear sa Chairt arbh fhéidir dul i bhfeidhm orthu: saoirse chun tuairimí
 a nochtadh (Airteagal 11 den Chairt); saoirse chun gnó a sheoladh ceart
 chun maoine agus go ndéanfar maoin intleachtúil a chosaint go háirithe
 (Airteagal 17(2)); toirmeasc ar aon idirdhealú a dhéanamh idir daoine eile
 ar chúiseanna amhail cine, tionscnamh eitneach, airíonna géiniteacha, reiligiún
 nó creideamh, tuairim pholaitiúil nó aon tuairim eile, míchumas, nó treoshuíomh
 gnéasach (Airteagal 21); cearta an linbh (Airteagal 24); an ceart
 rochtain a fháil ar leibhéil ard cúraim sláinte (Airteagal 35); an ceart
 chun rochtain ar dhoiciméid (Airteagal 42); an ceart chun leigheas
 éifeachtach agus triail chóir a fháil (Airteagal 47).
 3.4.
 Míniú mionsonraithe ar an togra
 3.4.1.
 CAIBIDIL I - FORÁLACHA GINEARÁLTA
 Sainmhínítear in Airteagal 1 ábhar an
 Rialacháin, agus, faoi mar a dhéantar in Airteagal 1 de
 Threoir 95/46/CE, leagtar amach dhá chuspóir an Rialacháin.
 In Airteagal 2 cinntear raon feidhme
 ábhartha an Rialacháin
 In Airteagal 3 cinntear raon feidhme
 críochach an Rialacháin.
 In Airteagal 4 tá sainmhínithe ar
 théarmaí atá in úsáid sa Rialachán. Cé gur baineadh cuid de na sainmhínithe sin
 as Treoir 95/46/CE, mionathraíodh cuid eile díobh, cuireadh eilimintí
 breise leo nó tugadh isteach den chéad uair iad ('sárú i ndáil le sonraí
 pearsanta' atá bunaithe ar Airteagal 2(h) de Threoir 2002/58/CE[29] maidir
 le príobháideacht leictreonach arna leasú ag Treoir 2009/136/CE[30], ‘sonraí
 géiniteacha’, ‘sonraí bithmhéadracha’, ‘sonraí a bhaineann le sláinte’,
 ‘príomhbhunaíocht’, ‘ionadaí’, ‘fiontar’, ‘grúpa gnóthas’, ‘rialacha
 ceangailteacha corparáideacha’, agus an sainmhíniú ar ‘leanbh’ atá bunaithe ar
 Choinbhinsiún na Náisiún Aontaithe ar Chearta an Linbh[31], agus
 ‘údarás maoirseachta’).
 Sa sainmhíniú ar thoiliú, cuirtear isteach an
 critéar ‘sainráite’ le comhthreomhaireacht mhearbhlach le toiliú ‘soiléir’ a
 sheachaint agus le go mbeidh aon sainmhíniú comhsheasmhach amháin ar thoiliú,
 rud a áiritheoidh go dtuigeann an duine lena mbaineann na sonraí go bhfuil sé
 ag toiliú agus cad a bhfuil sé ag toiliú leis.
 3.4.2.
 CAIBIDIL II - PRIONSABAIL
 Leagtar amach in Airteagal 5 na
 prionsabail a bhaineann le próiseáil sonraí pearsanta, a fhreagraíonn do na
 prionsabail in Airteagal 6 de Threoir 95/46/CE. Is iad na heilimintí nua breise
 is suntasaí: prionsabal na trédhearcachta; an soiléiriú ar prionsabal maidir le
 méid na sonraí a íoslaghdú?phrionsabal íosmhéadaithe sonraí; agus bunú
 fhreagracht chuimsitheach agus dhliteanas cuimsitheach an rialaitheora.
 Leagtar amach in Airteagal 6, agus
 Airteagal 7 de Threoir 95/46/CE mar bhonn leo, na critéir maidir le
 próiseáil dhleathach, ar critéir iad a ndéantar mionsonrú níos mó orthu i dtaca
 le cothromaíocht idir leasanna, próiseáil le haghaidh margaíochta dírí chun
 críocha tráchtála, agus comhlíonadh dualgas dlí agus leas an phobail.
 Soiléirítear in Airteagal 7 na
 coinníollacha nach mór a chomhlíonadh le go mbeidh toiliú bailí mar fhoras
 dlíthiúil le próiseáil dhleathach.
 Leagtar amach in Airteagal 8 breis
 coinníollacha ar dhlíthiúlacht próiseála sonraí pearsanta leanaí maidir le
 seirbhísí de chuid na sochaí faisnéise a thairgtear go díreach dóibh.
 Leagtar amach in Airteagal 9 an toirmeasc
 ginearálta ar phróiseáil sainchatagóirí sonraí pearsanta agus na heisceachtaí
 ón riail ghinearálta sin, agus Airteagal 8 den Treoir 95/46/CE mar
 bhonn leis.
 Léirítear in Airteagal 10 nach bhfuil sé
 d’oibleagáid ar rialaitheoir faisnéis bhreise a fháil chun an duine is ábhar do
 na sonraí a aithint mura bhfuil de chuspóir aige ach foráil de chuid an
 Rialacháin seo a chomhlíonadh.
 3.4.3.
 CAIBIDIL III - CEARTA AN DUINE IS ÁBHAR DO
 NA SONRAÍ
 3.4.3.1.
 Roinn 1 – Trédhearcacht agus rialacha
 mionsonraithe
 Tugtar isteach in Airteagal 11 go bhfuil
 sé d’oibleagáid ar rialaitheoirí faisnéis thrédhearcach shorochtana shothuigthe
 a chur ar fáil, mar a moladh go háirithe i Rún Mhaidrid maidir le caighdeáin
 idirnáisiúnta maidir le cosaint sonraí pearsanta agus príobháideacht[32].
 Le hAirteagal 12 cuirtear d’oibleagáid ar
 an rialaitheoir nósanna imeachta agus sásra a chur ar fáil d’fheidhmiú chearta
 an duine is ábhar do na sonraí, lena n‐áirítear modhanna le haghaidh iarrataí
 leictreonacha, nach mór freagairt orthu roimh spriocam socraithe, agus
 leorchúiseanna diúltaithe.
 Déantar foráil maidir le cearta in
 Airteagal 13 i ndáil le faighteoirí sonraí, bunaithe ar
 Airteagal 12(c) de Threoir 95/46/CE, cearta a leathnaítear le gach
 faighteoir sonraí a chumhdach, lena n-áirítear na comhrialaitheoirí agus na
 comhphróiseálaithe.
 3.4.3.2.
 Roinn 2 – Faisnéis agus rochtain ar
 shonraí
 Sonraítear tuilleadh in Airteagal 14
 oibleagáidí faisnéise an rialaitheora i leith an duine is ábhar do na sonraí,
 ag cur lena bhfuil in Airteagail 10 agus 11 de Threoir 95/46/CE, rud
 a chuireann faisnéis bhreise ar fáil don duine is ábhar do shonraí, lena n‐áirítear
 an tréimhse stórála agus an ceart gearán a dhéanamh, maidir le haistrithe
 idirnáisiúnta agus foinse na sonraí. Coinnítear ann freisin na maoluithe is
 féidir a cheadú de réir Threoir 95/46/CE, e.g. nach mbeidh an oibleagáid
 sin ann má dhéantar foráil shainráite maidir le taifeadadh nó nochtadh le dlí.
 D’fhéadfadh feidhm a bheith ag na maoluithe sin, mar shampla, i gcás imeachtaí
 údarás iomaíochta, riarachán cánach nó custaim, nó seirbhísí atá inniúil ar
 ábhair slándála sóisialta.
 Déantar foráil in Airteagal 15 maidir le
 ceart a bheith ag an duine is ábhar do na sonraí rochtain a fháil ar a shonraí
 pearsanta, agus Airteagal 12(a) de Threoir 95/46/EC mar bhonn léi, agus
 tugtar eilimintí nua isteach, amhail an oibleagáid na daoine is ábhar do na
 sonraí a chur ar an eolas faoin tréimhse stórála, faoin gceart ceartúcháin,
 faoin gceart scriosta agus faoin gceart gearán a dhéanamh.
 3.4.3.3.
 Roinn 3 – Ceartú agus scriosadh
 Leagtar amach in Airteagal 16 ceart
 ceartúcháin an duine is ábhar do shonraí, a bhfuil Airteagal 12(b) de Threoir 95/46/CE
 mar bhonn leis.
 Déantar foráil in Airteagal 17 maidir le
 ceart a bheith ag an duine is ábhar do na sonraí go ndearmadfaí agus go
 scriosfaí a shonraí. Déantar cur síos agus mionsonrú breise ann ar an gceart
 scriosta a ndéantar foráil ina leith in Airteagal 12(b) de
 Threoir 95/46/CE agus leagtar síos ann na coinníollacha a bhaineann leis
 an gceart sonraí a dhearmad, lena n‐áirítear oibleagáid an rialaitheora a
 bhfuil sonraí curtha ar fáil go poiblí aige cur in iúl do thríú páirtithe gur
 iarr an duine is ábhar do na sonraí aon nasc leis na sonraí pearsanta sin, nó
 aon chóip nó aon mhacasamhail díobh a scriosadh. Cuirtear isteach leis freisin
 an ceart srian a chur ar phróiseáil i gcásanna áirithe, ag seachaint ag an am
 céanna úsáid an téarma dhébhríoch “bacadh”.
 Le hAirteagal 18 tugtar isteach ceart don
 duine is ábhar do shonraí i dtaobh inaistritheachta sonraí i.e. sonraí a
 aistriú ó chóras leictreonach próiseála amháin go ceann eile, gan an
 rialaitheoir ag cur coisc ar an aistriú. Mar réamhchoinníoll, a bhfuil
 Airteagal 114(1) den CFAE (arb é an dara bunús dlí ag an Rialachán é) mar
 bhonn léi freisin, déantar foráil maidir leis an gceart na sonraí sin a fháil
 ón rialaitheoir i bhformáid leictreonach atá struchtúrtha agus i ngnáthúsáid.
 3.4.3.4.
 Roinn 4 – Ceart agóid a dhéanamh agus
 próifíliú
 Déantar foráil in Airteagal 19 maidir le
 ceart an duine is ábhar do shonraí agóid a dhéanamh. Tá sé bunaithe ar
 Airteagal 14 de Threoir 95/46/CE, agus roinnt mionathruithe air, lena
 n‐áirítear mionathruithe a bhaineann le dualgas cruthúnais agus feidhm a bheith
 ag an dualgas sin maidir le margaíocht dhíreach neamhthráchtála.
 Baineann
 Airteagal 20 le ceart an duine is ábhar do shonraí gan beart atá bunaithe
 ar phróifíliú a fhulaingt. Tá Airteagal 15(1) de Threoir 95/46 maidir
 le cinntí uathoibrithe aonair mar bhonn leis, agus mionathruithe air agus
 cosaintí breise leis, agus cuirtear moladh Chomhairle na hEorpa maidir le
 próifíliú[33]
 san áireamh ann.
 3.4.3.5.
 Roinn 5 – Srianta ar chearta an duine
 is ábhar do shonraí
 Soiléirítear in
 Airteagal 21 an dóigh a gcuirfí ar chumas an Aontais nó na mBallstát
 srianta a choinneáil ar bun nó a thabhairt isteach ar chearta an duine is ábhar
 do shonraí mar a leagtar síos in Airteagail 11 go 20 agus in
 Airteagal 32. Tá an fhoráil sin bunaithe ar Airteagal 13 den
 Treoir 95/46/CE agus ar na ceanglais a eascraíonn as an gCairt um Chearta
 Bunúsacha agus as an gCoinbhinsiún Eorpach chun Cearta an Duine agus Saoirsí
 Bunúsacha a Chosaint, mar a léirmhínigh Cúirt Bhreithiúnais an AE agus an Chúirt
 Eorpach um Chearta an Duine iad.
 3.4.4.
 CAIBIDIL IV – RIALAITHEOIR AGUS PRÓISEÁLAÍ
 3.4.4.1.
 Roinn 1 – Oibleagáidí ginearálta
 Cuirtear san áireamh in Airteagal 22 an
 plé ar "phrionsabal cuntasachta" agus déantar cur síos mionsonraithe
 ann ar dhualgas freagrachta an rialaitheora an Rialachán seo a chomhlíonadh
 agus an comhlíonadh sin a léiriú, lena n‐áirítear trí bheartais agus sásraí
 inmheánacha a ghlacadh leis an gcomhlíonadh sin a áirithiú.
 Leagtar amach in Airteagal 23 oibleagáidí
 an rialaitheora a eascraíonn as na prionsabail maidir le cosaint sonraí d'aon
 ghnó nó trí mhainneachtain.
 In Airteagal 24 maidir le
 comhrialaitheoirí, soiléirítear freagrachtaí na gcomhrialaitheoirí i ndáil lena
 gcaidreamh inmheánach agus a bhfreagrachtaí i leith an duine is ábhar do
 shonraí.
 Le hAirteagal 25 cuirtear d’oibleagáid ar
 rialaitheoirí nach bhfuil lonnaithe san Aontas, i ndálaí áirithe, i gcás ina
 bhfuil feidhm ag an Rialachán maidir lena ngníomhaíochtaí próiseála, ionadaí a
 ainmniú san Aontas.
 Léirítear in Airteagal 26 post agus
 oibleagáid na bpróiseálaithe, rud atá bunaithe go páirteach ar
 Airteagal 17(2) de Threoir 95/46/CE, agus cuirtear eilimintí nua
 leis, lena n‐áirítear go nglacfar leis gur comhrialaitheoir é próiseálaí a
 phróiseálann sonraí lasmuigh d'orduithe an rialaitheora.
 Tá Airteagal 27 maidir le próiseáil faoi
 údarás an rialaitheora agus an phróiseálaí bunaithe ar Airteagal 16 de
 Threoir 95/46/CE.
 Tugtar isteach le hAirteagal 28 an
 oibleagáid ar rialaitheoirí agus ar phróiseálaithe doiciméadacht a choinneáil
 faoi na hoibríochtaí próiseála faoina n‐údarás, in ionad fógra ginearálta a
 thabhairt don údarás maoirseachta mar a cheanglaítear in Airteagail 18(1)
 agus 19 de Threoir 95/46/CE.
 Soiléirítear in Airteagal 29 oibleagáidí
 an rialaitheora agus an phróiseálaí maidir le comhar leis an údarás
 maoirseachta.
 3.4.4.2.
 Roinn 2 – Slándáil sonraí
 In Airteagal 30 cuirtear d’oibleagáid ar
 an rialaitheoir agus ar an bpróiseálaí bearta oiriúnacha a chur chun feidhme
 maidir le slándáil próiseála, bunaithe ar Airteagal 17(1) de
 Threoir 95/46/CE, agus cuirtear an oibleagáid sin ar na próiseálaithe
 freisin, is cuma cén conradh atá acu leis an rialaitheoir.
 Tugtar isteach in Airteagail 31 agus 32
 oibleagáid fógra a thabhairt faoi shárú i ndáil le sonraí pearsanta, bunaithe
 ar an oibleagáid fógra a thabhairt faoi shárú i ndáil le sonraí pearsanta in
 Airteagal 4(3) de Threoir 2002/58/CE maidir le príobháideacht
 leictreonach.
 3.4.4.3.
 Roinn 3 – Measúnú tionchair ar chosaint
 sonraí agus réamhúdarú.
 Tugtar isteach in Airteagal 33 oibleagáid
 na rialaitheoirí agus na bpróiseálaithe measúnú tionchair a dhéanamh ar
 chosaint sonraí sula dtosaítear oibríochtaí próiseála rioscúla.
 Baineann Airteagal 34 le cásanna ina
 bhfuil údarú ón údarás maoirseachta agus comhairliúchán leis an údarás sin
 éigeantach sula dtosaítear an phróiseáil, éileamh atá bunaithe ar choincheap na
 príomhsheiceála in Airteagal 20 de Threoir 95/46/CE.
 3.4.4.4.
 Roinn 4 – Oifigeach cosanta sonraí
 Tugtar isteach le hAirteagal 35 go bhfuil
 oifigeach cosanta sonraí éigeantach san earnáil phoiblí, agus, i gcás na hearnála
 príobháidí, nach mór ceann a bheith ag fiontair mhóra nó i gcás inar
 oibríochtaí próiseála iad príomhghníomhaíochtaí an rialaitheora nó an
 phróiseálaí ar gá faireachán tráthrialta córasach a dhéanamh orthu . Tá
 Airteagal 18(2) de Threoir 95/46/CE mar bhonn ag an gceanglas seo, ar
 Airteagal é ina ndeantar foráil go bhféadfaidh na Ballstáit riachtanas mar sin
 a thabhairt isteach in ionad ceanglais ghinearálta fógartha.
 Leagtar amach post an oifigigh cosanta sonraí
 in Airteagal 36.
 Leagtar amach príomhchúraimí an oifigigh
 cosanta sonraí in Airteagal 37.
 3.4.4.5.
 Roinn 5 – Cóid iompair agus deimhniú
 Baineann Airteagal 38 le cóid iompair
 agus tá mar bhonn leis an gcoincheap in Airteagal 27(1) de
 Threoir 95/46/CE. Soiléirítear ann ábhar na gcód agus na nósanna imeachta
 agus déantar foráil ann maidir le cur ar chumas an Choimisiúin cinneadh a
 dhéanamh maidir le bailíocht ghinearálta na gcód iompair.
 Tugtar rogha
 isteach le hAirteagal 39 sásraí deimhniúcháin agus séalaí agus marcanna
 cosanta sonraí a chur ar bun.
 3.4.5.
 CAIBIDIL V - SONRAÍ A AISTRIÚ GO TRÍÚ
 TÍORTHA NÓ GO hÉAGRAÍOCHTAÍ IDIRNÁISIÚNTA
 Leagtar síos in Airteagal 40, mar
 phrionsabal ginearálta, go bhfuil comhlíonadh na n‐oibleagáidí sa chaibidil sin
 éigeantach i gcás aon aistrithe sonraí pearsanta go tríú tíortha nó go
 heagraíochtaí idirnáisiúnta, lena n‐áirítear aistriú ar aghaidh.
 Leagtar amach in Airteagal 41 na critéir,
 na coinníollacha agus na nósanna imeachta a bhaineann le cinneadh ón gCoimisiún
 maidir le cosaint leordhóthanach, bunaithe ar Airteagal 25 de Threoir 95/46/CE.
 Ar na critéir a chuirfear san áireamh i measúnú an Choimisiúin ar
 leordhóthanacht an leibhéil chosanta, áireofar go sainráite an smacht reachta,
 sásamh breithiúnach agus faireachán neamhspleách. Dearbhaítear go sainráite
 feasta san airteagal go bhfuil an rogha ag an gCoimisiún measúnú a dhéanamh ar
 an leibhéal cosanta a sholáthraíonn críoch nó earnáil próiseála i dtríú tír.
 Éilítear in Airteagal 42 go ndéanfar
 foráil maidir le cosaintí iomchuí (clásail chaighdeánacha chosanta, rialacha
 ceangailteacha corparáideacha agus clásail chonartha go háirithe) i gcás
 aistrithe go tríú tíortha nuair nach bhfuil cinneadh maidir le leordhóthanacht
 cosanta sonraí glactha ag an gCoimisiún. Tá an rogha feidhm a bhaint as clásail
 chaighdeánacha an Choimisiúin maidir le cosaint sonraí bunaithe ar
 Airteagal 26(4) de Threoir 95/46/CE. Foráil nua san Airteagal sin is
 ea go bhféadfaidh údarás maoirseachta na clásail chaighdeánacha sin maidir le
 cosaint sonraí a ghlacadh agus féadfaidh an Coimisiún a dhearbhú go bhfuil siad
 bailí go ginearálta. Tá rialacha ceangailteacha corparáideacha luaite go
 sonrach feasta sa téacs dlíthiúil. Tugann an rogha maidir leis na clásail
 chonarthacha solúbthacht áirithe don rialaitheoir nó don phróiseálaí, ach tá sí
 faoi réir réamhúdaraithe ó na húdaráis mhaoirseachta.
 Déantar mionsonrú breise in Airteagal 43
 ar na coinníollacha a bhaineann le haistrithe trí bhíthin rialacha
 ceangailteacha corparáideacha, bunaithe ar chleachtais reatha na n‐údarás
 maoirseachta agus ar na ceanglais reatha atá orthu.
 Déantar in Airteagal 44 na maoluithe
 maidir le haistriú sonraí a mhionsonrú agus a shoiléiriú, bunaithe ar na
 forálacha atá ann cheana in Airteagal 26 de Threoir 95/46/CE. Tá
 feidhm ag an Airteagal sin go háirithe maidir le haistrithe sonraí is gá agus
 is riachtanach chun forais thábhachtacha leasa phoiblí a chosaint, mar shampla
 i gcás aistrithe idirnáisiúnta sonraí idir údaráis iomaíochta, riaracháin
 chánach agus chustaim, nó idir seirbhísí atá inniúil ar ábhair slándála
 sóisialta nó ar riar iascaigh. Lena chois sin, féadfar bonn cirt a bheith le
 haistriú sonraí i ndálaí srianta ar bhonn leasa dhlisteanaigh de chuid an
 rialaitheora nó an phróiseálaí, ar acht go bhfuil measúnú agus doiciméadú
 déanta aige ar dhálaí na hoibríochta aistrithe sin.
 Déantar foráil shainráite in Airteagal 45
 maidir le sásraí idirnáisiúnta comhair chun sonraí pearsanta a chosaint idir an
 Coimisiún agus údaráis mhaoirseachta tríú tíortha, iad siúd a mheastar a bheith
 ag tairiscint leibhéil leordhóthanaigh cosanta go háirithe, agus an Moladh ón
 Eagraíocht um Chomhar agus Forbairt Eacnamaíochta maidir le comhar trasteorann
 i bhforfheidhmiú dlíthe a chosnaíonn príobháideacht an 12 Meitheamh 2007 á
 chur san áireamh.
 3.4.6.
 CAIBIDIL VI – ÚDARÁIS NEAMHSPLEÁCHA
 MHAOIRSEACHTA
 3.4.6.1.
 Roinn 1 – Stádas neamhspleách
 Cuirtear d’oibleagáid ar na Ballstáit in
 Airteagal 46 (agus Airteagal 28(1) de Threoir 95/46/CE mar bhonn
 leis) údaráis mhaoirseachta a bhunú agus leathnaítear an misean atá ag údaráis
 mhaoirseachta sa dóigh is go bhfuil orthu a bheith i gcomhar lena chéile agus
 leis an gCoimisiún.
 Soiléirítear in Airteagal 47 na coinníollacha
 a bhaineann le neamhspleáchas údaráis mhaoirseachta, lena gcuirtear cásdlí ó
 Chúirt Bhreithiúnais an AE[34]
 chun feidhme. Bhí tionchar ag Airteagal 44 de Rialachán (CE) Uimh. 45/2001 ar
 na coinníollacha seo freisin[35].
 Déantar foráil in Airteagal 48 maidir le
 coinníollacha ginearálta do chomhaltaí an údaráis mhaoirseachta, rud a
 chuireann an cásdlí[36]
 ábhartha chun feidhme agus bhí tionchar ag Airteagal 42(2) go (6) de Rialachán (CE) 45/2001
 air freisin.
 Leagtar amach in Airteagal 49 rialacha ar
 bhunú an údaráis mhaoirseachta a bhfuil na Ballstáit le foráil a dhéanamh ina
 leith le dlí.
 Leagtar síos in Airteagal 50 rúndacht
 ghairmiúil chomhaltaí agus fhoireann an údaráis mhaoirseachta agus is é
 Airteagal 28(7) de Threoir 95/46/CE is bonn leis.
 3.4.6.2.
 Roinn 2 – Dualgais agus cumhachtaí
 In Airteagal 51 leagtar amach inniúlacht
 na n-údarás maoirseachta. Comhlánaítear an riail ghinearálta, a bhfuil
 Airteagal 28(6) de Threoir 95/46/CE mar bhonn léi (an inniúlacht atá
 ag Ballstát ar a chríoch féin), tríd an inniúlacht nua mar phriomhúdarás i gcás
 ina bhfuil rialaitheoir nó próiseálaí lonnaithe i roinnt Ballstát, le
 haonfhoirmeacht i gcur i bhfeidhm a áirithiú ('ionad uileghnó'). I gcás ina
 bhfuil cúirteanna ag gníomhú faoina n-údarás breithiúnach, déanfar iad a
 dhíolmhú ó fhaireachán an údaráis mhaoirseachta, ach ní ó chur i bhfeidhm
 rialacha substainteacha ar chosaint sonraí.
 In Airteagal 52 déantar foráil maidir le
 dualgais an údaráis mhaoirseachta, lena n-áirítear an dualgas atá air gearáin a
 éisteacht agus a imscrúdú agus feasacht an phobail maidir le rioscaí, rialacha,
 cosaintí agus cearta a chur chun cinn.
 In Airteagal 53 déantar foráil maidir le
 cumhachtaí an údaráis mhaoirseachta. Tá codanna den Airteagal bunaithe ar
 Airteagal 28(3) de Threoir 95/46/EC agus ar Airteagal 47 de
 Rialachán (CE) 45/2001. Cuireadh roinnt eilimintí nua isteach freisin,
 lena n‐áirítear an cumas smachtbhannaí a chur ar chionta riaracháin.
 In Airteagal 54, cuirtear d’oibleagáid ar
 na húdaráis mhaoirseachta tuarascálacha gníomhaíochta bliantúla a dhéanamh
 amach, agus Airteagal 28(5) de Threoir 95/46/CE mar bhonn leis.
 3.4.7.
 COMHAR AGUS COMHSHEASMHACHT
 3.4.7.1.
 Roinn 1 – Comhar
 Tugtar isteach in Airteagal 55 rialacha
 sainráite ar chúnamh frithpháirteach éigeantach, lena n‐áirítear na hiarmhairtí
 a bheadh le neamhchomhlíonadh iarrata ó údarás maoirseachta eile, ag cur lena
 bhfuil sa dara fomhír d’Airteagal 28(6) de Threoir 95/46/CE.
 Le hAirteagal 56 tugtar isteach rialacha
 ar oibríochtaí comhpháirteacha, faoi thionchar Airteagal 17 de
 Chinneadh 2008/615/CGB[37]
 ón gComhairle, lena n-áirítear ceart a bheith ag údaráis mhaoirseachta a bheith
 rannpháirteach sna hoibríochtaí sin.
 3.4.7.2.
 Roinn 2 – Comhsheasmhacht
 Le hAirteagal 57 tugtar isteach sásra
 comhsheasmhachta le haonfhoirmeacht cur i bhfeidhm a áirithiú maidir le
 hoibríochtaí próiseála arbh fhéidir go mbainfeadh siad le daoine is ábhar do
 shonraí i roinnt Ballstát.
 Leagtar amach in Airteagal 58 na nósanna
 imeachta agus na coinníollacha a bhaineann le tuairim ón mBord Eorpach um
 Chosaint Sonraí.
 Baineann Airteagal 59 le tuairimí an
 Choimisiúin ar cheisteanna a bpléitear leo sa sásra comhsheasmhachta, cibé acu
 a athneartaíonn na tuairimí sin tuairim an Bhoird Eorpaigh um Chosaint Sonraí
 nó a chuirtear easaontas in iúl iontu, agus baineann sé freisin le
 dréachtbheart an údaráis mhaoirseachta. I gcás ina gcuirfidh an Bord Eorpach um
 Chosaint Sonraí ceist faoi sin, is féidir bheith ag súil go gcuirfidh an
 Coimisiún a chumhacht lánroghach i bhfeidhm agus go dtabharfaidh sé tuairim más
 gá.
 Baineann Airteagal 60 le cinntí ón
 gCoimisiún lena gceanglaítear ar an údarás inniúil a dhréachtbheart a chur ar
 fionraí nuair is gá é sin lena áirithiú go bhfuil an Rialachán seo á chur i
 bhfeidhm go cuí.
 Déantar foráil in Airteagal 61 go
 bhféadfar bearta sealadacha a ghlacadh le linn nós imeachta éigeandála.
 Leagtar amach in Airteagal 62 na
 ceanglais maidir le gníomhartha cur chun feidhme de chuid an Choimsiúin faoin
 sásra comhsheasmhachta.
 Déantar foráil in
 Airteagal 63 maidir le bearta ó údarás maoirseachta a fhorfheidhmiú sna
 Ballstáit uile lena mbaineann, agus leagtar amach ann gur réamhchoinníoll é cur
 i bhfeidhm an tsásra comhsheasmhachta do bhailíocht dhlíthiúil an bhirt lena
 mbaineann agus d’fhorfheidhmiú an bhirt sin.
 3.4.7.3.
 Roinn 3 – An Bord Eorpach um Chosaint
 Sonraí
 In Airteagal 64 bunaítear an Bord Eorpach
 um Chosaint Sonraí, ar a bhfuil ceannairí údaráis mhaoirseachta gach Ballstáit
 agus an Maoirseoir Eorpach ar Chosaint Sonraí. Gabhann an Bord Eorpach um
 Chosaint Sonraí ionad na Meithle um Chosaint Daoine Aonair i ndáil le sonraí
 pearsanta a phróiseáil a bunaíodh faoi Airteagal 29 de
 Threoir 95/46/CE. Soiléirítear nach comhalta den Bhord Eorpach um Chosaint
 Sonraí an Coimisiún, ach go bhfuil ceart aige bheith rannpháirteach sna
 gníomhaíochtaí agus ionadaíocht a bheith aige iontu.
 Cuirtear béim in Airteagal 65 ar
 neamhspleáchas an Bhoird Eorpaigh um Chosaint Sonraí agus soiléirítear é.
 Tá cur síos in Airteagal 66 ar chúraimí
 an Bhoird Eorpaigh um Chosaint Sonraí, agus Airteagal 30(1) de
 Threoir 95/46/CE mar bhonn leis, agus déantar foráil ann d’eilimintí
 breise ina léirítear an leathnú ar raon gníomhaíochtaí an Bhoird Eorpaigh um
 Chosaint Sonraí, laistigh agus lasmuigh den Aontas. Le gur féidir frithghníomhú
 i gcás éigeandála, tugann sé rogha don Choimisiún tuairim a iarraidh laistigh
 de thréimhse shonrach.
 Ceanglaítear le hAirteagal 67 go
 ndéanfaidh an Bord Eorpach um Chosaint Sonraí tuarascáil bhliantúil ar a
 ghníomhaíochtaí, ar bhonn Airteagal 30(6) de Threoir 95/46/CE.
 In Airteagal 68 leagtar amach nósanna
 imeachta cinnteoireachta an Bhoird Eorpaigh um Chosaint Sonraí, lena n‐airítear
 an oibleagáid rialacha nós imeachta a ghlacadh a chumhdódh freisin socruithe
 oibríochtúla.
 In Airteagal 69 tá na forálacha maidir le
 cathaoirleach agus leaschathaoirligh an Bhoird Eorpaigh um Chosaint Sonraí.
 In Airteagal 70 leagtar amach cúraimí an
 chathaoirligh.
 Leagtar amach in Airteagal 71 go
 gcuirfidh an Maoirseoir Eorpach ar Chosaint Sonraí rúnaíocht an Bhoird Eorpaigh
 um Chosaint Sonraí ar fáil, agus sonraítear ann cúraimí na rúnaíochta.
 Déantar foráil in Airteagal 72 maidir le
 rialacha maidir le rúndacht.
 3.4.8.
 CAIBIDIL VIII - LEIGHEASANNA, DLITEANAS
 AGUS SMACHTBHANNAÍ
 In Airteagal 73 tugtar an ceart d’aon
 duine is ábhar do shonraí gearán a dhéanamh le húdarás maoirseachta, bunaithe
 ar Airteagal 38(4) de Threoir 95/46/CE. Sonraítear ann freisin na
 comhlachtaí, na heagraíochtaí nó na comhlachais a fhéadfaidh gearán a dhéanamh
 ar son an duine is ábhar do na sonraí nó, i gcás sáraithe i ndáil le sonraí
 pearsanta, go neamhspleách ar ghearán an duine is ábhar do na sonraí.
 Baineann Airteagal 74 leis an gceart chun
 leighis bhreithiúnaigh i gcoinne údaráis mhaoirseachta. Tá mar bhonn leis sin
 foráil ghinearálta Airteagal 28(3) de Threoir 95/46/CE. Déantar
 foráil ann go sonrach maidir le leigheas breithiúnach a chuireann d’oibleagáid
 ar an údarás maoirseachta gníomhú de bhun gearáin, agus soiléirítear ann
 inniúlacht chúirteanna an Bhallstáit ina bhfuil an t‐údarás maoirseachta bunaithe.
 Déantar foráil ann freisin go bhféadfaidh údarás maoirseachta an Bhallstáit a
 bhfuil an duine is ábhar do na sonraí ina chónaí ann, go bhféadfaidh sé
 imeachtaí a thabhairt os comhair cúirteanna Ballstáit eile a bhfuil an t-údarás
 inniúil maoirseachta lonnaithe ann.
 Baineann Airteagal 75 le ceart chun
 leighis bhreithiúnaigh i gcoinne rialaitheora nó próiseálaí, agus
 Airteagal 22 de Threoir 95/46/CE mar bhonn leis, agus déanann sé
 foráil go bhféadfar dul os comhair cúirte sa Bhallstát a bhfuil an cosantóir
 lonnaithe ann nó a bhfuil an duine is ábhar do na sonraí ina chónaí ann. I gcás
 ina bhfuil imeachtaí a bhaineann leis an aon ábhar ar feitheamh sa sásra
 comhsheasmhachta, féadfaidh an chúirt a cuid imeachtaí a chur ar fionraí, ach
 amháin i gcás éigeandála.
 In Airteagal 76 leagtar síos rialacha
 comhchoiteanna maidir le himeachtaí cúirte, lena n‐áirítear cearta comhlachtaí,
 eagraíochtaí nó comhlachas feidhmiú ar son daoine is ábhar do shonraí os
 comhair na gcúirteanna, ceart údarás maoirseachta imeachtaí dlíthiúla a
 thionscnamh agus rialacha maidir leis na cúirteanna a chur ar an eolas faoi
 imeachtaí comhthreomhara i mBallstát eile agus maidir le rogha na gcúirteanna
 na himeachtaí a chur ar fionraí i gcás mar sin[38]. Tá oibleagáid ar na Ballstáit caingne
 sciobtha cúirte a áirithiú[39].
 In Airteagal 77 leagtar amach an ceart chun
 cúitimh agus dliteanas Tá Airteagal 23 de
 Threoir 95/46/EC mar bhonn leis, agus leathnaítear an ceart sin ann chun
 damáistí ar cúis leo próiseálaithe a chumhdach agus soiléirítear ann dliteanas
 comhrialaitheoirí agus comhphróiseálaithe.
 In Airteagal 78 cuirtear d’oibleagáid ar
 na Ballstáit rialacha a leagan síos maidir le pionóis, chun smachtbhannaí a
 fhorchur i gcás sáruithe ar an Rialachán, agus cuirtear d’oibleagáid orthu cur
 chun feidhme na bpionós sin a áirithiú.
 Cuirtear
 d’oibleagáid in Airteagal 79 ar gach údarás maoirseachta smachtbhannaí a
 chur ar na cionta riaracháin atá liostaithe sna catalóga atá leagtha amach san
 fhoráil sin, agus fíneálacha a ghearradh idir an t-íosmhéid agus an t-uasmhéid,
 agus aird iomchuí á tabhairt aige ar dhálaí gach cáis faoi leith.
 3.4.9.
 CAIBIDIL IX - FORÁLACHA A BHAINEANN LE
 CÁSANNA SONRACHA PRÓISEÁLA SONRAÍ
 In Airteagal 80, cuirtear d’oibleagáid ar
 na Ballstáit díolúintí agus maoluithe a ghlacadh ó fhorálacha sonracha den
 Rialachán nuair is gá le réiteach a dhéanamh idir an ceart sonraí pearsanta a
 chosaint agus an ceart chun tuairimí a nochtadh. Tá Airteagal 9 de
 Threoir 95/46/CE, mar a léirmhínigh Cúirt Bhreithiúnais an AE é, mar bhonn
 leis[40].
 In Airteagal 81 cuirtear d’oibleagáid ar
 na Ballstáit, i dteannta na gcoinníollacha le catagóirí speisialta sonraí,
 cosaintí sonracha a áirithiú maidir le próiseáil chun críocha sláinte.
 In Airteagal 82 cuirtear ar chumas na
 mBallstát dlíthe sonracha a ghlacadh maidir le próiseáil sonraí pearsanta i
 gcomhthéacs na fostaíochta.
 In Airteagal 83 leagtar amach
 coinníollacha sonracha le próiseáil sonraí pearsanta ar chúiseanna a bhaineann
 le taighde stairiúil, staidrimh agus eolaíoch.
 In Airteagal 84 cuirtear ar chumas na
 mBallstát rialacha sonracha a ghlacadh ar rochtain údarás maoirseachta ar
 shonraí pearsanta agus ar áitreabh, i gcás ina bhfuil rialaitheoirí faoi
 oibleagáidí rúndachta.
 Ceadaítear in Airteagal 85, i bhfianaise
 Airteagal 17 den Chonradh ar Fheidhmiú an Aontais Eorpaigh, cur i bhfeidhm
 leanúnach rialacha cuimsitheacha atá ann cheana maidir le cosaint sonraí ar
 acht go gcuirtear i gcomhréir iad leis an Rialachán seo.
 3.4.10.
 CAIBIDIL X – GNÍOMHARTHA TARMLIGTHE
 AGUS GNÍOMHARTHA CUR CHUN FEIDHME
 In Airteagal 86 tá na forálacha
 caighdeánacha maidir le tarmligean a fheidhmiú, i gcomhréir le
 hAirteagal 290 (CFAE). Cuirtear ar chumas an reachtóra leis sin cumhacht a
 tharmligean chuig an gCoimisiún chun gníomhartha neamhreachtacha a bhfuil
 feidhm ghinearálta leo a ghlacadh chun eilimintí neamhriachtanacha áirithe de
 ghníomh reachtach a fhorlíonadh nó a leasú (gníomhartha gar-reachtacha).
 In
 Airteagal 87 tá an fhoráil maidir leis an nós imeachta coiste is gá le
 cumhachtaí cur chun feidhme a thabhairt don Choimisiún i gcásanna ina bhfuil
 dálaí aonfhoirmeacha de dhíth chun gníomhartha an AE atá ceangailteach ó thaobh
 an dlí a chur chun feidhme, i gcomhréir le hAirteagal 291. Tá feidhm ag an
 nós imeachta scrúdúcháin.
 3.4.11.
 CAIBIDIL X1 – FORÁLACHA
 CRÍOCHNAITHEACHA
 Déantar Treoir 95/46/CE a aisghairm le
 hAirteagal 88 .
 In Airteagal 89 soiléirítear an nasc le
 Treoir 2002/58/CE maidir le príobháideacht leictreonach agus déantar leasú
 uirthi.
 In Airteagal 90 cuirtear d’oibleagáid ar
 an gCoimisiún an Rialachán a mheasúnú agus tuarascálacha faoi sin a thíolacadh.
 In Airteagal 91 leagtar amach dáta
 theacht i bhfeidhm an Rialacháin agus tréimhse eatramhach maidir le dáta a chur
 i bhfeidhm.
 4. IMPLEACHT BHUISÉADACH
 Baineann impleachtaí buiséadacha sonracha an
 togra leis na cúraimí a leithdháiltear ar an Maoirseoir Eorpach ar Chosaint
 Sonraí de réir mar atá sonraithe sna ráitis airgeadais reachtacha a ghabhann
 leis an togra seo. Éilíonn na himpleachtaí sin go ndéanfar Ceannteideal 5
 den Pheirspictíocht Airgeadais a athchlárú.
 Ní ghabhann aon impleachtaí maidir le
 caiteachas oibríochtúil leis an togra seo.
 Cumhdaíonn an ráiteas airgeadais reachtach a
 ghabhann leis an togra seo na tionchair bhuiséadacha a bheidh ag an Rialachán
 féin agus ag an Treoir ar chosaint sonraí phóilíneachta agus bhreithiúnach.
 2012/0011 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le daoine aonair a chosaint i ndáil le
 sonraí pearsanta a phróiseáil agus maidir le saorghluaiseacht sonraí den sórt
 sin (Rialachán ginearálta maidir le Cosaint Sonraí)
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 16(2) agus
 Airteagal 114(1) de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[41],
 Tar éis dul i gcomhairle leis an Maoirseoir
 Eorpach ar Chosaint Sonraí[42],
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1)
 Ceart bunúsach is ea cosaint daoine nádúrtha i
 ndáil le próiseáil sonraí pearsanta. In Airteagal 8(1) den Chairt um
 Chearta Bunúsacha an Aontais Eorpaigh agus in Airteagal 16(1) den Chonradh
 ar Fheidhmiú an Aontais Eorpaigh, leagtar síos go bhfuil ag gach duine an ceart
 go ndéanfar na sonraí pearsanta a bhaineann leis a chosaint.
 (2)
 Tá próiseáil sonraí pearsanta in ainm is a bheith
 chun leas an duine; ba cheart go n‐urramódh na prionsabail agus na rialacha
 maidir le cosaint daoine aonair i ndáil le próiseáil a sonraí pearsanta, is
 cuma cén náisiúntacht atá ag na daoine nádúrtha sin nó cén áit a bhfuil cónaí
 orthu, ba cheart go n‐urramódh na prionsabail agus na rialacha sin cearta agus
 saoirsí bunúsacha na ndaoine, agus an ceart go ndéanfar sonraí pearsanta a
 chosaint go háirithe. Ba cheart próiseáil sonraí pearsanta a bheith ina cuidiú
 le limistéar saoirse, slándála agus ceartais agus aontas eacnamaíoch a bhaint amach,
 agus ba cheart go gcuirfeadh sí le dul chun cinn eacnamaíoch agus sóisialta, le
 neartú agus cóineasú na ngeilleagar laistigh den mhargadh inmheánach agus le
 dea-bhail daoine aonair.
 (3)
 Le Treoir 95/46/CE ó Pharlaimint na hEorpa
 agus ón gComhairle an 24 Deireadh Fómhair 1995 maidir le daoine
 aonair a chosaint i ndáil le sonraí pearsanta a phróiseáil agus maidir le
 saorghluaiseacht sonraí den sórt sin[43],
 féachtar le cosaint cearta agus saoirsí bunúsacha daoine nádúrtha a
 chomhchuibhiú i ndáil le gníomhaíochtaí próiseála agus féachtar le
 saorshreabhadh sonraí pearsanta a áirithiú idir na Ballstáit.
 (4)
 Mhéadaigh sreabha trasteorann go mór a bhuí le
 comhtháthú eacnamaíoch agus sóisialta a tharla mar thoradh ar fheidhmiú an
 mhargaidh inmheánaigh. Tháinig méadú ar an méid sonraí a mhalartaítear idir
 gníomhaithe eacnamaíocha agus sóisialta agus gníomhaithe poiblí agus
 príobháideacha ar fud an Aontais. Le dlí an Aontais iarrtar ar údaráis
 náisiúnta sna Ballstáit dul i gcomhar lena chéile agus sonraí pearsanta a
 mhalartú le go bhféadfaidh siad a ndualgais a chomhlíonadh nó cúraimí a
 dhéanamh thar ceann údaráis i mBallstát eile.
 (5)
 Tá forbairtí móra meara teicneolaíocha agus
 domhandú tar éis dúshláin nua a chruthú do chosaint sonraí pearsanta. Tá méadú
 as cuimse tagtha ar chomhroinnt agus ar bhailiú sonraí. A bhuí leis an
 teicneolaíocht, is féidir le cuideachtaí príobháideacha agus le húdaráis
 phoiblí sonraí pearsanta a úsáid ar scála níos mó ná riamh roimhe chun a gcuid
 gníomhaíochtaí a shaothrú. Tá méadú ag teacht i gcónaí ar an méid faisnéise
 pearsanta a chuireann daoine aonair ar fáil go poiblí agus ar fud an domhain.
 Tá an geilleagar agus ár saol sóisialta athruithe ó bhonn ag an teicneolaíocht
 agus mar gheall uirthi is gá an saorshreabhadh sonraí laistigh den Aontas agus aistriú
 sonraí go tríú tíortha agus go heagraíochtaí idirnáisiúnta a éascú tuilleadh,
 chomh maith le leibhéal ard cosanta a áirithiú maidir le sonraí pearsanta.
 (6)
 Ceanglaítear leis na forbairtí sin go dtógfar creat
 láidir níos comhtháite um chosaint sonraí san Aontas, a mbeidh forfheidhmiú
 láidir mar bhunús leis, i bhfianaise a thábhachtaí atá sé muinín a chothú a
 chuirfidh ar chumas an gheilleagair dhigitigh forbairt ar fud an mhargaidh
 inmheánaigh. Ba cheart smacht a bheith ag daoine aonair ar a sonraí pearsanta
 féin agus ba cheart deimhneacht dhlíthiúil agus deimhneacht phraiticiúil a
 neartú do dhaoine aonair, d'oibreoirí eacnamaíocha agus d'údaráis phoiblí.
 (7)
 Tá cuspóirí agus prionsabail Threoir 95/46/CE
 fónta i gcónaí ach níor éirigh léi ilroinnt a chosc sa dóigh a gcuirtear
 cosaint sonraí chun feidhme ar fud an Aontais, ná níor éirigh léi éiginnteacht
 dhlíthiúil a chosc ná tuiscint choitinn an phobail a ruaigeadh maidir le
 rioscaí suntasacha do dhaoine aonair a bheith ag baint le gníomhaíocht ar líne.
 Aon difríochtaí sa leibhéal cosanta do chearta agus saoirsí daoine aonair a
 chuirtear ar fáil sna Ballstáit i ndáil le sonraí pearsanta a phróiseáil, agus
 go háirithe maidir leis an gceart go ndéanfar sonraí pearsanta a chosaint,
 féadfaidh siad an saorshreabhadh sonraí pearsanta ar fud an Aontais a chosc.
 D’fhéadfadh difríochtaí den sórt sin a bheith ina mbacainn ar shaothrú
 gníomhaíochtaí eacnamaíocha ar leibhéal an Aontais, d’fhéadfaidís iomaíocht a
 shaobhadh agus údaráis a bhacadh i gcomhlíonadh a bhfreagrachtaí faoi dhlí an
 Aontais. Tá an difríocht sin sna leibhéil cosanta ann toisc nach gcuirtear
 Treoir 95/46/CE chun feidhme ná i bhfeidhm sa dóigh chéanna i ngach
 Ballstát.
 (8)
 Chun leibhéal cosanta ard agus comhsheasmhach a
 áirithiú do dhaoine aonair agus chun na bacainní ar shreabhadh sonraí pearsanta
 a bhaint, ba cheart go mbeadh an leibhéal céanna cosanta i ngach Ballstát do
 chearta agus saoirsí daoine aonair maidir le próiseáil sonraí den sórt sin. Ba
 cheart a áirithiú go gcuirtear na rialacha maidir le cosaint ceart bunúsach
 agus saoirsí bunúsacha daoine nádúrtha i bhfeidhm go comhsheasmhach agus go
 haonchineálach ar fud an Aontais i ndáil le sonraí pearsanta a phróiseáil.
 (9)
 D’fhonn sonraí pearsanta a chosaint go héifeachtach
 ar fud an Aontais, ní mór cearta na ndaoine is ábhar do na sonraí agus
 oibleagáidí iad siúd a dhéanann sonraí pearsanta a phróiseáil, nó a chinneann
 an phróiseáil sin a dhéanamh, a neartú agus a mhionsonrú. Tá gá freisin, áfach,
 le cumhachtaí coibhéiseacha chun faireachán a dhéanamh agus chun a áirithiú go
 gcomhlíontar na rialacha maidir le cosaint sonraí pearsanta, agus gá le
 smachtbhannaí coibhéiseacha dóibh siúd nach gcomhlíonann na rialacha sin sna
 Ballstáit.
 (10)
 Le hAirteagal 16(2) den Chonradh, tugtar
 údarás do Pharlaimint na hEorpa agus don Chomhairle na rialacha a leagan síos
 maidir le cosaint daoine aonair i ndáil le sonraí pearsanta a phróiseáil agus
 maidir le saorghluaiseacht sonraí pearsanta.
 (11)
 Chun leibhéal comhsheasmhach cosanta a áirithiú do
 dhaoine aonair ar fud an Aontais agus le nach gcuirfidh éagothromachtaí isteach
 ar shaorshreabhadh sonraí laistigh den mhargadh inmheánach, is gá Rialachán a
 ghlacadh chun deimhneacht dhlíthiúil agus trédhearcacht a sholáthar d’oibreoirí
 eacnamaíocha, lena n‐áirítear micrifhiontair, fiontair bheaga agus fiontair
 mheánmhéide, agus chun a chinntiú go mbeidh na cearta céanna ar fáil do dhaoine
 aonair sna Ballstáit uile, ar cearta iad atá infhorfheidhmithe de réir dlí do
 dhaoine is ábhar do shonraí, agus go mbeidh na hoibleagáidí agus freagrachtaí céanna
 ar rialaitheoirí agus ar phróiseálaithe, agus chun faireachán comhsheasmhach ar
 phróiseáil sonraí pearsanta agus smachtbhannaí coibhéiseacha a áirithiú i ngach
 Ballstát chomh maith le comhar éifeachtach idir údaráis mhaoirseachta Ballstát
 éagsúil. Chun cás sainiúil na micrifhiontar, na bhfiontar beag agus na
 bhfiontar meánmhéide a chur san áireamh, áirítear roinnt maoluithe sa Rialachán
 seo. Ina theannta sin, moltar d’institiúidí agus comhlachtaí an Aontais, do na
 Ballstáit agus dá n‐údaráis mhaoirseachta riachtanais shonracha na
 micrifhiontar, na bhfiontar beag agus na bhfiontar meánmhéide a chur san
 áireamh agus an Rialachán seo á chur i bhfeidhm. Ba cheart coincheap na
 micrifhiontar, na bhfiontar beag agus na bhfiontar meánmhéide a bhunú ar an sainmhíniú
 a thugtar orthu sin i Moladh 2003/361/CE ón gCoimisiún
 an 6 Bealtaine 2003.
 (12)
 Baineann an chosaint a bhfuil foráil déanta ina
 leith sa Rialachán seo le daoine nádúrtha, is cuma cén náisiúntacht atá acu nó
 cén áit a bhfuil cónaí orthu, i ndáil le próiseáil a sonraí pearsanta. Maidir
 le próiseáil sonraí a bhaineann le daoine dlítheanacha agus go háirithe le
 gnóthais a bhfuil pearsantacht dhlíthiúil acu, lena n‐áirítear ainm, foirm
 dhlíthiúil agus sonraí teagmhála an duine dhlítheanaigh, níor cheart go bhféadfadh
 na daoine ná na gnóthais sin cosaint faoin Rialachán seo a éileamh. Ba cheart
 feidhm a bheith aige sin freisin i gcás ina bhfuil ceann amháin nó níos mó
 d’ainmneacha daoine nádúrtha mar chuid d'ainm an duine dhlítheanaigh.
 (13)
 Ba cheart daoine aonair a chosaint ar bhealach atá
 neodrach ó thaobh na teicneolaíochta de agus níor cheart go mbraithfeadh an
 chosaint sin ar na teicníochtaí atá in úsáid; murach sin bheadh baol
 tromchúiseach ilchéimnithe ann. Ba cheart daoine aonair a chosaint i ndáil le
 sonraí pearsanta a phróiseáil trí mhodhanna uathoibrithe agus de láimh sa chás
 ina bhfuil na sonraí á gcoinneáil i gcóras comhdúcháin nó má tá sé i gceist na
 sonraí a choinneáil i gcóras den sórt sin. Níor cheart go dtiocfadh comhaid nó
 tacair comhad agus a leathanaigh chumhdaigh, nach bhfuil struchtúraithe de réir
 critéar sonrach, faoi raon feidhme an Rialacháin seo.
 (14)
 Ní dhíríonn an Rialachán seo ar shaincheisteanna
 maidir le cearta agus saoirsí bunúsacha a chosaint ná ar shaorshreabhadh sonraí
 a bhaineann le gníomhaíochtaí nach dtagann faoi raon feidhme dhlí an Aontais,
 ní chumhdaíonn sé próiseáil sonraí pearsanta ag institiúidí, comhlachtaí,
 oifigí ná gníomhaireachtaí an Aontais atá faoi réir Rialachán (CE)
 Uimh. 45/2001[44],
 ná próiseáil sonraí pearsanta ag na Ballstáit agus iad i mbun gníomhaíochtaí a
 bhaineann le comhbheartas eachtrach agus slándála an Aontais.
 (15)
 Níor cheart feidhm a bheith ag an Rialachán seo
 maidir le próiseáil sonraí pearsanta ag duine nádúrtha, ar sonraí iad atá á
 bpróiseáil chun críocha pearsanta nó chun críocha tís amháin, amhail
 comhfhreagras agus coinneáil seoltaí, agus ar próiseáil í nach bhfuil aon leas
 sochrach ag baint léi agus mar sin nach bhfuil aon bhaint aici le gníomhaíocht
 ghairmiúil ná le gníomhaíocht tráchtála. Níor cheart feidhm a bheith ag an
 eisceacht sin ach oiread maidir le rialaitheoirí nó próiseálaithe a
 sholáthraíonn an modh chun sonraí pearsanta a phróiseáil le haghaidh
 gníomhaíochtaí pearsanta nó tís den sórt sin.
 (16)
 Maidir le cosaint daoine aonair i ndáil le
 próiseáil sonraí pearsanta arna déanamh ag údaráis inniúla chun cionta coiriúla
 a chosc, a imscrúdú, a bhrath nó a ionchúiseamh nó chun pionóis choiriúla a
 fhorchur, tá an chosaint sin agus saorshreabhadh sonraí pearsanta faoi réir
 ionstraime dlí ar leith ar leibhéal an Aontais. Dá bhrí sin, níor cheart feidhm
 a bheith ag an Rialachán seo maidir le gníomhaíochtaí próiseála a dhéantar
 chuige sin. Mar sin féin, aon phróiseáil sonraí a dhéanann údaráis phoiblí
 faoin Rialachán seo chun cionta coiriúla a chosc, a imscrúdú, a bhrath nó a
 ionchúiseamh nó chun pionóis choiriúla a fhorchur, ba cheart an phróiseáil sin
 a rialú leis an ionstraim dlí sin is sonraí ar leibhéal an Aontais (is é sin
 Treoir XX/YYY).
 (17)
 Ba cheart go mbeadh an Rialachán seo gan dochar do
 chur i bhfeidhm Threoir 2000/31/CE, go háirithe maidir le rialacha
 dliteanais na soláthraithe seirbhíse idirmheánacha in Airteagail 12 go 15
 den Treoir sin.
 (18)
 Leis an Rialachán seo is féidir prionsabal na
 rochtana poiblí ar dhoiciméid oifigiúla a chur san áireamh nuair atá na
 forálacha atá leagtha amach sa Rialachán á gcur chun feidhme.
 (19)
 Maidir le próiseáil sonraí pearsanta a bhaineann le
 gníomhaíochtaí bunaíochta de chuid rialaitheora nó próiseálaí atá lonnaithe san
 Aontas, ba cheart an phróiseáil sin a dhéanamh i gcomhréir leis an Rialachán
 seo, is cuma má dhéantar an phróiseáil féin laistigh den Aontas nó mura
 ndéantar. Tugtar le tuiscint le húsáid an fhocail ‘bunaíocht’ go ndéantar
 gníomhaíocht éifeachtach iarbhír inti trí shocruithe seasmhacha. Ní hí foirm
 dhlíthiúil na bunaíochta sin, cibé acu an brainse nó fochuideachta a bhfuil
 pearsantacht dhlíthiúil aici í, an toisc chinntitheach sa chás seo.
 (20)
 Chun a áirithiú nach ndéantar an chosaint atá
 daoine aonair i dteideal a fháil faoin Rialachán seo a bhaint díobh, ba cheart
 an phróiseáil a dhéanann rialaitheoir nach bhfuil bunaithe san Aontas ar
 shonraí pearsanta na ndaoine is ábhar do na sonraí atá ina gcónaí san Aontas a
 bheith faoi réir an Rialacháin seo i gcás ina mbaineann na gníomhaíochtaí
 próiseála le hearraí nó seirbhísí a chur ar fáil do na daoine sin is ábhar do
 na sonraí, nó ina mbaineann siad le faireachán a dhéanamh ar iompar na ndaoine
 sin.
 (21)
 Chun a chinneadh an féidir a mheas an ndéanann
 gníomhaíocht próiseála ‘faireachán ar iompar’ na ndaoine is ábhar do na sonraí,
 ba cheart a fháil amach má tá daoine aonair á rianú ar líne le teicníochtaí
 próiseála sonraí lena gcruthaítear ‘próifíl’ do dhaoine aonair, go háirithe
 chun cinntí a dhéanamh maidir leis an duine sin nó chun anailís a dhéanamh ar
 shainroghanna, iompar agus dearcadh an duine nó chun iad sin a thomhas.
 (22)
 I gcás ina bhfuil feidhm ag dlí náisiúnta Ballstáit
 de bhua dlí phoiblí idirnáisiúnta, ba cheart feidhm a bheith ag an Rialachán
 seo freisin maidir le rialaitheoir nach bhfuil bunaithe san Aontas ach atá bainteach,
 mar shampla, le misean taidhleoireachta nó post consalach Ballstáit.
 (23)
 Ba cheart feidhm a bheith ag na prionsabail
 chosanta maidir le haon fhaisnéis a bhaineann le duine aitheanta nó le duine
 inaitheanta. Chun a chinneadh an bhfuil duine inaitheanta nó nach bhfuil, ba
 cheart aird a thabhairt ar na modhanna go léir is dócha a úsáidfidh an
 rialaitheoir nó aon duine eile chun an duine aonair a shainaithint. Níor cheart
 feidhm a bheith ag na prionsabail um chosaint sonraí maidir le sonraí a
 dhéantar díthainmneach sa dóigh is nach bhfuil an duine is ábhar do na sonraí
 inaitheanta a thuilleadh.
 (24)
 Nuair a úsáideann daoine aonair seirbhísí ar líne
 féadfar na daoine sin a chomhcheangal le haitheantóirí ar líne cosúil le
 seoltaí prótacal idirlín nó aitheantóirí fianán (“cookies”), trí na gléasanna,
 feidhmchláir, uirlisí agus prótacail atá in úsáid acu. D’fhéadfadh sé go
 bhfágfadh sin loirg a d’fhéadfaí a úsáid, in éineacht le haitheantóirí uathúla
 agus le faisnéis eile a fhaigheann na freastalaithe, chun próifílí a chruthú de
 na daoine aonair agus chun iad a shainaithint. Fágann sé sin nach gá uimhreacha
 aitheantais, sonraí suímh, aitheantóirí ar líne nó fachtóirí sonracha eile a
 mheas mar shonraí pearsanta i ngach cúinse.
 (25)
 Ba cheart toiliú le próiseáil go sainráite trí aon
 mhodh iomchuí lenar féidir leis an duine is ábhar do na sonraí a thoil shonrach
 fheasach a chur in iúl faoi shaoirse, trí ráiteas a dhéanamh nó trí
 ghníomhaíocht shoiléir dhearfach ón duine sin, lena n‐áiritheofaí go bhfuil
 daoine aonair ar an eolas go bhfuil siad ag tabhairt ceada a sonraí pearsanta a
 phróiseáil, trí thic a chur i mbosca mar shampla nuair a thugann siad cuairt ar
 shuíomh gréasáin idirlín nó trí aon ráiteas nó iompar eile a chuireann in iúl
 go soiléir sa chomhthéacs sin go dtoilíonn sé leis an bpróiseáil atá beartaithe
 a dhéanamh ar a shonraí pearsanta. Níor cheart, dá bhrí sin, gurbh ionann tost
 nó gan ghníomhú iontu féin agus toiliú. Ba cheart go gcumhdódh toiliú gach
 gníomhaíocht próiseála arna déanamh chun na críche nó na gcríoch céanna. Má tá an duine is ábhar
 do na sonraí le toiliú leis an bpróiseáil tar éis iarraidh leictreonach a fháil
 chuige sin, ní mór don iarraidh sin a bheith soiléir achomair agus níor cheart
 go gcuirfeadh sí isteach barraíocht ar úsáid na seirbhíse i gceist.
 (26)
 Ba cheart na nithe seo a leanas ar a laghad a
 chumhdach sna sonraí pearsanta a bhaineann le sláinte: na sonraí ar fad a
 bhaineann le stádas sláinte an duine is ábhar do na sonraí; faisnéis faoi
 chlárú an duine aonair chun seirbhísí sláinte a fháil; faisnéis faoi
 íocaíochtaí nó faoi cháilitheacht an duine aonair do chúram sláinte; uimhir,
 siombal nó sonra uathúil éigin eile atá sannta do dhuine aonair chun an duine
 sin a shainaithint chun críocha sláinte; aon fhaisnéis faoin duine aonair a
 bailíodh agus seirbhísí sláinte á soláthar don duine aonair sin; faisnéis a
 fhaightear mar thoradh ar thástáil nó scrúdú a dhéanamh ar bhall coirp nó ar
 shubstaint colainne, lena n‐áirítear samplaí bitheolaíocha; aon duine a thugann
 cúram sláinte don duine aonair a shainaithint; nó aon fhaisnéis eile a
 bhaineann, mar shampla, le galar, míchumas, baol galar, stair liachta, cóir
 leighis chliniciúil, nó le riocht fiseolaíoch nó bithleighis an duine is ábhar
 do na sonraí, neamhspleách ar fhoinse na faisnéise sin, amhail faisnéis ó lia
 nó ó ghairmí sláinte eile, ó ospidéal, ó fheiste leighis nó ó thástáil
 dhiagnóiseach in vitro.
 (27)
 Ba cheart príomhbhunaíocht rialaitheora san Aontas
 a chinneadh de réir critéar oibiachtúil agus trí phríomhbhunaíocht a chinneadh
 ba cheart go dtabharfaí le tuiscint go ndéantar gníomhaíochtaí bainistíochta
 éifeachtacha agus iarbhír inti lena ndéantar na príomhchinntí maidir le
 cuspóirí, coinníollacha agus modhanna na próiseála trí shocruithe cobhsaí. Níor
 cheart go mbraithfeadh an critéar sin ar phróiseáil na sonraí pearsanta a
 bheith déanta ag an áit sin; má tá modhanna teicniúla agus teicneolaíochtaí ann
 agus in úsáid chun sonraí pearsanta a phróiseáil nó chun gníomhaíochtaí
 próiseála a dhéanamh, ní ionann sin is a rá gur príomhbhunaíocht an áit sin
 agus mar sin de ní critéir chinntitheacha iad maidir le príomhbhunaíocht. Ba
 cheart príomhbhunaíocht an phróiseálaí a bheith san áit a bhfuil a riarachán
 lárnach san Aontas.
 (28)
 Ba cheart gnóthas rialaitheach agus a ghnóthais atá
 faoi rialú a chumhdach faoi ghrúpa gnóthas, agus ba cheart, dá réir sin, don
 ghnóthas rialaitheach a bheith in ann tionchar ceannasach a imirt ar na
 gnóthais eile de bhun úinéireachta mar shampla, nó de bhun rannpháirtíochta
 airgeadais nó na rialacha lena rialaítear an rannpháirtíocht sin nó de bhun na
 cumhachta chun rialacha maidir le cosaint sonraí pearsanta a chur chun feidhme.
 (29)
 Tá cosaint ar leith dlite do leanaí maidir lena
 sonraí pearsanta toisc go bhféadfar nach bhfuil siad chomh heolach sin ar na
 rioscaí, na hiarmhairtí, na cosaintí agus ar a gcearta féin maidir lena sonraí
 pearsanta a phróiseáil. Chun a chinneadh nuair is leanbh é duine aonair, ba
 cheart cloí sa Rialachán seo leis an sainmhíniú atá leagtha síos i
 gCoinbhinsiún na Náisiún Aontaithe um Chearta an Linbh.
 (30)
 Ba cheart gach próiseáil arna déanamh ar shonraí
 pearsanta a bheith dleathach, cothrom agus trédhearcach i ndáil leis na daoine
 aonair lena mbaineann. Ba cheart, go háirithe, go mbeadh na críocha dá ndéantar
 na sonraí a phróiseáil lánsoiléir agus dlisteanach agus ba cheart iad a
 chinneadh tráth bhailiú na sonraí. Ba cheart na sonraí a bheith leordhóthanach,
 ábhartha agus teoranta don mhéid is lú sonraí is gá chun na gcríoch dá ndéantar
 na sonraí a phróiseáil; ceanglaítear leis sin go háirithe go n‐áirithítear nach
 mbailítear an iomarca sonraí agus go gcoinnítear tréimhse stórála na sonraí
 chomh gairid agus is féidir. Níor cheart sonraí pearsanta a phróiseáil ach
 amháin mura bhféadfaí cuspóir na próiseála a bhaint amach ar bhealach eile. Ba
 cheart gach beart réasúnta a dhéanamh chun a áirithiú go gceartaítear nó go
 scriostar sonraí pearsanta míchruinne. Chun a áirithiú nach gcoinnítear na
 sonraí níos faide ná mar is gá, ba cheart don rialaitheoir teorainneacha ama a
 shocrú chun sonraí a scriosadh nó chun athbhreithniú tréimhsiúil a dhéanamh.
 (31)
 Le go mbeidh próiseáil dleathach, ba cheart sonraí
 pearsanta a phróiseáil ar bhonn thoiliú an duine lena mbaineann nó ar bhonn
 dlisteanach éigin eile, atá leagtha síos le dlí sa Rialachán seo nó le dlí eile
 de chuid an Aontais nó le dlí Ballstáit eile, dá dtagraítear sa Rialachán seo.
 (32)
 I gcás ina bhfuil próiseáil bunaithe ar thoiliú an
 duine is ábhar do na sonraí, ba cheart an dualgas maidir le cruthú gur thoiligh
 an duine is ábhar do na sonraí leis an oibríocht próiseála a leagan ar an
 rialaitheoir. Go háirithe i gcomhthéacs dearbhaithe i scríbhinn maidir le
 hábhar éigin eile, ba cheart cosaintí a bheith ann chun a áirithiú go bhfuil an
 duine is ábhar do na sonraí ar an eolas go bhfuil toiliú á thabhairt aige agus
 go bhfuil sé ar an eolas faoin méid a bhfuil sé á thabhairt.
 (33)
 Chun toiliú faoi shaoirse a áirithiú, ba cheart a
 shoiléiriú nach ionann toiliú a thabhairt agus foras bailí dlíthiúil a bheith
 ann a fhágann nach bhfuil aon saor-rogha ag an duine aonair i ndáiríre agus
 nach bhfuil sé in ann mar sin diúltú toiliú a thabhairt nó an toiliú a
 tharraingt siar gan dochar.
 (34)
 I gcás ina bhfuil éagothromaíocht shuntasach ann
 idir an duine is ábhar do na sonraí agus an rialaitheoir, níor cheart go mbeadh
 toiliú ina chúis bhailí dhlíthiúil le sonraí pearsanta a phróiseáil. Is
 amhlaidh an scéal go háirithe má tá an duine is ábhar do na sonraí spleách ar
 an rialaitheoir, mar shampla i gcás ina ndéanann an fostóir sonraí pearsanta a
 fhostaithe a phróiseáil i gcomhthéacs na fostaíochta. I gcás inar údarás poiblí
 é an rialaitheoir, ní bheadh éagothromaíocht ann ach amháin i gcás na n‐oibríochtaí
 próiseála sonraí sin inar féidir leis an údarás poiblí, de bhua a chumhachtaí
 ábhartha poiblí, oibleagáid a fhorchur. Sa chás sin ní féidir a mheas gur toilíodh
 leis an bpróiseáil faoi shaoirse, ag cur leas an duine is ábhar do na sonraí
 san áireamh.
 (35)
 Ba cheart próiseáil a bheith dleathach i gcás inar
 gá sin i gcomhthéacs conartha nó má tá sé beartaithe conradh a dhéanamh.
 (36)
 I gcás ina ndéantar próiseáil i gcomhréir le
 hoibleagáid dhlíthiúil a bhfuil an rialaitheoir faoina réir nó i gcás ina
 bhfuil gá le próiseáil chun cúram éigin a chur i gcrích a dhéantar chun leas an
 phobail nó i bhfeidhmiú údaráis oifigiúil, ba cheart bunús dlí a bheith ag an
 bpróiseáil sin i ndlí an Aontais nó i ndlí Ballstáit a chomhlíonann ceanglais
 na Cairte um Chearta Bunúsacha an Aontais Eorpaigh maidir le haon teorainn leis
 na cearta agus saoirsí. Is faoi dhlí an Aontais nó dlí náisiúnta an cinneadh a
 dhéanamh freisin maidir le cé acu ar cheart don rialaitheoir a chuireann cúram
 i gcrích chun leas an phobail nó i bhfeidhmiú údaráis oifigiúil, ar cheart dó a
 bheith ina chuid de riarachán poiblí nó ina dhuine nádúrtha nó dlítheanach eile
 arna rialú faoin dlí poiblí, nó faoi dhlí príobháideach amhail comhlachas
 gairmiúil.
 (37)
 Ba cheart a mheas go bhfuil próiseáil sonraí
 pearsanta dleathach freisin nuair is gá é a dhéanamh chun leas a chosaint ar
 leas é atá riachtanach do shaol an duine is ábhar do na sonraí.
 (38)
 D’fhéadfadh sé go dtabharfadh leasanna dlisteanacha
 rialaitheora bunús dlí do phróiseáil ar choinníoll nach sárófaí leasanna nó
 cearta agus saoirsí bunúsacha an duine is ábhar do na sonraí. Bheadh gá le
 measúnú cúramach a dhéanamh sa chás sin, go háirithe i gcás inar leanbh é an
 duine is ábhar do na sonraí ó tharla go bhfuil cosaint ar leith dlite do
 leanaí. Ba cheart go mbeadh sé de cheart ag an duine is ábhar do na sonraí
 agóid a dhéanamh i gcoinne na próiseála, ar chúiseanna a bhaineann lena staid
 áirithe féin, agus é sin a dhéanamh saor in aisce. Chun trédhearcacht a
 áirithiú, ba cheart go mbeadh sé d’oibleagáid ar an rialaitheoir an duine is
 ábhar do na sonraí a chur ar an eolas go sainráite faoi na leasanna
 dlisteanacha atá á saothrú agus faoin gceart agóide, agus ba cheart go mbeadh sé
 d’oibleagáid air freisin na leasanna dlisteanacha sin a dhoiciméadú. Ar an
 ábhar gur faoin reachtóir atá sé foráil a dhéanamh le dlí maidir leis an mbunús
 dlí atá ag údaráis phoiblí chun sonraí a phróiseáil, níor cheart feidhm a
 bheith ag an bhforas dlíthiúil sin maidir le próiseáil ag údaráis phoiblí i
 bhfeidhmiú a gcúraimí.
 (39)
 Má dhéantar sonraí a phróiseáil a mhéid gur dianghá
 é chun slándáil líonra agus faisnéise a áirithiú, ciallaíonn sin go bhfuil leas
 dlisteanach ag an rialaitheoir sonraí lena mbaineann. Is é atá i gceist le
 slándáil líonra agus faisnéise an cumas atá i líonra nó i gcóras faisnéise, ar
 leibhéal áirithe muiníne, seasamh i gcoinne eachtraí a tharlaíonn de thaisme nó
 gníomhaíochtaí neamhdhleathacha nó mailíseacha a chuireann isteach ar fháil, ar
 bharántúlacht, ar shláine agus ar rúndacht sonraí atá stóráilte nó tarchurtha
 agus ar shlándáil na seirbhísí gaolmhara atá á dtairiscint nó a bhfuil rochtain
 orthu trí na líonraí agus na córais sin, trí údaráis phoiblí, foirne
 práinnfhreagartha ríomhaire - CERTanna, foirne freagartha do theagmhais a
 bhaineann le slándáil ríomhairí - CSIRTanna, soláthraithe líonraí agus
 seirbhísí cumarsáide leictreonaí agus trí sholáthraithe teicneolaíochtaí agus
 seirbhísí slándála. D’fhéadfaí a áireamh le háirithiú slándála agus faisnéise,
 mar shampla, rochtain neamhúdaraithe ar líonraí cumarsáide leictreonaí agus
 dáileadh mailíseach cód a chosc agus stop a chur le hionsaithe diúltaithe
 seirbhíse agus le damáiste do ríomhchórais agus do chórais chumarsáide
 leictreonaí.
 (40)
 Níor cheart próiseáil sonraí pearsanta chun críocha
 eile a cheadú ach amháin i gcás ina bhfuil an phróiseáil ag luí leis na críocha
 sin ar bailíodh na sonraí chucu ar an gcéad dul síos, go háirithe i gcás ina
 bhfuil an phróiseáil riachtanach chun críocha taighde stairiúil, staidrimh nó
 eolaíoch. I gcás nach bhfuil an chríoch eile ag luí leis an mbunchríoch ar
 bailíodh na sonraí chuici, ba cheart don rialaitheoir toiliú an duine is ábhar
 do na sonraí a fháil chun na críche eile sin nó ba cheart dó an phróiseáil a
 bhunú ar chúis dhlisteanach eile chun próiseáil dhleathach a dhéanamh, go
 háirithe nuair atá foráil déanta ina leith i ndlí an Aontais nó i ndlí an
 Bhallstáit a bhfuil an rialaitheoir faoina réir. Ar aon nós, ba cheart cur i
 bhfeidhm na bprionsabal a leagtar amach sa Rialachán seo a áirithiú agus ba
 cheart a áirithiú go háirithe go gcuirtear an duine is ábhar do na sonraí ar an
 eolas faoi na críocha eile sin.
 (41)
 Ní mór cosaint ar leith a thabhairt do shonraí
 pearsanta atá fíor‐íogair agus leochaileach maidir le cearta bunúsacha nó
 príobháideacht. Níor cheart sonraí den sórt sin a phróiseáil, ach amháin má
 thoilíonn an duine is ábhar do na sonraí leis sin go sainráite. Ba cheart
 foráil shainráite a dhéanamh maidir le maoluithe ar an gcosc sin mar fhreagairt
 ar shainriachtanais, áfach, go háirithe i gcás ina ndéanann comhlachais nó
 fondúireachtaí áirithe próiseáil agus iad i mbun gníomhaíochtaí dlisteanacha
 chun feidhmiú saoirsí bunúsacha a cheadú.
 (42)
 Ba cheart maolú ar an toirmeasc ar chatagóirí
 íogaire sonraí a phróiseáil a cheadú freisin má dhéantar sin le dlí, agus faoi
 réir cosaintí oiriúnacha, d'fhonn sonraí pearsanta agus cearta bunúsacha eile a
 chosaint, i gcás ina bhfuil údar leis chun leas an phobail agus go háirithe
 chun críocha sláinte, lena n‐áirítear sláinte phoiblí agus cosaint shóisialta
 agus bainistiú seirbhísí sláinte, go háirithe chun cáilíocht agus
 costéifeachtúlacht a áirithiú maidir leis na nósanna imeachta arna n‐úsáid chun
 éilimh ar shochair agus ar sheirbhísí sa chóras árachais sláinte a shocrú, nó
 chun críocha taighde stairiúil, staidrimh agus eolaíoch.
 (43)
 Ina theannta sin, is chun leas an phobail a
 dhéanann údaráis oifigiúla sonraí pearsanta a phróiseáil chun aidhmeanna
 comhlachas reiligiúnach a bhaint amach, ar aidhmeanna iad atá leagtha síos i
 gcomhréir le dlí bunreachtúil nó le dlí idirnáisiúnta poiblí.
 (44)
 I gcás ina gcuireann feidhmiú an chórais
 dhaonlathaigh de cheangal ar Bhallstát, agus é i mbun gníomhaíochtaí toghcháin,
 go dtiomsaíonn páirtithe polaitiúla sonraí maidir le tuairimí polaitiúla na
 ndaoine, féadfar próiseáil sonraí den sórt sin a cheadú ar chúiseanna a
 bhaineann le leas an phobail, ar choinníoll go mbunófar cosaintí iomchuí.
 (45)
 Murar féidir leis an rialaitheoir duine nádúrtha a
 shainaithint ó na sonraí a phróiseáil sé, níor cheart go mbeadh sé d’oibleagáid
 ar an rialaitheoir faisnéis bhreise a fháil chun an duine is ábhar do na sonraí
 a shainaithint díreach chun foráil de chuid an Rialacháin seo a chomhlíonadh. I
 gcás iarrata ar rochtain, ba cheart go mbeadh an rialaitheoir i dteideal
 tuilleadh faisnéise a iarraidh ar an duine is ábhar do na sonraí le go mbeidh
 sé ábalta na sonraí pearsanta a aimsiú atá á lorg ag an duine sin.
 (46)
 Ceanglaítear le prionsabal na trédhearcachta gur
 cheart go mbeadh sé éasca rochtain a fháil ar aon fhaisnéis atá dírithe ar an
 bpobal nó ar an duine is ábhar do na sonraí, go mbeadh sé éasca an fhaisnéis
 sin a thuiscint agus go dtabharfaí í i dteanga shoiléir shimplí. Tá tábhacht ar
 leith ag baint leis sin i gcásanna, amhail fógraíocht ar líne, ina bhfágann
 iomadú gníomhaithe agus castacht theicneolaíoch an chleachtais nach éasca don
 duine is ábhar do na sonraí a bheith ar an eolas agus a thuiscint go bhfuil
 sonraí pearsanta a bhaineann leis á mbailiú, cé atá á mbailiú agus cad chuige a
 bhfuil siad á mbailiú. Toisc go bhfuil cosaint ar leith dlite do leanaí, ba
 cheart aon fhaisnéis agus cumarsáid maidir le próiseáil a bhaineann go díreach
 le leanbh a thabhairt i dteanga shoiléir shimplí le go bhféadfaidh an leanbh é
 a thuiscint go héasca.
 (47)
 Ba cheart rialacha mionsonraithe a thabhairt le go
 bhféadfaidh an duine is ábhar do na sonraí a chearta a bhfuil foráil déanta ina
 leith sa Rialachán seo a fheidhmiú, lena n‐áirítear, go háirithe, sásraí lena n‐iarrfar,
 saor in aisce, rochtain ar shonraí, ceartú sonraí, scriosadh sonraí agus cead
 an ceart chun agóide a fheidhmiú. Ba cheart go mbeadh sé d’oibleagáid ar an
 rialaitheoir iarrataí ón duine is ábhar do na sonraí a fhreagairt laistigh de
 spriocdháta socraithe agus go mbeadh sé d'oibleagáid air cúiseanna a thabhairt
 mura gcomhlíonann sé iarraidh an duine sin.
 (48)
 Ceanglaítear leis na prionsabail maidir le
 próiseáil chothrom thrédhearcach gur cheart an duine is ábhar do na sonraí a
 chur ar an eolas go háirithe faoin bpróiseáil atá á déanamh agus faoi chríocha
 na próiseála sin, faoi fhad tréimhse stórála na sonraí agus faoin gceart
 rochtana, faoin gceart ceartúcháin nó scriosta agus faoin gceart gearán a
 dhéanamh. I gcás ina mbailítear na sonraí ón duine is ábhar do na sonraí, ba
 cheart an duine is ábhar do na sonraí a chur ar an eolas freisin má tá sé
 d'oibleagáid air na sonraí a sholáthar agus é a chur ar an eolas faoi na
 hiarmhairtí atá ann mura soláthraíonn sé na sonraí sin.
 (49)
 Ba cheart an fhaisnéis maidir le próiseáil sonraí
 pearsanta a bhaineann leis an duine is ábhar do na sonraí a thabhairt don duine
 sin tráth bhailiú na sonraí, nó, i gcás nach mbailítear na sonraí ón duine is
 ábhar do na sonraí, laistigh de thréimhse réasúnta, ag brath ar imthosca an
 cháis. I gcás inar féidir sonraí a nochtadh do dhuine eile go dlisteanach, ba
 cheart an duine is ábhar do na sonraí a chur ar an eolas nuair a nochtar na
 sonraí an chéad uair don duine eile sin.
 (50)
 Ní gá, áfach, an oibleagáid seo a fhorchur i gcás
 ina mbíonn an duine is ábhar do na sonraí ag tabhairt na faisnéise sin amach ar
 aon dóigh, nó i gcás ina bhfuil taifeadadh nó nochtadh na sonraí leagtha síos
 go sainráite le dlí, nó i gcás ina mbeadh sé dodhéanta an duine is ábhar do na
 sonraí a chur ar an eolas nó ina mbeadh iarrachtaí díréireacha ag baint leis
 sin. D’fhéadfadh an cás deireanach sin a bheith i gceist go háirithe nuair a
 dhéantar sonraí a phróiseáil chun críocha taighde stairiúil, staidrimh nó
 eolaíoch; maidir leis sin, féadfar líon na ndaoine is ábhar do na sonraí, aois
 na sonraí agus aon bhearta cúiteacha arna nglacadh a chur san áireamh.
 (51)
 Ba cheart go mbeadh sé de cheart ag aon duine
 rochtain a fháil ar shonraí a bailíodh a bhaineann leis agus ba cheart dó a
 bheith in ann an ceart sin a fheidhmiú go héasca, le bheith ar an eolas faoin
 bpróiseáil agus chun dlíthiúlacht na próiseála a fhíorú. Ba cheart go mbeadh sé
 de cheart ag gach duine is ábhar do na sonraí a bheith ar an eolas go háirithe
 faoi na críocha ar chucu a dhéanfar na sonraí a phróiseáil, faoin bhfad a
 mhairfidh an phróiseáil, faoi cé a fhaigheann na sonraí, faoi loighic a
 bhaineann le próiseáil na sonraí agus faoi na hiarmhairtí a d’fhéadfadh a
 bheith ag baint le próiseáil den sórt sin, ar a laghad nuair atá an phróiseáil
 sin bunaithe ar phróifíliú, agus ba cheart go bhfaigheadh gach duine is ábhar
 do na sonraí cumarsáid faoi sin. Níor cheart go rachadh an ceart sin chun
 dochair cearta agus saoirsí daoine eile, lena n‐áirítear cearta agus saoirsí
 maidir le rúin trádála nó maoin intleachtúil agus go háirithe nach rachadh sé
 chun dochair an chóipchirt lena gcosnaítear bogearraí. Níor cheart, áfach, go
 mbeadh mar thoradh ar na cúinsí sin go ndiúltófaí aon fhaisnéis a thabhairt don
 duine is ábhar do na sonraí.
 (52)
 Ba cheart don rialaitheoir gach beart réasúnta a
 dhéanamh chun céannacht duine is ábhar do shonraí atá ag iarraidh rochtain a
 fháil ar na sonraí sin a fhíorú, go háirithe i gcomhthéacs seirbhísí ar líne
 agus aitheantóirí ar líne. Níor cheart do rialaitheoir sonraí pearsanta a
 choinneáil díreach le go bhféadfadh sé freagairt d’iarrataí féideartha.
 (53)
 I gcás nach bhfuil coinneáil sonraí pearsanta duine
 i gcomhréir leis an Rialachán seo, ba cheart go mbeadh sé de cheart ag an duine
 sin na sonraí pearsanta a bhaineann leis a cheartú nó ba cheart go mbeadh sé de
 cheart aige na sonraí sin ‘a dhearmad’. Ba cheart, go háirithe, go mbeadh sé de
 cheart ag daoine is ábhar do shonraí go scriosfaí a sonraí pearsanta agus nach
 ndéanfaí iad a phróiseáil a thuilleadh, mura bhfuil na sonraí riachtanach a
 thuilleadh i ndáil leis na críocha ar bailíodh na sonraí chucu nó ar próiseáladh
 iad chucu, i gcás ina dtarraingíonn na daoine is ábhar do na sonraí siar a
 dtoiliú leis an bpróiseáil nó ina ndéanann siad agóid i gcoinne phróiseáil na
 sonraí pearsanta a bhaineann leo nó i gcás nach gcomhlíonann próiseáil a sonraí
 pearsanta an Rialachán seo ar bhealach eile. Tá tábhacht ar leith ag baint leis
 an gceart sin nuair atá toiliú tugtha ag an duine is ábhar do na sonraí agus é
 ina leanbh nach bhfuil láneolach ar na rioscaí a bhaineann leis an bpróiseáil
 agus go bhfuil sé ag iarraidh na sonraí pearsanta sin a bhaint níos moille, ón
 idirlíon go háirithe. Ba cheart coinneáil na sonraí ina dhiaidh sin a cheadú,
 áfach, i gcás inar gá sin a dhéanamh chun críocha taighde stairiúil, staidrimh
 nó eolaíoch, ar chúiseanna a bhaineann le leas an phobail, chun an ceart chun
 tuairimí a nochtadh a fheidhmiú, nuair a cheanglaítear sin le dlí, nó i gcás
 ina bhfuil cúis ann an phróiseáil a shrianú seachas na sonraí a scriosadh.
 (54)
 Chun an ceart chun sonraí ‘a dhearmad’ a neartú ó
 thaobh an idirlín de, ba cheart an ceart sonraí a scriosadh a leathnú amach
 freisin sa dóigh is gur cheart go mbeadh sé d’oibleagáid ar rialaitheoir a
 bhfuil sonraí pearsanta curtha ar fáil go poiblí aige aon tríú páirtithe atá ag
 próiseáil na sonraí sin a chur ar an eolas má iarrann an duine is ábhar do na
 sonraí orthu aon naisc chuig na sonraí pearsanta sin, aon chóipeanna de na
 sonraí nó aon mhacasamhlú ar na sonraí a scriosadh. Chun a áirithiú go
 gcuirtear na tríú páirtithe ar an eolas faoi sin, ba cheart don rialaitheoir
 gach beart réasúnta a ghlacadh, lena n‐áirítear bearta teicniúla, maidir le
 sonraí a phoiblíonn an rialaitheoir. I gcás ina bpoiblíonn tríú páirtí sonraí
 pearsanta, ba cheart a mheas go bhfuil an rialaitheoir freagrach as an bpoibliú
 sin má thug sé údarú don tríú páirtí na sonraí a phoibliú.
 (55)
 Chun an smacht atá ag daoine ar a sonraí pearsanta
 féin agus ar a gceart rochtana a neartú tuilleadh, ba cheart, i gcás ina
 ndéantar sonraí pearsanta a phróiseáil trí mhodhanna leictreonacha agus i
 bhformáid struchtúrtha atá i ngnáthúsáid, go mbeadh sé de cheart ag na daoine
 is ábhar do na sonraí cóip de na sonraí a bhaineann leo a fháil freisin i
 bhformáid leictreonach a úsáidtear go coitanta. Ba cheart cead a bheith ag an
 duine is ábhar do na sonraí na sonraí sin atá curtha ar fáil aige cheana a
 bhogadh ó fheidhmchlár uathoibrithe amháin, amhail líonra sóisialta, go ceann
 eile. Ba cheart feidhm a bheith aige sin i gcás ina dtugann an duine is ábhar
 do na sonraí na sonraí do chóras próiseála uathoibrithe, le toiliú nó chun conradh
 a chomhlíonadh.
 (56)
 I gcás inar féidir sonraí pearsanta a phróiseáil go
 dleathach chun leasanna ríthábhachtacha an duine is ábhar do na sonraí a
 chosaint, nó ar mhaithe le leas an phobail, leas údaráis oifigiúil nó leasanna
 dlisteanacha rialaitheora, ba cheart go mbeadh aon duine is ábhar do na sonraí
 i dteideal agóid a dhéanamh i gcoinne phróiseáil aon sonraí a bhaineann leis.
 Ba cheart gur ar an rialaitheoir a bheadh an dualgas a léiriú go bhféadfadh a
 leasanna dlisteanacha leasanna nó cearta agus saoirsí bunúsacha an duine is
 ábhar do na sonraí a shárú.
 (57)
 I gcás ina ndéantar sonraí pearsanta a phróiseáil
 chun margaíocht dhíreach a dhéanamh, ba cheart go mbeadh sé de cheart ag an
 duine is ábhar do na sonraí agóid a dhéanamh i gcoinne phróiseáil na sonraí sin
 saor in aisce agus go héasca éifeachtach.
 (58)
 Ba cheart go mbeadh sé de cheart ag gach duine
 nádúrtha gan a bheith faoi réir birt atá bunaithe ar phróifíliú trí mhodhanna
 uathoibrithe próiseála. Ba cheart bearta den sórt sin a cheadú, áfach, nuair
 atá siad údaraithe go sainráite le dlí, agus conradh á chur i grích nó á
 chomhlíonadh, nó nuair atá toiliú faighte ón duine is ábhar do na sonraí. Ar
 aon nós, ba cheart go mbeadh próiseáil den sórt sin faoi réir cosaintí
 oiriúnacha, lena n‐áirítear an duine is ábhar do na sonraí a chur ar an eolas
 go sainráite, agus an ceart a bheith ag daoine idirghabháil a dhéanamh, agus
 níor cheart go mbainfeadh beart den sórt sin le leanbh.
 (59)
 Féadfar srianta a fhorchur le dlí an Aontais nó le
 dlí Ballstáit ar phrionsabail shonracha agus ar an gceart chun faisnéise, an
 ceart rochtana, an ceart ceartúcháin, an ceart scriosta nó ar an gceart maidir
 le hinaistritheacht sonraí, ar an gceart agóid a dhéanamh, ar bhearta atá
 bunaithe ar phróifíliú, agus féadfar srianta a fhorchur freisin maidir le sárú
 i ndáil le sonraí pearsanta a chur in iúl don duine is ábhar do na sonraí agus
 maidir le roinnt oibleagáidí gaolmhara atá ar na rialaitheoirí, a mhéid is gá
 agus is comhréireach i ndaonlathas chun slándáil phoiblí a chosaint, lena n‐áirítear
 chun beatha an duine a chosaint (go háirithe mar fhreagairt ar thubaistí
 nádúrtha nó ar thubaistí de dhéanamh an duine), chun cionta coiriúla nó
 sáruithe eitice i gcás gairmeacha rialáilte a chosc, a imscrúdú agus a
 ionchúiseamh, chun leasanna poiblí eile de chuid an Aontais nó de chuid
 Ballstáit a chosaint, go háirithe leas tábhachtach eacnamaíoch nó airgeadais de
 chuid an Aontais nó de chuid Ballstáit, nó chun an duine is ábhar do shonraí nó
 cearta agus saoirsí daoine eile a chosaint. Ba cheart go mbeadh na srianta sin
 i gcomhréir le ceanglais atá leagtha amach sa Chairt um Chearta Bunúsacha an
 Aontais Eorpaigh agus ag an gCoinbhinsiún Eorpach chun Cearta an Duine agus
 Saoirsí Bunúsacha a Chosaint.
 (60)
 Ba cheart a bhunú gurb é an rialaitheoir atá
 freagrach as aon phróiseáil a dhéanann sé ar shonraí pearsanta nó as aon
 phróiseáil den sórt sin a dhéantar thar a cheann agus gurb é atá faoi
 dhliteanas i leith na próiseála sin. Ba cheart don rialaitheoir a áirithiú, go
 háirithe, go léiríonn sé go ndéantar gach oibríocht próiseála i gcomhréir leis
 an Rialachán seo agus ba cheart go mbeadh sé d’oibleagáid air é sin a dhéanamh.
 (61)
 Chun cearta agus saoirsí daoine is ábhar do shonraí
 a chosaint i ndáil le sonraí pearsanta a phróiseáil, ceanglaítear go ndéanfar
 bearta iomchuí teicniúla agus eagraíochtúla, tráth a cheaptar an phróiseáil a
 dhéanamh agus tráth a dhéantar an phróiseáil féin, chun a áirithiú go
 gcomhlíontar ceanglais an Rialacháin seo. Chun comhlíonadh an Rialacháin seo a
 áirithiú agus chun an comhlíonadh sin a léiriú, ba cheart don rialaitheoir
 beartais inmheánacha a ghlacadh agus bearta iomchuí a chur chun feidhme, a
 chomhlíonann, go háirithe, na prionsabail maidir le cosaint sonraí d’aon ghnó
 agus maidir le cosaint sonraí trí mhainneachtain.
 (62)
 I ngeall ar chosaint ceart agus saoirsí daoine is
 ábhar do shonraí agus freagracht agus dliteanas rialaitheoirí agus
 próiseálaithe, agus a mhéid a bhaineann le faireachán agus bearta arna ndéanamh
 ag údaráis mhaoirseachta, ní mór na freagrachtaí faoin Rialachán seo a shannadh
 go soiléir, lena n‐áirítear i gcás ina gcinneann rialaitheoir críocha,
 coinníollacha agus modhanna na próiseála i gcomhpháirt le rialaitheoirí eile nó
 i gcás ina ndéantar an phróiseáil thar ceann rialaitheora.
 (63)
 I gcás ina bhfuil rialaitheoir nach bhfuil bunaithe
 san Aontas ag próiseáil sonraí pearsanta daoine is ábhar do na sonraí atá ina
 gcónaí san Aontas agus agus nuair nach mbaineann gníomhaíochtaí próiseála an
 rialaitheora sin le hearraí nó seirbhísí a chur ar fáil do na daoine sin is
 ábhar do na sonraí, nó le faireachán a dhéanamh ar iompar na ndaoine sin, ba
 cheart don rialaitheoir ionadaí a cheapadh, ach amháin má tá an rialaitheoir
 bunaithe i dtríú tír ina n‐áirithítear go bhfuil leibhéal cosanta
 leordhóthanach ar fáil, nó más fiontar beag nó meánmhéide nó údarás nó
 comhlacht poiblí an rialaitheoir nó mura gcuireann an rialaitheoir earraí nó
 seirbhísí ar fáil ach ar uairibh do na daoine sin is ábhar do na sonraí. Ba
 cheart don ionadaí gníomhú thar ceann an rialaitheora agus féadfaidh aon údarás
 maoirseachta cumarsáid a dhéanamh leis.
 (64)
 Chun a chinneadh an ea nach bhfuil rialaitheoir ag
 cur earraí agus seirbhísí ar fáil ach ar uairibh do dhaoine is ábhar do shonraí
 atá ina gcónaí san Aontas, ba cheart a dhéanamh amach an bhfuil sé soiléir ó
 ghníomhaíochtaí foriomlána an rialaitheora go bhfuil cur ar fáil earraí agus
 seirbhísí do na daoine sin is ábhar do na sonraí coimhdeach leis na
 príomhghníomhaíochtaí sin.
 (65)
 Chun comhlíonadh an Rialacháin seo a léiriú, ba
 cheart don rialaitheoir nó don phróiseálaí gach oibríocht próiseála a
 dhoiciméadú. Ba cheart go mbeadh sé d’oibleagáid ar gach rialaitheoir agus
 próiseálaí comhoibriú leis an údarás maoirseachta agus an doiciméadú sin a chur
 ar fáil don údarás, arna iarraidh sin dó, le go bhféadfaí é a úsáid chun faireachán
 a dhéanamh ar na hoibríochtaí próiseála sin.
 (66)
 Chun slándáil a chothabháil agus chun cosc a chur
 ar phróiseáil a sháraíonn an Rialachán seo, ba cheart don rialaitheoir nó don
 phróiseálaí meastóireacht a dhéanamh ar na rioscaí a bhaineann go bunúsach leis
 an bpróiseáil agus ba cheart dó bearta a chur chun feidhme chun na rioscaí sin
 a mhaolú. Ba cheart leibhéal iomchuí slándála a áirithiú leis na bearta sin, ag
 cur na húrscothachta san áireamh agus na costais a bhaineann le cur chun
 feidhme na mbeart i ndáil leis na rioscaí agus le cineál na sonraí pearsanta
 atá le cosaint. Agus caighdeáin theicniúla agus bearta eagraíochtúla á mbunú
 chun slándáil na próiseála a áirithiú, ba cheart don Choimisiún neodracht
 theicneolaíoch, idir‐inoibritheacht agus nuálaíocht a chur chun cinn agus ba
 cheart dó, nuair is iomchuí, dul i gcomhar le tríú tíortha.
 (67)
 Mura dtéitear i ngleic le sárú i ndáil le sonraí
 pearsanta ar bhealach leordhóthanach tráthúil, d’fhéadfadh an duine aonair i
 gceist caillteanas substaintiúil eacnamaíoch agus dochar sóisialta a fhulaingt,
 lena n‐áirítear calaois aitheantais. Dá bhrí sin, a luaithe a thuigeann an
 rialaitheoir go ndearnadh sárú den sórt sin, ba cheart dó fógra a thabhairt don
 údarás maoirseachta faoin sárú sin gan moill mhíchuí agus, nuair is féidir,
 laistigh de 24 uair. I gcás nach féidir é sin a dhéanamh laistigh de 24 uair,
 ba cheart na cúiseanna leis an moill sin a chur leis an bhfógra. Na daoine
 aonair a d’fhéadfaí dochar a dhéanamh dá sonraí pearsanta mar gheall ar an
 sárú, ba cheart fógra a thabhairt dóibh faoin sárú gan moill mhíchuí le go
 bhféadfaidh siad na réamhchúraimí is gá a dhéanamh. Ba cheart a mheas go
 ndéanann sárú dochar do shonraí pearsanta nó dó phríobháideacht an duine is
 ábhar do na sonraí i gcás ina bhféadfadh calaois aitheantais nó goid
 aitheantais, dochar fisiciúil, uirísliú suntasach nó damáiste don chlú a
 theacht mar thoradh air. San fhógra, ba cheart tuairisc a thabhairt ar chineál
 an tsáraithe i ndáil le sonraí pearsanta chomh maith le moltaí a thabhairt don daoine
 aonair lena mbaineann chun aon éifeachtaí díobhálacha a d’fhéadfadh a bheith ag
 an sárú a mhaolú. Ba cheart fógra a thabhairt do na daoine is ábhar do na
 sonraí chomh luath agus is féidir, i ndlúthchomhar leis an údarás maoirseachta
 agus urramú á thabhairt an t‐am céanna do threoraíocht ón údarás maoirseachta
 nó ó údaráis ábhartha eile (e.g. ó údaráis forfheidhmithe dlí). Mar shampla, le
 go mbeidh deis ag daoine is ábhar do shonraí riosca díobhála láithreach a
 mhaolú, ní mór fógra a thabhairt dóibh go pras, ach féadfar moill níos faide a
 údarú i gcás inar gá bearta iomchuí a chur chun feidhme i gcoinne sáruithe
 leanúnacha i ndáil le sonraí nó i gcoinne sáruithe cosúla.
 (68)
 Chun a chinneadh ar cheart fógra faoi shárú i ndáil
 le sonraí pearsanta a thabhairt don údarás maoirseachta agus don duine is ábhar
 do na sonraí gan moill mhíchuí, ba cheart a fháil amach an bhfuil cosaint
 theicneolaíoch iomchuí agus bearta eagraíochtúla curtha chun feidhme agus
 curtha i bhfeidhm ag an rialaitheoir chun a fháil amach láithreach ar tharla
 sárú i ndáil le sonraí pearsanta agus chun an t‐údarás maoirseachta agus an
 duine is ábhar do na sonraí a chur ar an eolas faoi sin go pras, sula ndéantar
 dochar do leasanna pearsanta agus eacnamaíocha, ag féachaint go háirithe do
 chineál agus tromaíocht an tsáraithe i ndáil le sonraí pearsanta agus do na
 hiarmhairtí agus na héifeachtaí díobhálacha a bhaineann leis don duine is ábhar
 do na sonraí.
 (69)
 Agus rialacha mionsonraithe a bhaineann leis an
 bhformáid agus nósanna imeachta is infheidhme maidir le fógairt sáruithe i
 ndáil le sonraí pearsanta á leagan síos, ba cheart aird chuí a thabhairt ar na
 dálaí faoina ndearnadh an sárú, lena n‐áirítear an raibh na sonraí pearsanta á
 gcosaint ag bearta iomchuí cosanta teicniúla, lenar cuireadh srian i gceart
 leis an dóchúlacht go ndéanfaí calaois aitheantais nó go mbainfí mí‐úsáid eile
 as na sonraí. Ina theannta sin, ba cheart a chur san áireamh sna rialacha agus
 sna nósanna imeachta sin leasanna dlisteanacha údarás forfheidhmithe dlí i
 gcásanna ina bhféadfadh fógairt luath cur isteach, gan chúis, ar dhálaí an
 tsáraithe a imscrúdú.
 (70)
 I dTreoir 95/46/CE rinneadh foráil maidir le
 hoibleagáid ghinearálta chun fógra a thabhairt do na húdaráis mhaoirseachta
 faoi phróiseáil sonraí pearsanta. Cé go mbaineann ualaí riaracháin agus
 airgeadais leis an oibleagáid sin, níor chuidigh sé i gcónaí le cosaint sonraí
 pearsanta a fheabhsú. Dá bhrí sin, ba cheart an oibleagáid ghinearálta sin
 maidir le fógra a thabhairt gan idirdhealú a dhíothú, agus nósanna imeachta
 agus sásraí éifeachtacha a chur ina hionad, ar nósanna agus sásraí iad a
 chuirfeadh béim ar na hoibríochtaí próiseála sin ar dóigh dóibh rioscaí
 sonracha a chruthú do chearta agus saoirsí daoine is ábhar do shonraí mar
 gheall ar chineál na n‐oibríochtaí sin, raon feidhme na n‐oibríochtaí nó
 cuspóirí na n‐oibríochtaí. I gcásanna den sórt sin, ba cheart don rialaitheoir
 nó don phróiseálaí measúnú tionchair a dhéanamh ar an gcosaint sonraí roimh an
 bpróiseáil, agus ba cheart a áireamh sa mheasúnú sin, go háirithe, na bearta,
 cosaintí agus sásraí atá beartaithe lena áirithiú go gcosnófaí sonraí pearsanta
 agus chun comhlíonadh an Rialacháin seo a léiriú.
 (71)
 Ba cheart feidhm a bheith aige sin, go háirithe,
 maidir le córais mhóra nuabhunaithe comhdúcháin, atá dírithe ar chuid mhaith
 sonraí pearsanta a phróiseáil ar leibhéal réigiúnach, náisiúnta nó osnáisiúnta
 agus a d’fhéadfadh tionchar a bheith acu ar líon mór daoine is ábhar do
 shonraí.
 (72)
 Tá cásanna áirithe ann ina mbeadh sé ciallmhar agus
 tíosach measúnú tionchair a dhéanamh ar chosaint sonraí a chumhdaíonn níos mó
 ná tionscadal amháin, i gcás, mar shampla, ina bhfuil sé beartaithe ag údaráis
 phoiblí nó comhlachtaí poiblí feidhmchlár coiteann nó clár coiteann próiseála a
 chur ar bun nó ina bhfuil sé beartaithe ag roinnt rialaitheoirí feidhmchlár
 coiteann nó timpeallacht choiteann próiseála a thabhairt isteach in earnáil nó
 i roinn tionscail trí chéile nó le haghaidh gníomhaíochta cothrománaí atá in
 úsáid go forleathan.
 (73)
 Ba cheart d'údarás poiblí nó do chomhlacht poiblí
 measúnuithe tionchair a dhéanamh ar chosaint sonraí mura ndearnadh measúnú den
 sórt sin cheana nuair a glacadh an dlí náisiúnta ar a bhfuil comhlíonadh
 chúraimí an údaráis phoiblí nó an chomhlachta phoiblí bunaithe agus lena
 rialaítear an oibríocht próiseála shonrach sin nó an tacar oibríochtaí atá i
 gceist.
 (74)
 I gcás ina dtugann measúnú tionchair ar chosaint
 sonraí le tuiscint go gcuireann oibríochtaí próiseála cearta agus saoirsí na
 ndaoine is ábhar do na sonraí go mór i mbaol, amhail trí chearta a cheilt ar
 dhaoine aonair, nó trí theicneolaíochtaí sonracha nua a úsáid, ba cheart dul i
 gcomhairle leis an údarás maoirseachta, sula gcuirtear tús leis na
 hoibríochtaí, maidir le próiseáil rioscúil ar baolach nach mbeadh sí i
 gcomhréir leis an Rialachán seo, agus ba cheart go mbeadh an t‐údarás
 maoirseachta in ann tograí a dhéanamh chun cás den sórt sin a leigheas. Ba
 cheart comhairliúchán den sórt sin a dhéanamh freisin le linn don pharlaimint
 náisiúnta beart a ullmhú nó le linn beart a ullmhú atá bunaithe ar bheart reachtach
 lena sainítear cineál na próiseála agus lena leagtar síos cosaintí iomchuí.
 (75)
 I gcás ina ndéantar an phróiseáil san earnáil
 phoiblí, nó i gcás ina ndéanann fiontar mór an phróiseáil san earnáil
 phríobháideach, nó i gcás ina mbaineann príomhghníomhaíochtaí an fhiontair, is
 cuma faoina mhéid, le hoibríochtaí próiseála lena gceanglaítear go ndéantar
 faireachán rialta córasach, ba cheart duine a bheith de chúnamh ag an
 rialaitheoir nó ag an bpróiseálaí chun faireachán a dhéanamh ar chomhlíonadh
 inmheánach an Rialacháin seo. Ba cheart go mbeadh na hoifigigh cosanta sonraí
 sin, is cuma má tá siad fostaithe ag an rialaitheoir nó mura bhfuil, in ann a
 ndualgais agus a gcúraimí a chomhlíonadh go neamhspleách.
 (76)
 Ba cheart comhlachais nó comhlachtaí eile a
 dhéanann ionadaíocht thar ceann catagóirí rialaitheoirí a spreagadh chun cóid
 iompair a tharraingt suas, laistigh de theorainneacha an Rialacháin seo, chun
 cur chun feidhme an Rialacháin seo a éascú, ag cur san áireamh shaintréithe
 sonracha na próiseála arna déanamh in earnálacha áirithe.
 (77)
 Chun trédhearcacht agus comhlíonadh an Rialacháin
 seo a fheabhsú, ba cheart spreagadh a thabhairt chun sásraí deimhniúcháin agus
 séalaí agus marcanna cosanta sonraí a bhunú, a fhágann go bhféadfadh daoine is
 ábhar do shonraí measúnú a dhéanamh ar an leibhéal cosanta sonraí a bhaineann
 le táirgí agus seirbhísí ábhartha.
 (78)
 Tá gá le sreabha trasteorann sonraí pearsanta chun
 trádáil idirnáisiúnta agus comhar idirnáisiúnta a leathnú amach. Tá dúshláin
 nua tagtha chun cinn mar gheall ar mhéadú sna sreabha sin agus is cúis imní sin
 maidir le cosaint sonraí pearsanta. Nuair a aistrítear sonraí pearsanta ón
 Aontas go tríú tíortha nó go heagraíochtaí idirnáisiúnta, áfach, níor cheart go
 mbainfí den leibhéal cosanta do dhaoine aonair a ráthaítear san Aontas leis an
 Rialachán seo. Ar aon nós, ní fhéadfar aistrithe go tríú tíortha a dhéanamh ach
 má chomhlíontar an Rialachán seo ina iomláine.
 (79)
 Tá an Rialachán seo gan dochar do chomhaontuithe
 idirnáisiúnta arna dtabhairt i gcrích idir an tAontas agus tríú tíortha a
 rialaíonn aistriú sonraí pearsanta, lena n‐áirítear cosaintí iomchuí do na
 daoine is ábhar do na sonraí.
 (80)
 Féadfaidh an Coimisiún a chinneadh go gcuireann
 tríú tíortha áirithe, nó críoch nó earnáil próiseála i dtríú tír, nó eagraíocht
 idirnáisiúnta, leibhéal leordhóthanach cosanta ar fáil, agus beidh feidhm ag an
 gcinneadh sin ar fud an Aontais. Sa dóigh sin, áirithítear go bhfuil
 deimhneacht dhlíthiúil agus aonfhoirmeacht ann ar fud an Aontais maidir leis na
 tríú tíortha nó na heagraíochtaí idirnáisiúnta sin a mheastar a bhfuil leibhéal
 cosanta den chineál sin iontu. Sna cásanna sin, féadfar sonraí pearsanta a
 aistriú chuig na tíortha sin gan aon údarú breise a fháil.
 (81)
 I gcomhréir leis na bunluachanna ar a bhfuil an
 tAontas bunaithe, agus go háirithe i gcomhréir le cosaint chearta an duine, ba
 cheart don Choimisiún a chur san áireamh, agus measúnú á dhéanamh aige ar an
 tríú tír, conas a dhéanann tríú tír ar leith smacht reachta, rochtain ar
 cheartas agus na noirm agus caighdeáin idirnáisiúnta a bhaineann le cearta an
 duine a urramú.
 (82)
 Féadfaidh an Coimisiún a aithint freisin nach
 bhfuil leibhéal cosanta leordhóthanach á chur ar fáil ag tríú tír, críoch nó
 earnáil próiseála i dtríú tír, nó ag eagraíocht idirnáisiúnta. Mar gheall air
 sin, ba cheart aistriú sonraí pearsanta chuig an tríú tír sin a thoirmeasc. Sa
 chás sin, ba cheart foráil a dhéanamh maidir le comhairliúcháin idir an
 Coimisiún agus na tríú tíortha nó na heagraíochtaí idirnáisiúnta sin.
 (83)
 In éagmais cinnidh maidir le cosaint leordhóthanach,
 ba cheart don rialaitheoir nó don phróiseálaí bearta a dhéanamh chun an easpa
 cosanta i dtríú tír a chúiteamh trí chosaintí iomchuí a chur i bhfeidhm don
 duine is ábhar do na sonraí. Féadfar a áireamh sna cosaintí iomchuí sin úsáid
 rialacha ceangailteacha corparáideacha, clásail chaighdeánacha maidir le
 cosaint sonraí arna nglacadh ag an gCoimisiún, clásail chaighdeánacha maidir le
 cosaint sonraí arna nglacadh ag údarás maoirseachta nó clásail chonarthacha
 arna n‐údarú ag údarás maoirseachta, nó aon bhearta iomchuí comhréireacha eile
 a bhfuil údar leo i bhfianaise na n‐imthosca uile a bhaineann le hoibríocht
 aistrithe sonraí nó le tacar oibríochtaí aistrithe sonraí, má tá na bearta sin
 údaraithe ag údarás maoirseachta.
 (84)
 Cé go bhféadfaidh an rialaitheoir nó an próiseálaí
 úsáid a bhaint as clásail chaighdeánacha maidir le cosaint sonraí arna nglacadh
 ag an gCoimisiún nó ag údarás maoirseachta, níor cheart go gciallódh sin nach
 féidir le rialaitheoirí nó le próiseálaithe na clásail chaighdeánacha maidir le
 cosaint sonraí a áireamh i gconradh níos leithne ná nach féidir leo clásail
 eile a chur isteach fad nach mbeidh siad ar neamhréir, go díreach nó go
 hindíreach, leis na clásail chaighdeánacha chonarthacha arna nglacadh ag an
 gCoimisiún nó ag údarás maoirseachta agus fad nach ndéanfaidh siad dochar do
 chearta nó saoirsí bunúsacha na ndaoine is ábhar do na sonraí.
 (85)
 Ba cheart go bhféadfadh grúpa corparáideach úsáid a
 bhaint as rialacha formheasta ceangailteacha corparáideacha dá aistrithe
 idirnáisiúnta ón Aontas go heagraíochtaí sa ghrúpa corparáideach gnóthas
 céanna, fad a áirítear sna rialacha corparáideacha sin prionsabail shár‐riachtanacha
 agus cearta infhorfheidhmithe chun cosaintí iomchuí a áirithiú d’aistrithe nó
 do chatagóirí aistrithe sonraí pearsanta.
 (86)
 Ba cheart foráil a dhéanamh go bhféadfaí sonraí a
 aistriú i gcúinsí áirithe má tá toiliú tugtha ag an duine is ábhar do na
 sonraí, má tá gá leis an aistriú i ndáil le conradh nó le héileamh dlíthiúil,
 má cheanglaítear le dlí an Aontais nó le dlí Ballstáit aistriú a dhéanamh ar
 fhorais thábhachtacha leasa phoiblí, nó má dhéantar an t‐aistriú ó chlár arna
 bhunú le dlí agus a fhéadfaidh an pobal nó daoine a bhfuil leas dlisteanach acu
 é a cheadú. Sa chás deireanach sin níor cheart go mbainfeadh aistriú den sórt
 sin leis na sonraí ar fad ná leis na catagóirí sonraí ar fad atá sa chlár agus,
 nuair atá sé beartaithe go bhféadfaidh daoine a bhfuil leas dlisteanach acu sa
 chlár é a cheadú, níor cheart an t‐aistriú a dhéanamh ach arna iarraidh sin do
 na daoine sin a bhfuil leas dlisteanach acu nó más iad na daoine sin a
 gheobhaidh na sonraí.
 (87)
 Ba cheart feidhm a bheith ag na maoluithe sin go
 háirithe maidir le haistrithe sonraí is gá agus is riachtanach a dhéanamh chun
 forais thábhachtacha leasa phoiblí a chosaint, mar shampla i gcás aistrithe
 idirnáisiúnta sonraí idir údaráis iomaíochta, riaracháin chánach agus chustaim,
 idir údaráis mhaoirseachta airgeadais, nó idir seirbhísí atá inniúil ar ábhair
 slándála sóisialta, nó i gcás aistrithe chuig údaráis inniúla chun cionta coiriúla
 a chosc, a imscrúdú, a bhrath agus a ionchúiseamh.
 (88)
 Maidir le haistrithe nach féidir a cháiliú mar
 aistrithe rialta ná mar aistrithe ollmhóra, d’fhéadfaí iad sin a dhéanamh
 freisin chun críocha na leasanna dlisteanacha atá á saothrú ag an rialaitheoir
 nó ag an bpróiseálaí, nuair atá measúnú déanta aige ar na himthosca ar fad a
 bhaineann le haistriú na sonraí. I gcás próiseáil a dhéanamh chun críocha
 taighde stairiúil, staidrimh agus eolaíoch, ba cheart ionchais dhlisteanacha an
 tsochaí a chur san áireamh maidir lena shaineolas sa réimse áirithe a
 fhorbairt.
 (89)
 Ar aon nós, i gcás nach ndéanann an Coimisiún
 cinneadh faoi leibhéal leordhóthanach cosanta sonraí a bheith ar fáil i dtríú
 tír, ba cheart don rialaitheoir nó don phróiseálaí úsáid a bhaint as réitigh
 lena ráthaítear go leanfaidh daoine is ábhar do shonraí de thairbhe a bhaint as
 na cearta agus cosaintí bunúsacha maidir lena sonraí a phróiseáil san Aontas i
 ndiaidh na sonraí sin a aistriú.
 (90)
 Achtaíonn roinnt tríú tíortha dlíthe, rialacháin
 agus ionstraimí reachtacha eile a cheaptar le gníomhaíochtaí próiseála sonraí
 daoine nádúrtha agus daoine dlítheanacha a rialáil go díreach faoi dhlinse na
 mBallstát. D’fhéadfadh sé go sárófaí dlí idirnáisiúnta dá gcuirfí na dlíthe, na
 rialacháin agus na hionstraimí reachtacha eile sin i bhfeidhm lasmuigh de
 dhlinse na dtíortha sin agus d’fhéadfadh sé cur isteach ar an gcosaint do
 dhaoine aonair a ráthaítear san Aontas leis an Rialachán seo. Níor cheart
 aistrithe a cheadú ach i gcás ina gcomhlíontar coinníollacha an Rialacháin seo
 maidir le haistrithe chuig tríú tíortha. Féadfaidh an cás a bheith amhlaidh má
 tá gá leis an nochtadh ar fhoras tábhachtach leasa phoiblí a aithnítear i ndlí
 an Aontais nó i ndlí Ballstáit a bhfuil an rialaitheoir faoina réir. Ba cheart
 don Choimisiún na coinníollacha faoina bhfuil ann d'fhoras tábhachtach leasa
 phoiblí a shonrú tuilleadh i ngníomh tarmligthe.
 (91)
 Nuair a aistrítear sonraí pearsanta thar
 theorainneacha d’fhéadfaí daoine aonair a chur i mbaol breise maidir lena
 gcumas cearta cosanta sonraí a fheidhmiú go háirithe chun iad féin a chosaint
 ar úsáid mhídhleathach nó nochtadh mídhleathach na faisnéise sin. Ag an am
 céanna, d’fhéadfadh sé nach mbeadh údaráis mhaoirseachta in ann gearáin a
 leanúint ná imscrúduithe a dhéanamh maidir leis na gníomhaíochtaí próiseála a
 dhéantar lasmuigh dá dteorainneacha. D'fhéadfadh sé freisin go gcuirfí isteach
 ar iarrachtaí na n‐údarás sin a bheith ag obair le chéile sa chomhthéacs
 trasteorann mar gheall ar easpa cumhachtaí coisctheacha nó feabhais, mar gheall
 ar shocruithe neamhréireacha dlí agus bacainní praiticiúla amhail srianta ó
 thaobh acmhainní. Dá bhrí sin, is gá comhar níos dlúithe a chur chun cinn i
 measc údarás maoirseachta maidir le cosaint sonraí chun cuidiú leo faisnéis a
 mhalartú agus imscrúduithe a dhéanamh lena gcomhpháirtithe idirnáisiúnta.
 (92)
 Cuid fhíor‐riachtanach de chosaint daoine aonair i
 ndáil le próiseáil a sonraí pearsanta is ea bunú údarás maoirseachta sna
 Ballstáit, ar údaráis iad a chomhlíonfaidh a bhfeidhmeanna ar shlí atá go hiomlán
 neamhspleách. Féadfaidh Ballstát níos mó ná údarás maoirseachta amháin a bhunú,
 chun struchtúr bunreachtúil, eagraíochtúil agus riaracháin an Bhallstáit a
 léiriú.
 (93)
 I gcás ina mbunaíonn Ballstát roinnt údarás
 maoirseachta, ba cheart dó sásraí a bhunú le dlí chun rannpháirtíocht
 éifeachtach na n‐údarás maoirseachta sin a áirithiú sa sásra comhsheasmhachta.
 Ba cheart don Bhallstát sin an t‐údarás maoirseachta a cheapadh a bheidh ina
 phríomhphointe teagmhála maidir le rannpháirtíocht éifeachtach na n‐údarás sin
 sa sásra, chun comhar sciobtha rianúil a áirithiú le húdaráis mhaoirseachta
 eile, leis an mBord Eorpach um Chosaint Sonraí agus leis an gCoimisiún.
 (94)
 Ba cheart na hacmhainní leordhóthanacha airgeadais
 agus daonna, agus an t‐áitreabh agus bonneagar atá de dhíth ar na húdaráis
 mhaoirseachta a thabhairt dóibh chun a gcúraimí a chomhlíonadh go héifeachtach,
 lena n‐áirítear cúraimí a bhaineann le cúnamh frithpháirteach agus comhar le
 húdaráis mhaoirseachta eile ar fud an Aontais.
 (95)
 Ba cheart na coinníollacha ginearálta do chomhaltaí
 an údaráis mhaoirseachta a leagan síos le dlí i ngach Ballstát agus ba cheart
 foráil a dhéanamh go háirithe gur cheart do pharlaimint nó do rialtas an
 Bhallstáit i gceist na comhaltaí sin a cheapadh, agus ba cheart rialacha a áireamh
 maidir le cáilíocht phearsanta na gcomhaltaí agus maidir le post na gcomhaltaí
 sin.
 (96)
 Ba cheart do na húdaráis mhaoirseachta faireachán a
 dhéanamh ar chur i bhfeidhm na bhforálacha de bhun an Rialacháin seo agus ba
 cheart dóibh rannchuidiú le cur i bhfeidhm leanúnach an Rialacháin ar fud an
 Aontais, chun daoine nádúrtha a chosaint i ndáil le próiseáil a sonraí
 pearsanta agus chun saorshreabhadh sonraí pearsanta a éascú laistigh den
 mhargadh inmheánach. Chun na críche sin, ba cheart do na húdaráis mhaoirseachta
 dul i gcomhar lena chéile agus leis an gCoimisiún.
 (97)
 Más rud é, maidir le gníomhaíochtaí bunaíochta de
 chuid rialaitheora nó próiseálaí atá lonnaithe san Aontas, go ndéantar sonraí
 pearsanta a phróiseáil i níos mó ná Ballstát amháin, ba cheart go mbeadh aon
 údarás maoirseachta amháin inniúil ar fhaireachán a dhéanamh ar ghníomhaíochtaí
 an rialaitheora nó an phróiseálaí ar fud an Aontais agus ba cheart dó na cinntí
 a bhaineann leis sin a dhéanamh, chun cur i bhfeidhm leanúnach a spreagadh,
 chun deimhneacht dhlíthiúil a áirithiú agus chun an t‐ualach riaracháin ar na
 rialaitheoirí agus na próiseálaithe sin a laghdú.
 (98)
 Ba cheart gurbh é an t‐údarás inniúil, an t‐údarás
 sin a chuireann ionad uileghnó ar fáil, údarás maoirseachta an Bhallstáit ina
 bhfuil príomhbhunaíocht an rialaitheora nó an phróiseálaí.
 (99)
 Cé go bhfuil feidhm ag an Rialachán seo freisin
 maidir le gníomhaíochtaí cúirteanna náisiúnta, níor cheart go gcumhdófaí le
 hinniúlacht na n‐údarás maoirseachta próiseáil sonraí pearsanta nuair atá
 cúirteanna ag gníomhú faoina gcumas breithiúnach, d’fhonn neamhspleáchas na
 mbreithiúna a chosaint agus a gcúraimí breithiúnacha á gcomhlíonadh acu. Ba
 cheart, áfach, an díolúine sin a theorannú go dian d'fhíorghníomhaíochtaí
 breithiúnacha i gcásanna cúirte agus níor cheart feidhm a bheith aici maidir le
 gníomhaíochtaí eile a bhféadfadh breithiúna a bheith bainteach leo, i gcomhréir
 leis an dlí náisiúnta.
 (100)
 Chun a áirithiú go ndéantar faireachán
 comhsheasmhach ar an Rialachán seo agus go ndéantar é a fhorfheidhmiú go comhsheasmhach
 ar fud an Aontais, ba cheart go mbeadh na dualgais agus na cumhachtaí
 éifeachtacha céanna ag na húdaráis mhaoirseachta i ngach Ballstát, lena n‐áirítear
 cumhachtaí imscrúduitheacha, chun idirghabháil atá ceangailteach ó thaobh dlí a
 dhéanamh, chun cinntí a dhéanamh agus smachtbhannaí a thabhairt isteach, go
 háirithe maidir le gearáin a fháil ó dhaoine aonair, agus cumhachtaí chun
 imeachtaí dlíthiúla a thionscnamh. Ba cheart d’údaráis mhaoirseachta a
 gcumhachtaí imscrúdaitheacha maidir le rochtain ar áitreabh a fheidhmiú i
 gcomhréir le dlí an Aontais agus le dlí náisiúnta. Baineann sé sin go háirithe
 leis an gceanglas maidir le réamhúdarú breithiúnach a fháil.
 (101)
 Ba cheart do gach údarás maoirseachta éisteacht le
 gearáin arna ndéanamh ag aon duine is ábhar do shonraí agus ba cheart dó an
 scéal a imscrúdú. Ar ghearán a fháil, ba cheart imscrúdú a dhéanamh, faoi réir
 athbhreithniú breithiúnach, a mhéid is iomchuí sa chás sonrach sin. Ba cheart
 don údarás maoirseachta an duine is ábhar do na sonraí a chur ar an eolas faoi
 aon dul chun cinn a dhéantar maidir leis an ngearán agus faoi thoradh an
 imscrúdaithe laistigh de thréimhse réasúnta. Más gá tuilleadh imscrúdaithe a
 dhéanamh nó dul i gcomhar le húdarás maoirseachta eile ba cheart faisnéis a
 thabhairt don duine is ábhar do na sonraí idir an dá linn.
 (102)
 Sna gníomhaíochtaí a dhéanann údaráis mhaoirseachta
 chun feasacht a ardú i measc an phobail ba cheart bearta sonracha a áireamh atá
 dírithe ar rialaitheoirí agus próiseálaithe, lena n‐áirítear micrifhiontair,
 fiontair bheaga agus fiontair mheánmhéide, agus daoine is ábhar do shonraí.
 (103)
 Ba cheart do na húdaráis mhaoirseachta cúnamh a
 thabhairt dá chéile agus a ndualgais á gcomhlíonadh acu agus ba cheart dóibh
 cúnamh frithpháirteach a chur ar fáil, chun cur i bhfeidhm agus forfheidhmiú
 comhsheasmhach an Rialacháin seo a áirithiú sa mhargadh inmheánach.
 (104)
 Ba cheart go mbeadh sé de cheart ag gach údarás
 maoirseachta a bheith rannpháirteach i gcomhoibríochtaí idir údaráis
 mhaoirseachta. Ba cheart go mbeadh sé d’oibleagáid ar an údarás maoirseachta
 iarrtha freagairt don iarraidh laistigh de thréimhse sonraithe ama.
 (105)
 Chun a áirithiú go gcuirtear an Rialachán seo i
 bhfeidhm go comhsheasmhach ar fud an Aontais, ba cheart sásra comhsheasmhachta
 a bhunú le haghaidh comhair idir na húdaráis mhaoirseachta agus an Coimisiún.
 Ba cheart feidhm a bheith ag an sásra sin go háirithe i gcás ina bhfuil sé
 beartaithe ag údarás maoirseachta beart a dhéanamh maidir le hoibríochtaí
 próiseála a bhaineann le hearraí nó seirbhísí a chur ar fáil i roinnt mhaith
 Ballstát do dhaoine is ábhar do shonraí, nó a bhaineann le faireachán a
 dhéanamh ar na daoine sin is ábhar do na sonraí, nó i gcás ina bhfuil sé
 beartaithe aige beart a dhéanamh maidir le hoibríochtaí próiseála a d’fhéadfadh
 dochar suntasach a dhéanamh do shaorshreabhadh sonraí pearsanta. Ba cheart
 feidhm a bheith aige freisin i gcás ina n‐iarrann aon údarás maoirseachta nó an
 Coimisiún go ndéileálfar leis an ábhar faoin sásra comhsheasmhachta. Ba cheart
 go mbeadh an sásra sin gan dochar d’aon bhearta a fhéadfaidh an Coimisiún a
 dhéanamh i bhfeidhmiú a chumhachtaí faoi na Conarthaí.
 (106)
 Agus an sásra comhsheasmhachta á chur i bhfeidhm
 aige, ba cheart don Bhord Eorpach um Chosaint Sonraí tuairim a eisiúint,
 laistigh de thréimhse socruithe ama, má chinneann tromlach simplí dá chomhaltaí
 amhlaidh nó má iarrann aon údarás maoirseachta nó an Coimisiún air sin a
 dhéanamh.
 (107)
 Chun comhlíonadh an Rialacháin seo a áirithiú,
 féadfaidh an Coimisiún tuairim a ghlacadh maidir leis an ábhar sin, nó cinneadh
 a ghlacadh, lena gceanglaítear ar an údarás maoirseachta a dhréachtbheart a
 chur ar fionraí.
 (108)
 D’fhéadfadh sé go mbeadh gá práinneach le dul i
 mbun gnímh chun leasanna na ndaoine is ábhar do shonraí a chosaint, go háirithe
 nuair atá baol ann go gcuirfí isteach go mór ar fhorfheidhmiú cirt de chuid
 duine is ábhar do shonraí. Dá bhrí sin, ba cheart go mbeadh údarás maoirseachta
 in ann bearta sealadacha a ghlacadh laistigh de thréimhse shonraithe
 bhailíochta agus an sásra comhsheasmhachta á chur i bhfeidhm aige.
 (109)
 Ba cheart cur i bhfeidhm an tsásra sin a bheith ina
 choinníoll do bhailíocht dhlíthiúil agus forfheidhmiú an chinnidh lena
 mbaineann ó údarás maoirseachta. I gcásanna eile atá ábhartha maidir le
 gníomhaíochtaí trasteorann, féadfar cúnamh frithpháirteach a thabhairt agus
 imscrúduithe comhpháirteacha a dhéanamh idir na húdaráis mhaoirseachta lena
 mbaineann ar bhonn déthaobhach nó ar bhonn iltaobhach gan an sásra
 comhsheasmhachta a chur ag obair.
 (110)
 Ar leibhéal an Aontais, ba cheart Bord Eorpach um
 Chosaint Sonraí a chur ar bun. Ba cheart go ngabhfadh an Bord sin ionad na
 Meithle um Chosaint Daoine Aonair i ndáil le sonraí pearsanta a phróiseáil a
 bunaíodh le Treoir 95/46/CE. Ba é ba cheart a bheith ar an mBord ceann
 údaráis mhaoirseachta ó gach Ballstát agus an Maoirseoir Eorpach ar Chosaint
 Sonraí. Ba cheart don Choimisiún páirt a ghlacadh i ngníomhaíochtaí an Bhoird.
 Ba cheart don Bhord Eorpach um Chosaint Sonraí rannchuidiú le cur i bhfeidhm
 comhsheasmhach an Rialacháin seo ar fud an Aontais, lena n‐áirítear trí
 chomhairle a thabhairt don Choimisiún agus trí chomhar idir údaráis
 mhaoirseachta ar fud an Aontais a chur chun cinn. Ba cheart don Bhord Eorpach
 um Chosaint Sonraí gníomhú go neamhspleách agus a chúraimí á gcomhlíonadh aige.
 (111)
 Ba cheart go mbeadh sé de cheart ag gach duine is
 ábhar do shonraí gearán a dhéanamh leis an údarás maoirseachta in aon Bhallstát
 agus ba cheart an ceart chun leighis bhreithiúnaigh a bheith acu má mheasann
 siad go bhfuil a gcearta faoin Rialachán seo á sárú nó mura bhfreagraíonn an t‐údarás
 maoirseachta do ghearán nó mura ngníomhaíonn sé nuair is gá dul i mbun
 gníomhaíochta chun cearta an duine is ábhar do na sonraí a chosaint.
 (112)
 Aon chomhlacht, eagraíocht nó comhlachas atá
 comhdhéanta de réir dlí Ballstáit agus a bhfuil sé d'aidhm aige cearta agus
 leasanna daoine is ábhar do shonraí a chosaint i réimse na cosanta sonraí, ba
 cheart go mbeadh sé de cheart aige gearán a dhéanamh le húdarás maoirseachta nó
 an ceart chun leighis bhreithiúnaigh a fheidhmiú thar ceann daoine is ábhar do
 shonraí, nó ba cheart an ceart a bheith aige gearán a dhéanamh ar a shon féin,
 go neamhspleách ar ghearán an duine is ábhar do na sonraí, i gcás ina measann
 sé gur tharla sárú i ndáil le sonraí pearsanta.
 (113)
 Ba cheart go mbeadh an ceart chun leighis
 bhreithiúnaigh ag gach duine nádúrtha nó dlítheanach i gcoinne cinntí údaráis
 mhaoirseachta a bhaineann leo. Ba cheart imeachtaí i gcoinne údaráis
 mhaoirseachta a thabhairt os comhair na gcúirteanna sa Bhallstát ina bhfuil an
 t‐údarás maoirseachta bunaithe.
 (114)
 Chun an chosaint bhreithiúnach atá ag na daoine is
 ábhar do shonraí a neartú i gcásanna nach bhfuil an t‐údarás inniúil
 maoirseachta bunaithe sa Bhallstát céanna ina bhfuil cónaí ar an duine is ábhar
 do na sonraí, féadfaidh an duine is ábhar do na sonraí iarraidh ar aon
 chomhlacht, eagraíocht nó comhlachas a bhfuil sé d’aidhm aige cearta agus
 leasanna daoine is ábhar do shonraí a chosaint i ndáil le cosaint a sonraí
 pearsanta, féadfaidh sé iarraidh ar aon cheann acu sin imeachtaí i gcoinne an
 údaráis mhaoirseachta sin a thabhairt os comhair na cúirte inniúla sa Bhallstát
 eile thar ceann an duine is ábhar do na sonraí.
 (115)
 Mura ngníomhaíonn an t‐údarás inniúil maoirseachta
 atá bunaithe i mBallstát eile nó mura bhfuil bearta leordhóthanacha déanta aige
 mar fhreagairt ar ghearán, féadfaidh an duine is ábhar do na sonraí iarraidh ar
 an údarás maoirseachta sa Bhallstát ina bhfuil gnáthchónaí air imeachtaí i
 gcoinne an chéad údaráis mhaoirseachta sin a thabhairt os comhair na cúirte
 inniúla sa Bhallstát eile. Féadfaidh an t‐údarás maoirseachta iarrtha cinneadh
 a dhéanamh, faoi réir athbhreithniú breithiúnach, an iomchuí an iarraidh a
 chomhlíonadh nó nach iomchuí.
 (116)
 Maidir le himeachtaí i gcoinne rialaitheora nó
 próiseálaí, ba cheart rogha a bheith ag an ngearánaí caingean a thabhairt os
 comhair na gcúirteanna sna Ballstáit ina bhfuil bunaíocht ag an rialaitheoir nó
 ag an bpróiseálaí nó sa Bhallstát ina bhfuil cónaí ar an duine is ábhar do na
 sonraí, ach amháin más údarás poiblí é an rialaitheoir atá ag gníomhú i
 bhfeidhmiú a chumhachtaí poiblí.
 (117)
 I gcás ina bhfuil comharthaí ann go bhfuil
 imeachtaí comhthreomhara ar feitheamh os comhair na gcúirteanna i mBallstáit
 éagsúla, ba cheart go mbeadh sé d’oibleagáid ar na cúirteanna dul i dteagmháil
 lena chéile. Ba cheart deis a bheith ag na cúirteanna cás a chur ar fionraí i
 gcás ina bhfuil cás comhthreomhar ar feitheamh i mBallstát eile. Ba cheart do
 Bhallstáit a áirithiú go gceadófar le caingne cúirte, ar mhaithe le
 héifeachtacht, bearta a ghlacadh go sciobtha chun sárú ar an Rialachán seo a
 leigheas nó a chosc.
 (118)
 Aon damáiste a fhéadfaidh duine a fhulaingt de
 bharr próiseáil neamhdhleathach, ba cheart don rialaitheoir nó don phróiseálaí
 é sin a chúiteamh, ach féadfar an rialaitheoir nó an próiseálaí a dhíolmhú ón
 dliteanas má chruthaíonn sé nach bhfuil sé freagrach as an damáiste, go
 háirithe i gcás ina gcruthaíonn sé gur ar an duine is ábhar do na sonraí atá an
 locht nó i gcás force majeure.
 (119)
 Ba cheart pionóis a ghearradh ar aon duine, arna
 rialú faoin dlí príobháideach nó faoin dlí poiblí, nach gcomhlíonann an
 Rialachán seo. Ba cheart do na Ballstáit a áirithiú gur pionóis éifeachtacha
 comhréireacha athchomhairleacha iad agus ba cheart dóibh gach beart a dhéanamh
 chun na pionóis sin a chur chun feidhme.
 (120)
 Chun smachtbhannaí riaracháin a neartú agus a
 chomhchuibhiú i gcoinne sáruithe ar an Rialachán seo, ba cheart go mbeadh sé de
 chumhacht ag gach údarás maoirseachta smachtbhannaí a chur ar chionta
 riaracháin. Sa Rialachán seo, ba cheart na cionta sin agus an uasteorainn do na
 fíneálacha riaracháin a bhaineann leo a leagan amach, ar fíneálacha iad ba
 cheart a shocrú i ngach cás aonair i gcomhréir leis an staid shonrach, agus
 aird chuí á tabhairt go háirithe ar chineál, tromaíocht agus fad an tsáraithe.
 Féadfar an sásra comhsheasmhachta a úsáid freisin chun éagothromachtaí i gcur i
 bhfeidhm smachtbhannaí riaracháin a chumhdach.
 (121)
 Maidir le próiseáil sonraí pearsanta chun críocha
 iriseoireachta amháin, nó chun críocha léirithe liteartha nó ealaíne, ba cheart
 í sin a bheith cáilithe do dhíolúine ó cheanglais forálacha áirithe de chuid an
 Rialacháin seo, chun réiteach a dhéanamh idir an ceart go ndéanfar sonraí
 pearsanta a chosaint agus an ceart chun tuairimí a nochtadh, is é sin go
 sonrach an ceart faisnéis a fháil agus a thabhairt amach, mar a ráthaítear go
 háirithe in Airteagal 11 den Chairt um Chearta Bunúsacha an Aontais
 Eorpaigh. Ba cheart feidhm a bheith aige sin go háirithe maidir le próiseáil
 sonraí pearsanta sa réimse closamhairc agus i gcartlann nuachta agus
 leabharlanna preasa. Dá bhrí sin, ba cheart do Bhallstáit bearta reachtacha a
 ghlacadh lenar cheart na díolúintí agus na maoluithe a leagan síos a bhfuil gá
 leo chun cothromaíocht a áirithiú idir na cearta bunúsacha sin. Ba cheart do na
 Ballstáit na díolúintí agus na maoluithe sin a ghlacadh maidir le prionsabail
 ghinearálta, cearta an duine is ábhar do na sonraí, an rialaitheoir agus an
 próiseálaí, aistriú sonraí go tríú tíortha nó go heagraíochtaí idirnáisiúnta,
 na húdaráis mhaoirseachta neamhspleácha agus maidir le comhar agus comhsheasmhacht.
 Níor cheart, áfach, go bhfágfadh sin go leagfadh Ballstáit síos díolúintí ó
 fhorálacha eile de chuid an Rialacháin seo. Chun an tábhacht a bhaineann leis
 an gceart chun tuairimí a nochtadh i ngach daonlathas a chur san áireamh, ní
 mór coincheapa a bhaineann leis an tsaoirse sin chun tuairimí a nochtadh,
 amhail iriseoireacht, a léirmhíniú ar bhonn leathan. Dá bhrí sin, ba cheart do
 na Ballstáit gníomhaíochtaí a aicmiú mar ghníomhaíochtaí iriseoireachta chun
 críche na ndíolúintí agus na maoluithe a bheidh le leagan síos faoin Rialachán
 seo más é is cuspóir na ngníomhaíochtaí sin faisnéis, tuairimí nó smaointí a
 nochtadh don phobal, is cuma cén meán a úsáidtear le hiad a tharchur. Níor
 cheart gurb iad gníomhaíochtaí de chuid na meán amháin atá i gceist leis na
 gníomhaíochtaí sin agus féadfar iad a dhéanamh chun críocha brabúsacha nó chun
 críocha neamhbhrabúsacha.
 (122)
 Maidir le sonraí pearsanta a phróiseáil a bhaineann
 le sláinte, mar chatagóir speisialta sonraí ann féin a bhfuil níos mó cosanta
 dlite di, féadfar údar a bheith leis an bpróiseáil sin go minic ar bhonn roinnt
 cúiseanna dlisteanacha chun leas na ndaoine aonair agus chun leas na sochaí ina
 hiomláine, go háirithe i gcomhthéacs comhsheasmhacht a áirithiú i gcúram
 sláinte trasteorann. Dá bhrí sin, ba cheart foráil a dhéanamh sa Rialachán seo
 maidir le coinníollacha comhchuibhithe do phróiseáil sonraí pearsanta a
 bhaineann le sláinte, faoi réir cosaintí sonracha oiriúnacha chun cearta
 bunúsacha agus sonraí pearsanta daoine aonair a chosaint. Áirítear leis sin an
 ceart atá ag daoine aonair rochtain a fháil ar na sonraí pearsanta a bhaineann
 lena sláinte, mar shampla na sonraí ina dtaifid leighis ina bhfuil faisnéis
 amhail diagnóis, torthaí scrúduithe, measúnuithe a rinne lianna cóireála agus
 faisnéis faoi aon chóireáil nó idirghabháil a rinneadh.
 (123)
 Féadfar go mbeidh gá le sonraí pearsanta a
 bhaineann le sláinte a phróiseáil gan toiliú ón duine is ábhar do na sonraí ar
 chúiseanna a bhaineann le leas an phobail i réimse na sláinte poiblí. Sa
 chomhthéacs sin, ba cheart ‘sláinte phoiblí’ a léirmhíniú mar atá sainmhínithe
 i Rialachán (CE) Uimh. 1338/2008 ó Pharlaimint na hEorpa agus ón
 gComhairle an 16 Nollaig 2008 maidir le staidreamh Comhphobail
 i dtaca leis an tsláinte phoiblí agus i dtaca leis an tsláinte agus leis
 an tsábháilteacht ag an obair, is é sin na heilimintí uile a bhaineann leis an
 tsláinte, eadhon stádas sláinte, lena n‐áirítear galracht agus míchumas, na
 deitéarmanaint a bhfuil tionchar acu ar an stádas sláinte sin, riachtanais
 chúraim sláinte, acmhainní a leithdháiltear ar chúram sláinte, soláthar cúraim
 sláinte agus rochtain uilíoch air, chomh maith le caiteachas ar chúram sláinte
 agus maoiniú do chúram sláinte agus cúiseanna mortlaíochta. Maidir leis na
 sonraí pearsanta sin a bhaineann le sláinte a phróiseáil ar chúiseanna a
 bhaineann le leas an phobail, níor cheart go bhfágfadh próiseáil den sórt sin
 go ndéanfadh tríú páirtithe, amhail fostóirí agus cuideachtaí árachais agus
 baincéireachta, na sonraí pearsanta a phróiseáil chun críocha eile.
 (124)
 I gcomhthéacs na fostaíochta, ba cheart feidhm a
 bheith freisin ag na prionsabail ghinearálta maidir le cosaint daoine aonair i
 ndáil le sonraí pearsanta a phróiseáil. Dá bhrí sin, chun próiseáil sonraí
 pearsanta fostaithe a rialáil i gcomhthéacs na fostaíochta, ba cheart go mbeadh
 na Ballstáit in ann, laistigh de theorainneacha an Rialacháin seo, rialacha
 sonracha a ghlacadh le dlí maidir le próiseáil sonraí pearsanta san earnáil
 fostaíochta.
 (125)
 Le go mbeidh próiseáil sonraí pearsanta dleathach
 chun críocha taighde stairiúil, staidrimh nó eolaíoch, ba cheart reachtaíocht
 ábhartha eile a urramú freisin, amhail reachtaíocht ar thrialacha cliniciúla.
 (126)
 Ba cheart taighde bunúsach, taighde feidhmeach agus
 taighde atá cistithe go príobháideach a áireamh le taighde eolaíoch chun
 críocha an Rialacháin seo agus ba cheart cuspóir an Aontais faoi
 Airteagal 179(1) den Chonradh ar Fheidhmiú an Aontais Eorpaigh maidir le
 Limistéar Eorpach Taighde a ghnóthú a chur san áireamh freisin.
 (127)
 Maidir le cumhachtaí na n‐údarás maoirseachta
 sonraí rochtain a fháil ón rialaitheoir nó ón bpróiseálaí ar shonraí pearsanta
 agus ar a áitreabh, féadfaidh na Ballstáit rialacha sonracha a ghlacadh le dlí,
 laistigh de theorainneacha an Rialacháin seo, chun na hoibleagáidí rúndachta
 gairmiúla nó oibleagáidí rúndachta eile a chosaint, a mhéid is gá sin chun
 réiteach a dhéanamh idir an ceart go ndéanfar sonraí pearsanta a chosaint agus
 oibleagáid rúndachta gairmiúla.
 (128)
 Urramaítear leis an Rialachán seo stádas eaglaisí
 agus stádas comhlachas nó pobal reiligiúnach faoin dlí náisiúnta agus ní
 dhéanann sé aon dochar do na stádais sin, mar atá aitheanta in
 Airteagal 17 den Chonradh ar Fheidhmiú an Aontais Eorpaigh. Dá thoradh
 sin, i gcás ina gcuireann eaglais i mBallstát rialacha cuimsitheacha i
 bhfeidhm, tráth theacht i bhfeidhm an Rialacháin seo, ar rialacha iad a
 bhaineann le cosaint daoine aonair i ndáil le sonraí pearsanta a phróiseáil, ba
 cheart go leanfadh na rialacha sin d’fheidhm a bheith acu má tá siad ag luí
 leis an Rialachán seo. Ba cheart go mbeadh sé de cheangal ar eaglaisí agus ar
 chomhlachais reiligiúnacha foráil a dhéanamh maidir le bunú údaráis
 mhaoirseachta atá go hiomlán neamhspleách.
 (129)
 Chun cuspóirí an Rialacháin seo a bhaint amach,
 eadhon, cearta agus saoirsí bunúsacha daoine nádúrtha a chosaint agus go
 háirithe a gceart go ndéanfar sonraí pearsanta a chosaint agus saorghluaiseacht
 sonraí pearsanta laistigh den Aontas a áirithiú, ba cheart an chumhacht
 gníomhartha a ghlacadh i gcomhréir le hAirteagal 290 den Chonradh ar
 Fheidhmiú an Aontais Eorpaigh a tharmligean chuig an gCoimisiún. Ba cheart
 gníomhartha tarmligthe a ghlacadh maidir leis na nithe seo a leanas go
 háirithe: dlíthiúlacht próiseála; sonrú na gcritéar agus na gcoinníollacha
 maidir le toiliú ó leanbh; próiseáil catagóirí speisialta sonraí; sonrú na
 gcritéar agus na gcoinníollacha maidir le hiarrataí agus táillí atá iomarcach
 amach is amach agus a bhaineann le feidhmiú chearta an duine is ábhar do na
 sonraí; critéir agus ceanglais maidir leis an duine is ábhar do na sonraí a
 chur ar an eolas agus maidir leis an gceart rochtana; an ceart sonraí a
 dhearmad agus a scriosadh; bearta atá bunaithe ar phróifíliú; critéir agus
 ceanglais a bhaineann le freagracht an rialaitheora agus le cosaint sonraí
 d’aon ghnó agus trí mhainneachtain; próiseálaí; critéir agus ceanglais maidir
 le próiseáil a dhoiciméadú agus maidir le slándáil próiseála; critéir agus
 ceanglais maidir le sárú i ndáil le sonraí pearsanta a shuíomh agus maidir le
 fógra faoi sháruithe den sórt sin a thabhairt don údarás maoirseachta, agus
 maidir leis na himthosca inar dócha go mbeadh drochthionchar ag sárú i ndáil le
 sonraí pearsanta ar an duine is ábhar do na sonraí; na critéir agus ceanglais a
 bhaineann le hoibríochtaí próiseála lena gceanglaítear measúnú tionchair a
 dhéanamh ar chosaint sonraí; na critéir agus ceanglais a bhaineann le cinneadh
 a dhéanamh faoi leibhéal ard rioscaí sonracha a bheith ann lena gceanglaítear
 réamhchomhairliúchán; ceapadh an oifigigh cosanta sonraí agus cúraimí an
 oifigigh sin; cóid iompair; critéir agus ceanglais maidir le sásraí
 deimhniúcháin; critéir agus ceanglais a bhaineann le haistrithe a dhéanamh trí
 bhíthin rialacha ceangailteacha corparáideacha; maoluithe aistrithe;
 smachtbhannaí riaracháin; próiseáil chun críocha sláinte; próiseáil ó thaobh na
 fostaíochta de agus próiseáil chun críocha taighde stairiúil, staidrimh nó
 eolaíoch. Tá sé ríthábhachtach go ndéanfadh an Coimisiún comhairliúcháin
 iomchuí le linn a chuid oibre ullmhúcháin, lena n‐áirítear comhairliúchan le
 saineolaithe. Ba cheart don Choimisiún a áirithiú, agus gníomhartha tarmligthe
 á n‐ullmhú agus á dtarraingt suas aige, go ndéanfar na doiciméid ábhartha a
 tharchur go comhuaineach, go tráthúil agus go hiomchuí chuig Parlaimint na
 hEorpa agus chuig an gComhairle.
 (130)
 Chun coinníollacha aonfhoirmeacha a áirithiú do
 chur chun feidhme an Rialacháin seo, ba cheart cumhachtaí cur chun feidhme a
 thabhairt don Choimisiún maidir leis na nithe seo a leanas: foirmeacha
 caighdeánacha a shonrú maidir le sonraí pearsanta linbh a phróiseáil; nósanna
 imeachta agus foirmeacha caighdeánacha d’fheidhmiú chearta na ndaoine is ábhar
 do na sonraí; foirmeacha caighdeánacha chun an duine is ábhar do na sonraí a
 chur ar an eolas; foirmeacha agus nósanna imeachta caighdeánacha maidir leis an
 gceart rochtana; an ceart maidir le hinaistritheacht sonraí; foirmeacha
 caighdeánacha maidir le freagracht an rialaitheora i ndáil le cosaint sonraí
 d’aon ghnó agus trí mhainneachtain agus i ndáil le doiciméadacht; ceanglais
 shonracha maidir le slándáil na próiseála; an fhormáid chaighdeánach agus na
 nósanna imeachta a bhaineann le fógra a thabhairt don údarás maoirseachta faoi
 shárú i ndáil le sonraí pearsanta agus a bhaineann le sárú i ndáil le sonraí
 pearsanta a chur in iúl don duine is ábhar do na sonraí; caighdeáin agus
 nósanna imeachta maidir le measúnú tionchair ar chosaint sonraí; foirmeacha
 agus nósanna imeachta maidir le réamhúdarú agus réamhchomhairliúchán;
 caighdeáin theicniúla agus sásraí deimhniúcháin; leibhéal cosanta
 leordhóthanach a bheith ar fáil i dtríú tír, nó críoch nó earnáil próiseála i
 dtríú tír, nó in eagraíocht idirnáisiúnta; nochtadh sonraí nuair nach bhfuil
 sin údaraithe le dlí an Aontais; cúnamh frithpháirteach; comhoibríochtaí;
 cinntí arna ndéanamh faoin sásra comhsheasmhachta. Ba cheart na cumhachtaí sin
 a fheidhmiú i gcomhréir le Rialachán (AE) Uimh. 182/2011 ó Pharlaimint na
 hEorpa agus ón gComhairle an 16 Feabhra 2011 lena leagtar síos na
 rialacha agus na prionsabail ghinearálta a bhaineann leis na sásraí maidir le
 rialú ag na Ballstáit ar fheidhmiú cumhachtaí cur chun feidhme ag an gCoimisiún[45]. Sa
 chomhthéacs sin, ba cheart don Choimisiún bearta sonracha a mheas do
 mhicrifhiontair, d’fhiontair bheaga agus d’fhiontair mheánmhéide.
 (131)
 Ba cheart an nós imeachta scrúdúcháin a úsáid chun
 na nithe seo a leanas a shonrú: nósanna imeachta agus foirmeacha caighdeánacha
 maidir le toiliú ó leanbh; nósanna imeachta agus foirmeacha caighdeánacha
 d’fheidhmiú chearta na ndaoine is ábhar do na sonraí; foirmeacha caighdeánacha
 chun an duine is ábhar do na sonraí a chur ar an eolas; foirmeacha agus nósanna
 imeachta caighdeánacha maidir leis an gceart rochtana; an ceart maidir le
 hinaistritheacht sonraí; foirmeacha caighdeánacha maidir le freagracht an
 rialaitheora i ndáil le cosaint sonraí d’aon ghnó agus trí mhainneachtain agus
 i ndáil le doiciméadacht; ceanglais shonracha maidir le slándáil na próiseála;
 an fhormáid chaighdeánach agus na nósanna imeachta a bhaineann le fógra a
 thabhairt don údarás maoirseachta faoi shárú i ndáil le sonraí pearsanta agus a
 bhaineann le sárú i ndáil le sonraí pearsanta a chur in iúl don duine is ábhar
 do na sonraí; caighdeáin agus nósanna imeachta maidir le measúnú tionchair ar
 chosaint sonraí; foirmeacha agus nósanna imeachta maidir le réamhúdarú agus
 réamhchomhairliúchán; caighdeáin theicniúla agus sásraí deimhniúcháin; leibhéal
 cosanta leordhóthanach a bheith ar fáil i dtríú tír, nó i gcríoch nó in earnáil
 próiseála i dtríú tír, nó in eagraíocht idirnáisiúnta; nochtadh sonraí nuair
 nach bhfuil sin údaraithe le dlí an Aontais; cúnamh frithpháirteach;
 comhoibríochtaí; agus cinntí faoin sásra comhsheasmhachta, ó tharla go bhfuil
 raon feidhme ginearálta ag na gníomhaíochtaí sin.
 (132)
 Ba cheart don Choimisiún gníomhartha cur chun
 feidhme a ghlacadh a bheidh infheidhme láithreach má éilíonn mórchúiseanna práinne
 é i gcásanna cuí‐réasúnaithe a bhaineann le tríú tír nó le críoch nó le
 hearnáil próiseála laistigh den tríú tír sin nó le heagraíocht idirnáisiúnta
 nach ndéantar leibhéal leordhóthanach cosanta a áirithiú inti agus a bhaineann
 le hábhair arna gcur in iúl ag na húdaráis mhaoirseachta faoin sásra
 comhsheasmhachta.
 (133)
 Ós rud é nach féidir leis na Ballstáit cuspóirí an
 Rialacháin seo a bhaint amach go sásúil ina n‐aonar, eadhon, leibhéal
 coibhéiseach cosanta do dhaoine aonair agus saorshreabhadh sonraí ar fud an
 Aontais a áirithiú, agus gur fearr, dá bhrí sin, de bharr fhairsinge nó
 iarmhairtí na gníomhaíochta, is féidir iad a bhaint amach ar leibhéal an
 Aontais, féadfaidh an tAontas bearta a ghlacadh, i gcomhréir le prionsabal na
 coimhdeachta atá leagtha amach in Airteagal 5 den Chonradh ar an Aontas
 Eorpach. I gcomhréir le prionsabal na comhréireachta atá leagtha amach san
 Airteagal sin, ní théann an Rialachán seo thar a bhfuil riachtanach chun an
 cuspóir sin a bhaint amach.
 (134)
 Ba cheart Treoir 95/46/CE a aisghairm leis an
 Rialachán seo. Mar sin féin, ba cheart go bhfanfadh cinntí ón gCoimisiún a
 glacadh cheana agus údaruithe údarás maoirseachta atá bunaithe ar
 Threoir 95/46/CE de bheith i bhfeidhm.
 (135)
 Ba cheart feidhm a bheith ag an Rialachán seo
 maidir leis na hábhair uile a bhaineann le cearta agus saoirsí bunúsacha a
 chosaint i ndáil le sonraí pearsanta a phróiseáil, ar ábhair iad nach bhfuil
 faoi réir oibleagáidí sonracha a bhfuil an cuspóir céanna acu is atá leagtha
 amach i dTreoir 2002/58/CE, lena n‐áirítear na hoibleagáidí atá ar an
 rialaitheoir agus cearta daoine aonair. Chun an gaol idir an Rialachán seo agus
 Treoir 2002/58/CE a shoiléiriú, ba cheart an Treoir sin a leasú dá réir
 sin.
 (136)
 Maidir leis an Íoslainn agus an Iorua, is forbairt
 é an Rialachán seo ar fhorálacha acquis Schengen sa mhéid go bhfuil feidhm ag
 an Rialachán maidir le próiseáil sonraí pearsanta ag údaráis a bhfuil baint acu
 le cur chun feidhme an acquis sin, dá bhforáiltear leis an gComhaontú a tugadh
 i gcrích idir Comhairle an Aontais Eorpaigh agus Poblacht na hÍoslainne agus
 Ríocht na hIorua maidir le comhlachas an dá Stát sin le acquis Schengen a chur
 chun feidhme, a chur i bhfeidhm agus a fhorbairt[46].
 (137)
 Maidir leis an Eilvéis, is forbairt é an Rialachán
 seo ar fhorálacha acquis Schengen sa mhéid go bhfuil feidhm ag an Rialachán
 maidir le próiseáil sonraí pearsanta ag údaráis a bhfuil baint acu le cur chun
 feidhme an acquis sin, dá bhforáiltear leis an gComhaontú idir an tAontas
 Eorpach, an Comhphobal Eorpach agus Cónaidhm na hEilvéise maidir le comhlachas
 Chónaidhm na hEilvéise le acquis Schengen a chur chun feidhme, a chur i
 bhfeidhm agus a fhorbairt[47].
 (138)
 Maidir le Lichtinstéin, is forbairt é an Rialachán
 seo ar fhorálacha acquis Schengen sa mhéid go bhfuil feidhm ag an Rialachán
 maidir le próiseáil sonraí pearsanta ag údaráis a bhfuil baint acu le cur chun
 feidhme an acquis sin, dá bhforáiltear leis an bPrótacal a tugadh i gcrích idir
 an tAontas Eorpach, an Comhphobal Eorpach, Cónaidhm na hEilvéise agus
 Prionsacht Lichtinstéin maidir le haontachas Phrionsacht Lichtinstéin leis an
 gComhaontú idir an tAontas Eorpach, an Comhphobal Eorpach agus Cónaidhm na
 hEilvéise maidir le comhlachas Chónaidhm na hEilvéise le acquis Schengen a chur
 chun feidhme, a chur i bhfeidhm agus a fhorbairt[48].
 (139)
 Ag cur san áireamh, mar a thug Cúirt Bhreithiúnais
 an Aontais Eorpaigh le fios, nach ceart iomlán é an ceart go ndéanfar sonraí
 pearsanta a chosaint ach gur gá é a mheas i bhfianaise a fheidhme sa tsochaí
 agus é a chothromú le cearta bunúsacha eile, i gcomhréir le prionsabal na
 comhréireachta, urramaíonn an Rialachán seo na cearta bunúsacha uile agus na
 prionsabail a aithnítear sa Chairt um Chearta Bunúsacha an Aontais Eorpaigh mar
 atá cumhdaithe sna Conarthaí, go háirithe an ceart go ndéanfar an saol
 príobháideach, an saol teaghlaigh, an áit chónaithe agus cumarsáidí a urramú,
 an ceart maidir le cosaint sonraí pearsanta, an ceart chun saoirse smaoinimh,
 coinsiasa agus reiligiúin, an tsaoirse chun tuairimí a nochtadh agus faisnéis a
 fháil, an tsaoirse chun gnó a sheoladh, an ceart chun leigheas éifeachtach agus
 chun triail chóir a fháil, chomh maith le héagsúlacht chultúrtha, reiligiúnach
 agus teanga a urramú.
 TAR ÉIS AN RIALACHÁN SEO A
 GHLACADH:
 CAIBIDIL I
 FORÁLACHA GINEARÁLTA
 Airteagal 1
 Ábhar agus cuspóirí
 1. Sa Rialachán seo leagtar síos
 rialacha maidir le daoine aonair a chosaint i ndáil le sonraí pearsanta a
 phróiseáil agus rialacha maidir le saorghluaiseacht sonraí den sórt sin.
 2. Cosnaíonn an Rialachán seo
 cearta agus saoirsí bunúsacha daoine nádúrtha agus go háirithe a gceart go
 ndéanfar sonraí pearsanta a chosaint.
 3. Ní chuirfear srian le
 saorghluaiseacht sonraí pearsanta laistigh den Aontas ná ní chuirfear toirmeasc
 uirthi ar chúiseanna a bhaineann le cosaint daoine aonair i ndáil le sonraí
 pearsanta a phróiseáil.
 Airteagal 2
 Raon feidhme ábhartha
 1. Tá feidhm ag an Rialachán seo
 maidir le sonraí pearsanta a phróiseáil go hiomlán nó go páirteach trí
 mhodhanna uathoibrithe, agus maidir le sonraí pearsanta ar cuid de chóras
 comhdúcháin iad nó atá beartaithe a bheith ina gcuid de chóras comhdúcháin a
 phróiseáil trí mhodhanna eile .
 2. Níl feidhm ag an Rialachán
 seo maidir le sonraí pearsanta a phróiseáil sna cásanna seo a leanas:
 (a) má dhéantar an phróiseáil mar chuid de
 ghníomhaíocht nach dtagann faoi raon feidhme dhlí an Aontais, go háirithe
 maidir le slándáil náisiúnta;
 (b) má dhéanann institiúidí, comhlachtaí,
 oifigí agus gníomhaireachtaí an Aontais an phróiseáil;
 (c) má dhéanann na Ballstáit an phróiseáil
 agus iad i mbun gníomhaíochtaí a thagann faoi raon feidhme Chaibidil 2 den
 Chonradh ar an Aontas Eorpach;
 (d) má dhéanann duine nádúrtha an phróiseáil
 agus é ag gníomhú chun críocha pearsanta nó chun críocha tís amháin agus nach
 bhfuil aon leas sochrach ag baint leis an bpróiseáil dó;
 (e) má dhéanann údaráis inniúla an phróiseáil
 chun cionta coiriúla a chosc, a imscrúdú, a bhrath nó a ionchúiseamh nó chun
 pionóis choiriúla a fhorchur.
 3. Beidh an Rialachán seo gan
 dochar do chur i bhfeidhm Threoir 2000/31/CE, go háirithe maidir leis na
 rialacha dliteanais do sholáthraithe seirbhíse idirmheánacha in
 Airteagail 12 go 15 den Treoir sin.
 Airteagal 3
 Raon feidhme críochach
 1. Tá feidhm ag an Rialachán seo
 maidir le sonraí pearsanta a phróiseáil i gcomhthéacs gníomhaíochtaí bunaíochta
 de chuid rialaitheora nó próiseálaí atá lonnaithe san Aontas.
 2. Tá feidhm ag an Rialachán seo
 maidir le próiseáil arna déanamh ag rialaitheoir nach bhfuil bunaithe san
 Aontas ar shonraí pearsanta daoine a bhfuil cónaí orthu san Aontas, sna cásanna
 seo a leanas:
 (a) má bhaineann na gníomhaíochtaí próiseála
 le hearraí nó seirbhísí a chur ar fáil do na daoine sin is ábhar do na sonraí
 san Aontas; nó
 (b) má bhaineann na gníomhaíochtaí próiseála
 le faireachán a dhéanamh ar iompar na ndaoine sin.
 3. Tá feidhm ag an Rialachán seo
 maidir le próiseáil sonraí pearsanta ag rialaitheoir nach bhfuil bunaithe san
 Aontas ach atá bunaithe in áit a bhfuil feidhm ag dlí náisiúnta Ballstáit de
 bhua dlí phoiblí idirnáisiúnta.
 Airteagal 4
 Sainmhínithe
 Chun críocha an Rialacháin seo:
 (1)
 ciallaíonn ‘duine is ábhar do shonraí’ duine
 nádúrtha aitheanta nó duine nádúrtha is féidir a shainaithint, go díreach nó go
 hindíreach, trí mhodhanna ar dócha le réasún go n‐úsáidfeadh an rialaitheoir nó
 aon duine nádúrtha nó dlítheanach eile iad, go háirithe trí thagairt a dhéanamh
 d'uimhir aitheantais, do shonraí suímh, d'aitheantóir ar líne nó do cheann
 amháin nó níos mó d'fhachtóirí a bhaineann go sonrach le céannacht fhisiceach,
 fhiseolaíoch, ghéiniteach, mheabhrach, eacnamaíoch, chultúrtha nó shóisialta an
 duine sin;
 (2)
 ciallaíonn ‘sonraí pearsanta’ aon fhaisnéis a
 bhaineann le duine is ábhar do shonraí;
 (3)
 ciallaíonn 'próiseáil’ aon oibríocht nó tacar
 oibríochtaí a dhéantar ar shonraí pearsanta nó ar thacair sonraí pearsanta, trí
 mhodhanna uathoibrithe nó trí mhodhanna eile, amhail trí shonraí a bhailiú, a
 thaifeadadh, a eagrú, a struchtúrú, a stóráil, a oiriúnú nó a athrú, a
 aisghabháil, a cheadú, a úsáid, a nochtadh trí tharchur, trí scaipeadh nó trína
 chur ar fáil ar bhealach eile, a ailíniú nó a chomhcheangal, a scriosadh nó a
 dhíothú;
 (4)
 ciallaíonn ‘córas comhdúcháin’ aon tacar
 struchtúraithe sonraí pearsanta a bhfuil rochtain orthu de réir critéar
 sonrach, is cuma má tá an tacar sonraithe pearsanta sin lárnaithe, dílárnaithe
 nó scaipthe ar bhonn feidhmeach nó geografach;
 (5)
 ciallaíonn ‘rialaitheoir’ an duine nádúrtha nó
 dlítheanach, an t‐údarás poiblí, an ghníomhaireacht nó aon chomhlacht eile a
 chinneann, ina aonar nó i gcomhpháirt, críocha, coinníollacha agus modhanna na
 próiseála ar shonraí pearsanta; i gcás ina gcinntear críocha, coinníollacha
 agus modhanna na próiseála le dlí an Aontais nó le dlí Ballstáit, féadfar an
 rialaitheoir a cheapadh nó na critéir shonracha d’ainmniú an rialaitheora sin a
 cheapadh le dlí an Aontais nó le dlí Ballstáit;
 (6)
 ciallaíonn ‘próiseálaí’ duine nádúrtha nó
 dlítheanach, údarás poiblí, gníomhaireacht nó aon chomhlacht eile a
 phróiseálann sonraí pearsanta thar ceann an rialaitheora;
 (7)
 ciallaíonn ‘faighteoir’ duine nádúrtha nó
 dlítheanach, údarás poiblí, gníomhaireacht nó aon chomhlacht eile dá nochtar na
 sonraí pearsanta;
 (8)
 ciallaíonn ‘toiliú an duine is ábhar do na sonraí’
 aon chás ina gcuireann an duine is ábhar do na sonraí a thoil shonrach fheasach
 in iúl go sainráite faoi shaoirse, trí ráiteas nó trí ghníomhaíocht shoiléir
 dhearfach lena dtugann an duine sin le tuiscint go n‐aontaíonn sé le próiseáil
 sonraí pearsanta a bhaineann leis;
 (9)
 ciallaíonn ‘sárú i ndáil le sonraí pearsanta’ sárú
 ar shlándáil as a dtiocfaidh díothú, cailleadh, athrú, nó nochtadh
 neamhúdaraithe sonraí pearsanta, nó rochtain neamhúdaraithe ar na sonraí sin,
 bíodh sé sin neamhdhleathach nó de thaisme, ar sonraí iad a rinneadh a
 tharchur, a stóráil nó a phróiseáil ar bhealach éigin eile;
 (10)
 ciallaíonn ‘sonraí géiniteacha’ gach cineál sonraí
 a bhaineann le tréithe duine aonair arna bhfáil le hoidhreacht nó go luath san
 fhorbairt réamhbhreithe;
 (11)
 ciallaíonn ‘sonraí bithmhéadracha’ aon sonraí a
 bhaineann le saintréithe fisiciúla, fiseolaíocha nó iompraíochta duine aonair
 lenar féidir é a shainaithint, amhail íomhánna den aghaidh nó sonraí
 dachtalascópacha;
 (12)
 ciallaíonn ‘sonraí a bhaineann le sláinte’ aon
 fhaisnéis a bhaineann le sláinte fhisiciúil nó le sláinte mheabhrach duine
 aonair, nó a bhaineann le seirbhísí sláinte a sholáthar don duine aonair;
 (13)
 ciallaíonn ‘príomhbhunaíocht’, i gcás an
 rialaitheora, an áit a bhfuil a bhunaíocht san Aontas ina ndéantar na
 príomhchinntí maidir le críocha, coinníollacha agus modhanna na próiseála
 sonraí pearsanta; mura ndéantar aon chinntí san Aontas maidir le críocha,
 coinníollacha agus modhanna na próiseála sonraí pearsanta, is ionann an
 phríomhbhunaíocht agus an áit a ndéantar na príomhghníomhaíochtaí próiseála i
 gcomhthéacs gníomhaíochtaí bunaíochta rialaitheora san Aontas. I gcás an
 phróiseálaí, ciallaíonn ‘príomhbhunaíocht’ an áit a bhfuil riarachán lárnach an
 phróiseálaí san Aontas;
 (14)
 ciallaíonn ‘ionadaí’ aon duine nádúrtha nó
 dlítheanach atá bunaithe san Aontas agus atá ceaptha ag an rialaitheoir, a
 ghníomhaíonn thar ceann an rialaitheora agus a bhféadfaidh aon údarás
 maoirseachta dul i dteagmháil leis seachas dul i dteagmháil leis an
 rialaitheoir féin, maidir le hoibleagáidí an rialaitheora faoin Rialachán seo;
 (15)
 ciallaíonn ‘fiontar’ aon eintiteas atá ag gabháil
 do ghníomhaíocht eacnamaíoch, is cuma faoi fhoirm dhlíthiúil na gníomhaíochta
 sin, lena n‐áirítear go háirithe daoine nádúrtha agus dlítheanacha,
 comhpháirtíochtaí nó comhlachais a bhíonn ag gnáthghabháil do ghníomhaíocht
 eacnamaíoch;
 (16)
 ciallaíonn 'grúpa gnóthas’ gnóthas rialaitheach
 agus a ghnóthais atá faoi rialú;
 (17)
 ciallaíonn ‘rialacha ceangailteacha corparáideacha’
 beartais um chosaint sonraí pearsanta lena gcloíonn rialaitheoir nó próiseálaí
 atá bunaithe ar chríoch Ballstáit de chuid an Aontais, ar beartais iad a
 bhaineann le sonraí pearsanta nó tacar sonraí pearsanta a aistriú chuig rialaitheoir
 nó chuig próiseálaí i gceann amháin nó níos mó de thríú tíortha laistigh de
 ghrúpa gnóthas;
 (18)
 ciallaíonn ‘leanbh’ aon duine atá faoi 18 mbliana
 d’aois;
 (19)
 ciallaíonn ‘údarás maoirseachta' údarás poiblí atá
 bunaithe ag Ballstát i gcomhréir le hAirteagal 46.
 CAIBIDIL II
 PRIONSABAIL
 Airteagal 5
 Prionsabail a bhaineann le próiseáil sonraí pearsanta
 Maidir le sonraí pearsanta, ní mór cloí
 leis an méid seo a leanas:
 (a) ní mór iad a phróiseáil ar bhealach atá
 dleathach, cothrom agus trédhearcach i ndáil leis an duine is ábhar do na
 sonraí;
 (b) ní mór iad a bhailiú chun críocha
 sonraithe soiléire dlisteanacha agus ní dhéanfar iad a phróiseáil tuilleadh ina
 dhiaidh sin ar shlí a bheadh ar neamhréir leis na críocha sin;
 (c) ní mór do na sonraí a bheith leordhóthanach
 ábhartha agus teoranta don mhéid is lú sonraí is gá maidir leis na críocha ar
 chucu a dhéantar iad a phróiseáil; ní dhéanfar iad a phróiseáil ach amháin
 murar féidir, agus fad nach féidir, na críocha a bhaint amach trí fhaisnéis a
 phróiseáil nach mbaineann le sonraí pearsanta;
 (d) ní mór dóibh a bheith cruinn agus cothrom
 le dáta; ní mór gach beart réasúnta a dhéanamh chun a áirithiú go scriostar nó
 go gceartaítear sonraí pearsanta míchruinne gan mhoill, ag féachaint do na
 críocha ar chucu a dhéantar iad a phróiseáil;
 (e) ní mór iad a choinneáil i bhfoirm a
 fhágann nach féidir daoine is ábhar do na sonraí a shainaithint ach ar feadh
 tréimhse nach faide ná mar is gá chun na gcríoch ar chucu a dhéantar na sonraí
 pearsanta a phróiseáil; féadfar sonraí pearsanta a stóráil ar feadh tréimhsí
 níos faide fad nach ndéantar iad a phróiseáil ach chun críocha taighde
 stairiúil, staidrimh nó eolaíoch i gcomhréir le rialacha agus coinníollacha
 Airteagal 83 agus fad a dhéantar athbhreithniú tréimhsiúil chun measúnú a
 dhéanamh ar an ngá leanúint le stóráil na sonraí;
 (f) ní mór iad a phróiseáil faoi fhreagracht
 agus faoi dhliteanas an rialaitheora a áiritheoidh go bhfuil gach oibríocht
 próiseála i gcomhréir le forálacha an Rialacháin seo agus a léireoidh sin.
 Airteagal 6
 Dlíthiúlacht próiseála
 1. Ní bheidh próiseáil sonraí pearsanta
 dleathach murar fíor ar a laghad ceann díobh seo a leanas:
 (a) tá toiliú tugtha ag an duine is ábhar do
 na sonraí a shonraí pearsanta a phróiseáil chun ceann amháin nó níos mó de
 chríocha sonracha;
 (b) is gá an phróiseáil a dhéanamh chun
 conradh a shínigh an duine is ábhar do na sonraí a chomhlíonadh nó chun bearta
 a dhéanamh arna iarraidh sin ag an duine is ábhar do na sonraí sular shínigh sé
 an conradh;
 (c) is ga an phróiseáil a dhéanamh chun
 oibleagáid dhlíthiúil a bhfuil an rialtóir faoina réir a chomhlíonadh;
 (d) is gá an phróiseáil a dhéanamh chun
 leasanna ríthábhachtacha an duine is ábhar do na sonraí a chosaint;
 (e) is gá an phróiseáil a dhéanamh chun cúram
 éigin a chur i gcrích a dhéantar chun leas an phobail nó i bhfeidhmiú údaráis
 oifigiúil atá dílsithe don rialaitheoir;
 (f) is gá an phróiseáil a dhéanamh chun
 críocha na leasanna dlisteanacha atá á saothrú ag an rialaitheoir, seachas má
 sháraíonn leasanna nó cearta agus saoirsí bunúsacha an duine is ábhar do na
 sonraí, lena gceanglaítear sonraí pearsanta a chosaint, na leasanna
 dlisteanacha sin, go háirithe más leanbh é an duine is ábhar do na sonraí. Ní
 bheidh feidhm aige sin maidir le próiseáil a dhéanann údaráis phoiblí i
 gcomhlíonadh a gcúraimí dóibh.
 2. Aon phróiseáil is gá a
 dhéanamh chun críocha taighde stairiúil, staidrimh nó eolaíoch, beidh sí
 dleathach faoi réir na gcoinníollacha agus na gcosaintí dá dtagraítear in
 Airteagal 83.
 3. Ní mór foráil a dhéanamh i
 gceann de na dlíthe seo a leanas maidir le bunús na próiseála dá dtagraítear i
 bpointí (c) agus (e) de mhír 1:
 (a) i ndlí an Aontais, nó
 (b) i ndlí an Bhallstáit a bhfuil an
 rialaitheoir faoina réir.
 Ní mór do dhlí an Bhallstáit a bheith i gcomhréir
 le cuspóir a bhaineann le leas an phobail nó ní mór gá a bheith leis chun
 cearta agus saoirsí daoine eile a chosaint, ní mór dó bunbhrí an chirt maidir
 le cosaint sonraí pearsanta a urramú agus a bheith i gcomhréir leis an aidhm
 dhleathach atá á saothrú.
 4. I gcás nach bhfuil an chríoch
 ar chuici a dhéanfar tuilleadh próiseála ag luí leis an gcríoch sin ar bailíodh
 na sonraí pearsanta chuici, ní mór bunús dlí a bheith ag an bpróiseáil bunaithe
 ar cheann de na forais dá dtagraítear i bpointí (a) go (e) de mhír 1
 ar a laghad. Beidh feidhm aige sin go háirithe maidir le haon athrú ar théarmaí
 agus ar choinníollacha ginearálta conartha.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na coinníollacha dá dtagraítear i bpointe (f) de mhír 1 a shonrú
 tuilleadh maidir le hearnálacha éagsúla agus maidir le cásanna éagsúla a
 bhaineann le próiseáil sonraí, lena n‐áirítear próiseáil sonraí pearsanta a
 bhaineann le leanbh.
 Airteagal 7
 Coinníollacha maidir le toiliú
 1. Is faoin rialaitheoir a
 bheidh sé a chruthú gur thoiligh an duine is ábhar do na sonraí le próiseáil a
 shonraí pearsanta chun críocha sonraithe.
 2. Má tá ar an duine is ábhar do
 na sonraí toiliú leis an bpróiseáil i gcomhthéacs dearbhaithe i scríbhinn a bhaineann
 le hábhar eile freisin, ní mór an ceanglas maidir le toiliú a chur i láthair i
 bhfoirm atá so‐aitheanta ón ábhar eile sin.
 3. Beidh sé de cheart ag an
 duine is ábhar do na sonraí a thoiliú a tharraingt siar aon am is mian leis. Má
 tharraingítear siar toiliú ní dhéanfar difear do dhlíthiúlacht na próiseála atá
 bunaithe ar an toiliú sin a fháil roimh an tarraingt siar.
 4. Ní thabharfaidh toiliú bunús
 dlí don phróiseáil má tá éagothromaíocht shuntasach idir cás an duine is ábhar
 do na sonraí agus cás an rialaitheora.
 Airteagal 8
 Sonraí pearsanta linbh a phróiseáil
 1. Chun críocha an Rialacháin
 seo, maidir le seirbhísí na sochaí faisnéise a thairiscint go díreach do
 leanbh, ní bheidh próiseáil sonraí pearsanta linbh faoi 13 bliana d’aois
 dleathach ach amháin má thoilíonn nó má údaraíonn, agus a mhéid a thoilíonn nó
 a údaraíonn, tuismitheoir nó coimeádaí an linbh leis an bpróiseáil. Déanfaidh
 an rialaitheoir iarrachtaí réasúnta toiliú infhíoraithe a fháil, ag cur na
 teicneolaíochta atá ar fáil san áireamh.
 2. Ní dhéanfaidh mír 1
 difear do dhlí ginearálta na gconarthaí sna Ballstáit, amhail na rialacha
 maidir le bailíocht, déanamh nó éifeacht conartha i ndáil le leanbh.
 3. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais maidir le toiliú infhíoraithe a fháil dá
 dtagraítear i mír 1 a shonrú tuilleadh. Agus gníomhartha tarmligthe á
 nglacadh ag an gCoimisiún, déanfaidh sé bearta sonracha a mheas do
 mhicrifhiontair, d’fhiontair bheaga agus d’fhiontair mheánmhéide.
 4. Féadfaidh an Coimisiún
 foirmeacha caighdeánacha a leagan síos maidir leis na modhanna sonracha chun an
 toiliú infhíoraithe dá dtagraítear i mír 1 a fháil. Glacfar na gníomhartha
 cur chun feidhme sin i gcomhréir leis an nós imeachta scrúdúcháin dá
 dtagraítear in Airteagal 87(2).
 Airteagal 9
 Catagóirí speisialta sonraí pearsanta a phróiseáil
 1. Toirmeascfar próiseáil sonraí
 pearsanta lena léirítear tionscnamh ciníoch nó eitneach, tuairim pholaitiúil,
 reiligiún nó creideamh, ballraíocht i gceardchumann, agus toirmeascfar
 próiseáil sonraí géiniteacha nó sonraí a bhaineann le sláinte nó le saol gnéis,
 nó le ciontuithe coiriúla, nó le bearta slándála gaolmhara.
 2. Ní bheidh feidhm ag
 mír 1 sna cásanna seo a leanas:
 (a) má thoilíonn an
 duine is ábhar do na sonraí le próiseáil na sonraí pearsanta sin, faoi réir na
 gcoinníollacha atá leagtha síos in Airteagal 7 agus in Airteagal 8,
 seachas i gcás ina bhfuil foráil déanta i ndlí an Aontais nó i ndlí Ballstáit
 nach bhféadfaidh an duine is ábhar do na sonraí an toirmeasc dá dtagraítear i
 mír 1 a chur i leataobh; nó
 (b) más gá an phróiseáil a dhéanamh chun
 oibleagáidí an rialaitheora a chomhlíonadh agus chun cearta sonracha an
 rialaitheora a fheidhmiú i réimse dhlí na fostaíochta a mhéid atá údaraithe le
 dlí an Aontais nó le dlí Ballstáit lena bhforáiltear do chosaintí
 leordhóthanacha; nó
 (c) más gá an phróiseáil a dhéanamh chun
 leasanna ríthábhachtacha an duine is ábhar do na sonraí nó duine eile a
 chosaint, i gcás nach féidir leis an duine is ábhar do na sonraí toiliú a
 thabhairt go fisiciúil nó go dlíthiúil; nó
 (d) má dhéanann fondúireacht, comhlachas nó
 aon chomhlacht neamhbhrabúis eile an phróiseáil agus é i mbun gníomhaíochtaí
 dlisteanacha le cosaintí iomchuí, ar fondúireacht, comhlachas nó comhlacht é
 lena mbaineann aidhm pholaitiúil, fhealsúnach, reiligiúnach nó
 ceardchumannachais, agus ar choinníoll nach mbaineann an phróiseáil ach le
 comhaltaí nó le hiar-chomhaltaí an chomhlachta nó le daoine a mbíonn teagmháil
 rialta acu leis an gcomhaltacht maidir lena chuspóirí agus ar choinníoll nach
 nochtar na sonraí gan toiliú ó na daoine is ábhar do na sonraí; nó
 (e) má bhaineann an phróiseáil le sonraí a
 chuir an duine is ábhar dóibh ar fáil go soiléir go poiblí; nó
 (f) más gá an phróiseáil a dhéanamh chun
 éilimh dhlíthiúla a shuíomh, a fheidhmiú nó a chosaint; nó
 (g) más gá an phróiseáil a dhéanamh chun
 cúram a chur i gcrích chun leas an phobail, ar bhonn dhlí an Aontais nó dlí
 Ballstáit lena ndéanfar foráil maidir le bearta oiriúnacha chun leasanna
 dlisteanacha an duine is ábhar do na sonraí a chosaint; nó
 (h) más gá sonraí a bhaineann le sláinte a
 phróiseáil chun críocha sláinte faoi réir na gcoinníollacha agus na gcosaintí
 dá dtagraítear in Airteagal 81; nó
 (i) más gá próiseáil a dhéanamh chun críocha
 taighde stairiúil, staidrimh nó eolaíoch faoi réir na gcoinníollacha agus na
 gcosaintí dá dtagraítear in Airteagal 83; nó
 (j) má dhéantar sonraí a bhaineann le
 ciontuithe coiriúla nó le bearta slándála gaolmhara a phróiseáil faoi rialú
 údaráis oifigiúil nó más gá an phróiseáil a dhéanamh chun oibleagáid dhlíthiúil
 nó rialála a chomhlíonadh a bhfuil rialaitheoir faoina réir, nó chun cúram
 éigin a chur i gcrích a dhéantar chun leas an phobail, a mhéid atá sin
 údaraithe le dlí an Aontais nó le dlí Ballstáit lena bhforáiltear do chosaintí
 leordhóthanacha. Is faoi rialú an údaráis oifigiúil amháin a choinneofar clár
 iomlán de chiontuithe coiriúla.
 3. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir, na coinníollacha agus na cosaintí iomchuí a shonrú tuilleadh
 maidir le próiseáil na gcatagóirí speisialta sonraí pearsanta dá dtagraítear i
 mír 1 agus maidir leis na heisceachtaí atá leagtha síos i mír 2.
 Airteagal 10
 Próiseáil a fhágann nach féidir an duine is ábhar do na sonraí a
 shainaithint
 Murar féidir leis an rialaitheoir duine
 nádúrtha a shainaithint ó na sonraí a phróiseáil sé, ní bheidh sé d’oibleagáid
 ar an rialaitheoir faisnéis bhreise a fháil chun an duine is ábhar do na sonraí
 a shainaithint díreach chun foráil de chuid an Rialacháin seo a chomhlíonadh.
 CAIBIDIL III
 CEARTA AN DUINE IS ÁBHAR DO NA SONRAÍ
 ROINN 1
 TRÉDHEARCACHT AGUS RIALACHA MIONSONRAITHE
 Airteagal 11
 Faisnéis agus cumarsáid thrédhearcach
 1. Beidh beartais an
 rialaitheora maidir le sonraí pearsanta a phróiseáil agus maidir le cearta
 daoine is ábhar do shonraí a fheidhmiú, beidh siad trédhearcach agus beidh sé
 éasca rochtain a fháil orthu.
 2. Tabharfaidh an rialaitheoir
 aon fhaisnéis agus aon chumarsáid a bhaineann le próiseáil sonraí pearsanta don
 duine is ábhar do na sonraí ar bhealach intuigthe, i dteanga shoiléir shimplí
 atá curtha in oiriúint don duine is ábhar do na sonraí, go háirithe maidir le
 haon fhaisnéis atá dírithe go sonrach ar leanbh.
 Airteagal 12
 Nósanna imeachta agus sásraí d’fheidhmiú chearta an duine is ábhar do na
 sonraí
 1. Cuirfidh an rialaitheoir
 nósanna imeachta ar bun maidir le soláthar na faisnéise dá dtagraítear in
 Airteagal 14 agus maidir le feidhmiú chearta na ndaoine is ábhar do
 shonraí dá dtagraítear in Airteagal 13 agus in Airteagail 15 go 19.
 Cuirfidh an rialaitheoir sásraí ar bun go háirithe le go mbeidh sé níos éasca
 na gníomhaíochtaí dá dtagraítear in Airteagal 13 agus in
 Airteagail 15 go 19 a iarraidh. I gcás ina ndéantar sonraí pearsanta a
 phróiseáil trí mhodhanna uathoibrithe, cuirfidh an rialaitheoir modhanna ar
 fáil freisin lena bhféadfar iarrataí a dhéanamh go leictreonach.
 2. Cuirfidh an rialaitheoir an
 duine is ábhar do na sonraí ar an eolas faoi aon ghníomhaíocht a dhéantar de
 bhun Airteagal 13 agus Airteagail 15 go 19 agus déanfaidh sé sin gan
 mhoill agus ar a dhéanaí laistigh de mhí amhain ón iarraidh a fháil agus
 soláthróidh sé an fhaisnéis arna hiarraidh. Féadfar mí bhreise a chur leis an
 tréimhse sin má fheidhmíonn roinnt daoine is ábhar do na sonraí a gcearta agus
 má tá gá réasúnta le comhar na ndaoine sin chun iarracht neamhriachtanach
 dhíréireach ar thaobh an rialaitheora a chosc. Is i scríbhinn a thabharfar an
 fhaisnéis sin. I gcás ina ndéanann an duine is ábhar do na sonraí an iarraidh i
 bhfoirm leictreonach, cuirfear an fhaisnéis ar fáil i bhfoirm leictreonach,
 mura n‐iarrann an duine is ábhar do na sonraí a mhalairt.
 3. Má dhiúltaíonn an
 rialaitheoir beart a dhéanamh ar iarraidh a fháil ón duine is ábhar do na
 sonraí, cuirfidh an rialaitheoir an duine is ábhar do na sonraí ar an eolas
 faoi na cúiseanna ar diúltaíodh don iarraidh agus faoi na deiseanna atá aige
 gearán a dhéanamh leis an údarás maoirseachta agus leigheas breithiúnach a
 iarraidh.
 4. Beidh an fhaisnéis a
 thabharfar agus na bearta a dhéanfar ar bhonn na n‐iarrataí dá dtagraítear i
 mír 1 saor in aisce. I gcás ina bhfuil iarrataí iomarcach amach is amach,
 go háirithe toisc go bhfuil siad athráiteach, féadfaidh an rialaitheoir táille
 a ghearradh as an bhfaisnéis a chur ar fáil nó as beart a dhéanamh mar a
 iarradh, nó d'fhéadfadh sé nach ndéanfaidh an rialaitheoir an beart a iarradh.
 Sa chás sin, is faoin rialaitheoir a bheidh sé a chruthú go bhfuil an iarraidh
 iomarcach amach is amach.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na coinníollacha a shonrú tuilleadh maidir leis na
 hiarrataí sin atá iomarcach amach is amach agus maidir leis na táillí dá
 dtagraítear i mír 4.
 6. Féadfaidh an Coimisiún
 foirmeacha caighdeánacha a leagan síos agus nósanna imeachta caighdeánacha a
 shonrú maidir leis an gcumarsáid dá dtagraítear i mír 2, lena n‐áirítear
 an fhormáid leictreonach. Agus é sin á dhéanamh ag an gCoimisiún, déanfaidh sé
 na bearta is iomchuí do mhicrifhiontair, d’fhiontair bheaga agus d’fhiontair
 mheánmhéide. Glacfar na gníomhartha cur chun feidhme sin i gcomhréir leis an
 nós imeachta scrúdúcháin dá dtagraítear in Airteagal 87(2).
 Airteagal 13
 Cearta i ndáil le faighteoirí sonraí
 Cuirfidh an rialaitheoir in iúl do gach
 faighteoir ar nochtadh na sonraí dóibh má ceartaíodh nó má scriosadh aon sonraí
 i gcomhréir le hAirteagal 16 agus le hAirteagal 17, ach amháin má tá
 sé dodhéanta é sin a dhéanamh nó má tá iarracht dhíréireach ag baint leis.
 ROINN 2
 FAISNÉIS AGUS ROCHTAIN AR SHONRAÍ
 Airteagal 14
 Faisnéis a thabhairt don duine is ábhar do na sonraí
 1. I gcás ina mbailítear sonraí
 pearsanta duine is ábhar do shonraí, tabharfaidh an rialaitheoir faisnéis faoin
 méid seo a leanas ar a laghad don duine is ábhar do na sonraí:
 (a) céannacht agus sonraí teagmhála an
 rialaitheora agus céannacht agus sonraí teagmhála ionadaí an rialaitheora, más
 ann dó, agus an oifigigh cosanta sonraí;
 (b) na críocha ar chucu a phróiseálfar na sonraí
 pearsanta, lena n‐áirítear téarmaí agus coinníollacha ginearálta an chonartha i
 gcás ina bhfuil an phróiseáil bunaithe ar phointe (b)
 d’Airteagal 6(1) agus na leasanna dlisteanacha atá á saothrú ag an
 rialaitheoir i gcás ina bhfuil an phróiseáil bunaithe ar phointe (f)
 d’Airteagal 6(1);
 (c) tréimhse stórála na sonraí pearsanta;
 (d) más ann don cheart rochtain ar shonraí
 pearsanta an duine is ábhar do na sonraí agus ceartú nó scriosadh na sonraí sin
 a iarraidh ar an rialaitheoir, nó más ann don cheart agóid a dhéanamh i gcoinne
 próiseála na sonraí pearsanta sin;
 (e) an ceart gearán a dhéanamh leis an údarás
 maoirseachta agus sonraí teagmhála an údaráis mhaoirseachta sin;
 (f) faighteoirí nó catagóirí fhaighteoirí na
 sonraí pearsanta;
 (g) nuair is infheidhme, cuirfidh an
 rialaitheoir é ar an eolas go bhfuil sé beartaithe ag an rialaitheoir na sonraí
 pearsanta a aistriú chuig tríú tír nó chuig eagraíocht idirnáisiúnta, agus
 cuirfidh sé é ar an eolas faoin leibhéal cosanta a bhfuil foráil déanta ina
 leith ag an tríú tír nó ag an eagraíocht idirnáisiúnta sin, trí thagairt a
 dhéanamh do chinneadh ón gCoimisiún maidir le cosaint leordhóthanach;
 (h) aon fhaisnéis bhreise eile is gá chun
 próiseáil chothrom a ráthú i ndáil leis an duine is ábhar do na sonraí, ag féachaint
 do na himthosca sonracha faoina mbailítear na sonraí pearsanta.
 2. I gcás ina bhfuil na sonraí
 pearsanta á mbailiú ón duine is ábhar do na sonraí, tabharfaidh an rialaitheoir
 faisnéis don duine is ábhar do na sonraí, i dteannta na faisnéise dá dtagraítear
 i mír 1, más gá dó sonraí pearsanta a sholáthar nó má tá rogha aige, agus
 cuirfidh sé é ar an eolas faoi na hiarmhairtí a d’fhéadfadh a bheith ann i gcás
 nach soláthraítear na sonraí sin.
 3. I gcás nach mbailítear na
 sonraí pearsanta ón duine is ábhar do na sonraí, i dteannta na faisnéise dá
 dtagraítear i mír 1 cuirfidh an rialaitheoir an duine is ábhar do na
 sonraí ar an eolas faoi cad as a dtagann na sonraí pearsanta.
 4. Soláthróidh an rialaitheoir
 an fhaisnéis dá dtagraítear i mír 1, mír 2 agus mír 3:
 (a) tráth a fhaightear na sonraí pearsanta ón
 duine is ábhar do na sonraí; nó
 (b) i gcás nach mbailítear na sonraí
 pearsanta ón duine is ábhar do na sonraí, tráth an taifeadta nó laistigh de
 thréimhse réasúnta tar éis bhailiú na sonraí, ag féachaint do na himthosca
 sonracha ina mbailítear iad nó ina ndéantar iad a phróiseáil ar bhealach eile
 nó, má tá sé beartaithe na sonraí a nochtadh d'fhaighteoir eile, ar a dhéanaí
 nuair a nochtar na sonraí den chéad uair.
 5. Ní bheidh feidhm ag míreanna
 1 go 4 sna cásanna seo a leanas:
 (a) i gcás ina bhfuil an fhaisnéis dá
 dtagraítear i míreanna 1 go 3 ag an duine is ábhar do na sonraí cheana: nó
 (b) i gcás nach mbailítear na sonraí ón duine
 is ábhar do na sonraí agus ina mbeadh sé dodhéanta an fhaisnéis sin a sholáthar
 nó ina mbeadh iarracht dhíréireach ag baint leis; nó
 (c) i gcás nach mbailítear na sonraí ón duine
 is ábhar do na sonraí agus ina bhfuil taifeadadh nó nochtadh leagtha síos go
 sainráite le dlí; nó
 (d) i gcás nach mbailítear na sonraí ón duine
 is ábhar do na sonraí agus ina lagófar, le soláthar na faisnéise sin, cearta
 agus saoirsí daoine eile, mar atá siad sainithe i ndlí an Aontais nó i ndlí
 Ballstáit i gcomhréir le hAirteagal 21.
 6. Sa chás dá dtagraítear i
 bpointe (b) de mhír 5, cuirfidh an rialaitheoir bearta iomchuí ar
 fáil chun leasanna dlisteanacha an duine is ábhar do na sonraí a chosaint.
 7. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir maidir leis na catagóirí faighteoirí dá dtagraítear i
 bpointe (f) de mhír 1 a shonrú a thuilleadh, chun na ceanglais maidir
 le fógra a thabhairt faoi rochtain fhéideartha dá dtagraítear i
 bpointe (g) de mhír 1 a shonrú tuilleadh, chun na critéir maidir leis
 an bhfaisnéis riachtanach bhreise dá dtagraítear i bpointe (h) de
 mhír 1 a bhaineann le hearnálacha agus cásanna sonracha a shonrú
 tuilleadh, agus chun na coinníollacha agus cosaintí iomchuí maidir leis na
 heisceachtaí atá leagtha síos i bpointe (b) de mhír 5 a shonrú
 tuilleadh. Agus é sin á dhéanamh ag an gCoimisiún, déanfaidh sé na bearta is
 iomchuí do mhicrifhiontair, d’fhiontair bheaga agus d’fhiontair mheánmhéide.
 8. Féadfaidh an Coimisiún
 foirmeacha caighdeánacha a leagan síos chun an fhaisnéis dá dtagraítear i
 míreanna 1 go 3 a sholáthar, ag tabhairt san áireamh na ngnéithe sonracha
 agus na riachtanas sonrach a bhaineann le hearnálacha éagsúla agus le cásanna
 éagsúla próiseála sonraí nuair is gá. Glacfar na gníomhartha cur chun feidhme
 sin i gcomhréir leis an nós imeachta scrúdúcháin dá dtagraítear in
 Airteagal 87(2).
 Airteagal 15
 Ceart rochtana don duine is ábhar do na sonraí
 1. Beidh sé de cheart ag an
 duine is ábhar do na sonraí daingniú a fháil ón rialaitheoir am ar bith cibé
 acu atá nó nach bhfuil sonraí pearsanta a bhaineann leis an duine sin á
 bpróiseáil. I gcás ina bhfuil na sonraí pearsanta sin á bpróiseáil, soláthróidh
 an rialaitheoir an fhaisnéis seo a leanas:
 (a) críocha na próiseála;
 (b) catagóirí na sonraí pearsanta lena
 mbaineann;
 (c) na faighteoirí nó na catagóirí faighteoirí
 a nochtfar na sonraí pearsanta dóibh nó a nochtadh na sonraí pearsanta dóibh,
 go háirithe faighteoirí i dtríú tíortha;
 (d) tréimhse stórála na sonraí pearsanta;
 (e) más ann don cheart maidir le ceartú nó
 scriosadh sonraí pearsanta a iarraidh ar an rialaitheoir, ar sonraí iad a
 bhaineann leis an duine is ábhar dóibh, nó más ann don cheart agóid a dhéanamh
 i gcoinne próiseála sonraí pearsanta den sórt sin;
 (f) an ceart gearán a dhéanamh leis an
 údarás maoirseachta agus sonraí teagmhála an údaráis mhaoirseachta sin;
 (g) na sonraí pearsanta atá á bpróiseáil agus
 aon fhaisnéis atá ar fáil maidir le foinse na sonraí sin a chur in iúl;
 (h) an tábhacht a
 bhaineann leis an bpróiseáil sin agus na hiarmhairtí a mheastar a bheidh aici,
 ó thaobh na mbeart dá dtagraítear in Airteagal 20 ar a laghad.
 2. Beidh sé de cheart ag an
 duine is ábhar do na sonraí go gcuirfidh an rialaitheoir scéal chuige faoi na
 sonraí pearsanta atá á bpróiseáil. I gcás ina ndéanann an duine is ábhar do na
 sonraí an iarraidh i bhfoirm leictreonach, cuirfear an fhaisnéis ar fáil i
 bhfoirm leictreonach, mura n‐iarrann an duine is ábhar do na sonraí a mhalairt.
 3. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a shonrú tuilleadh maidir le hábhar na sonraí
 pearsanta dá dtagraítear i bpointe (g) de mhír 1 a chur in iúl don duine
 is ábhar do na sonraí.
 4. Féadfaidh an Coimisiún
 foirmeacha caighdeánacha agus nósanna imeachta caighdeánacha a shonrú maidir le
 rochtain ar an bhfaisnéis dá dtagraítear i mír 1 a iarraidh agus a
 thabhairt, lena n‐áirítear faisnéis chun céannacht an duine is ábhar do na
 sonraí a fhíorú agus faisnéis chun na sonraí pearsanta atá á bpróiseáil a chur
 in iúl don duine is ábhar do na sonraí, ag cur sainairíonna agus riachtanas
 earnálacha éagsúla agus cásanna éagsúla próiseála sonraí san áireamh. Glacfar
 na gníomhartha cur chun feidhme sin i gcomhréir leis an nós imeachta
 scrúdúcháin dá dtagraítear in Airteagal 87(2).
 ROINN 3
 CEARTÚ AGUS SCRIOSADH
 Airteagal 16
 An ceart ceartúcháin
 Beidh sé de cheart ag an duine is ábhar do na
 sonraí go gceartóidh an rialaitheoir sonraí pearsanta míchruinne a bhaineann
 leis. Beidh sé de cheart ag an duine is ábhar do na sonraí go ndéanfar sonraí
 pearsanta neamhiomlána a chomhlánú, lena n‐áirítear trí ráiteas ceartaitheach a
 chur leo.
 Airteagal 17
 An ceart sonraí a dhearmad agus a scriosadh
 1.
 Beidh sé de cheart ag an duine is ábhar do na
 sonraí go scriosfadh an rialaitheoir sonraí pearsanta a bhaineann leis agus go
 staonfadh an rialaitheoir ó na sonraí sin a scaipeadh tuilleadh, go háirithe
 maidir le sonraí pearsanta a chuir an duine is ábhar do na sonraí ar fáil nuair
 a bhí sé ina leanbh, más infheidhme ceann de na forais seo a leanas:
 (a) níl na sonraí riachtanach a thuilleadh i
 ndáil leis na críocha ar chucu a bailíodh iad nó a próiseáladh iad;
 (b) tarraingíonn an duine is ábhar do na
 sonraí siar a thoiliú ar a raibh an phróiseáil bunaithe de réir
 phointe (a) d’Airteagal 6(1), nó tá tréimhse stórála na sonraí ar
 toilíodh léi tar éis dul in éag, agus níl aon fhoras dlíthiúil eile le
 próiseáil na sonraí;
 (c) déanann an duine is ábhar do na sonraí
 agóid i gcoinne phróiseáil na sonraí pearsanta de bhun Airteagal 19;
 (d) níl próiseáil na sonraí i gcomhréir leis an
 Rialachán seo ar chúiseanna eile.
 2. I gcás ina gcuireann an
 rialaitheoir dá dtagraítear i mír 1 na sonraí pearsanta ar fáil go poiblí,
 déanfaidh sé gach beart réasúnta, lena n‐áirítear bearta teicniúla, maidir le
 sonraí a bhfuil an rialaitheoir freagrach as a bpoibliú, chun tríú páirtithe
 atá ag próiseáil na sonraí sin a chur ar an eolas gur mhaith leis an duine is
 ábhar do na sonraí go scriosfaí aon naisc chuig na sonraí pearsanta sin, aon
 chóipeanna de na sonraí nó aon mhacasamhlú ar na sonraí. I gcás ina dtugann an
 rialaitheoir údarú don tríú páirtí sonraí pearsanta a phoibliú, measfar gurb é
 an rialaitheoir atá freagrach as an bpoibliú sin.
 3. Scriosfaidh an rialaitheoir
 na sonraí gan mhoill, seachas nuair is gá na sonraí pearsanta a choinneáil ar
 na cúiseanna seo a leanas:
 (a)
 chun an ceart chun tuairimí a nochtadh a fheidhmiú
 i gcomhréir le hAirteagal 80;
 (b)
 ar chúiseanna a bhaineann le leas an phobail i
 réimse na sláinte poiblí i gcomhréir le hAirteagal 81;
 (c)
 chun críocha taighde stairiúil, staidrimh agus eolaíoch
 i gcomhréir le hAirteagal 83;
 (d)
 chun oibleagáid dhlíthiúil a chomhlíonadh a fhágann
 gur gá na sonraí a choinneáil faoi dhlí an Aontais nó faoi dhlí an Bhallstáit a
 bhfuil an rialaitheoir faoina réir; freagróidh dlíthe na mBallstát do chuspóir
 a bhaineann le leas an phobail, urramóidh siad bunbhrí an chirt go ndéanfar
 sonraí pearsanta a chosaint agus beidh siad i gcomhréir leis an aidhm
 dhleathach atá á saothrú;
 (e)
 sna cásanna dá dtagraítear i mír 4.
 4. In áit na sonraí a scriosadh,
 cuirfidh an rialaitheoir srian le próiseáil sonraí pearsanta sna cásanna seo a
 leanas:
 (a) i gcás ina gcuireann an duine is ábhar do
 na sonraí i gcoinne chruinneas na sonraí, cuirfear srian leis an bpróiseáil ar
 feadh tréimhse le go bhféadfaidh an rialaitheoir cruinneas na sonraí a fhíorú;
 (b) i gcás nach bhfuil na sonraí pearsanta de
 dhíth ar an rialaitheoir a thuilleadh chun a chúram a chur i gcrích ach gur gá
 iad a choinneáil chun críocha cruthúnais;
 (c) i gcás ina bhfuil an phróiseáil
 neamhdhleathach agus ina gcuireann an duine is ábhar do na sonraí i gcoinne iad
 a scriosadh agus ina n‐iarrann sé go gcuirfear srian leo in áit iad a
 scriosadh;
 (d) i gcás ina n‐iarrann an duine is ábhar do
 na sonraí na sonraí pearsanta a aistriú go córas próiseála uathoibrithe eile i
 gcomhréir le hAirteagal 18(2).
 5. Seachas i gcás stórála, ní
 fhéadfar na sonraí pearsanta dá dtagraítear i mír 4 a phróiseáil ach
 amháin chun críocha cruthúnais, nó le toiliú an duine is ábhar do na sonraí, nó
 chun cearta duine nádúrtha nó dlítheanach eile a chosaint nó ar mhaithe le
 cuspóir a bhaineann le leas an phobail.
 6. I gcás ina bhfuil srian
 curtha le próiseáil sonraí pearsanta de bhun mhír 4, cuirfidh an
 rialaitheoir an duine is ábhar do na sonraí ar an eolas sula gcuirfear an srian
 le próiseáil ar leataobh.
 7. Cuirfidh an rialaitheoir
 sásraí chun feidhme chun a áirithiú go gcloítear leis na teorainneacha ama atá
 leagtha síos do scriosadh sonraí pearsanta agus/nó d'athbhreithniú tréimhsiúil
 ar an ngá atá le stóráil na sonraí.
 8. I gcás ina scriostar na sonraí,
 ní dhéanfaidh an rialaitheoir na sonraí pearsanta sin a phróiseáil ar bhealach
 eile.
 9. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na nithe seo a leanas a shonrú tuilleadh:
 (a) na critéir agus na ceanglais a bhaineann
 le cur i bhfeidhm mhír 1 maidir le hearnálacha sonracha agus i gcásanna
 sonracha próiseála sonraí;
 (b) na coinníollacha a bhaineann le scriosadh
 nasc chuig sonraí pearsanta, cóipeanna de shonraí pearsanta nó macasamhlaithe
 ar shonraí pearsanta atá ar fáil go poiblí tríd na seirbhísí cumarsáide dá
 dtagraítear i mír 2;
 (c) na critéir agus na coinníollacha a
 bhaineann le srian a chur le próiseáil sonraí pearsanta dá dtagraítear i
 mír 4.
 Airteagal 18
 An ceart maidir le hinaistritheacht sonraí
 1. I gcás ina ndéantar sonraí
 pearsanta a phróiseáil trí mhodhanna leictreonacha agus i bhformáid
 struchtúrtha atá i ngnáthúsáid, beidh sé de cheart an duine is ábhar do na
 sonraí cóip de na sonraí atá á bpróiseáil a fháil ón rialaitheoir i bhformáid
 leictreonach struchtúrtha atá i ngnáthúsáid agus a fhágann go bhféadfaidh an
 duine is ábhar do na sonraí iad a úsáid arís.
 2. I gcás inarb é an duine is
 ábhar do na sonraí a sholáthair na sonraí pearsanta agus ina bhfuil próiseáil
 na sonraí sin bunaithe ar thoiliú an duine sin nó ar chonradh, beidh sé de
 cheart ag an duine is ábhar do na sonraí na sonraí pearsanta sin agus aon
 fhaisnéis eile arna soláthar aige agus arna coinneáil ag córas próiseála
 uathoibrithe a aistriú go córas eile, i bhformáid leictreonach atá i
 ngnáthúsáid, gan an rialaitheoir óna bhfuil na sonraí pearsanta á dtarraingt
 siar ag cur baic leis sin.
 3. Féadfaidh an Coimisiún an
 fhormáid leictreonach dá dtagraítear i mír 1 a shonrú chomh maith leis na
 caighdeáin theicniúla, na rialacha mionsonraithe agus na nósanna imeachta
 maidir le haistriú sonraí pearsanta de bhun mhír 2. Glacfar na gníomhartha
 cur chun feidhme sin i gcomhréir leis an nós imeachta scrúdúcháin dá
 dtagraítear in Airteagal 87(2).
 ROINN 4
 AN CEART AGÓIDE AGUS PRÓIFÍLIÚ
 Airteagal 19
 An ceart agóide
 1. Beidh sé de cheart ag an
 duine is ábhar do na sonraí, ar chúiseanna a bhaineann lena staid áirithe féin,
 agóid a dhéanamh am ar bith i gcoinne próiseála sonraí pearsanta atá bunaithe
 ar phointí (d), (e) agus (f) d’Airteagal 6(1), ach amháin má léiríonn
 an rialaitheoir forais dhlisteanacha láidre a sháraíonn leasanna nó cearta agus
 saoirsí bunúsacha an duine is ábhar do na sonraí.
 2. I gcás ina ndéantar sonraí
 pearsanta a phróiseáil chun margaíocht dhíreach a dhéanamh, beidh sé de cheart
 ag an duine is ábhar do na sonraí agóid a dhéanamh saor in aisce i gcoinne
 phróiseáil a shonraí pearsanta chun an mhargaíocht sin a dhéanamh. Déanfar an
 ceart sin a thairiscint go sainráite don duine is ábhar do na sonraí ar
 bhealach intuigthe a fhéadfar a aithint go héasca ó fhaisnéis eile.
 3. I gcás ina seastar le hagóid
 de bhun mhír 1 agus mhír 2, ní bhainfidh an rialaitheoir úsáid feasta
 as na sonraí pearsanta lena mbaineann ná ní dhéanfaidh sé iad a phróiseáil ar
 aon bhealach eile.
 Airteagal 20
 Bearta atá bunaithe ar phróifíliú
 1. Beidh sé de cheart ag gach
 duine nádúrtha gan a bheith faoi réir birt a bhfuil éifeachtaí dlíthiúla aige a
 bhaineann leis an duine nádúrtha sin nó a dhéanann difear suntasach don duine
 nádúrtha sin, ar beart é atá bunaithe go heisiach ar phróiseáil uathoibrithe
 atá ceaptha chun measúnú a dhéanamh ar ghnéithe pearsanta áirithe a bhaineann
 leis an duine nádúrtha sin nó chun anailís a dhéanamh go háirithe ar
 fheidhmíocht an duine sin ag obair, ar a staid eacnamaíoch, a áit cónaithe, a
 shláinte, a shainroghanna pearsanta, a iontaofa atá sé nó ar a chuid iompair,
 nó chun na nithe sin a thomhas.
 2.
 Faoi réir na bhforálacha eile de chuid an
 Rialacháin seo, ní fhéadfaidh duine a bheith faoi réir birt den sórt dá
 dtagraítear i mír 1 ach amháin sna cásanna seo a leanas:
 (a) má dhéantar an phróiseáil agus conradh á
 chur i gcrích nó á chomhlíonadh, i gcás inar freastalaíodh ar iarraidh ón duine
 is ábhar do na sonraí an conradh a chur i gcrích nó a chomhlíonadh, nó i gcás
 inar tugadh bearta oiriúnacha ar aird chun leasanna dlisteanacha an duine is
 ábhar do na sonraí a chosaint, amhail an ceart a bheith ag daoine idirghabháil
 a dhéanamh; nó
 (b) má tá an phróiseáil údaraithe go
 sainráite le dlí an Aontais nó le dlí Ballstáit lena leagtar síos freisin
 bearta oiriúnacha chun leasanna dlisteanacha an duine is ábhar do na sonraí a
 chosaint; nó
 (c) má tá an phróiseáil bunaithe ar thoiliú
 ón duine is ábhar do na sonraí, faoi réir na gcoinníollacha atá leagtha síos in
 Airteagal 7 agus faoi réir cosaintí oiriúnacha.
 3.
 Aon phróiseáil uathoibrithe a dhéantar ar shonraí
 pearsanta chun measúnú a dhéanamh ar ghnéithe pearsanta áirithe a bhaineann le
 duine nádúrtha, ní bheidh an phróiseáil sin bunaithe go heisiach ar na
 catagóirí speisialta sonraí pearsanta dá dtagraítear in Airteagal 9.
 4. Sna cásanna dá dtagraítear i
 mír 2, áireofar san fhaisnéis atá ar an rialaitheoir a chur ar fáil faoi
 Airteagal 14 faisnéis maidir le próiseáil a bheith ann le haghaidh birt
 den sórt dá dtagraítear i mír 1 agus na héifeachtaí a mheastar a bheadh ag
 an bpróiseáil sin ar an duine is ábhar do na sonraí.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na coinníollacha a shonrú tuilleadh maidir le bearta
 oiriúnacha chun leasanna dlisteanacha an duine is ábhar do na sonraí a
 chosaint, ar bearta iad dá dtagraítear i mír 2.
 ROINN 5
 Srianta
 Airteagal 21
 Srianta
 1. Féadfaidh dlí an Aontais nó
 dlí Ballstáit, trí bheart reachtach, srianta a chur le raon feidhme na n‐oibleagáidí
 agus na gceart dá bhforáiltear i bpointí (a) go (e) d’Airteagal 5
 agus in Airteagail 11 go 20 agus in Airteagal 32, nuair is gá agus is
 comhréireach, i ndaonlathas, na srianta sin a chur ar na cúiseanna seo a
 leanas:
 (a) chun slándáil phoiblí a chosaint;
 (b) chun a áirithiú go ndéantar cionta
 coiriúla a chosc, a imscrúdú, a bhrath nó a ionchúiseamh;
 (c) chun leasanna poiblí eile de chuid an
 Aontais nó de chuid Ballstáit a chosaint, go háirithe leas tábhachtach
 eacnamaíoch nó airgeadais de chuid an Aontais nó de chuid Ballstáit, lena n‐áirítear
 ábhair airgeadaíochta, bhuiséadacha agus chánachais agus chun cobhsaíocht agus
 iomláine an mhargaidh a chosaint;
 (d) chun a áirithiú go ndéantar sáruithe
 eitice a chosc, a imscrúdú, a bhrath nó a ionchúiseamh i gcás gairmeacha
 rialáilte;
 (e) chun a áirithiú go ndéantar faireachán,
 imscrúdú nó feidhm rialála a bhfuil baint acu, fiú go hócáideach, le feidhmiú
 údaráis oifigiúil sna cásanna dá dtagraítear i bpointí (a), (b), (c) agus
 (d);
 (f) chun cosaint a áirithiú don duine is
 ábhar do na sonraí nó do chearta agus saoirsí daoine eile.
 2. Maidir le haon bheart
 reachtach dá dtagraítear i mír 1, áireofar leis, go háirithe, forálacha
 sonracha maidir leis na cuspóirí atá le saothrú leis an bpróiseáil agus maidir
 le ceapadh an rialaitheora.
 CAIBIDIL IV
 RIALAITHEOIR AGUS
 PRÓISEÁLAÍ
 ROINN 1
 OIBLEAGÁIDÍ GINEARÁLTA
 Airteagal 22
 Freagracht an rialaitheora
 1. Glacfaidh an rialaitheoir
 beartais agus cuirfidh sé bearta iomchuí chun feidhme chun a áirithiú go
 bpróiseáiltear sonraí pearsanta i gcomhréir leis an Rialachán seo agus chun a
 áirithiú gur féidir é sin a léiriú.
 2. Áireofar na nithe seo a
 leanas go háirithe sna bearta dá dtagraítear i mír 1:
 (a)
 an doiciméadacht a choinneáil de bhun
 Airteagal 28;
 (a)
 na ceanglais maidir le slándáil sonraí atá leagtha
 síos in Airteagal 30 a chur chun feidhme;
 (b)
 measúnú tionchair ar chosaint sonraí a dhéanamh de
 bhun Airteagal 33;
 (c)
 ceanglais an údaráis mhaoirseachta maidir le
 réamhúdarú nó réamhchomhairliúchán a chomhlíonadh de bhun Airteagal 34(1)
 agus (2);
 (d)
 oifigeach cosanta sonraí a cheapadh de bhun
 Airteagal 35(1).
 3. Cuirfidh an rialaitheoir
 sásraí chun feidhme chun a áirithiú go bhfíoraítear éifeachtúlacht na mbeart dá
 dtagraítear i mír 1 agus i mír 2. Is
 iniúchóirí neamhspleácha inmheánacha nó seachtracha a dhéanfaidh an fíorú sin,
 más comhréireach sin.
 4. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun aon chritéir agus ceanglais eile a bhaineann leis na bearta iomchuí dá
 dtagraítear i mír 1, seachas iad sin dá dtagraítear i mír 2, a shonrú
 tuilleadh, mar aon leis na coinníollacha a bhaineann leis na sásraí fíorúcháin
 agus iniúchóireachta dá dtagraítear i mír 3, agus na critéir a bhaineann
 le comhréireacht faoi mhír 3, agus chun bearta sonracha a mheas do
 mhicrifhiontair, d’fhiontair bheaga agus d’fhiontair mheánmhéide.
 Airteagal 23
 Cosaint sonraí d’aon ghnó agus trí mhainneachtain
 1. Ag féachaint don úrscothacht
 agus do chostas an chur chun feidhme, déanfaidh an rialaitheoir, nuair a
 chinntear modh na próiseála agus nuair a dhéantar an phróiseáil féin, bearta
 agus nósanna imeachta iomchuí teicniúla agus eagraíochtúla a chur chun feidhme
 sa dóigh is go gcomhlíonfaidh an phróiseáil ceanglais an Rialacháin seo agus go
 gcosnófar cearta an duine is ábhar do na sonraí.
 2. Cuirfidh an rialaitheoir
 sásraí chun feidhme chun a áirithiú nach bpróiseáilfear, trí mhainneachtain,
 ach na sonraí pearsanta sin is gá a phróiseáil chun gach críche ar leith de
 chuid na próiseála agus chun a áirithiú go háirithe nach mbaileofar na sonraí
 sin ná nach gcoinneofar iad thar a bhfuil riachtanach chun na gcríoch sin, ó
 thaobh an mhéid sonraí de agus ó thaobh na tréimhse stórála. Áiritheofar leis
 na sásraí sin go háirithe nach gcuirfear sonraí pearsanta ar fáil trí
 mhainneachtain do líon éiginnte daoine aonair.
 3. Tabharfar
 de chumhacht don Choimisiún gníomhartha tarmligthe a ghlacadh i gcomhréir le
 hAirteagal 86 chun na critéir agus ceanglais a bhaineann leis na bearta
 agus sásraí iomchuí dá dtagraítear i mír 1 agus i mír 2 a shonrú
 tuilleadh, go háirithe i gcás ceanglas a bhaineann le cosaint sonraí d’aon ghnó
 agus atá infheidhme maidir le hearnálacha, táirgí agus seirbhísí trí chéile.
 4. Féadfaidh
 an Coimisiún caighdeáin theicniúla a leagan síos do na ceanglais atá leagtha
 síos i mír 1 agus i mír 2. Glacfar na gníomhartha cur chun feidhme
 sin i gcomhréir leis an nós imeachta scrúdúcháin dá dtagraítear in
 Airteagal 87(2).
 Airteagal 24
 Comh‐Rialaitheoirí
 I gcás ina gcinneann rialaitheoir críocha,
 coinníollacha agus modhanna na próiseála sonraí pearsanta i gcomhpháirt le
 rialaitheoirí eile, déanfaidh na comhrialaitheoirí cinneadh, trí bhíthin
 comhshocraithe eatarthu, faoina bhfreagrachtaí faoi seach chun na hoibleagáidí
 faoin Rialachán seo a chomhlíonadh, go háirithe maidir leis na nósanna imeachta
 agus sásraí d’fheidhmiú chearta an duine is ábhar do na sonraí.
 Airteagal 25
 Ionadaithe do rialaitheoirí nach bhfuil bunaithe san Aontas
 1. Sa chás dá dtagraítear in
 Airteagal 3(2), ceapfaidh an rialaitheoir ionadaí san Aontas.
 2. Ní bheidh feidhm ag an
 oibleagáid sin maidir leo seo a leanas:
 (a) rialaitheoir atá bunaithe i dtríú tír a
 bhfuil cinneadh déanta ag an gCoimisiún ina leith go n‐áirithítear leibhéal
 cosanta leordhóthanach inti i gcomhréir le hAirteagal 41; nó
 (b) fiontar ina bhfostaítear níos lú ná 250
 duine; nó
 (c) údarás nó comhlacht poiblí; nó
 (d) rialaitheoir nach gcuireann earraí nó
 seirbhísí ar fáil ach ar uairibh do dhaoine is ábhar do shonraí a bhfuil cónaí
 orthu san Aontas.
 3. Beidh an t‐ionadaí bunaithe i
 gceann de na Ballstáit ina bhfuil cónaí ar na daoine sin a bpróiseáiltear a
 sonraí pearsanta chun earraí nó seirbhísí a chur ar fáil dóibh, nó na daoine
 sin is ábhar do shonraí a dhéantar faireachán ar a iompar.
 4. Ceapfaidh an rialaitheoir
 ionadaí gan dochar do chaingne dlí a d’fhéadfaí a thionscnamh i gcoinne an
 rialaitheora féin.
 Airteagal 26
 Próiseálaí
 1. I gcás ina bhfuil oibríocht
 próiseála le déanamh thar ceann rialaitheora, roghnóidh an rialaitheoir
 próiseálaí a thugann ráthaíochtaí leordhóthanacha chun bearta agus nósanna
 imeachta iomchuí teicniúla agus eagraíochtúla a chur chun feidhme sa dóigh is
 go gcomhlíonfaidh an phróiseáil ceanglais an Rialacháin seo agus go n‐áiritheofar
 cosaint do chearta an duine is ábhar do na sonraí, go háirithe i ndáil le
 bearta teicniúla slándála agus bearta eagraíochtúla lena rialaítear an
 phróiseáil atá le déanamh, agus áiritheoidh an rialaitheoir go gcomhlíontar na
 bearta sin.
 2. Déanfar próiseáil ag
 próiseálaí a rialú le conradh nó le gníomh reachtach éigin eile lena
 gceanglaítear an próiseálaí nó an rialaitheoir agus lena sonrófar go háirithe
 go ndéanfaidh an próiseálaí an méid seo a leanas:
 (a) ní ghníomhóidh an próiseálaí ach amháin
 ar threoracha a fháil ón rialaitheoir, go háirithe i gcás ina bhfuil toirmeasc
 ar aistriú na sonraí pearsanta a úsáideadh;
 (b) ní fhostóidh an próiseálaí ach daoine a
 bhfuil gealltanas rúndachta tugtha acu nó atá faoi cheangal oibleagáide
 reachtúla;
 (c) déanfaidh sé gach beart is gá de bhun
 Airteagal 30;
 (d) ní bhaileoidh sé cúnamh próiseálaí eile
 chuige gan cead a fháil ón rialaitheoir roimh ré;
 (e) a mhéid is féidir i bhfianaise chineál na
 próiseála, cruthóidh sé, i gcomhaontú leis an rialaitheoir, na ceanglais
 theicniúla agus eagraíochtúla a bhaineann le comhlíonadh oibleagáid an
 rialaitheora iarrataí a fhreagairt maidir le feidhmiú chearta an duine is ábhar
 do na sonraí atá leagtha síos i gCaibidil III;
 (f) tabharfaidh
 sé cúnamh don rialaitheoir chun a áirithiú go gcomhlíontar na hoibleagáidí de
 bhun Airteagail 30 go 34;
 (g) tabharfaidh sé na torthaí ar fad ón
 bpróiseáil don rialaitheoir ag deireadh na próiseála agus ní dhéanfaidh sé na
 sonraí pearsanta a phróiseáil ar bhealach ar bith eile;
 (h) cuirfidh sé ar fáil don rialaitheoir agus
 don údarás maoirseachta gach faisnéis is gá chun comhlíonadh na n‐oibleagáidí
 atá leagtha síos san Airteagal seo a rialú.
 3. Déanfaidh an rialaitheoir
 agus an próiseálaí treoracha an rialaitheora agus oibleagáidí an phróiseálaí dá
 dtagraítear i mír 2 a dhoiciméadú i scríbhinn.
 4. Má phróiseálann próiseálaí
 sonraí pearsanta seachas de réir mar a threoraíonn an rialaitheoir dó, measfar
 gur rialaitheoir atá sa phróiseálaí sin i ndáil leis an bpróiseáil sin agus
 beidh sé faoi réir na rialacha maidir le comhrialaitheoirí atá leagtha síos in
 Airteagal 24.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a bhaineann le freagrachtaí, dualgais agus
 cúraimí próiseálaí i gcomhréir le mír 1 a shonrú tuilleadh, agus chun na
 coinníollacha a shonrú tuilleadh lenar féidir próiseáil sonraí pearsanta
 laistigh de ghrúpa gnóthas a éascú, go háirithe chun críocha rialaithe agus
 tuairiscithe.
 Airteagal 27
 Próiseáil faoi údarás an rialaitheora agus an phróiseálaí
 Ní dhéanfaidh próiseálaí ná aon duine atá ag
 gníomhú faoi údarás an rialaitheora nó an phróiseálaí agus a bhfuil rochtain
 aige ar shonraí pearsanta, ní dhéanfaidh sé na sonraí sin a phróiseáil ach
 amháin ar threoracha a fháil chuige sin ón rialaitheoir, seachas más gá sin a
 dhéanamh le dlí an Aontais nó le dlí Ballstáit.
 Airteagal 28
 Doiciméadacht
 1. Coimeádfaidh gach
 rialaitheoir agus próiseálaí agus, más ann dó, ionadaí an rialaitheora,
 doiciméadacht faoi na hoibríochtaí próiseála ar fad a bhfuil sé freagrach astu.
 2. Beidh an fhaisnéis seo a
 leanas ar a laghad sa doiciméadacht:
 (a) ainm agus sonraí teagmhála an
 rialaitheora, nó ainm agus sonraí teagmhála aon chomhrialaitheora nó
 próiseálaí, agus ainm agus sonraí teagmhála an ionadaí, más ann dó;
 (b) ainm agus sonraí teagmhála an oifigigh
 cosanta sonraí, más ann dó;
 (c) críocha na próiseála, lena n‐áirítear na
 leasanna dlisteanacha atá á saothrú ag an rialaitheoir i gcás ina bhfuil an
 phróiseáil bunaithe ar phointe (f) d'Airteagal 6(1);
 (d) tuairisc ar na catagóirí daoine is ábhar
 do shonraí agus ar na catagóirí sonraí pearsanta a bhaineann leo;
 (e) faighteoirí na sonraí pearsanta nó
 catagóirí na bhfaighteoirí, lena n‐áirítear na rialaitheoirí a nochtar sonraí
 pearsanta dóibh chun an leasa dhlisteanaigh atá á shaothrú acu;
 (f) nuair is infheidhme, aistrithe sonraí go
 tríú tír nó go heagraíocht idirnáisiúnta, lena n‐áirítear an tríú tír nó an
 eagraíocht idirnáisiúnta sin a ainmniú agus, i gcás aistrithe dá dtagraítear i
 bpointe (h) d'Airteagal 44(1), an doiciméadacht maidir le cosaintí
 iomchuí;
 (g) sonrú ginearálta maidir leis na
 teorainneacha ama a bhaineann le scriosadh catagóirí éagsúla sonraí;
 (h) tuairisc ar na sásraí dá dtagraítear in
 Airteagal 22(3).
 3. Cuirfidh an rialaitheoir agus
 an próiseálaí agus, más ann dó, ionadaí an rialaitheora, doiciméadacht ar fáil
 don údarás maoirseachta, má iarrtar sin air.
 4. Ní bheidh feidhm ag na
 hoibleagáidí dá dtagraítear i mír 1 agus i mír 2 maidir leis na
 rialaitheoirí agus na próiseálaithe seo a leanas:
 (a)
 duine nádúrtha atá ag próiseáil sonraí pearsanta
 gan leas tráchtála; nó
 (b)
 fiontar nó eagraíocht ina bhfostaítear níos lú ná
 250 duine agus ina bpróiseáiltear sonraí pearsanta mar ghníomhaíocht atá
 coimhdeach lena phríomhghníomhaíochtaí.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a bhaineann leis an doiciméadacht dá
 dtagraítear i mír 1 a shonrú tuilleadh, lena áireamh go háirithe
 freagrachtaí an rialaitheora agus an phróiseálaí agus, más ann dó, ionadaí an
 rialaitheora.
 6. Féadfaidh an Coimisiún
 foirmeacha caighdeánacha a leagan síos maidir leis an doiciméadacht dá
 dtagraítear i mír 1. Glacfar na gníomhartha cur chun feidhme sin i
 gcomhréir leis an nós imeachta scrúdúcháin dá dtagraítear in
 Airteagal 87(2).
 Airteagal 29
 Comhar leis an údarás maoirseachta
 1. Má
 iarrtar orthu, rachaidh an rialaitheoir agus an próiseálaí agus, más ann dó,
 ionadaí an rialaitheora, i gcomhar leis an údarás maoirseachta agus a dhualgais
 á gcomhlíonadh aige, go háirithe tríd an bhfaisnéis dá dtagraítear i
 bpointe (a) d’Airteagal 53(2) a sholáthar agus tríd an rochtain a
 thabhairt dá bhforáiltear i bpointe (b) den mhír sin.
 2. Mar
 fhreagairt ar fheidhmiú chumhachtaí an údaráis mhaoirseachta faoi Airteagal 53(2),
 tabharfaidh an rialaitheoir agus an próiseálaí freagra don údarás maoirseachta
 laistigh de thréimhse réasúnta ama atá le sonrú ag an údarás maoirseachta.
 Áireofar sa fhreagra sin tuairisc ar na bearta arna ndéanamh agus ar thorthaí
 na mbeart sin, mar fhreagairt ar nótaí an údaráis mhaoirseachta.
 ROINN 2
 SLANDÁIL SONRAÍ
 Airteagal 30
 Slándáil próiseála
 1. Cuirfidh an rialaitheoir agus
 an próiseálaí bearta iomchuí teicniúla agus eagraíochtúla chun feidhme chun
 leibhéal slándála a áirithiú is iomchuí do na rioscaí a bhaineann leis an
 bpróiseáil agus do chineál na sonraí pearsanta atá le cosaint, ag féachaint don
 úrscothacht agus do na costais a bhaineann le cur chun feidhme na mbeart sin.
 2. Déanfaidh an rialaitheoir
 agus an próiseálaí na bearta dá dtagraítear i mír 1, tar éis measúnú
 riosca a dhéanamh, chun sonraí pearsanta a chosaint i gcoinne díothú de thaisme
 nó díothú neamhdhleathach nó i gcoinne cailleadh de thaisme agus chun próiseáil
 neamhdhleathach a chosc, go háirithe nochtadh nó scaipeadh neamhúdaraithe aon
 sonraí pearsanta, nó rochtain neamhúdaraithe orthu, nó aon athrú neamhúdaraithe
 ar shonraí pearsanta.
 3. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na coinníollacha a shonrú tuilleadh maidir leis na bearta
 teicniúla agus eagraíochtúla dá dtagraítear i mír 1 agus i mír 2,
 lena n‐áirítear cinntí faoina bhfuil i gceist le húrscothacht, i gcás
 earnálacha sonracha agus i gcásanna sonracha próiseála sonraí, ag féachaint go
 háirithe d'fhorbairtí sa teicneolaíocht agus do réitigh i ndáil le
 príobháideacht d'aon ghnó agus cosaint sonraí trí mhainneachtain, seachas má tá
 feidhm ag mír 4.
 4. Féadfaidh an Coimisiún
 gníomhartha tarmligthe a ghlacadh, nuair is gá, chun na ceanglais atá leagtha
 síos i mír 1 agus mír 2 a shonrú i gcásanna éagsúla, go háirithe
 maidir leis an méid seo a leanas:
 (a) chun aon rochtain neamhúdaraithe ar
 shonraí pearsanta a chosc;
 (b) chun cosc a chur le haon chás
 neamhúdaraithe ina nochtar, ina léitear, ina gcóipeáiltear, ina modhnaítear,
 ina scriostar nó ina n‐aistrítear sonraí pearsanta;
 (c) chun a áirithiú go bhfíorófar
 dlíthiúlacht na n‐oibríochtaí próiseála.
 Glacfar na gníomhartha cur chun feidhme sin i
 gcomhréir leis an nós imeachta scrúdúcháin dá dtagraítear in
 Airteagal 87(2).
 Airteagal 31
 Fógra a thabhairt don údarás maoirseachta
 faoi shárú i ndáil le sonraí pearsanta
 1. I gcás ina ndéantar sárú i
 ndáil le sonraí pearsanta, tabharfaidh an rialaitheoir fógra don údarás
 maoirseachta faoin sárú sin gan moill mhíchuí agus, nuair is féidir, tráth nach
 déanaí ná 24 uair tar éis don rialaitheoir a thuiscint gur tharla an sárú.
 Gabhfaidh cosaint réasúnaithe leis an bhfógra don údarás maoirseachta i gcás
 nach dtugtar an fógra sin laistigh de 24 uair.
 2. De bhun phointe (f)
 d’Airteagal 26(2), cuirfidh an próiseálaí an rialaitheoir ar an airdeall
 agus ar an eolas chomh luath is a thuigtear gur tharla sárú i ndáil le sonraí
 pearsanta.
 3. Leis an bhfógra dá
 dtagraítear i mír 1, déanfar an méid seo a leanas ar a laghad:
 (a) tabharfar tuairisc ar an gcineál sáraithe
 atá ann i ndáil le sonraí pearsanta, lena n‐áirítear catagóirí agus líon na
 ndaoine is ábhar do na sonraí lena mbaineann agus catagóirí agus líon na
 dtaifead sonraí lena mbaineann;
 (b) cuirfear céannacht agus sonraí teagmhála
 an oifigigh cosanta sonraí in iúl nó luafar pointe teagmhála eile ónar féidir
 tuilleadh eolais a fháil;
 (c) molfar bearta chun aon éifeachtaí
 díobhálacha a mhaolú a d'fhéadfadh a bheith ag an sárú i ndáil le sonraí pearsanta;
 (d) tabharfar tuairisc ar iarmhairtí an
 tsáraithe i ndáil le sonraí pearsanta;
 (e) tabharfar tuairisc ar na bearta atá
 beartaithe nó atá déanta ag an rialaitheoir le dul i ngleic leis an sárú i
 ndáil le sonraí pearsanta.
 4. Déanfaidh an rialaitheoir aon
 sáruithe i ndáil le sonraí pearsanta a dhoiciméadú, agus áireofar sa
 doiciméadacht sin na fíricí a bhaineann leis an sárú, na héifeachtaí a
 bhaineann leis agus na gníomhaíochtaí feabhais arna ndéanamh. Ní mór don
 doiciméadacht sin cur ar chumas an údaráis mhaoirseachta an tAirteagal seo
 a chomhlíonadh. Ní áireofar sa doiciméadacht ach an fhaisnéis is gá chun na
 críche sin.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a shonrú tuilleadh maidir leis an sárú i
 ndáil le sonraí pearsanta dá dtagraítear i mír 1 agus i mír 2 a
 shuíomh, agus maidir leis na himthosca áirithe sin ina gceanglaítear ar
 rialaitheoir agus ar phróiseálaí fógra a thabhairt faoin sárú i ndáil le sonraí
 pearsanta.
 6. Féadfaidh an Coimisiún
 formáid chaighdeánach an fhógra sin don údarás maoirseachta a leagan síos, mar
 aon leis na nósanna imeachta a bhaineann leis an gceanglas fógartha agus an
 fhoirm agus na rialacha mionsonraithe a bhaineann leis an doiciméadacht dá
 dtagraítear i mír 4, lena n‐áirítear na teorainneacha ama a bhaineann le
 scriosadh na faisnéise sa doiciméadacht. Glacfar na gníomhartha cur chun
 feidhme sin i gcomhréir leis an nós imeachta scrúdúcháin dá dtagraítear in
 Airteagal 87(2).
 Airteagal 32
 Sárú i ndáil le sonraí pearsanta a chur in
 iúl don duine is ábhar do na sonraí
 1. Nuair is cosúil go mbeidh
 drochthionchar ag sárú i ndáil le sonraí pearsanta ar chosaint na sonraí
 pearsanta nó ar phríobháideacht an duine is ábhar do na sonraí, cuirfidh an
 rialaitheoir an sárú sin in iúl don duine is ábhar do na sonraí gan moill
 mhíchuí, tar éis an fógra dá dtagraítear in Airteagal 31 a thabhairt.
 2. Nuair a chuirtear in iúl don
 duine is ábhar do na sonraí gur tharla sárú, mar a thagraítear i mír 1,
 tabharfar tuairisc ar chineál an tsáraithe i ndáil le sonraí pearsanta agus
 tabharfar ar a laghad an fhaisnéis agus na moltaí dá bhforáiltear i
 bpointí (b) agus (c) d'Airteagal 31(3).
 3. Ní gá a chur in iúl don duine
 is ábhar do na sonraí gur tharla sárú má léiríonn an rialaitheoir chun sástacht
 an údaráis mhaoirseachta gur chuir sé bearta iomchuí teicneolaíocha cosanta
 chun feidhme agus gur cuireadh na bearta sin i bhfeidhm maidir leis na sonraí
 atá i gceist leis an sárú i ndáil le sonraí pearsanta. Ní bheidh aon duine nach
 bhfuil údaraithe rochtain a fháil ar na sonraí in ann iad a thuiscint mar
 gheall ar na bearta teicneolaíocha cosanta sin.
 4. Gan dochar d’oibleagáid an
 rialaitheora sárú i ndáil le sonraí pearsanta a chur in iúl don duine is ábhar
 do na sonraí, mura bhfuil sé curtha in iúl cheana féin ag an rialaitheoir don
 duine is ábhar do na sonraí gur tharla sárú i ndáil le sonraí pearsanta,
 féadfaidh an t‐údarás maoirseachta a chur de cheangal ar an rialaitheoir é sin
 a dhéanamh, tar éis na héifeachtaí díobhálacha a d'fhéadfadh a bheith ag an
 sárú sin a chur san áireamh.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a shonrú tuilleadh maidir leis na himthosca
 inar dócha go mbeadh drochthionchar ag sárú i ndáil le sonraí pearsanta ar na
 sonraí pearsanta dá dtagraítear i mír 1.
 6. Féadfaidh an Coimisiún an
 fhormáid a leagan síos a úsáidfear chun sárú i ndáil le sonraí pearsanta a chur
 in iúl don duine is ábhar do na sonraí mar a thagraítear i mír 1, mar aon
 leis na nósanna imeachta a bhaineann leis sin. Glacfar na gníomhartha cur chun
 feidhme sin i gcomhréir leis an nós imeachta scrúdúcháin dá dtagraítear in
 Airteagal 87(2).
 ROINN 3
 MEASÚNÚ TIONCHAIR AR CHOSAINT SONRAÍ AGUS RÉAMHÚDARÚ
 Airteagal 33
 Measúnú tionchair ar chosaint sonraí
 1. I gcás ina mbaineann rioscaí
 sonracha le hoibríochtaí próiseála do chearta agus saoirsí daoine is ábhar do
 shonraí mar gheall ar chineál na n‐oibríochtaí sin, raon feidhme na n‐oibríochtaí
 nó cuspóirí na n‐oibríochtaí, déanfaidh an rialaitheoir nó an próiseálaí, ag
 gníomhú dó thar ceann an rialaitheora, measúnú ar an tionchar a bheadh ag na
 hoibríochtaí próiseála atá beartaithe ar chosaint na sonraí pearsanta.
 2. Tá na rioscaí sonracha dá
 dtagraítear i mír 1 ag baint leis na hoibríochtaí próiseála seo a leanas
 go háirithe:
 (a) meastóireacht chórasach agus
 chuimsitheach ar ghnéithe pearsanta a bhaineann le duine nádúrtha nó
 meastóireacht chun anailís a dhéanamh ar staid eacnamaíoch an duine nádúrtha, a
 áit cónaithe, a shláinte, a shainroghanna pearsanta, a iontaofa atá sé nó ar a
 chuid iompair, nó chun na nithe sin a thomhas, ar meastóireacht í atá bunaithe
 ar phróiseáil uathoibrithe agus ar a mbunaítear bearta a bhfuil éifeachtaí
 dlíthiúla acu a bhaineann leis an duine aonair nó a dhéanann difear suntasach
 don duine aonair;
 (b) faisnéis faoi shaol gnéis, sláinte, agus
 faoi thionscnamh ciníoch agus eitneach nó faisnéis chun seirbhísí sláinte a
 sholáthar, chun taighde eipidéimeolaíochta a dhéanamh, nó chun suirbhéanna a
 dhéanamh faoi mheabhairghalair nó faoi ghalair thógálacha, i gcás ina
 bpróiseáiltear na sonraí chun bearta nó cinntí a dhéanamh maidir le daoine ar
 leith ar mhórscála;
 (c) faireachán a dhéanamh ar réimsí a bhfuil
 rochtain phoiblí orthu, go háirithe nuair atá feistí optacha leictreonacha
 (físfhaireachas) in úsáid ar mhórscála;
 (d) sonraí pearsanta i gcórais mhóra
 chomhdúcháin maidir le leanaí, sonraí géiniteacha nó sonraí bithmhéadracha;
 (e) oibríochtaí próiseála eile inar gá dul i
 gcomhairle leis an údarás maoirseachta de bhun phointe (b)
 d’Airteagal 34(2).
 3. Áireofar ar a laghad sa
 mheasúnú tuairisc ghinearálta ar na hoibríochtaí próiseála atá beartaithe,
 measúnú ar na rioscaí do chearta agus saoirsí na ndaoine is ábhar do shonraí,
 na bearta atá beartaithe chun dul i ngleic leis na rioscaí sin, cosaintí,
 bearta slándála agus sásraí chun cosaint na sonraí pearsanta a áirithiú agus
 chun a léiriú go bhfuil an Rialachán seo á chomhlíonadh, ag cur san áireamh chearta
 agus leasanna dlisteanacha na ndaoine is ábhar do na sonraí agus daoine eile
 lena mbaineann.
 4. Iarrfaidh an rialaitheoir ar
 dhaoine is ábhar do shonraí nó ar a n‐ionadaithe a dtuairimí a thabhairt maidir
 leis an bpróiseáil atá beartaithe, gan dochar do chosaint leasanna tráchtála nó
 poiblí ná do shlándáil na n‐oibríochtaí próiseála.
 5. I gcás inar údarás nó
 comhlacht poiblí é an rialaitheoir agus ina ndéantar an phróiseáil de bharr
 oibleagáide dlíthiúla de bhun phointe (c) d'Airteagal 6(1) lena
 ndéantar foráil maidir le rialacha agus nósanna imeachta a bhaineann leis na
 hoibríochtaí próiseála agus a rialaítear le dlí an Aontais, ní bheidh feidhm ag
 míreanna 1 go 4, ach amháin má mheasann na Ballstáit gur gá measúnú den
 sórt sin a dhéanamh roimh na gníomhaíochtaí próiseála.
 6. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na coinníollacha a shonrú tuilleadh maidir leis na
 hoibríochtaí próiseála dá dtagraítear i mír 1 agus i mír 2 ar dócha
 go mbeadh rioscaí sonracha ag baint leo, agus chun na ceanglais a shonrú
 tuilleadh maidir leis an measúnú dá dtagraítear i mír 3, lena n‐áirítear
 na coinníollacha maidir le hinscálaitheacht, fíorú agus cumas iniúchta. Agus é
 sin á dhéanamh ag an gCoimisiún, déanfaidh sé bearta sonracha a mheas do
 mhicrifhiontair, d’fhiontair bheaga agus d’fhiontair mheánmhéide.
 7. Féadfaidh an Coimisiún
 caighdeáin agus nósanna imeachta a shonrú chun an measúnú dá dtagraítear i
 mír 3 a dhéanamh, a fhíorú agus a iniúchadh. Glacfar na gníomhartha cur
 chun feidhme sin i gcomhréir leis an nós imeachta scrúdúcháin dá dtagraítear in
 Airteagal 87(2).
 Airteagal 34
 Réamhúdarú agus réamhchomhairliúchán
 1. Gheobhaidh an rialaitheoir nó
 an próiseálaí, de réir mar a bheidh, údarú ón údarás maoirseachta sula ndéanfar
 na sonraí pearsanta a phróiseáil, chun a áirithiú go mbeidh an phróiseáil atá
 beartaithe i gcomhréir leis an Rialachán seo agus go háirithe chun na rioscaí a
 bhaineann leis an bpróiseáil do na daoine is ábhar do na sonraí a mhaolú i gcás
 ina nglacann rialaitheoir nó próiseálaí clásail chonarthacha dá bhforáiltear i
 bpointe (d) d’Airteagal 42(2) nó i gcás nach ndéanann an rialaitheoir
 nó an próiseálaí sin foráil in ionstraim atá ceangailteach ó thaobh dlí maidir
 leis na cosaintí iomchuí dá dtagraítear in Airteagal 42(5) chun sonraí
 pearsanta a aistriú go tríú tír nó go heagraíocht idirnáisiúnta.
 2. Rachaidh an rialaitheoir nó
 an próiseálaí atá ag gníomhú thar ceann an rialaitheora i gcomhairle leis an
 údarás maoirseachta sula ndéanfar na sonraí pearsanta a phróiseáil, chun a
 áirithiú go ndéanfar an phróiseáil atá beartaithe i gcomhréir leis an Rialachán
 seo agus go háirithe chun na rioscaí a bhaineann leis an bpróiseáil do na
 daoine is ábhar do na sonraí a mhaolú sna cásanna seo a leanas:
 (a) i gcás ina dtugtar le tuiscint i measúnú
 tionchair ar chosaint sonraí dá bhforáiltear in Airteagal 33 gur dócha go
 mbainfeadh roinnt mhaith rioscaí sonracha le hoibríochtaí próiseála mar gheall
 ar chineál na n‐oibríochtaí sin, raon feidhme na n‐oibríochtaí nó cuspóirí na n‐oibríochtaí;
 nó
 (b) i gcás ina measann an t‐údarás
 maoirseachta gur gá réamhchomhairliúchán a dhéanamh maidir le hoibríochtaí
 próiseála ar dócha go mbainfeadh rioscaí sonracha leo do chearta agus saoirsí
 na ndaoine is ábhar do na sonraí mar gheall ar chineál na n‐oibríochtaí sin,
 raon feidhme na n‐oibríochtaí agus/nó cuspóirí na n‐oibríochtaí, ar oibríochtaí
 iad a dhéanfar a shonrú de réir mhír 4.
 3. I gcás ina measann an t‐údarás
 maoirseachta nach bhfuil an phróiseáil atá beartaithe i gcomhréir leis an
 Rialachán seo, go háirithe i gcás nach sainaithnítear na rioscaí go
 leordhóthanach nó nach ndéantar na rioscaí a mhaolú go leordhóthanach,
 toirmeascfaidh sé an phróiseáil atá beartaithe agus déanfaidh sé moltaí iomchuí
 chun an neamhchomhlíonadh sin a leigheas.
 4. Bunóidh an t‐údarás
 maoirseachta liosta de na hoibríochtaí próiseála atá faoi réir
 réamhchomhairliúcháin de bhun phointe (b) de mhír 2 agus poibleoidh
 sé an liosta sin. Cuirfidh an t‐údarás maoirseachta na liostaí sin in iúl don
 Bhord Eorpach um Chosaint Sonraí.
 5. I gcás ina bhfuil baint ag an
 liosta dá bhforáiltear i mír 4 le gníomhaíochtaí próiseála a bhaineann le
 hearraí nó seirbhísí a chur ar fáil do dhaoine is ábhar do shonraí i mBallstáit
 éagsúla, nó a bhaineann le faireachán a dhéanamh ar iompar na ndaoine sin, nó i
 gcás ina bhfuil baint acu le gníomhaíochtaí próiseála a d'fhéadfadh cur isteach
 ar shaorghluaiseacht sonraí pearsanta san Aontas, cuirfidh an t‐údarás
 maoirseachta an sásra comhsheasmhachta dá dtagraítear in Airteagal 57 i
 bhfeidhm sula nglacfar an liosta.
 6. Déanfaidh an rialaitheoir nó
 an próiseálaí an measúnú tionchair ar chosaint sonraí dá dtagraítear in
 Airteagal 33 a thabhairt don údarás maoirseachta agus, arna iarraidh sin,
 tabharfaidh sé aon fhaisnéis eile don údarás maoirseachta a chuirfidh ar chumas
 an údaráis measúnú a dhéanamh i dtaobh an gcomhlíonann an phróiseáil an
 Rialachán seo agus go háirithe maidir leis na rioscaí do chosaint sonraí
 pearsanta an duine is ábhar do na sonraí agus maidir leis na cosaintí
 gaolmhara.
 7. Rachaidh na Ballstáit i
 gcomhairle leis an údarás maoirseachta agus beart reachtach á ullmhú acu atá le
 glacadh ag an bparlaimint náisiúnta nó rachaidh siad i gcomhairle leis agus
 beart á ullmhú atá bunaithe ar bheart reachtach den sórt sin, ar beart é lena
 sainítear cineál na próiseála, agus déanfar sin chun comhréireacht na próiseála
 atá beartaithe leis an Rialachán seo a áirithiú agus go háirithe chun na
 rioscaí a bhaineann leis an bpróiseáil do na daoine is ábhar do na sonraí a
 mhaolú.
 8. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a shonrú tuilleadh maidir leis na rioscaí
 sonracha dá dtagraítear i bpointe (a) de mhír 2 a chinneadh.
 9. Féadfaidh an Coimisiún
 foirmeacha caighdeánacha agus nósanna imeachta a leagan amach maidir leis na
 réamhúdaruithe agus réamhchomhairliúcháin dá dtagraítear i mír 1 agus i
 mír 2, mar aon le foirmeacha caighdeánacha agus nósanna imeachta a leagan
 amach chun na húdaráis mhaoirseachta a chur ar an eolas de bhun mhír 6.
 Glacfar na gníomhartha cur chun feidhme sin i gcomhréir leis an nós imeachta
 scrúdúcháin dá dtagraítear in Airteagal 87(2).
 ROINN 4
 OIFIGEACH COSANTA SONRAÍ
 Airteagal 35
 An t‐oifigeach cosanta sonraí a cheapadh
 1. Ceapfaidh an rialaitheoir
 agus an próiseálaí oifigeach cosanta sonraí in aon cheann de na cásanna seo a
 leanas:
 (a) más údarás nó comhlacht poiblí atá ag
 próiseáil na sonraí; nó
 (b) más fiontar ina bhfostaítear ar a laghad
 250 duine atá ag próiseáil na sonraí; nó
 (c) más é atá i bpríomhghníomhaíochtaí an
 rialaitheora nó an phróiseálaí oibríochtaí próiseála lena gceanglaítear go
 ndéantar faireachán rialta córasach ar na daoine is ábhar do na sonraí, mar
 gheall ar chineál na n‐oibríochtaí sin, raon feidhme na n‐oibríochtaí agus/nó
 cuspóirí na n‐oibríochtaí.
 2. Sa chás dá dtagraítear i
 bpointe (b) de mhír 1, féadfaidh grúpa gnóthas oifigeach cosanta
 sonraí amháin a cheapadh.
 3. I gcás inar údarás nó
 comhlacht poiblí é an rialaitheoir nó an próiseálaí, féadfar an t‐oifigeach
 cosanta sonraí a cheapadh do roinnt eintiteas de chuid an údaráis nó an
 chomhlachta sin, ag cur struchtúr eagraíochtúil an údaráis nó an chomhlachta
 phoiblí san áireamh.
 4. I gcásanna seachas na cinn dá
 dtagraítear i mír 1, féadfaidh an rialaitheoir nó an próiseálaí nó
 comhlachais agus comhlachtaí eile a dhéanann ionadaíocht thar ceann catagóirí
 rialaitheoirí nó próiseálaithe, féadfaidh siad oifigeach cosanta sonraí a
 cheapadh.
 5. Ceapfaidh an rialaitheoir nó
 an próiseálaí an t‐oifigeach cosanta sonraí bunaithe ar cháilíochtaí gairmiúla
 an duine agus go háirithe ar an méid saineolais atá ag an duine maidir le dlí
 agus cleachtais um chosaint sonraí agus ar chumas an duine na cúraimí dá
 dtagraítear in Airteagal 37 a chomhlíonadh. Déanfar an leibhéal saineolais
 is gá a chinneadh de réir na próiseála sonraí atá á déanamh agus de réir na
 cosanta atá de dhíth ar na sonraí pearsanta atá á bpróiseáil ag an rialaitheoir
 nó ag an bpróiseálaí.
 6. Áiritheoidh an rialaitheoir
 nó an próiseálaí go bhfuil aon dualgais ghairmiúla eile a chuirtear ar an
 oifigeach cosanta sonraí i gcomhréir le cúraimí agus dualgais an duine sin mar
 oifigeach cosanta sonraí agus nach mbeidh coinbhleacht leasa mar thoradh orthu.
 7. Ceapfaidh an rialaitheoir
 agus an próiseálaí oifigeach cosanta sonraí i gcomhair tréimhse nach lú ná dhá
 bhliain. Féadfar téarma an oifigigh cosanta sonraí a athnuachan. Ní fhéadfar
 oifigeach cosanta sonraí a bhriseadh as a phost le linn a théarma oifige ach
 amháin mura bhfuil na coinníollacha is gá chun a dhualgais a chomhlíonadh á
 gcomhlíonadh aige a thuilleadh.
 8. D’fhéadfadh an rialaitheoir
 nó an próiseálaí an t‐oifigeach cosanta sonraí á fhostú, nó d’fhéadfadh an t‐oifigeach
 a chúraimí a chomhlíonadh ar bhonn conartha seirbhíse.
 9. Cuirfidh an rialaitheoir nó
 an próiseálaí ainm agus sonraí teagmhála an oifigigh cosanta sonraí in iúl don
 údarás maoirseachta agus don phobal.
 10. Beidh sé de cheart ag daoine
 is ábhar do shonraí dul i dteagmháil leis an oifigeach cosanta sonraí maidir le
 haon saincheist a bhaineann le próiseáil sonraí na ndaoine sin agus beidh sé de
 cheart acu feidhmiú na gceart faoin Rialachán seo a iarraidh.
 11. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a shonrú tuilleadh maidir le
 príomhghníomhaíochtaí an rialaitheora nó an phróiseálaí dá dtagraítear i
 bpointe (c) de mhír 1 agus chun na critéir maidir le cáilíochtaí
 gairmiúla an oifigigh cosanta sonraí dá dtagraítear i mír 5 a shonrú
 tuilleadh.
 Airteagal 36
 Post an oifigigh cosanta sonraí
 1. Áiritheoidh an rialaitheoir
 nó an próiseálaí go bhfuil baint ag an oifigeach cosanta sonraí go cuí agus go
 tráthúil le gach saincheist a bhaineann le cosaint sonraí pearsanta.
 2. Áiritheoidh an rialaitheoir
 nó an próiseálaí go gcuireann an t‐oifigeach cosanta sonraí na dualgais agus na
 cúraimí i gcrích go neamhspleách agus nach bhfaigheann sé aon treoracha maidir
 le feidhmiú a chúraimí. Déanfaidh an t‐oifigeach cosanta sonraí tuairisc a
 thabhairt go díreach do lucht bainistíochta an rialaitheora nó an phróiseálaí.
 3. Tabharfaidh an rialaitheoir
 nó an próiseálaí tacaíocht don oifigeach cosanta sonraí i gcomhlíonadh na
 gcúraimí dó agus soláthróidh sé foireann, áitreabh, trealamh agus aon acmhainní
 eile don oifigeach atá de dhíth chun na dualgais agus cúraimí dá dtagraítear in
 Airteagal 37 a chur i gcrích.
 Airteagal 37
 Cúraimí an oifigigh cosanta sonraí
 1. Cuirfidh an rialaitheoir nó
 an próiseálaí na cúraimí seo a leanas ar a laghad ar an oifigeach cosanta
 sonraí:
 (a) beidh ar an oifigeach an rialaitheoir nó
 an próiseálaí a chur ar an eolas faoina oibleagáidí de bhun an Rialacháin seo
 agus comhairle a thabhairt dó faoi na hoibleagáidí sin, agus beidh air an
 ghníomhaíocht sin a dhoiciméadú mar aon le haon fhreagraí i ndáil leis sin;
 (b) beidh air faireachán a dhéanamh ar chur
 chun feidhme agus cur i bhfeidhm bheartais an rialaitheora nó an phróiseálaí
 maidir le cosaint sonraí pearsanta, lena n‐áirítear beartais maidir le freagrachtaí
 a thabhairt amach, oiliúint a chur ar lucht foirne atá bainteach leis na
 hoibríochtaí próiseála, agus maidir leis na hiniúchtaí gaolmhara;
 (c) beidh air faireachán a dhéanamh ar chur
 chun feidhme agus cur i bhfeidhm an Rialacháin seo, go háirithe maidir leis na
 ceanglais a bhaineann le cosaint sonraí d'aon ghnó, cosaint sonraí trí
 mhainneachtain agus slándáil sonraí agus a bhaineann le daoine is ábhar do
 shonraí a chur ar an eolas agus le hiarrataí na ndaoine sin a gcearta a
 fheidhmiú faoin Rialachán seo;
 (d) beidh air a áirithiú go gcoinnítear an
 doiciméadacht dá dtagraítear in Airteagal 28;
 (e) beidh air faireachán a dhéanamh ar
 dhoiciméadacht faoi sháruithe i ndáil le sonraí pearsanta, agus faireachán ar
 sháruithe i ndáil le sonraí pearsanta a fhógairt agus a chur in iúl, de bhun
 Airteagal 31 agus Airteagal 32;
 (f) beidh air faireachán a dhéanamh ar
 fheidhmíocht an mheasúnaithe tionchair ar chosaint sonraí arna dhéanamh ag an
 rialaitheoir nó ag an bpróiseálaí agus ar iarratas ar réamhúdarú nó ar réamhchomhairliúchán,
 má cheanglaítear amhlaidh de bhun Airteagal 33 agus Airteagal 34;
 (g) beidh air faireachán a dhéanamh ar an
 dóigh a bhfreagraítear d’iarrataí ón údarás maoirseachta, agus, laistigh de
 réimse inniúlachta an oifigigh cosanta sonraí, rachaidh sé i gcomhar leis an
 údarás maoirseachta arna iarraidh sin don údarás nó ar thionscnamh an oifigigh
 cosanta sonraí féin;
 (h) beidh air a bheith ina phointe teagmhála
 don údarás maoirseachta maidir le saincheisteanna a bhaineann leis an
 bpróiseáil agus rachaidh sé i gcomhairle leis an údarás maoirseachta, más
 iomchuí, ar a thionscnamh féin.
 2. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a shonrú tuilleadh maidir le cúraimí,
 deimhniú, stádas, cumhachtaí agus acmhainní an oifigigh cosanta sonraí dá
 dtagraítear i mír 1.
 ROINN 5
 CÓID IOMPAIR AGUS DEIMHNIÚ
 Airteagal 38
 Cóid iompair
 1. Tabharfaidh na Ballstáit, na
 húdaráis mhaoirseachta agus an Coimisiún spreagadh chun cóid iompair a
 tharraingt suas a chuideoidh le cur i bhfeidhm cuí an Rialacháin seo, ag cur
 shainairíonna na n‐earnálacha éagsúla próiseála sonraí san áireamh, go háirithe
 maidir leis an méid seo a leanas:
 (a) próiseáil
 chothrom agus thrédhearcach sonraí;
 (b) bailiú sonraí;
 (c) an pobal agus
 daoine is ábhar do shonraí a chur ar an eolas;
 (d) iarrataí daoine
 is ábhar do shonraí i bhfeidhmiú a gceart;
 (e) leanaí a chur ar
 an eolas agus a chosaint;
 (f) sonraí a
 aistriú go tríú tíortha nó go heagraíochtaí idirnáisiúnta;
 (g) sásraí
 faireacháin agus sásraí chun a áirithiú go gcomhlíonann na rialaitheoirí a
 mbaineann sé leo an cód;
 (h) imeachtaí
 lasmuigh den chúirt agus nósanna imeachta eile um réiteach díospóide chun
 díospóidí idir rialaitheoirí agus daoine is ábhar do shonraí maidir le
 próiseáil sonraí pearsanta a réiteach, gan dochar do chearta na ndaoine is
 ábhar do na sonraí de bhun Airteagal 73 agus Airteagal 75.
 2. Aon chomhlachais agus
 comhlachtaí eile a dhéanann ionadaíocht thar ceann catagóirí rialaitheoirí nó
 próiseálaithe i mBallstát amháin agus a bhfuil sé ar intinn acu cóid iompair a
 tharraingt suas nó a bhfuil sé ar intinn acu cóid iompair atá ann cheana a
 leasú nó cur leis na cóid sin, féadfaidh siad na cóid sin a chur faoi réir
 thuairim an údaráis mhaoirseachta sa Bhallstát sin. Féadfaidh an t‐údarás
 maoirseachta tuairim a thabhairt maidir le cé acu atá an dréachtchód nó an
 leasú ar an gcód i gcomhréir leis an Rialachán seo nó nach bhfuil. Iarrfaidh an
 t‐údarás maoirseachta dearcadh na ndaoine is ábhar do na sonraí nó dearcadh
 ionadaithe na ndaoine sin maidir leis na dréachtaí sin.
 3. Aon chomhlachais agus
 comhlachtaí eile a dhéanann ionadaíocht thar ceann catagóirí rialaitheoirí i
 roinnt Ballstát, féadfaidh siad dréachtchóid iompair agus leasuithe nó faduithe
 ar na cóid iompair atá ann cheana a chur faoi bhráid an Choimisiúin.
 4. Maidir leis na cóid iompair
 agus leasuithe nó faduithe ar na cóid iompair atá ann cheana arna gcur faoi
 bhráid an Choimisiúin de bhun mhír 3, féadfaidh an Coimisiún gníomhartha
 cur chun feidhme a ghlacadh le cinneadh má tá má tá siad bailí go ginearálta
 san Aontas. Glacfar na gníomhartha cur chun
 feidhme sin i gcomhréir leis an nós imeachta scrúdúcháin dá dtagraítear in
 Airteagal 87(2).
 5. Áiritheoidh an Coimisiún go
 bpoibleofear go cuí na cóid ar cinneadh bailíocht ghinearálta a bheith ag baint
 leo i gcomhréir le mír 4.
 Airteagal 39
 Deimhniú
 1. Tabharfaidh na Ballstáit agus
 an Coimisiún spreagadh, go háirithe ar leibhéal Eorpach, chun sásraí
 deimhniúcháin um chosaint sonraí agus séalaí agus marcanna cosanta sonraí a
 bhunú, a fhágann gur féidir le daoine is ábhar do shonraí an leibhéal cosanta
 sonraí a sholáthraíonn rialaitheoirí agus próiseálaithe a mheas go sciobtha.
 Cuideoidh na sásraí deimhniúcháin um chosaint sonraí le cur i bhfeidhm cuí an
 Rialacháin seo, ag cur shainairíonna na n‐earnálacha éagsúla agus na n‐oibríochtaí
 éagsúla próiseála san áireamh.
 2. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais maidir leis na sásraí deimhniúcháin um
 chosaint sonraí dá dtagraítear i mír 1 a shonrú tuilleadh, lena n‐áirítear
 coinníollacha maidir le deimhniú a thabhairt agus a tharraingt siar agus
 ceanglais maidir le deimhniú a aithint laistigh den Aontas agus i dtríú
 tíortha.
 3. Féadfaidh an Coimisiún
 caighdeáin theicniúla a leagan síos do shásraí deimhniúcháin agus do shéalaí
 agus marcanna cosanta sonraí agus do shásraí chun sásraí deimhniúcháin agus
 séalaí agus marcanna cosanta sonraí a chur chun cinn agus a aithint. Glacfar na gníomhartha cur chun feidhme sin i
 gcomhréir leis an nós imeachta scrúdúcháin dá dtagraítear in
 Airteagal 87(2).
 CAIBIDIL V
 SONRAÍ A AISTRIÚ GO TRÍÚ TÍORTHA NÓ GO hÉAGRAÍOCHTAÍ IDIRNÁISIÚNTA
 Airteagal 40
 Prionsabail ghinearálta maidir le haistrithe
 Aon sonraí pearsanta atá á bpróiseáil nó atá
 le próiseáil tar éis iad a aistriú go tríú tír nó go heagraíocht idirnáisiúnta,
 ní fhéadfar iad a aistriú ach amháin má chomhlíonann an rialaitheoir agus an
 próiseálaí, faoi réir na bhforálacha eile atá sa Rialachán seo, na
 coinníollacha atá leagtha síos sa Chaibidil seo, lena n‐áirítear na
 coinníollacha a bhaineann le sonraí pearsanta a aistriú ar aghaidh ón tríú tír
 nó ón eagraíocht idirnáisiúnta chuig tríú tír nó eagraíocht idirnáisiúnta eile.
 Airteagal 41
 Aistrithe le cinneadh maidir le cosaint leordhóthanach
 1. Féadfar sonraí pearsanta a
 aistriú i gcás ina bhfuil cinneadh déanta ag an gCoimisiún go n‐áirithítear
 leibhéal cosanta leordhóthanach sa tríú tír, nó i gcríoch nó earnáil próiseála
 sa tríú tír sin, nó san eagraíocht idirnáisiúnta i gceist. Ní gá aon údarú
 breise a fháil i gcás aistrithe den sórt sin.
 2. Agus a leordhóthanaí atá an
 leibhéal cosanta á mheas ag an gCoimisiún cuirfidh sé na nithe seo a leanas san
 áireamh:
 (a) an smacht reachta, reachtaíocht ábhartha
 atá i bhfeidhm, idir reachtaíocht ghinearálta agus reachtaíocht earnálach, lena
 n‐áirítear reachtaíocht a bhaineann le slándáil phoiblí, cosaint, slándáil
 náisiúnta agus dlí coiriúil, na rialacha gairmiúla agus na bearta slándála a
 chomhlíontar sa tír sin nó maidir leis an eagraíocht idirnáisiúnta sin, agus
 cearta éifeachtacha infhorfheidhmithe lena n‐áirítear cearta maidir le sásamh
 éifeachtach riaracháin agus breithiúnach do dhaoine is ábhar do shonraí, go
 háirithe do na daoine sin a bhfuil cónaí orthu san Aontas agus a bhfuil a
 sonraí pearsanta á n‐aistriú ;
 (b) ceann amháin nó níos mó d’údaráis
 neamhspleácha mhaoirseachta a bheith sa tríú tír nó ag an eagraíocht
 idirnáisiúnta i gceist agus é a bheith ag feidhmiú go héifeachtach chun
 comhlíonadh na rialacha maidir le cosaint sonraí a áirithiú, chun cuidiú le
 daoine is ábhar do shonraí i bhfeidhmiú a gceart agus chun comhairle a chur
 orthu chuige sin, agus chun comhar a áirithiú le húdaráis mhaoirseachta an
 Aontais agus na mBallstát; agus
 (c) na tiomantais idirnáisiúnta a thug an
 tríú tír nó an eagraíocht idirnáisiúnta i gceist.
 3. Féadfaidh an Coimisiún a
 chinneadh go n‐áirithítear i dtríú tír, nó i gcríoch nó in earnáil próiseála sa
 tríú tír sin, nó in eagraíocht idirnáisiúnta, go bhfuil leibhéal cosanta
 leordhóthanach inti laistigh de bhrí mhír 2. Glacfar na gníomhartha cur
 chun feidhme sin i gcomhréir leis an nós imeachta scrúdúcháin dá dtagraítear in
 Airteagal 87(2).
 4. Sonrófar sa ghníomh cur chun
 feidhme cur i bhfeidhm geografach agus earnálach an ghnímh, agus, nuair is
 infheidhme, ainmneofar an t‐údarás maoirseachta dá dtagraítear i
 bpointe (b) de mhír 2.
 5. Féadfaidh an Coimisiún a
 chinneadh nach n‐áirithítear leibhéal leordhóthanach cosanta i dtríú tír, nó i gcríoch
 nó earnáil próiseála sa tríú tír sin, nó in eagraíocht idirnáisiúnta, laistigh
 de bhrí mhír 2 den Airteagal seo, go háirithe i gcás nach ráthaítear
 cearta éifeachtacha infhorfheidhmithe leis an reachtaíocht ábhartha sa tríú tír
 nó san eagraíocht idirnáisiúnta, idir reachtaíocht ghinearálta agus
 reachtaíocht earnálach, lena n‐áirítear cearta maidir le sásamh éifeachtach
 riaracháin agus breithiúnach do dhaoine is ábhar do shonraí, go háirithe do na
 daoine sin a bhfuil cónaí orthu san Aontas agus a bhfuil a sonraí pearsanta á n‐aistriú.
 Glacfar na gníomhartha cur chun feidhme sin i gcomhréir leis an nós imeachta
 scrúdúcháin dá dtagraítear in Airteagal 87(2), nó, i gcásanna
 deargphráinne do dhaoine aonair i ndáil lena gceart maidir le cosaint sonraí
 pearsanta, i gcomhréir leis an nós imeachta dá dtagraítear in
 Airteagal 87(3).
 6. I gcás ina ndéanann an
 Coimisiún cinneadh de bhun mhír 5, toirmeascfar aistrithe sonraí pearsanta
 chuig an tríú tír, nó chuig an gcríoch nó an earnáil próiseála sa tríú tír sin,
 nó chuig an eagraíocht idirnáisiúnta i gceist, gan dochar d’Airteagail 42
 go 44. An tráth iomchuí, rachaidh an Coimisiún i gcomhairle leis an tríú tír nó
 leis an eagraíocht idirnáisiúnta féachaint an bhféadfar an dóigh a bhfuil
 cúrsaí de bharr an chinnidh a rinneadh de bhun mhír 5 den
 Airteagal seo a leigheas.
 7. Foilseoidh an Coimisiún
 liosta in Iris Oifigiúil an Aontais Eorpaigh de na tríú tíortha, na
 críocha agus na hearnálacha próiseála i dtríú tír agus na heagraíochtaí
 idirnáisiúnta a bhfuil cinneadh déanta aige faoina leibhéil chosanta a bheith
 leordhóthanach nó gan a bheith leordhóthanach.
 8. Beidh feidhm ag na cinntí
 arna nglacadh ag an gCoimisiún ar bhonn Airteagal 25(6) nó
 Airteagal 26(4) de Threoir 95/46/CE go dtí go ndéanfaidh an Coimisiún
 iad a leasú nó a aisghairm nó go gcuirfidh sé cinntí eile ina n‐ionad.
 Airteagal 42
 Aistrithe trí bhíthin cosaintí iomchuí
 1. I gcás nach bhfuil cinneadh
 déanta ag an gCoimisiún de bhun Airteagal 41, ní fhéadfaidh rialaitheoir
 nó próiseálaí sonraí pearsanta a aistriú go tríú tír ná go heagraíocht
 idirnáisiúnta ach amháin má tá cosaintí iomchuí tugtha ar aird ag an
 rialaitheoir nó ag an bpróiseálaí i ndáil le cosaint sonraí pearsanta in
 ionstraim atá ceangailteach ó thaobh dlí.
 2. Déanfar foráil maidir leis na
 cosaintí iomchuí sin dá dtagraítear i mír 1, mar seo a leanas go háirithe:
 (a) le rialacha ceangailteacha corparáideacha
 i gcomhréir le hAirteagal 43; nó
 (b) le clásail chaighdeánacha maidir le
 cosaint sonraí arna nglacadh ag an gCoimisiún. Glacfar na gníomhartha cur chun
 feidhme sin i gcomhréir leis an nós imeachta scrúdúcháin dá dtagraítear in
 Airteagal 87(2); nó
 (c) le clásail chaighdeánacha maidir le
 cosaint sonraí arna nglacadh ag údarás maoirseachta i gcomhréir leis an sásra
 comhsheasmhachta dá dtagraítear in Airteagal 57 nuair a dhearbhaíonn an
 Coimisiún go bhfuil siad bailí go ginearálta de bhun phointe (b)
 d’Airteagal 62(1); nó
 (d) le clásail chonarthacha idir an
 rialaitheoir nó an próiseálaí agus faighteoir na sonraí, arna n‐údarú ag údarás
 maoirseachta i gcomhréir le mír 4.
 3. Ní gá aon údarú breise a
 fháil i gcás aistrithe atá bunaithe ar chlásail chaighdeánacha maidir le
 cosaint sonraí nó ar rialacha ceangailteacha corparáideacha dá dtagraítear i
 bpointí (a), (b) nó (c) de mhír 2.
 4. I gcás ina bhfuil aistriú
 bunaithe ar chlásail chonarthacha dá dtagraítear i bpointe (d) de
 mhír 2 den Airteagal seo, ní mór don rialaitheoir nó don phróiseálaí
 réamhúdarú a fháil do na clásail chonarthacha sin ón údarás maoirseachta i
 gcomhréir le pointe (a) d’Airteagal 34(1). Má tá baint ag an aistriú
 le gníomhaíochtaí próiseála lena mbaineann daoine is ábhar do shonraí i
 mBallstát eile nó i mBallstáit eile, nó má dhéanann an t‐aistriú difear
 suntasach do shaorghluaiseacht sonraí pearsanta san Aontas, cuirfidh an t‐údarás
 maoirseachta an sásra comhsheasmhachta dá dtagraítear in Airteagal 57 i
 bhfeidhm.
 5. Mura ndéantar foráil in
 ionstraim atá ceangailteach ó thaobh dlí maidir leis na cosaintí iomchuí i
 ndáil le cosaint sonraí pearsanta, gheobhaidh an rialaitheoir nó an próiseálaí
 réamhúdarú don aistriú, nó don tacar aistrithe, nó réamhúdarú chun forálacha a
 chur isteach i gcóras socruithe riaracháin lena dtabharfar bunús don aistriú
 sin. Beidh údarú den sórt sin ón údarás maoirseachta i gcomhréir le
 pointe (a) d’Airteagal 34(1). Má tá baint ag an aistriú le
 gníomhaíochtaí próiseála lena mbaineann daoine is ábhar do shonraí i mBallstát
 eile nó i mBallstáit eile, nó má dhéanann an t‐aistriú difear suntasach do
 shaorghluaiseacht sonraí pearsanta san Aontas, cuirfidh an t‐údarás
 maoirseachta an sásra comhsheasmhachta dá dtagraítear in Airteagal 57 i
 bhfeidhm. Leanfaidh údaruithe ó údarás maoirseachta de bheith bailí ar bhonn
 Airteagal 26(2) de Threoir 95/46/CE go ndéanfaidh an t‐údarás
 maoirseachta sin iad a leasú nó a aisghairm nó go gcuirfidh sé údaruithe eile
 ina n‐ionad.
 Airteagal 43
 Aistrithe trí bhíthin rialacha ceangailteacha corparáideacha
 1. Formheasfaidh údarás
 maoirseachta rialacha ceangailteacha corparáideacha i gcomhréir leis an sásra
 comhsheasmhachta atá leagtha amach in Airteagal 58, ar choinníoll:
 (a) go mbeidh na rialacha ceangailteach ó
 thaobh dlí agus go mbeidh siad infheidhme maidir le gach comhalta i ngrúpa
 gnóthas an rialaitheora nó an phróiseálaí, lena n‐áirítear a bhfostaithe, agus
 go ndéanfaidh na daoine sin uile iad a fhorfheidhmiú;
 (b) go dtabharfaidh siad cearta
 infhorfheidhmithe go sainráite do dhaoine is ábhar do shonraí;
 (c) go gcomhlíonfaidh siad na ceanglais atá
 leagtha síos i mír 2.
 2. Sonrófar na nithe seo a
 leanas ar a laghad sna rialacha ceangailteacha corparáideacha:
 (a) struchtúr agus sonraí teagmhála an ghrúpa
 gnóthas agus chomhaltaí an ghrúpaí sin;
 (b) na haistrithe sonraí nó an tacar
 aistrithe sonraí, lena n‐áirítear na catagóirí sonraí pearsanta, an cineál
 próiseála a dhéantar agus críocha na próiseála sin, an cineál duine is ábhar do
 shonraí ar a n‐imrítear tionchar agus ainm an tríú tír nó ainmneacha na dtríú
 tíortha i gceist;
 (c) má tá siad de chineál ceangailteach ó
 thaobh dlí, go hinmheánach agus go seachtrach;
 (d) na prionsabail ghinearálta maidir le
 cosaint sonraí, go háirithe prionsabal an teorannaithe de réir cuspóra,
 prionsabail maidir le cáilíocht sonraí, bunús dlí na próiseála, agus próiseáil
 sonraí pearsanta atá íogair; bearta chun slándáil sonraí a áirithiú; agus na ceanglais
 maidir le sonraí a aistriú ar aghaidh chuig eagraíochtaí nach bhfuil faoi
 cheangal ag na beartais;
 (e) cearta na ndaoine is ábhar do na sonraí
 agus na modhanna chun na cearta sin a fheidhmiú, lena n‐áirítear an ceart gan a
 bheith faoi réir birt atá bunaithe ar phróifíliú i gcomhréir le
 hAirteagal 20, an ceart gearán a dhéanamh leis an údarás inniúil
 maoirseachta agus le cúirteanna inniúla na mBallstát i gcomhréir le
 hAirteagal 75, agus an ceart chun sásaimh, agus, nuair is iomchuí, an
 ceart chun cúiteamh a fháil de bharr sárú ar na rialacha ceangailteacha
 corparáideacha a shárú;
 (f) go nglacann an rialaitheoir nó an
 próiseálaí atá bunaithe ar chríoch Ballstáit le dliteanas i gcás ina sáraíonn
 aon chomhalta den ghrúpa gnóthas nach bhfuil bunaithe san Aontas na rialacha
 ceangailteacha corparáideacha; ní fhéadfar an rialaitheoir nó an próiseálaí a
 dhíolmhú ón dliteanas sin, go hiomlán nó go páirteach, ach amháin má
 chruthaíonn sé nach bhfuil an comhalta sin freagrach as an imeacht ba shiocair
 leis an damáiste;
 (g) conas a dhéantar an fhaisnéis faoi na
 rialacha ceangailteacha corparáideacha, agus faoi na forálacha dá dtagraítear i
 bpointí (d), (e) agus (f) den mhír seo go háirithe, a chur ar fáil do na daoine
 is ábhar do na sonraí i gcomhréir le hAirteagal 11;
 (h) cúraimí an oifigigh cosanta sonraí a
 cheaptar i gcomhréir le hAirteagal 35, lena n‐áirítear cúraimí maidir le
 faireachán a dhéanamh ar chomhlíonadh na rialacha ceangailteacha corparáideacha
 laistigh den ghrúpa gnóthas, chomh maith le faireachán ar oiliúint agus ar an
 dóigh a ndéileáiltear le gearáin;
 (i) na sásraí laistigh den ghrúpa gnóthas
 atá dírithe ar chomhlíonadh na rialacha ceangailteacha corparáideacha a
 áirithiú;
 (j) na sásraí chun athruithe ar na beartais
 a thaifeadadh agus a thuairisciú agus chun tuairisc a thabhairt don údarás
 maoirseachta faoi na hathruithe sin;
 (k) an sásra maidir le comhar leis an údarás
 maoirseachta chun comhlíonadh a áirithiú i gcás gach comhalta den ghrúpa
 gnóthas, go háirithe trí thorthaí na bhfíoruithe ar na bearta dá dtagraítear i
 bpointe (i) den mhír seo a chur ar fáil don údarás maoirseachta.
 3. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais maidir le rialacha ceangailteacha
 corparáideacha laistigh de bhrí an Airteagail seo a shonrú tuilleadh, go
 háirithe i gcás na gcritéar maidir le formheas na rialacha, cur i bhfeidhm
 phointí (b), (d), (e) agus (f) de mhír 2 maidir le rialacha
 ceangailteacha corparáideacha lena gcloíonn próiseálaithe agus na ceanglais
 riachtanacha bhreise chun cosaint sonraí pearsanta na ndaoine is ábhar do na
 sonraí lena mbaineann a áirithiú.
 4. Féadfaidh an Coimisiún an
 fhormáid agus na nósanna imeachta a shonrú maidir le faisnéis a mhalartú trí
 mhodhanna leictreonacha idir rialaitheoirí, próiseálaithe agus údaráis
 mhaoirseachta do rialacha ceangailteacha corparáideacha laistigh de bhrí an
 Airteagail seo. Glacfar na gníomhartha cur chun feidhme sin i gcomhréir leis an
 nós imeachta scrúdúcháin dá dtagraítear in Airteagal 87(2).
 Airteagal 44
 Maoluithe
 1. In éagmais cinnidh maidir le
 cosaint leordhóthanach de bhun Airteagal 41 nó in éagmais cosaintí iomchuí
 de bhun Airteagal 42, ní fhéadfar sonraí pearsanta a aistriú ná tacar
 sonraí pearsanta a aistriú go tríú tír ná go heagraíocht idirnáisiúnta ach
 amháin ar choinníoll:
 (a) gur thoiligh an duine is ábhar do na
 sonraí leis an aistriú atá beartaithe, tar éis a bheith curtha ar an eolas faoi
 na rioscaí a bhaineann le haistrithe den sórt sin in éagmais cinnidh maidir le
 cosaint leordhóthanach agus in éagmais cosaintí iomchuí; nó
 (b) gur gá an t‐aistriú a dhéanamh chun
 conradh idir an duine is ábhar do na sonraí agus an rialaitheoir a chomhlíonadh
 nó chun bearta réamhchonarthacha a chur chun feidhme arna iarraidh sin ag an
 duine is ábhar do na sonraí ; nó
 (c) gur gá an t‐aistriú a dhéanamh chun
 conradh, arna dhéanamh chun leas an duine is ábhar do na sonraí, idir an
 rialaitheoir agus duine nádúrtha nó dlítheanach eile a chur i gcrích nó a
 chomhlíonadh; nó
 (d) gur gá an t‐aistriú a dhéanamh ar fhorais
 thábhachtacha leasa phoiblí; nó
 (e) gur gá an t‐aistriú a dhéanamh chun
 éilimh dhlíthiúla a shuíomh, a fheidhmiú nó a chosaint; nó
 (f) gur gá an t‐aistriú a dhéanamh chun
 leasanna ríthábhachtacha an duine is ábhar do na sonraí nó duine eile a
 chosaint, i gcás nach féidir leis an duine is ábhar do na sonraí toiliú a
 thabhairt go fisiciúil nó go dlíthiúil; nó
 (g) go ndéantar an t‐aistriú ó chlár arna
 cheapadh, de réir dhlí an Aontais nó dlí Ballstáit, chun faisnéis a chur ar
 fáil don phobal, ar clár é a fhéadfaidh an pobal i gcoitinne a cheadú nó a
 fhéadfaidh aon duine is féidir leas dlisteanach a léiriú a cheadú, ar chuntar
 go bhfuil na coinníollacha maidir le comhairliúchán atá leagtha síos i ndlí an
 Aontais nó i ndlí Ballstáit comhlíonta sa chás sin; nó
 (h) gur gá an t‐aistriú a dhéanamh ar mhaithe
 leis na leasanna dlisteanacha atá á saothrú ag an rialaitheoir nó ag an
 bpróiseálaí, ar aistriú é nach bhféadfaí a cháiliú mar aistriú rialta ná mar
 aistriú ollmhór, agus go bhfuil measúnú déanta ag an rialaitheoir nó ag an
 bpróiseálaí ar na himthosca ar fad a bhaineann leis an oibríocht aistrithe
 sonraí nó leis na hoibríochtaí aistrithe sonraí agus, bunaithe ar an measúnú
 sin, go bhfuil cosaintí iomchuí tugtha ar aird aige i ndáil le cosaint sonraí
 pearsanta, nuair is gá sin.
 2. Ní áireofar na sonraí
 pearsanta ar fad ná na catagóirí sonraí pearsanta ar fad atá sa chlár i gcás
 aistrithe de bhun phointe (g) de mhír 1. Nuair atá sé beartaithe go
 bhféadfaidh daoine a bhfuil leas dlisteanach acu sna sonraí an clár a cheadú,
 ní dhéanfar an t‐aistriú ach ar iarraidh ó na daoine sin nó más iad na daoine
 sin a gheobhaidh na sonraí.
 3. I gcás ina bhfuil an
 phróiseáil bunaithe ar phointe (h) de mhír 1, tabharfaidh an
 rialaitheoir nó an próiseálaí aird ar leith ar an gcineál sonraí atá le
 próiseáil, ar chuspóir agus fad na hoibríochta próiseála nó na n‐oibríochtaí
 próiseála atá beartaithe, chomh maith leis an staid sa tír thionscnaimh, sa
 tríú tír agus sa tír atá mar cheann scríbe, agus ar chosaintí iomchuí atá
 tugtha ar aird i ndáil le cosaint sonraí pearsanta, nuair is gá.
 4. Ní bheidh feidhm ag pointí
 (b), (c) agus (h) de mhír 1 maidir le gníomhaíochtaí a dhéanann údaráis
 phoiblí i bhfeidhmiú a gcumhachtaí poiblí.
 5. Ní mór go bhfuil an leas
 poiblí dá dtagraítear i bpointe (d) de mhír 1 aitheanta i ndlí an
 Aontais nó i ndlí an Bhallstáit a bhfuil an rialaitheoir faoina réir.
 6. Déanfaidh an rialaitheoir nó
 an próiseálaí tuairisciú sa doiciméadacht dá dtagraítear in Airteagal 28 ar
 an measúnú agus ar na cosaintí iomchuí arna dtabhairt ar aird dá dtagraítear i
 bpointe (h) de mhír 1 den Airteagal seo agus cuirfidh sé an t‐údarás
 maoirseachta ar an eolas faoin aistriú.
 7. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na ‘forais thábhachtacha leasa phoiblí’ a shonrú a thuilleadh laistigh de
 bhrí phointe (d) de mhír 1 agus chun na critéir agus na ceanglais
 maidir leis na cosaintí iomchuí dá dtagraítear i bpointe (h) de mhír 1 a
 shonrú tuilleadh freisin.
 Airteagal 45
 Comhar idirnáisiúnta chun sonraí pearsana a chosaint
 1. Maidir le tríú tíortha agus
 eagraíochtaí idirnáisiúnta, déanfaidh an Coimisiún agus údaráis mhaoirseachta
 bearta iomchuí:
 (a) chun sásraí éifeachtacha um chomhar
 idirnáisiúnta a fhorbairt chun forfheidhmiú reachtaíochta i ndáil le cosaint
 sonraí pearsana a éascú ;
 (b) chun cúnamh frithpháirteach idirnáisiúnta
 a sholáthar i bhforfheidhmiú reachtaíochta chun sonraí pearsanta a chosaint,
 lena n‐áirítear trí fhógra a thabhairt, trí ghearáin a chur ar aghaidh, trí
 bhíthin cúnaimh imscrúdaithigh agus malartú faisnéise, faoi réir cosaintí
 iomchuí chun sonraí pearsanta agus cearta agus saoirsí bunúsacha eile a
 chosaint;
 (c) chun geallsealbhóirí ábhartha a chur i
 mbun díospóireachta agus i mbun gníomhaíochtaí atá dírithe ar chomhar
 idirnáisiúnta a fhorbairt i bhforfheidhmiú reachtaíochta chun sonraí pearsana a
 chosaint;
 (d) chun malartú agus doiciméadacht
 reachtaíochta agus cleachtais um chosaint sonraí pearsanta a chur chun cinn.
 2. Chun críocha mhír 1,
 déanfaidh an Coimisiún bearta iomchuí chun an caidreamh le tríú tíortha nó
 eagraíochtaí idirnáisiúnta a fheabhsú, agus go háirithe an caidreamh le
 húdaráis mhaoirseachta na dtíortha nó na n‐eagraíochtaí sin, i gcás ina bhfuil
 cinneadh déanta ag an gCoimisiún go n‐áirithítear leibhéal leordhóthanach
 cosanta sna tíortha nó sna heagraíochtaí sin laistigh de bhrí
 Airteagal 41(3).
 CAIBIDIL VI
 ÚDARÁIS NEAMHSPLEÁCHA MHAOIRSEACHTA
 ROINN 1
 STÁDAS NEAMHSPLEÁCH
 Airteagal 46
 Údarás maoirseachta
 1. Déanfaidh gach Ballstát
 foráil go mbeidh údarás poiblí nó údaráis phoiblí freagrach as faireachán a
 dhéanamh ar chur i bhfeidhm an Rialacháin seo agus as rannchuidiú le cur i
 bhfeidhm leanúnach an Rialacháin ar fud an Aontais, chun cearta agus saoirsí
 bunúsacha daoine nádúrtha a chosaint i ndáil le próiseáil a sonraí pearsanta
 agus chun saorshreabhadh sonraí pearsanta a éascú san Aontas. Chun na gcríoch
 sin, rachaidh na húdaráis mhaoirseachta i gcomhar lena chéile agus leis an
 gCoimisiún.
 2. I gcás ina mbunaítear níos mó
 ná údarás maoirseachta amháin i mBallstát, ainmneoidh an Ballstát sin an t‐údarás
 maoirseachta atá le bheith ina phríomhphointe teagmhála maidir le
 rannpháirtíocht éifeachtach na n‐údarás sin sa Bhord Eorpach um Chosaint Sonraí
 agus leagfaidh sé sásra amach a áiritheoidh go gcomhlíonann na húdaráis eile na
 rialacha a bhaineann leis an sásra comhsheasmhachta dá dtagraítear in
 Airteagal 57.
 3. Tabharfaidh gach Ballstát
 fógra don Choimisiún faoi na forálacha sin dá dhlí a ghlacfaidh sé de bhun na
 Caibidle seo, faoin dáta atá sonraithe in Airteagal 91(2) ar a dhéanaí,
 agus tabharfaidh sé fógra freisin gan mhoill faoi aon leasú ina dhiaidh sin a
 dhéanann difear do na forálacha sin.
 Airteagal 47
 Neamhspleáchas
 1. Comhlíonfaidh an t‐údarás
 maoirseachta na dualgais agus na cumhachtaí a chuirtear faoina chúram ar shlí
 atá go hiomlán neamhspleách.
 2. Ní iarrfaidh comhaltaí an
 údaráis mhaoirseachta treoracha ó aon duine i gcomhlíonadh a ndualgas ná ní
 ghlacfaidh siad treoracha ó aon duine.
 3. Staonfaidh comhaltaí an
 údaráis mhaoirseachta ó aon ghníomh nach luíonn lena ndualgais agus ní
 ghabhfaidh siad d’aon slí bheatha nach luíonn leis na dualgais sin le linn a
 dtéarma oifige, bíodh sí sochrach nó neamhshochrach.
 4. Beidh comhaltaí an údaráis
 mhaoirseachta ionraic agus stuama i dtaobh ceapacháin agus sochair a ghlacadh i
 ndiaidh a dtéarma oifige.
 5. Áiritheoidh gach Ballstát go
 gcuirfear acmhainní leordhóthanacha daonna, teicniúla agus airgeadais, agus an
 t‐áitreabh agus bonneagar atá de dhíth ar an údarás maoirseachta ar fáil dó
 chun a dhualgais a chomhlíonadh agus a chumhachtaí a fheidhmiú go héifeachtach,
 lena n‐áirítear na dualgais agus na cumhachtaí sin a bhaineann le cúnamh
 frithpháirteach, le comhar agus le rannpháirtíocht sa Bhord Eorpach um Chosaint
 Sonraí.
 6. Áiritheoidh gach Ballstát go
 bhfuil a fhoireann féin ag an údarás maoirseachta, ar foireann í a cheapfaidh
 ceann an údaráis mhaoirseachta agus a bheidh faoi réir stiúradh an chinn sin.
 7. Áiritheoidh na Ballstáit go
 bhfuil an t‐údarás maoirseachta faoi réir rialú airgeadais nach ndéanfaidh
 difear dá neamhspleáchas. Áiritheoidh na Ballstáit go bhfuil buiséid bhliantúla
 ar leith ag an údarás maoirseachta. Poibleofar na buiséid sin.
 Airteagal 48
 Coinníollacha ginearálta do chomhaltaí an údaráis mhaoirseachta
 1. Déanfaidh na Ballstáit foráil
 gur faoi pharlaimint nó rialtas an Bhallstáit lena mbaineann atá sé comhaltaí
 an údaráis mhaoirseachta a cheapadh.
 2. Roghnófar na comhaltaí ó na
 daoine sin nach bhfuil a neamhspleáchas inchurtha in amhras agus a aithnítear
 go bhfuil an taithí agus na scileanna is gá acu chun na dualgais a
 chomhlíonadh, go háirithe maidir le cosaint sonraí pearsanta.
 3. Tiocfaidh deireadh le
 dualgais an chomhalta nuair a thagann deireadh lena théarma oifige, má éiríonn
 sé as oifig nó i gcás é a scor go héigeantach i gcomhréir le mír 5.
 4. Féadfaidh an chúirt inniúil
 náisiúnta comhalta a bhriseadh as a phost nó a cheart chun pinsin nó sochair
 eile a bhaint de mura bhfuil na coinníollacha is gá chun a dhualgais a dhéanamh
 á gcomhlíonadh aige a thuilleadh nó má bhí sé ciontach i mí‐iompar
 tromchúiseach.
 5. I gcás ina dtagann deireadh
 le téarma oifige an chomhalta nó ina n‐éiríonn sé as oifig, leanfaidh an
 comhalta de bheith ag feidhmiú na ndualgas go gceaptar comhalta nua.
 Airteagal 49
 Rialacha maidir leis an údarás maoirseachta a bhunú
 Déanfaidh gach Ballstát foráil le dlí
 maidir leis na nithe seo a leanas laistigh de theorainneacha an Rialacháin seo:
 (a) bunú agus stádas an údaráis
 mhaoirseachta;
 (b) na cáilíochtaí, an taithí agus na
 scileanna is gá chun dualgais chomhaltaí an údaráis mhaoirseachta a
 chomhlíonadh;
 (c) na rialacha agus na nósanna imeachta
 maidir le comhaltaí an údaráis mhaoirseachta a cheapadh, chomh maith leis na
 rialacha maidir le gníomhaíochtaí nó slite beatha nach luíonn le dualgais na
 hoifige;
 (d) fad an téarma do chomhaltaí an údaráis
 mhaoirseachta nach mbeidh níos lú ná ceithre bliana, seachas i gcás an chéad
 cheapacháin tar éis theacht i bhfeidhm an Rialacháin seo, ar féidir tréimhse
 níos gairide a bheith i gceist leis freisin más gá sin chun neamhspleáchas an
 údaráis mhaoirseachta a chosaint trí nós imeachta um cheapachán agaithe;
 (e) cé acu a fhéadfar nó nach bhféadfar
 comhaltaí an údaráis mhaoirseachta a athcheapadh;
 (f) na rialacháin agus na coinníollacha
 coiteanna lena rialaítear dualgais chomhaltaí agus fhoireann an údaráis
 mhaoirseachta;
 (g) na rialacha agus na nósanna imeachta
 maidir le deireadh a theacht le dualgais chomhaltaí an údaráis mhaoirseachta,
 lena n‐áirítear i gcás nach bhfuil na coinníollacha is gá chun a ndualgais a
 dhéanamh á gcomhlíonadh acu a thuilleadh nó má bhí siad ciontach i mí‐iompar
 tromchúiseach.
 Airteagal 50
 Rúndacht ghairmiúil
 Beidh comhaltaí agus foireann an údaráis
 mhaoirseachta faoi réir dualgais maidir le rúndacht ghairmiúil, le linn a
 dtéarma oifige agus ina dhiaidh, maidir le haon fhaisnéis rúnda a dtagann siad
 uirthi i gcomhlíonadh a ndualgas oifigiúil.
 ROINN 2
 DUALGAIS AGUS CUMHACHTAÍ
 Airteagal 51
 Inniúlacht
 1. Déanfaidh gach údarás
 maoirseachta na cumhachtaí a thugtar dó i gcomhréir leis an Rialachán seo a
 fheidhmiú ar chríoch a Bhallstáit féin.
 2. I gcás ina ndéantar sonraí
 pearsanta a phróiseáil i gcomhthéacs gníomhaíochtaí bunaíochta rialaitheora nó
 próiseálaí san Aontas, agus go bhfuil an rialaitheoir nó an próiseálaí bunaithe
 i níos mó ná Ballstát amháin, is é údarás maoirseachta phríomhbhunaíocht an
 rialaitheora nó an phróiseálaí a bheidh inniúil ar mhaoirseacht a dhéanamh ar
 ghníomhaíochtaí próiseála an rialaitheora nó an phróiseálaí sna Ballstáit uile,
 gan dochar d'fhorálacha Chaibidil VII den Rialachán seo.
 3. Ní bheidh an t‐údarás
 maoirseachta inniúil ar mhaoirseacht a dhéanamh ar oibríochtaí próiseála
 cúirteanna ag gníomhú faoina gcumas breithiúnach.
 Airteagal 52
 Dualgais
 1. Déanfaidh an t‐údarás
 maoirseachta na nithe seo a leanas:
 (a) áiritheoidh sé go gcuirfear an Rialachán
 seo i bhfeidhm agus déanfaidh sé faireachán air sin;
 (b) éistfidh sé le gearáin arna ndéanamh ag
 aon duine is ábhar do shonraí nó ag comhlachas a dhéanann ionadaíocht thar
 ceann an duine sin is ábhar do shonraí i gcomhréir le hAirteagal 73,
 fiosróidh sé an scéal, a mhéid is iomchuí, agus cuirfidh sé an duine is ábhar
 do na sonraí nó an comhlachas ar an eolas faoi thoradh an ghearáin laistigh de
 thréimhse réasúnta, go háirithe más gá tuilleadh imscrúdaithe a dhéanamh nó más
 gá dul i gcomhar le húdarás maoirseachta eile;
 (c) roinnfidh sé faisnéis le húdaráis
 mhaoirseachta eile agus cuirfidh sé cúnamh frithpháirteach ar fáil dóibh agus
 áiritheoidh sé go gcuirfear an Rialachán seo i bhfeidhm agus go ndéanfar é a
 fhorfheidhmiú go comhsheasmhach;
 (d) déanfaidh sé imscrúduithe ar a
 thionscnamh féin nó ar bhonn gearáin nó arna iarraidh sin d’údarás maoirseachta
 eile, agus cuirfidh sé an duine is ábhar do na sonraí lena mbaineann ar an
 eolas faoi thoradh na n‐imscrúduithe laistigh de thréimhse réasúnta má tá
 gearán déanta ag an duine is ábhar do na sonraí leis an údarás maoirseachta
 sin;
 (e) déanfaidh sé faireachán ar fhorbairtí
 ábhartha, a mhéid a bhfuil tionchar acu ar chosaint sonraí pearsanta, go
 háirithe forbairtí sna teicneolaíochtaí faisnéise agus cumarsáide agus i
 gcleachtais tráchtála;
 (f) rachaidh institiúidí agus comhlachtaí na
 mBallstát i gcomhairle leis maidir le bearta reachtacha agus bearta riaracháin
 a bhaineann le cearta agus saoirsí daoine aonair a chosaint i ndáil le
 próiséail sonraí pearsanta;
 (g) údaróidh sé na hoibríochtaí próiseála dá
 dtagraítear in Airteagal 34 agus rachfar i dteagmháil leis faoi na
 hoibríochtaí sin;
 (h) eiseoidh sé tuairim ar na dréachtchóid
 iompair de bhun Airteagal 38(2);
 (i) formheasfaidh sé rialacha ceangailteacha
 corparáideacha de bhun Airteagal 43;
 (j) beidh sé rannpháirteach i
 ngníomhaíochtaí an Bhoird Eorpaigh um Chosaint Sonraí.
 2. Spreagfaidh gach údarás
 maoirseachta feasacht níos fearr i measc an phobail ar rioscaí, rialacha,
 cosaintí agus cearta a bhaineann le próiseáil sonraí pearsanta. Tabharfar aird
 ar leith ar ghníomhaíochtaí a bhaineann go sonrach le leanaí.
 3. Cuirfidh an t‐údarás
 maoirseachta comhairle, arna iarraidh sin air, ar aon duine is ábhar do shonraí
 i bhfeidhmiú a gceart faoin Rialachán seo agus, más iomchuí, rachaidh sé i
 gcomhar leis na húdaráis mhaoirseachta i mBallstáit eile chuige sin.
 4. Maidir leis na gearáin dá
 dtagraítear i bpointe (b) de mhír 1, soláthróidh an t‐údarás
 maoirseachta foirm le gearán a dhéanamh a fhéadfar a líonadh isteach go
 leictreonach, gan modhanna eile cumarsáide a eisiamh.
 5. Comhlíonfaidh an t‐údarás
 maoirseachta a dhualgais gan aon chostas a ghearradh ar an duine is ábhar do na
 sonraí.
 6. I gcás iarrataí atá iomarcach
 amach is amach, go háirithe toisc go bhfuil siad athráiteach, féadfaidh an t‐údarás
 maoirseachta táille a ghearradh nó féadfaidh sé gan an beart atá á iarraidh ag
 an duine is ábhar do na sonraí a dhéanamh. Is faoin údarás maoirseachta a
 bheidh sé a chruthú go bhfuil an iarraidh iomarcach amach is amach.
 Airteagal 53
 Cumhachtaí
 1. Beidh sé de chumhacht ag
 údarás maoirseachta na nithe seo a leanas a dhéanamh:
 (a) fógra a thabhairt don rialaitheoir nó don
 phróiseálaí faoi shárú líomhnaithe ar na forálacha lena rialaítear próiseáil
 sonraí pearsanta, agus, nuair is iomchuí, ordú a thabhairt ar bhealach sonrach
 don rialaitheoir nó don phróiseálaí an sárú sin a leigheas chun an chosaint don
 duine is ábhar do na sonraí a chosaint;
 (b) ordú a thabhairt don rialaitheoir nó don
 phróiseálaí iarrataí an duine is ábhar do na sonraí a chomhlíonadh maidir le
 feidhmiú na gceart dá bhforáiltear sa Rialachán;
 (c) ordú a thabhairt don rialaitheoir agus
 don phróiseálaí agus, más infheidhme, don ionadaí aon fhaisnéis a bhaineann le
 comhlíonadh a ndualgas a chur ar fáil dó;
 (d) a áirithiú go gcloítear leis na
 réamhúdaruithe agus na réamhchomhairliúcháin dá dtagraítear in
 Airteagal 34;
 (e) rabhadh a thabhairt don rialaitheoir nó
 don phróiseálaí nó achasán a thabhairt dó;
 (f) ceartú, scriosadh nó díothú na sonraí ar
 fad a ordú i gcás inar próiseáladh iad de shárú ar fhorálacha an Rialacháin seo
 agus fógra a thabhairt faoi bhearta den sórt sin do thríú tíortha ar nochtadh
 na sonraí dóibh;
 (g) cosc sealadach nó cosc iomlán a chur ar
 phróiseáil;
 (h) sreabha sonraí chuig tríú tíortha nó
 chuig eagraíocht idirnáisiúnta a chur ar fionraí;
 (i) tuairimí a eisiúint ar aon saincheist a
 bhaineann le cosaint sonraí pearsanta;
 (j) an pharlaimint náisiúnta, an rialtas nó
 institiúidí polaitiúla eile mar aon leis an bpobal a chur ar an eolas faoi aon
 saincheist a bhaineann le cosaint sonraí pearsanta.
 2. Beidh cumhacht
 imscrúdaitheach ag gach údarás maoirseachta na nithe seo a leanas a fháil ón
 rialaitheoir nó ón bpróiseálaí:
 (a) rochtain ar na sonraí pearsanta ar fad
 agus ar gach faisnéis is gá chun a dhualgais a chomhlíonadh;
 (b) rochtain ar aon áitreabh de chuid an
 rialaitheora nó an phróiseálaí lena n‐áirítear rochtain ar threalamh próiseála
 agus modhanna próiseála, i gcás ina bhfuil forais réasúnta ann a chreidiúint go
 bhfuil gníomhaíocht á déanamh ann a sháraíonn an Rialachán seo.
 Déanfar na cumhachtaí dá dtagraítear i
 bpointe (b) a fheidhmiú i gcomhréir le dlí an Aontais agus le dlí
 Ballstáit.
 3. Beidh sé de chumhacht ag gach
 údarás maoirseachta sáruithe ar an Rialachán seo a chur ar shúile na n‐údarás
 breithiúnach agus imeachtaí dlíthiúla a thionscnamh, go háirithe de bhun
 Airteagal 74(4) agus Airteagal 75(2).
 4. Beidh sé de cheart ag gach
 údarás maoirseachta smachtbhannaí a chur ar chionta riaracháin, go háirithe iad
 sin dá dtagraítear in Airteagal 79(4), (5) agus (6).
 Airteagal 54
 Tuarascáil ar ghníomhaíochtaí
 Ní mór do gach údarás maoirseachta tuarascáil
 bhliantúil a tharraingt suas ar a chuid gníomhaíochtaí. Tíolacfar an tuarascáil
 chuig an bparlaimint náisiúnta agus cuirfear ar fáil í don phobal, don
 Choimisiún agus don Bhord Eorpach um Chosaint Sonraí.
 CAIBIDIL VII
 COMHAR AGUS COMHSHEASMHACHT
 Roinn 1
 Comhar
 Airteagal 55
 Cúnamh frithpháirteach
 1. Tabharfaidh údaráis
 mhaoirseachta faisnéis ábhartha agus cúnamh frithpháirteach dá chéile chun an
 Rialachán seo a chur chun feidhme agus a chur i bhfeidhm ar shlí
 chomhsheasmhach, agus cuirfidh siad bearta i bhfeidhm ar mhaithe le comhar
 éifeachtach a spreagadh lena chéile. Is é is mó a chumhdófar le cúnamh
 frithpháirteach iarrataí ar fhaisnéis agus bearta maoirseachta, amhail iarrataí
 ar réamhúdaruithe agus réamhchomhairliúcháin, cigireachtaí agus daoine a chur
 ar an eolas go pras faoi chásanna a oscailt agus faoi fhorbairtí dá mbarr i
 gcás inar dócha tionchar a bheith ag oibríochtaí próiseála ar dhaoine is ábhar
 do na sonraí i roinnt Ballstát.
 2. Déanfaidh gach údarás
 maoirseachta na bearta iomchuí uile is gá chun iarraidh ó údarás maoirseachta
 eile a fhreagairt agus déanfar sin gan mhoill agus tráth nach déanaí ná mí
 amháin ón iarraidh a fháil. Féadfar a áireamh sna bearta sin, go háirithe,
 faisnéis ábhartha a tharchur le linn imscrúdaithe nó bearta forfheidhmiúcháin
 chun oibríochtaí próiseála atá ar neamhréir leis an Rialachán seo a stopadh nó
 a thoirmeasc.
 3. Beidh gach faisnéis is gá san
 iarraidh ar chúnamh, lena n‐áirítear cuspóir na hiarrata agus na cúiseanna atá
 léi. Ní úsáidfear faisnéis a mhalartaítear ach amháin chun na críche ar iarradh
 an fhaisnéis chuici.
 4. Ní fhéadfaidh údarás
 maoirseachta ar a iarrtar cúnamh diúltú an iarraidh a chomhlíonadh ach amháin:
 (a) mura bhfuil sé inniúil ar an iarraidh a
 chomhlíonadh; nó
 (b) mura mbeadh comhlíonadh na hiarrata ag
 luí le forálacha an Rialacháin seo.
 5. Cuirfidh an t‐údarás
 maoirseachta iarrtha an t‐údarás maoirseachta iarrthach ar an eolas faoi
 thorthaí na hiarrata nó, de réir mar a bheidh, faoin dul chun cinn nó na bearta
 atá déanta chun an iarraidh ón údarás maoirseachta iarrthach a chomhlíonadh.
 6. Soláthróidh údaráis
 mhaoirseachta an fhaisnéis a iarrann údaráis mhaoirseachta eile trí mhodhanna
 leictreonacha agus déanfar sin laistigh den tréimhse is giorra is féidir, ag
 úsáid formáid chaighdeánaithe.
 7. Ní ghearrfar aon táille as
 aon bheart a dhéanfar tar éis cúnamh frithpháirteach a iarraidh.
 8. I gcás nach ngníomhaíonn
 údarás maoirseachta laistigh de mhí amháin ó iarraidh a fháil ó údarás
 maoirseachta eile, beidh na húdaráis mhaoirseachta iarrthacha inniúil ar bheart
 sealadach a dhéanamh ar chríoch a Bhallstáit i gcomhréir le
 hAirteagal 51(1) agus cuirfidh siad an t‐ábhar faoi bhráid an Bhoird
 Eorpaigh um Chosaint Sonraí i gcomhréir leis an nós imeachta dá dtagraítear in
 Airteagal 57.
 9. Sonróidh an t‐údarás
 maoirseachta tréimhse bhailíochta an bhirt shealadaigh sin. Ní rachaidh an
 tréimhse sin thar thrí mhí. Déanfaidh an t‐údarás maoirseachta, gan mhoill, na
 bearta sin a chur in iúl, agus na cúiseanna iomlána leo, don Bhord Eorpach um
 Chosaint Sonraí agus don Choimisiún.
 10. Féadfaidh an Coimisiún an
 fhormáid agus na nósanna imeachta a shonrú a bhaineann leis an gcúnamh
 frithpháirteach dá dtagraítear san Airteagal seo agus na socruithe maidir
 le faisnéis a mhalartú trí mhodhanna leictreonacha idir údaráis mhaoirseachta,
 agus idir údaráis mhaoirseachta agus an Bord Eorpach um Chosaint Sonraí, go
 háirithe an fhormáid chaighdeánaithe dá dtagraítear i mír 6. Glacfar na
 gníomhartha cur chun feidhme sin i gcomhréir leis an nós imeachta scrúdúcháin
 dá dtagraítear in Airteagal 87(2).
 Airteagal 56
 Comhoibríochtaí údarás maoirseachta
 1. Chun comhar agus cúnamh
 frithpháirteach a threisiú, rachaidh na húdaráis mhaoirseachta i mbun
 comhchúraimí imscrúdaitheacha, comhbheart forfheidhmiúcháin agus
 comhoibríochtaí eile a mbeidh comhaltaí nó foireann ainmnithe ó údaráis
 mhaoirseachta na mBallstát eile bainteach leo.
 2. Nuair is dócha go ndéanfadh
 oibríochtaí próiseála difear do dhaoine is ábhar do na sonraí i roinnt
 Ballstát, beidh sé de cheart ag údarás maoirseachta ó gach ceann de na
 Ballstáit sin a bheith rannpháirteach sna comhchúraimí imscrúdaitheacha nó sna
 comhoibríochtaí sin, de réir mar is iomchuí. Tabharfaidh an t‐údarás inniúil
 maoirseachta cuireadh dón údarás maoirseachta ó gach ceann de na Ballstáit sin
 a bheith rannpháirteach sna comhchúraimí imscrúdaitheacha nó sna
 comhoibríochtaí iomchuí agus freagairt a thabhairt ar an iarraidh ó údarás
 maoirseachta a bheith rannpháirteach sna hoibríochtaí gan mhoill.
 3. Féadfaidh gach údarás
 maoirseachta, mar údarás óstach maoirseachta, i gcomhréir lena dhlí náisiúnta
 féin, agus le húdarú an údaráis mhaoirseachta tionscnaimh, cumhachtaí
 feidhmiúcháin, lena n‐áirítear cúraimí imscrúdaitheacha, a thabhairt do
 chomhaltaí nó d’fhoireann an údaráis mhaoirseachta tionscnaimh atá i mbun
 comhoibríochtaí nó, a mhéid is a cheadaítear le dlí an údaráis óstaigh
 mhaoirseachta, ceadú do chomhaltaí nó d'fhoireann an údaráis mhaoirseachta
 tionscnaimh a chumhachtaí feidhmiúcháin a fheidhmiú i gcomhréir le dlí an
 údaráis mhaoirseachta tionscnaimh. Ní fhéadfar na cumhachtaí feidhmiúcháin sin
 a fheidhmiú ach faoi Threoir agus, mar riail ghinearálta, i láthair
 chomhaltaí nó fhoireann an údaráis óstaigh mhaoirseachta. Beidh comhaltaí nó
 foireann an údaráis mhaoirseachta tionscnaimh faoi réir dhlí náisiúnta an
 údaráis óstaigh mhaoirseachta. Beidh an t‐údarás óstach maoirseachta freagrach
 as a ghníomhaíochtaí féin.
 4. Leagfaidh na húdaráis
 mhaoirseachta síos gnéithe praiticiúla na ngníomhaíochtaí sonracha comhair.
 5. I gcás nach gcomhlíonann
 údarás maoirseachta laistigh de mhí amháin an oibleagáid arna leagan síos i
 mír 2, beidh na húdaráis mhaoirseachta eile inniúil ar bheart sealadach a
 dhéanamh ar chríoch a mBallstát i gcomhréir le hAirteagal 51(1).
 6. Sonróidh an t‐údarás
 maoirseachta tréimhse bhailíochta an bhirt shealadaigh dá dtagraítear i
 mír 5. Ní rachaidh an tréimhse sin thar thrí mhí. Déanfaidh an t‐údarás
 maoirseachta na bearta sin agus na cúiseanna iomlána leo a chur in iúl don
 Bhord Eorpach um Chosaint Sonraí agus don Choimisiún, gan mhoill, agus cuirfidh
 sé faoina mbráid iad trí bhíthin an tsásra dá dtagraítear in Airteagal 57.
 Roinn 2
 Comhsheasmhacht
 Airteagal 57
 Sásra comhsheasmhachta
 Chun na gcríoch atá leagtha amach in
 Airteagal 46(1), rachaidh na húdaráis mhaoirseachta i gcomhar lena chéile
 agus leis an gCoimisiún trí bhíthin an tsásra comhsheasmhachta mar atá leagtha
 amach sa roinn seo.
 Airteagal 58
 Tuairim ón mBord Eorpach um Chosaint Sonraí
 1. Sula nglacfaidh údarás
 maoirseachta aon cheann de na bearta dá dtagraítear i mír 2, cuirfidh an t‐údarás
 maoirseachta sin an dréachtbheart in iúl don Bhord Eorpach um Chosaint Sonraí
 agus don Choimisiún.
 2. Beidh feidhm ag an oibleagáid
 atá leagtha amach i mír 1 maidir le beart atá beartaithe chun éifeachtaí
 dlíthiúla a bheith aige agus a mbainfidh an méid seo a leanas leis:
 (a) beart a bhaineann le gníomhaíochtaí
 próiseála i ndáil le hearraí nó le seirbhísí a chur ar fáil do na daoine is
 ábhar do na sonraí i roinnt Ballstát, nó le faireachán a dhéanamh ar iompar na
 ndaoine sin; nó
 (b) beart a d'fhéadfadh difear suntasach a
 dhéanamh do shaorghluaiseacht sonraí pearsanta laistigh den Aontas; nó
 (c) beart atá dírithe ar liosta na n‐oibríochtaí
 próiseála atá faoi réir réamhchomhairliúcháin de bhun Airteagal 34(5) a
 ghlacadh; nó
 (d) beart atá dírithe ar na clásail
 chaighdeánacha um chosaint sonraí dá dtagraítear i bpointe (c)
 d'Airteagal 42(2) a chinneadh; nó
 (e) beart atá dírithe ar na clásail
 chonarthacha dá dtagraítear i bpointe (d) d'Airteagal 42(2) a údarú; nó
 (f) beart atá dírithe ar rialacha
 ceangailteacha corparáideacha a fhormheas de réir bhrí Airteagal 43.
 3. Féadfaidh aon údarás
 maoirseachta nó an Bord Eorpach um Chosaint Sonraí a iarraidh go ndéileálfar le
 haon cheist trí bhíthin an tsásra comhsheasmhachta, go háirithe i gcás nach
 gcuireann údarás maoirseachta isteach an dréachtbheart dá dtagraítear i
 mír 2 nó nach gcomhlíonann sé na hoibleagáidí maidir le cúnamh
 frithpháirteach i gcomhréir le hAirteagal 55 nó maidir le comhoibríochtaí
 i gcomhréir le hAirteagal 56.
 4. Chun cur i bhfeidhm cuí agus
 comhsheasmhach an Rialacháin seo a áirithiú, féadfaidh an Coimisiún a iarraidh
 go ndéileálfar le haon cheist trí bhíthin an tsásra comhsheasmhachta.
 5. Déanfaidh na húdaráis
 mhaoirseachta agus an Coimisiún aon fhaisnéis ábhartha a chur in iúl go
 leictreonach, lena n‐áirítear, de réir mar a bheidh, achoimre ar na fíricí, an
 dréachtbheart, agus na forais is bonn leis an mbeart sin, agus bainfear úsáid
 as formáid chaighdeánaithe chuige sin.
 6. Déanfaidh cathaoirleach an
 Bhoird Eorpaigh um Chosaint Sonraí comhaltaí an Bhoird Eorpaigh um Chosaint
 Sonraí agus an Coimisiún a chur ar an eolas go leictreonach faoin bhfaisnéis
 ábhartha arna cur in iúl dó, agus bainfear úsáid as formáid chaighdeánaithe
 chuige sin. Soláthróidh cathaoirleach an Bhoird Eorpaigh um Chosaint Sonraí
 aistriúcháin ar an bhfaisnéis ábhartha, nuair is gá.
 7. Eiseoidh an Bord Eorpach um
 Chosaint Sonraí tuairim ar an gceist, má chinneann an Bord Eorpach um Chosaint
 Sonraí amhlaidh trí thromlach simplí dá chomhaltaí nó má iarrann aon údarás
 maoirseachta nó an Coimisiún amhlaidh laistigh de sheachtain tar éis an
 fhaisnéis ábhartha a sholáthar de réir mhír 5. Glacfar an tuairim laistigh
 de mhí amháin trí thromlach simplí de chomhaltaí an Bhoird Eorpaigh um Chosaint
 Sonraí. Cuirfidh cathaoirleach an Bhoird Eorpaigh um Chosaint Sonraí an t‐údarás
 maoirseachta dá dtagraítear, de réir mar a bheidh, i mír 1 agus i
 mír 3, an Coimisiún agus an t‐údarás maoirseachta atá inniúil de réir
 Airteagal 51 ar an eolas faoin tuairim gan mhoill agus poibleofar í.
 8. Cuirfidh an t‐údarás
 maoirseachta dá dtagraítear i mír 1 agus an t‐údarás maoirseachta is
 inniúil de réir Airteagal 51 tuairim an Bhoird Eorpaigh um Chosaint Sonraí
 san áireamh, agus coicís tar éis an fhaisnéis a fháil faoin dtuairim ó
 chathaoirleach an Bhoird Eorpaigh um Chosaint Sonraí, cuirfidh sé in iúl go
 leictreonach do chathaoirleach an Bhoird Eorpaigh um Chosaint Sonraí agus don
 Choimisiún an bhfuil a dhréachtbheart á choinneáil nó á leasú aige agus
 cuirfidh sé an dréachtbheart leasaithe, más ann dó, in iúl agus bainfear úsáid
 as formáid chaighdeánaithe.
 Airteagal 59
 Tuairim ón gCoimisiún
 1. Laistigh de dheich seachtaine
 tar éis an t‐ábhar a ardú faoi Airteagal 58, nó ar a dhéanaí laistigh de
 shé seachtaine i gcás Airteagal 61, féadfaidh an Coimisiún, chun cur i
 bhfeidhm cuí agus comhsheasmhach an Rialacháin seo a áirithiú, tuairim a
 ghlacadh i ndáil le hábhair arna n‐ardú de bhun Airteagal 58
 nó Airteagal 61.
 2. I gcás ina nglacann an
 Coimisiún tuairim i gcomhréir le mír 1, cuirfidh an t‐údarás maoirseachta
 i gceist an tuairim ón gCoimisiún san áireamh agus cuirfidh sé an Coimisiún
 agus an Bord Eorpach um Chosaint Sonraí ar an eolas faoi cé acu atá sé nó nach
 bhfuil sé beartaithe aige a dhréachtbheart a choinneáil nó a leasú.
 3. Ní ghlacfaidh an t‐údarás
 maoirseachta an dréachtbheart le linn na tréimhse dá dtagraítear i mír 1.
 4. I gcás nach bhfuil sé
 beartaithe ag an údarás maoirseachta i gceist an tuairim ón gCoimisiún a
 leanúint, cuirfidh sé an Coimisiún agus an Bord Eorpach um Chosaint Sonraí ar
 an eolas faoin méid sin laistigh den tréimhse dá dtagraítear i mír 1 agus
 tabharfaidh sé údar cuí leis. Sa chás sin, ní ghlacfar an dréachtbheart go
 ceann míosa eile.
 Airteagal 60
 Dréachtbheart a fhionraí
 1. Laistigh de mhí amháin tar
 éis na cumarsáide dá dtagraítear in Airteagal 59(4), agus i gcás ina
 bhfuil an‐amhras ar an gCoimisiún an áiritheoidh an dréachtbheart cur i
 bhfeidhm cuí an Rialacháin seo nó an mbeidh cur i bhfeidhm neamh‐chomhsheasmhach
 mar thoradh air, féadfaidh an Coimisiún cinneadh réasúnaithe a ghlacadh a
 cheanglóidh ar an údarás maoirseachta glacadh an dréachtbhirt a fhionraí, ag
 cur san áireamh an tuairim arna heisiúint ag an mBord Eorpach um Chosaint
 Sonraí de bhun Airteagal 58(7) nó Airteagal 61(2), má dhealraíonn sé
 gur gá sin ar na cúiseanna seo a leanas:
 (a) d'fhonn seasaimh éagsúla an údaráis
 mhaoirseachta agus an Bhoird Eorpaigh um Chosaint Sonraí a réiteach, má
 dhealraíonn sé go bhfuil an méid sin indéanta go fóill; nó
 (b) d'fhonn beart a ghlacadh de bhun phointe
 (a) d'Airteagal 62(1).
 2. Sonróidh an Coimisiún fad na
 fionraí, nach rachaidh thar 12 mhí.
 3. Ní fhéadfaidh an t‐údarás
 maoirseachta an dréachtbheart a ghlacadh le linn na tréimhse dá dtagraítear i
 mír 2.
 Airteagal 61
 An nós imeachta práinne
 1. I gcúinsí eisceachtúla ina
 measann údarás maoirseachta go bhfuil gá práinneach le gníomhú chun leasanna na
 ndaoine is ábhar do na sonraí a chosaint, go háirithe nuair is ann don bhaol go
 bhféadfaí cur isteach go suntasach ar fhorfheidhmiú cirt de chuid an duine is
 ábhar do na sonraí de bharr athrú ar an staid mar atá faoi láthair, nó go
 bhfuil gá leis chun míbhuntáistí móra a chosc nó ar chúiseanna eile, féadfaidh
 an t‐údarás maoirseachta sin, de mhaolú ar an nós imeachta dá dtagraítear in
 Airteagal 58, bearta sealadacha a ghlacadh láithreach a bhfuil tréimhse
 shonraithe bailíochta acu. Déanfaidh an t‐údarás maoirseachta na bearta sin
 agus na cúiseanna iomlána leo a chur in iúl don Bhord Eorpach um Chosaint
 Sonraí agus don Choimisiún gan mhoill.
 2. I gcás ina bhfuil beart
 déanta ag údarás maoirseachta de bhun mhír 1 agus go measann sé go bhfuil gá
 práinneach bearta críochnaitheacha a ghlacadh, féadfaidh sé tuairim phráinneach
 a iarraidh ón mBord Eorpach um Chosaint Sonraí, agus tabharfaidh sé cúiseanna
 leis an tuairim sin a iarraidh, lena n‐áirítear práinne na mbeart
 críochnaitheach.
 3. Féadfaidh aon údarás
 maoirseachta tuairim phráinneach a iarraidh i gcás nach bhfuil an beart cuí
 glactha ag an údarás inniúil maoirseachta nuair atá gá práinneach le gníomhú,
 chun leasanna na ndaoine is ábhar do na sonraí a chosaint, agus tabharfaidh sé
 cúiseanna leis an tuairim phráinneach sin a iarraidh, lena n‐áirítear an
 phráinn atá le gníomhú.
 4. De mhaolú ar
 Airteagal 58(7), glacfar an tuairim phráinneach dá dtagraítear i
 mír 2 agus i mír 3 den Airteagal seo laistigh de choicís trí
 thromlach simplí de chomhaltaí an Bhoird Eorpaigh um Chosaint Sonraí.
 Airteagal 62
 Gníomhartha cur chun feidhme
 1. Glacfaidh an Coimisiún
 gníomhartha cur chun feidhme maidir leis na nithe seo a leanas:
 (a) cur i bhfeidhm cuí an Rialacháin seo a
 chinneadh i gcomhréir lena chuspóirí agus lena cheanglais maidir le hábhair
 arna gcur in iúl ag na húdaráis mhaoirseachta de bhun Airteagal 58 nó
 Airteagal 61, maidir le hábhar ar glacadh cinneadh cuí-réasúnaithe ina
 thaobh de bhun Airteagal 60(1), nó maidir le hábhar nach gcuireann údarás
 maoirseachta dréachtbheart isteach ina thaobh agus a bhfuil luaite ag an údarás
 maoirseachta ina thaobh go bhfuil sé beartaithe aige gan chloí leis an tuairim
 ón gCoimisiún arna glacadh de bhun Airteagal 59;
 (b) cinneadh a dhéanamh, laistigh den
 tréimhse dá dtagraítear in Airteagal 59(1), an bhfuil bailíocht
 ghinearálta ag na dréachtchlásail chaighdeánacha um chosaint sonraí dá
 dtagraítear i bpointe (d) d'Airteagal 58(2);
 (c) an fhormáid agus na nósanna imeachta
 maidir leis an sásra comhsheasmhachta dá dtagraítear sa roinn seo a shonrú;
 (d) na socruithe a shonrú le haghaidh malartú
 faisnéise trí mheán leictreonach idir údaráis mhaoirseachta, agus idir údaráis
 mhaoirseachta agus an Bord Eorpach um Chosaint Sonraí, go háirithe an fhormáid
 chaighdeánaithe dá dtagraítear in Airteagal 58(5), (6) agus (8).
 Glacfar na gníomhartha cur chun feidhme sin i
 gcomhréir leis an nós imeachta scrúdúcháin dá dtagraítear in
 Airteagal 87(2).
 2. Ar mhórchúiseanna práinne
 cuí-réasúnaithe a bhaineann le leasanna na ndaoine is ábhar do na sonraí sna
 cásanna dá dtagraítear i bpointe (a) de mhír 1, glacfaidh an Coimisiún
 gníomhartha cur chun feidhme a bheidh infheidhme láithreach bonn i gcomhréir
 leis an nós imeachta dá dtagraítear in Airteagal 87(3). Beidh na
 gníomhartha sin i bhfeidhm ar feadh tréimhse nach faide ná 12 mhí.
 3. Ní dhéanfaidh éagmais birt ná
 glacadh birt faoin Roinn seo dochar d'aon bheart eile de chuid an Choimisiúin
 faoi na Conarthaí.
 Airteagal 63
 Forfheidhmiú
 1. Chun críocha an Rialacháin
 seo, déanfar beart in‐fhorfheidhmithe de chuid an údaráis mhaoirseachta i
 mBallstát amháin a fhorfheidhmiú sna Ballstáit ar fad lena mbaineann.
 2. I gcás nach gcuireann údarás
 maoirseachta dréachtbheart isteach trí bhíthin an tsásra comhsheasmhachta de
 shárú ar Airteagal 58(1) go (5), ní bheidh beart an údaráis mhaoirseachta
 bailí ná in‐fhorfheidhmithe ó thaobh an dlí.
 Roinn 3
 Bord Eorpach um Chosaint Sonraí
 Airteagal 64
 Bord Eorpach um Chosaint Sonraí
 1. Bunaítear Bord Eorpach um
 Chosaint Sonraí leis seo.
 2. Ar an mBord Eorpach um
 Chosaint Sonraí beidh ceann údaráis mhaoirseachta amháin ó gach Ballstát agus
 an Maoirseoir Eorpach ar Chosaint Sonraí.
 3. I gcás ina bhfuil níos mó ná
 údarás maoirseachta amháin i mBallstát freagrach as faireachán a dhéanamh ar
 chur i bhfeidhm na bhforálacha de bhun an Rialacháin seo, ainmneoidh siad ceann
 amháin de na húdaráis mhaoirseachta sin ina chomhionadaí.
 4. Beidh sé de cheart ag an
 gCoimisiún a bheith rannpháirteach i ngníomhaíochtaí agus i gcruinnithe an
 Bhoird Eorpaigh um Chosaint Sonraí agus ceapfaidh siad ionadaí chuige sin.
 Cuirfidh cathaoirleach an Bhoird Eorpaigh um Chosaint Sonraí an Coimisiún ar an
 eolas, gan mhoill, faoi ghníomhaíochtaí ar fad an Bhoird Eorpaigh um Chosaint
 Sonraí.
 Airteagal 65
 Neamhspleáchas
 1. Gníomhóidh an Bord Eorpach um
 Chosaint Sonraí go neamhspleách i bhfeidhmiú a gcúraimí de bhun
 Airteagal 66 agus Airteagal 67.
 2. Gan dochar d'iarrataí ón
 gCoimisiún dá dtagraítear i bpointe (b) de mhír 1 agus i mír 2
 d'Airteagal 66, ní dhéanfaidh an Bord Eorpach um Chosaint Sonraí, i
 bhfeidhmiú a chúraimí, treoracha a lorg ná a fháil ó aon duine.
 Airteagal 66
 Cúraimí an Bhoird Eorpaigh um Chosaint Sonraí
 1. Áiritheoidh an Bord Eorpach
 um Chosaint Sonraí cur i bhfeidhm comhsheasmhach an Rialacháin seo. Chuige sin,
 déanfaidh an Bord Eorpach um Chosaint Sonraí, ar a thionscnamh féin nó arna
 iarraidh sin don Choimisiún, an méid seo a leanas go háirithe:
 (a) comhairle a thabhairt don Choimisiún
 maidir le haon saincheist a bhaineann le cosaint sonraí pearsanta san Aontas,
 lena n‐áirítear aon saincheist maidir le leasú atá beartaithe ar an Rialachán
 seo;
 (b) scrúdú a dhéanamh, ar a thionscnamh féin
 nó arna iarraidh sin don Choimisiún, ar aon cheist a chumhdaíonn cur i bhfeidhm
 an Rialacháin seo agus déanfaidh sé treoirlínte, moltaí agus dea-chleachtais a
 eisiúint do na húdaráis mhaoirseachta chun cur i bhfeidhm comhsheasmhach an
 Rialacháin seo a spreagadh;
 (c) athbhreithniú a dhéanamh ar chur i
 bhfeidhm praiticiúil na dtreoirlínte, na moltaí agus na ndea-chleachtas dá
 dtagraítear i bpointe (b) agus tuairisc rialta a thabhairt don Choimisiún ina
 dtaobh sin;
 (d) tuairimí a eisiúint ar dhréachtchinntí
 údarás faireacháin de bhun an tsásra chomhsheasmhaigh dá dtagraítear in
 Airteagal 57;
 (e) comhar agus malartú éifeachtach
 déthaobhach agus iltaobhach faisnéise agus cleachtas idir na húdaráis
 mhaoirseachta a chur chun cinn;
 (f) cláir choiteanna oiliúna a chur chun
 cinn agus malartuithe pearsanra a éascú idir na húdaráis mhaoirseachta agus,
 nuair is iomchuí, le húdaráis mhaoirseachta tríú tíortha nó le húdaráis
 mhaoirseachta eagraíochtaí idirnáisiúnta;
 (g) malartú faisnéise agus doiciméadaithe ar
 reachtaíocht agus ar chleachtas um chosaint sonraí le húdaráis mhaoirseachta um
 chosaint sonraí a chur chun cinn ar fud an domhain;
 2. I gcás ina n‐iarrann an
 Coimisiún comhairle ón mBord Eorpach um Chosaint Sonraí, féadfaidh sé teorainn
 ama a leagan síos faoina mbeidh ar an mBord Eorpach um Chosaint Sonraí an
 chomhairle sin a sholáthar, ag cur san áireamh a phráinní is atá an t‐ábhar.
 3. Cuirfidh an Bord Eorpach um
 Chosaint Sonraí a thuairimí, a threoirlínte, a mholtaí agus a dhea-chleachtais
 ar aghaidh chuig an gCoimisiún agus chuig an gcoiste dá dtagraítear in
 Airteagal 87 agus poibleofar iad.
 4. Cuirfidh an Coimisiún an Bord
 Eorpach um Chosaint Sonraí ar an eolas faoin mbeart atá déanta aige ar bhonn na
 dtuairimí, na dtreoirlínte, na moltaí agus na ndea-chleachtas arna n‐eisiúint
 ag an mBord Eorpach um Chosaint Sonraí.
 Airteagal 67
 Tuarascálacha
 1. Cuirfidh an Bord Eorpach um
 Chosaint Sonraí an Coimisiún ar an eolas faoi thoradh a ngníomhaíochtaí go
 tráthúil agus go rialta. Tarraingeoidh sé suas tuarascáil bhliantúil ar staid
 na cosanta maidir le daoine nádúrtha i ndáil le sonraí pearsanta a phróiseáil
 san Aontas agus i dtríú tíortha.
 Áireofar sa tuarascáil sin athbhreithniú ar chur i
 bhfeidhm praiticiúil na dtreoirlínte, na moltaí agus na ndea-chleachtas dá
 dtagraítear i bpointe (c) d'Airteagal 66(1).
 2. Poibleofar an tuarascáil agus
 déanfar é a tharchur chuig Parlaimint na hEorpa, chuig an gComhairle agus chuig
 an gCoimisiún.
 Airteagal 68
 Nós imeachta
 1. Glacfaidh an Bord Eorpach um
 Chosaint Sonraí cinneadh trí thromlach simplí dá chomhaltaí.
 2. Glacfaidh an Bord Eorpach um
 Chosaint Sonraí a rialacha nós imeachta féin agus eagróidh sé a shocruithe
 oibríochtúla féin. Go háirithe, déanfaidh sé foráil maidir le leanúint le
 dualgais a fheidhmiú nuair a rachaidh téarma oifige comhalta in éag nó nuair a
 éireoidh comhalta as, déanfaidh sé foráil maidir le foghrúpaí a bhunú le
 haghaidh saincheisteanna nó earnálacha sonracha agus déanfaidh sé foráil maidir
 lena nósanna imeachta i ndáil leis an sásra comhsheasmhachta dá dtagraítear in
 Airteagal 57.
 Airteagal 69
 Cathaoirleach
 1. Toghfaidh an Bord Eorpach um
 Chosaint Sonraí cathaoirleach agus beirt leaschathaoirleach as measc a
 chomhaltaí. Beidh ról an Mhaoirseora Eorpaigh ar Chosaint Sonraí ag
 leaschathaoirleach amháin, ach amháin má thoghtar ina chathaoirleach é.
 2. Cúig bliana a bheidh i
 dtéarma oifige an chathaoirligh agus na leaschathaoirleach, agus beidh an
 téarma sin inathnuaite.
 Airteagal 70
 Cúraimí an Chathaoirligh
 1. Beidh na cúraimí seo a leanas
 ar an gcathaoirleach:
 (a) cruinnithe an Bhoird Eorpaigh um Chosaint
 Sonraí a thionól agus an clár oibre a ullmhú;
 (b) comhlíonadh tráthúil chúraimí an Bhoird
 Eorpaigh um Chosaint Sonraí a áirithiú, go háirithe i ndáil leis an sásra
 comhsheasmhachta dá dtagraítear in Airteagal 57.
 2. Déanfaidh an Bord Eorpach um
 Chosaint Sonraí na cúraimí a shannadh idir an cathaoirleach agus na
 leaschathaoirligh ina rialacha nós imeachta.
 Airteagal 71
 Rúnaíocht
 1. Beidh rúnaíocht ag an mBord
 Eorpach um Chosaint Sonraí. Is é an Maoirseoir Eorpach ar Chosaint Sonraí a
 chuirfidh an rúnaíocht sin ar fáil.
 2. Soláthróidh an rúnaíocht
 tacaíocht anailíseach, riaracháin agus lóistíochúil don Bhord Eorpach um
 Chosaint Sonraí faoi stiúir an chathaoirligh.
 3. Beidh freagracht ar an
 rúnaíocht as an méid seo a leanas go háirithe:
 (a) gnó laethúil an Bhoird Eorpaigh um
 Chosaint Sonraí;
 (b) an chumarsáid idir comhaltaí an Bhoird
 Eorpaigh um Chosaint Sonraí, an cathaoirleach agus an Coimisiún, agus cumarsáid
 le hinstitiúidí eile agus leis an bpobal;
 (c) úsáid modhanna leictreonacha don
 chumarsáid inmheánach agus sheachtrach;
 (d) faisnéis ábhartha a aistriú;
 (e) cruinnithe an Bhoird Eorpaigh um Chosaint
 Sonraí a ullmhú agus bearta leantacha a dhéanamh;
 (f) tuairimí agus téacsanna eile arna
 nglacadh ag an mBord Eorpach um Chosaint Sonraí a ullmhú, a dhréachtú agus a
 fhoilsiú.
 Airteagal 72
 Rúndacht
 1. Beidh pléití an Bhoird
 Eorpaigh um Chosaint Sonraí faoi rún.
 2. Beidh doiciméid arna gcur
 faoi bhráid chomhaltaí an Bhoird Eorpaigh um Chosaint Sonraí, saineolaithe agus
 ionadaithe tríú páirtithe faoi rún, ach amháin má thugtar rochtain ar na
 doiciméid sin i gcomhréir le Rialachán (CE) Uimh. 1049/2001 nó má
 phoiblíonn an Bord Eorpach um Chosaint Sonraí ar bhealach eile iad.
 3. Cuirfear de cheangal ar
 chomhaltaí an Bhoird Eorpaigh um Chosaint Sonraí, mar aon le saineolaithe agus
 ionadaithe tríú páirtithe, na hoibleagáidí maidir le rúndacht atá leagtha amach
 san Airteagal seo a urramú. Áiritheoidh an cathaoirleach go gcuirfear
 saineolaithe agus ionadaithe tríú páirtithe ar an eolas faoi na ceanglais
 rúndachta arna leagan orthu.
 CAIBIDIL VIII
 LEIGHEASANNA, DLITEANAS AGUS SMACHTBHANNAÍ
 Airteagal 73
 Ceart chun gearán a dhéanamh le húdarás maoirseachta
 1. Gan dochar d'aon leigheas
 riaracháin nó breithiúnach eile, beidh sé de cheart ag gach duine is ábhar do
 na sonraí gearán a dhéanamh leis an údarás maoirseachta in aon Bhallstát má
 mheasann siad nach gcomhlíonann próiseáil na sonraí pearsanta a bhaineann leo
 an Rialachán seo.
 2. Aon chomhlacht, eagraíocht nó
 comhlachas a bhfuil sé d'aidhm aige cearta agus leasanna na ndaoine is ábhar do
 na sonraí a chosaint i ndáil le cosaint a sonraí pearsanta, agus atá
 comhdhéanta de réir dlí Ballstáit, beidh sé de cheart aige gearán a dhéanamh le
 húdarás maoirseachta in aon Bhallstát thar ceann duine amháin nó níos mó daoine
 is ábhar do na sonraí má mheasann sé gur sáraíodh cearta an duine is ábhar do
 na sonraí faoin Rialachán seo mar thoradh ar phróiseáil na sonraí pearsanta.
 3. Go neamhspleách ar ghearán an
 duine is ábhar do na sonraí, beidh sé de cheart ag aon chomhlacht, eagraíocht
 nó comhlachas dá dtagraítear i mír 2 gearán a dhéanamh le húdarás
 maoirseachta in aon Bhallstát, má mheasann sé go ndearnadh sárú i ndáil le
 sonraí pearsanta.
 Airteagal 74
 Ceart chun leighis bhreithiúnaigh i gcoinne údaráis mhaoirseachta
 1. Beidh an ceart chun leighis
 bhreithiúnaigh ag gach duine nádúrtha nó dlítheanach i gcoinne cinntí údaráis
 mhaoirseachta a bhaineann leo.
 2. Beidh ag gach duine is ábhar
 do na sonraí an ceart chun leighis bhreithiúnaigh lena gcuirfear d'oibleagáid
 ar an údarás maoirseachta gníomhú ar bhonn gearáin, in éagmais an chinnidh is
 gá chun a chearta a chosaint, nó i gcás nach gcuireann an t‐údarás maoirseachta
 an duine is ábhar do na sonraí ar an eolas, laistigh de thrí mhí, faoi dhul
 chun cinn nó toradh an ghearáin de bhun phointe (b) d’Airteagal 52(1).
 3. Tionscnófar imeachtaí i
 gcoinne údaráis mhaoirseachta os comhair na gcúirteanna sa Bhallstát ina bhfuil
 an t‐údarás maoirseachta bunaithe.
 4. Aon duine is ábhar do na
 sonraí a bhfuil baint aige le cinneadh údaráis mhaoirseachta i mBallstát eile
 seachas an Ballstát ina bhfuil gnáthchónaí air, féadfaidh sé iarraidh ar údarás
 maoirseachta an Bhallstáit ina bhfuil gnáthchónaí air imeachtaí a thionscnamh
 ar a shon i gcoinne an údaráis inniúil mhaoirseachta sa Bhallstát eile.
 5. Déanfaidh na Ballstáit cinntí
 críochnaitheacha arna ndéanamh ag na cúirteanna dá dtagraítear san
 Airteagal seo a fhorfheidhmiú.
 Airteagal 75
 Ceart chun leighis bhreithiúnaigh i gcoinne rialaitheora nó próiseálaí
 1. Gan dochar d'aon leigheas
 riaracháin atá ar fáil, lena n‐áirítear an ceart gearán a dhéanamh le húdarás
 maoirseachta mar a thagraítear dó in Airteagal 73, beidh an ceart chun
 leighis bhreithiúnaigh ag gach duine nádúrtha má mheasann siad gur sáraíodh a
 gcearta faoin Rialachán seo de bharr nár próiseáladh a sonraí pearsanta i
 gcomhréir leis an Rialachán seo.
 2. Tionscnófar imeachtaí i
 gcoinne rialaitheora nó próiseálaí os comhair na gcúirteanna sa Bhallstát ina
 bhfuil bunaíocht ag an rialaitheoir nó ag an próiseálaí. De rogha air sin,
 féadfar na himeachtaí sin a thionscnamh os comhair na gcúirteanna sa Bhallstát
 ina bhfuil gnáthchónaí ar an duine is ábhar do na sonraí, ach amháin más údarás
 poiblí an rialaitheoir atá ag gníomhú i bhfeidhmiú a chumhachtaí poiblí.
 3. I gcás ina bhfuil imeachtaí
 ar feitheamh sa sásra comhsheasmhachta dá dtagraítear in Airteagal 58, ar
 imeachtaí iad a bhaineann leis an mbeart, an cinneadh nó an cleachtas céanna,
 féadfaidh cúirt na himeachtaí arna dtabhairt os a comhair a chur ar fionraí,
 ach amháin i gcás nach gceadaíonn práinne na ceiste maidir le cearta an duine is
 ábhar do na sonraí a chosaint go bhféadfaí fanacht ar thoradh na himeachta sa
 sásra comhsheasmhachta.
 4. Déanfaidh na Ballstáit cinntí
 críochnaitheacha arna ndéanamh ag na cúirteanna dá dtagraítear san
 Airteagal seo a fhorfheidhmiú.
 Airteagal 76
 Comhrialacha maidir le himeachtaí cúirte
 1. Beidh sé de cheart ag aon
 chomhlacht, eagraíocht nó comhlachas dá dtagraítear in Airteagal 73(2) na
 cearta dá dtagraítear in Airteagal 74 agus in Airteagal 75 a
 fheidhmiú ar son duine amháin nó níos mó daoine is ábhar do na sonraí.
 2. Beidh sé de cheart ag gach
 údarás maoirseachta imeachtaí dlíthiúla a thionscnamh agus caingean a thabhairt
 os comhair cúirte chun forálacha an Rialacháin seo a fhorfheidhmiú nó chun
 comhsheasmhacht cosanta sonraí pearsanta laistigh den Aontas a áirithiú.
 3. I gcás ina bhfuil forais
 réasúnta ag cúirt inniúil Ballstáit a chreidiúint go bhfuil imeachtaí
 comhthreomhara ar bun i mBallstát eile, rachaidh sé i dteagmháil leis an gcúirt
 inniúil sa Bhallstát eile chun a dhearbhú an bhfuil ann do na himeachtaí
 comhthreomhara sin.
 4. I gcás ina mbaineann na
 himeachtaí comhthreomhara sin i mBallstát eile leis an mbeart, an cinneadh nó
 an cleachtas céanna, féadfaidh an chúirt na himeachtaí a chur ar fionraí.
 5. Áiritheoidh na Ballstáit go
 gceadófar bearta a ghlacadh go tapa leis na caingne cúirte atá ar fáil faoin
 dlí náisiúnta bearta, lena n‐áirítear bearta eatramhacha, ar bearta iad a
 cheapfar chun aon sárú líomhainte a fhoirceannadh agus chun cosc a chur le
 tuilleadh lagaithe ar na leasanna i dtrácht.
 Airteagal 77
 Ceart chun cúitimh agus dliteanas
 1. Aon duine a mbaineann
 damáiste dó mar thoradh ar oibríocht phróiseála neamhdhleathach nó mar thoradh
 ar aon ghníomhaíocht nach bhfuil ag luí leis an Rialachán seo, beidh an duine
 sin i dteideal cúiteamh a fháil ón rialaitheoir nó ón bpróiseálaí as an
 damáiste arna bhaint dó.
 2. I gcás ina bhfuil níos mó ná
 rialaitheoir nó próiseálaí amháin bainteach leis an bpróiseáil, beidh gach
 rialaitheoir agus próiseálaí faoi dhliteanas i gcomhpháirt agus go leithleach
 maidir le méid iomlán an damáiste.
 3. Féadfar an rialaitheoir nó an
 próiseálaí a dhíolmhú ón dliteanas sin, go hiomlán nó go páirteach, má
 chruthaíonn an rialaitheoir nó an próiseálaí nach bhfuil sé freagrach as an
 imeacht ba shiocair leis an damáiste.
 Airteagal 78
 Pionóis
 1. Leagfaidh na Ballstáit síos
 na rialacha maidir le pionóis, atá infheidhme i ndáil le sáruithe ar fhorálacha
 an Rialacháin seo, agus déanfaidh siad na bearta ar fad is gá chun a áirithiú
 go gcuirtear chun feidhme iad, lena n‐áirítear i gcás nach gcomhlíonann an
 rialaitheoir an oibleagáid ionadaí a cheapadh. Ní mór na pionóis dá
 bhforáiltear a bheith éifeachtach comhréireach agus athchomhairleach.
 2. I gcás ina bhfuil ionadaí
 ainmnithe ag an rialaitheoir, ní mór na pionóis a fhorchur ar an ionadaí, gan
 dochar d'aon phionóis a d'fhéadfaí a thionscnamh i gcoinne an rialaitheora.
 3. Tabharfaidh gach Ballstát
 fógra don Choimisiún faoi na forálacha sin ina dhlí atá á nglacadh aige de bhun
 mhír 1, faoin dáta atá sonraithe in Airteagal 91(2) ar a dhéanaí, agus
 tabharfaidh sé fógra freisin gan mhoill faoi aon leasú ina dhiaidh sin a
 dhéanfaidh difear do na forálacha sin.
 Airteagal 79
 Smachtbhannaí riaracháin
 1. Tabharfar de chumhacht do
 gach údarás maoirseachta smachtbhannaí riaracháin a fhorchur i gcomhréir leis
 an Airteagal seo.
 2. I ngach cás ar leithligh
 beidh an smachtbhanna riaracháin éifeachtach comhréireach agus
 athchomhairleach. Socrófar méid na fineála riaracháin agus aird chuí á tabhairt
 go háirithe ar chineál, tromaíocht agus fad an tsáraithe, agus ar an sárú a
 bheith déanta d'aon ghnó trí fhaillí, an méid freagrachta atá ar an duine
 nádúrtha nó dlítheanach agus a bhí air i ndáil le sáruithe a rinne sé roimhe
 sin, na bearta agus na nósanna imeachta teicniúla agus eagraíochtúla arna gcur
 chun feidhme de bhun Airteagal 23 agus ar an méid comhair leis an údarás
 maoirseachta chun an sárú a réiteach.
 3. I gcás nach gcomhlíontar an
 Rialachán seo ach gurb é an chéad uair a tharla sé sin, agus nach d'aon ghnó a
 tharla sé, féadfar rabhadh i scríbhinn a thabhairt agus ní fhorchuirfear
 smachtbhanna, sna cásanna seo a leanas:
 (a)
 i gcás ina bhfuil duine nádúrtha ag próiseáil
 sonraí pearsanta gan leas tráchtála; nó
 (b)
 i gcás ina bhfuil fiontar nó eagraíocht a bhfuil
 níos lú ná 250 duine fostaithe aige ag próiseál sonraí pearsanta mar
 ghníomhaíocht atá coimhdeach lena phríomhghníomhaíochtaí.
 4. Gearrfaidh an t‐údarás
 maoirseachta fíneáil suas le 250 000 EUR, nó i gcás fiontair, suas le
 0.5 % dá láimhdeachas domhanda bliantúil, ar aon duine a dhéanann an méid seo a
 leanas d'aon ghnó nó go faillíoch:
 (a)
 aon duine nach soláthraíonn na sásraí d'iarrataí ó
 dhaoine is ábhar do na sonraí nó nach dtugann freagairt phras nó a thugann
 freagairt nach bhfuil san fhormáid a eilítear do na daoine is ábhar do na
 sonraí de bhun Airteagal 12(1) agus (2);
 (b)
 aon duine a ghearrann táille as faisnéis nó as na
 freagairtí ar iarrataí ó na daoine is ábhar do na sonraí de shárú ar
 Airteagal 12(4).
 5. Gearrfaidh an t‐údarás
 maoirseachta fíneáil suas le 500 000 EUR, nó i gcás fiontair, suas le
 1 % dá láimhdeachas domhanda bliantúil, ar aon duine a dhéanann an méid
 seo a leanas d'aon ghnó nó go faillíoch:
 (a)
 aon duine nach soláthraíonn an fhaisnéis, nó a
 sholáthraíonn faisnéis neamhiomlán, nó nach soláthraíonn an fhaisnéis ar
 bhealach atá trédhearcach a dhóthain, don duine is ábhar do na sonraí de bhun
 Airteagal 11, Airteagal 12(3) agus Airteagal 14;
 (b)
 aon duine nach dtugann rochtain ar na sonraí don
 duine is ábhar do na sonraí nó nach gceartaíonn sonraí pearsanta de bhun
 Airteagal 15 agus Airteagal 16 nó nach gcuireann an fhaisnéis
 ábhartha in iúl d'fhaighteoir de bhun Airteagal 13;
 (c)
 aon duine nach gcomhlíonann an ceart sonraí a
 dhearmad nó a scriosadh, nó a dteipeann air sásraí a chur i bhfeidhm chun a
 áirithiú go gcloítear leis na teorainneacha ama nó nach ndéanann gach beart is
 gá chun na tríú páirtithe a chur ar an eolas gur mhaith leis na daoine is ábhar
 do na sonraí go scriosfaí aon naisc leis na sonraí pearsanta sin, aon
 chóipeanna de na sonraí nó aon mhacasamhlú ar na sonraíde bhun Airteagal 17;
 (d)
 aon duine nach soláthraíonn cóip de na sonraí
 pearsanta i bhformáid leictreonach nó a chuirean bac ar an duine is ábhar do na
 sonraí na sonraí pearsana a tharchur chuig feidhmchlár eile de shárú ar
 Airteagal 18;
 (e)
 aon duine nach gcinneann na freagrachtaí iomchuí in
 éineacht le comhrialaitheoirí, nó nach gcinneann go leordhóthanach iad, de bhun
 Airteagal 24;
 (f)
 aon duine nach gcoimeádann an doiciméadacht, nó
 nach gcoimeádann go leordhóthanach í, de bhun Airteagal 28,
 Airteagal 31(4) agus Airteagal 44(3);
 (g)
 i gcásanna nach bhfuil baint ag catagóirí
 speisialta sonraí leo, aon duine nach gcomhlíonann, de bhun Airteagal 80,
 Airteagal 82 agus Airteagal 83, rialacha maidir le saoirse chun
 tuairimí a nochtadh nó rialacha maidir le próiseáil ó thaobh na fostaíochta de
 agus próiseáil chun críocha taighde stairiúil, staidrimh agus eolaíoch.
 6. Gearrfaidh an t‐údarás
 maoirseachta fíneáil suas le 1 000 000 EUR, nó i gcás fiontair,
 suas le 2 % dá láimhdeachas domhanda bliantúil, ar aon duine a dhéanann an
 méid seo a leanas d'aon ghnó nó go faillíoch:
 (a)
 aon duine a phróiseálann sonraí pearsanta gan aon
 bhunús dlí nó gan bunús dlí leordhóthanach don phróiseáil sin nó nach
 gcomhlíonann na coinníollacha maidir le toiliú de bhun Airteagal 6,
 Airteagal 7 agus Airteagal 8;
 (b)
 aon duine a phróiseálann catagóirí speisialta
 sonraí de shárú ar Airteagal 9 agus Airteagal 81;
 (c)
 aon duine nach n‐urramaíonn agóid nó nach
 gcomhlíonann ceanglas de bhun Airteagal 19;
 (d)
 aon duine nach gcomhlíonann na coinníollacha maidir
 le bearta atá bunaithe ar phróifíliú de bhun Airteagal 20;
 (e)
 aon duine nach nglacann beartais inmheánacha nó
 nach gcuireann chun feidhme bearta iomchuí chun comhlíonadh a áirithiú agus a
 léiriú de bhun Airteagal 22, Airteagal 23 agus Airteagal 30;
 (f)
 aon duine nach gceapann ionadaí de bhun Airteagal 25;
 (g)
 aon duine a phróiseálann nó a stiúrann próiseáil
 sonraí pearsanta de shárú ar na hoibleagáidí i ndáil le próiseáil ar son
 rialaitheora de bhun Airteagal 26 agus Airteagal 27;
 (h)
 aon duine nach dtugann foláireamh ná nach dtugann
 fógra faoi shárú i ndáil le sonraí pearsanta nó nach dtugann fógra tráthúil nó
 iomlán faoin sárú i ndáil le sonraí don údarás maoirseachta nó don duine is
 ábhar do na sonraí de bhun Airteagal 31 agus Airteagal 32;
 (i)
 aon duine nach ndéanann measúnú tionchair ar
 chosaint sonraí nó a dhéanann próiseáil ar shonraí pearsanta gan réamhúdarú ón
 údarás maoirseachta nó gan réamhchomhairliúchán leis de bhun Airteagal 33
 agus Airteagal 34;
 (j)
 aon duine nach gceapann oifigeach cosanta sonraí nó
 nach n‐áirithíonn na coinníollacha maidir leis na cúraimí a chomhlíonadh de
 bhun Airteagal 35, Airtegal 36 agus Airteagal 37;
 (k)
 aon duine a bhaineann míúsáid as séala nó as marc
 cosanta sonraí de réir bhrí Airteagal 39;
 (l)
 aon duine a aistríonn sonraí chuig tríú tír nó
 chuig eagraíocht idirnáisiúnta nó a údaraíonn an t‐aistriú sin, ar aistriú
 sonraí é nach bhfuil ceadaithe le cinneadh maidir le cosaint leordhóthanach, nó
 le cosaintí iomchuí nó le maolú de bhun Airteagail 40 go 44;
 (m)
 aon duine nach gcomhlíonann ordú nó cosc sealadach
 nó iomlán ar phróiseáil nó fionraí na sreabh sonraí ag an údarás maoirseachta
 de bhun Airteagal 53(1);
 (n)
 aon duine nach gcomhlíonann na hoibleagáidí maidir
 le cúnamh nó freagra a thabhairt nó nach soláthraíonn an fháisnéis ábhartha don
 údarás maoirseachta nó nach soláthraíonn rochtain ar áitreabh don údarás
 maoirseachta de bhun Airteagal 28(3), Airteagal 29,
 Airteagal 34(6) agus Airteagal 53(2);
 (o)
 aon duine nach gcomhlíonann na rialacha maidir le
 rúndacht ghairmiúil a chosaint de bhun Airteagal 84.
 7. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun críche méideanna na bhfíneálacha riaracháin dá dtagraítear i mír 4,
 mír 5 agus mír 6 a nuashonrú, ag cur san áireamh na gcritéar dá
 dtagraítear i mír 2.
 CAIBIDIL IX
 FORÁLACHA A BHAINEANN LE CÁSANNA SONRACHA PRÓISEÁLA SONRAÍ
 Airteagal 80
 Sonraí pearsanta a phróiseáil agus an ceart chun tuairimí a nochtadh
 1. Déanfaidh
 na Ballstáit foráil maidir le sáruithe nó maoluithe ar na forálacha maidir leis
 na prionsabail ghinearálta atá i gCaibidil II, maidir le cearta an duine
 is ábhar do na sonraí i gCaibidil III, maidir leis an rialaitheoir agus an
 próiseálaí i gCaibidil IV, maidir le haistriú sonraí pearsanta chuig tríú
 tíortha agus chuig eagraíochtaí idirnáisiúnta i gCaibidil V, maidir leis na
 húdaráis neamhspleácha mhaoirseachta i gCaibidil VI agus maidir le comhar agus
 comhsheasmhacht i gCaibidil VII d'fhonn sonraí pearsanta a phróiseáil chun
 críocha iriseoireachta amháin nó mar léiriú liteartha nó ealaíne, nuair is gá
 sin chun réiteach a dhéanamh idir an ceart chun sonraí pearsanta a chosaint
 agus na rialacha a rialaíonn an ceart chun tuairimí a nochtadh.
 2. Tabharfaidh gach Ballstát
 fógra don Choimisiún faoi na forálacha sin ina dhlí atá glactha aige de bhun
 mhír 1, faoin dáta atá sonraithe in Airteagal 91(2) ar a dhéanaí,
 agus tabharfaidh sé fógra freisin gan mhoill faoi aon dlí a dhéanann leasú nó
 aon leasú ina dhiaidh sin a dhéanfaidh difear do na forálacha sin.
 Airteagal 81
 Sonraí pearsanta maidir le sláinte a phróiseáil
 1. Laistigh de theorainneacha an
 Rialacháin seo agus i gcomhréir le pointe (h) d'Airteagal 9(2), ní mór
 sonraí pearsanta maidir le sláinte a phróiseáil ar bhonn dhlí an Aontais nó dlí
 Ballstáit a dhéanfaidh foráil maidir le bearta oiriúnacha agus sonracha chun
 leasanna dlisteanacha an duine is ábhar do na sonraí a chosaint agus ní mór gá
 a bheith leis ar na cúiseanna seo a leanas:
 (a) chun críocha leighis choiscthigh nó
 saothair, chun críocha diagnóise leighis, chun cúram nó cóireáil a sholáthar nó
 chun seirbhísí cúraim sláinte a bhainistiú, agus i gcás inar gairmí sláinte atá
 faoi réir oibleagáide rúndachta gairmiúla a phróiseálann na sonraí sin, nó
 duine eile atá faoi réir oibleagáide comhionainne rúndachta faoi dhlí Ballstáit
 nó faoi rialacha arna mbunú ag comhlachtaí inniúla náisiúnta; nó
 (b) ar chúiseanna a bhaineann le leas an
 phobail i réimse na sláinte poiblí, amhail cosaint i gcoinne bagairtí
 tromchúiseacha trasteorann ar shláinte nó chun ardchaighdeáin cáilíochta agus
 slándála a áirithiú, inter alia, do tháirgí íocshláinte agus d’fheistí leighis;
 nó
 (c) ar chúiseanna eile a bhaineann le leas an
 phobail i réimsí amhail cosaint shóisialta, go háirithe chun cáilíocht agus
 cost‐éifeachtúlacht a áirithiú maidir leis na nósanna imeachta arna n‐úsáid
 chun éilimh ar shochair agus ar sheirbhísí sa chóras árachais sláinte a shocrú.
 2. Aon phróiseáil sonraí
 pearsanta maidir le sláinte atá de dhíth chun críocha taighde stairiúil,
 staidrimh nó eolaíoch, amhail cláir othar arna mbunú chun diagnóisí a fheabhsú,
 chun éagsúlú a dhéanamh idir cineálacha cosúla galar agus chun staidéir a
 ullmhú le haghaidh teiripí, tá an phróiseáil sin faoi réir na gcoinníollacha
 agus na gcosaintí dá dtagraítear in Airteagal 83.
 3. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun cúiseanna eile a bhaineann le leas an phobail i réimse na sláinte poiblí
 dá dtagraítear i bpointe (b) de mhír 1 a shonrú tuilleadh, chomh maith leis na
 critéir agus na ceanglais do na cosaintí i ndáil le sonraí pearsanta a phróiseáil
 chun na gcríoch dá dtagraítear i mír 1.
 Airteagal 82
 Próiseáil ó thaobh na fostaíochta de
 1. Laistigh de theorainneacha an
 Rialacháin seo, féadfaidh na Ballstáit rialacha sonracha a ghlacadh le dlí a
 rialóidh próiseáil shonraí pearsanta na bhfostaithe ó thaobh na fostaíochta de,
 go háirithe chun na gcríoch seo a leanas: earcaíocht, feidhmiú an chonartha
 fostaíochta, lena n‐áirítear comhlíonadh na n‐oibleagáidí arna leagan síos le
 dlí nó le comhaontuithe comhchoiteanna, bainistíocht, pleanáil agus eagrú na
 hoibre, sláinte agus slándáil ar obair, agus feidhmiú agus taitneamh na gceart
 agus na sochar a bhaineann le fostaíocht, ar bhonn aonair nó comhchoiteann,
 agus chun deireadh a chur leis an gcaidreamh fostaíochta.
 2. Tabharfaidh
 gach Ballstát fógra don Choimisiún faoi na forálacha sin ina dhlí atá á
 nglacadh aige de bhun mhír 1, faoin dáta atá sonraithe in Airteagal 91(2)
 ar a dhéanaí, agus tabharfaidh sé fógra freisin gan mhoill faoi aon leasú ina
 dhiaidh sin a dhéanfaidh difear do na forálacha sin.
 3. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a shonrú tuilleadh maidir leis na cosaintí i
 ndáil le sonraí pearsanta a phróiseáil chun na gcríoch dá dtagraítear i
 mír 1.
 Airteagal 83
 Próiseáil chun críocha taighde stairiúil, staidrimh agus eolaíoch
 1. Laistigh de theorainneacha an
 Rialacháin seo, ní dhéanfar sonraí pearsanta a phróiseáil chun críocha taighde
 stairiúil, staidrimh agus eolaíoch, ach sna cásanna seo a leanas:
 (a) i gcás nach féidir na críocha sin a
 chomhlíonadh ar bhealach ar bith eile trí phróiseáil sonraí a fhágann nach
 féidir an duine is ábhar do na sonraí a shainaithint nó nach féidir é a
 shainaithint a thuilleadh
 (b) i gcás ina gcoinnítear sonraí a shannódh
 faisnéis do dhuine aitheanta nó duine inaitheanta is ábhar do na sonraí ar
 leithligh ón bhfaisnéis eile ar chuntar gur féidir na críocha taighde sin a
 chomhlíonadh ar an mbealach sin.
 2. Ní fhéadfaidh comhlachtaí a
 dhéanann taighde stairiúil, staidrimh nó eolaíoch sonraí pearsanta a fhoilsiú
 ná a nochtadh go poiblí ar bhealach eile ach sna cásanna seo a leanas:
 (a) má tá toiliú tugtha ag an duine is ábhar
 do na sonraí, faoi réir na gcoinníollacha atá leagtha síos in Airteagal 7;
 (b) más gá sonraí pearsanta a fhoilsiú chun
 torthaí taighde a thíolacadh nó chun taighde a éascú sa mhéid is nach sáródh
 leasanna nó cearta bunúsacha nó saoirsí bunúsacha an duine is ábhar do na
 sonraí na leasanna sin; nó
 (c) má chuireann an duine is ábhar do na
 sonraí na sonraí ar fáil go poiblí.
 3. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 86
 chun na critéir agus na ceanglais a shonrú tuilleadh maidir le próiseáil sonraí
 pearsanta chun na gcríoch dá dtagraítear i mír 1 agus i mír 2 mar aon
 le haon teorainneacha is gá ar chearta faisnéise agus rochtana an duine is
 ábhar do na sonraí, agus chun mionchur síos a dhéanamh ar na coinníollacha agus
 na cosaintí maidir le cearta an duine is ábhar do na sonraí faoi na coinníollacha
 sin.
 Airteagal 84
 Oibleagáidí rúndachta
 1. Laistigh de theorainneacha an
 Rialacháin seo, féadfaidh na Ballstáit rialacha sonracha a ghlacadh chun
 cumhachtaí imscrúdaitheacha na n‐údarás maoirseachta arna leagan síos in
 Airteagal 53(2) a leagan amach maidir le rialaitheoirí agus próiseálaithe
 atá faoi réir oibleagáide rúndachta gairmiúla, nó oibleagáidí comhionanna
 rúndachta, faoin dlí náisiúnta nó faoi rialacha náisiúnta arna bhunú nó arna
 mbunú ag comhlachtaí náisiúnta inniúla, más gá agus más comhréireach sin chun
 réiteach a dhéanamh idir an ceart chun sonraí pearsanta a chosaint agus an
 oibleagáid rúndachta. Ní bheidh feidhm ag na rialacha sin ach maidir le sonraí
 pearsanta arna bhfáil ag an rialaitheoir nó ag an bpróiseálaí ó ghníomhaíocht
 arna cumhdach leis an oibleagáid rúndachta seo.
 2. Tabharfaidh gach Ballstát
 fógra don Choimisiún faoi na rialacha arna nglacadh de bhun mhír 1, faoin dáta
 atá sonraithe in Airteagal 91(2) ar a dhéanaí, agus tabharfaidh sé fógra
 freisin gan mhoill faoi aon leasú ina dhiaidh sin a dhéanfaidh difear do na
 forálacha sin.
 Airteagal 85
 Rialacha maidir le cosaint sonraí atá ag eaglaisí agus comhlachais
 reiligiúnacha cheana
 1. I gcás ina gcuireann eaglaisí
 agus comhlachais nó pobail reiligiúnacha rialacha cuimsitheacha i bhfeidhm i
 mBallstát, tráth a thagann an Rialachán seo i bhfeidhm, ar rialacha iad a
 bhaineann le cosaint daoine aonair i ndáil le sonraí pearsanta a phróiseáil,
 beidh feidhm ag na rialacha sin i gcónaí, ar choinníoll go bhfuil siad ag luí
 le forálacha an Rialacháin seo.
 2. Maidir le heaglaisí agus
 comhlachais reiligiúnacha a chuireann rialacha cuimsitheacha i bhfeidhm i
 gcomhréir le mír 1, déanfaidh siad foráil maidir le húdarás neamhspleách
 maoirseachta a bhunú i gcomhréir le Caibidil VI den Rialachán seo.
 CAIBIDIL X
 GNÍOMHARTHA TARMLIGTHE AGUS GNÍOMHARTHA CUR CHUN FEIDHME
 Airteagal 86
 An tarmligean a fheidhmiú
 1. Tugtar de chumhacht don
 Choimisiún gníomhartha tarmligthe a ghlacadh faoi réir na gcoinníollacha atá
 leagtha síos san Airteagal seo.
 2. Maidir le tarmligean na
 cumhachta dá dtagraítear in Airteagal 6(5), Airteagal 8(3),
 Airteagal 9(3), Airteagal 12(5), Airteagal 14(7),
 Airteagal 15(3), Airteagal 17(9), Airteagal 20(6),
 Airteagal 22(4), Airteagal 23(3), Airteagal 26(5),
 Airteagal 28(5), Airteagal 30(3), Airteagal 31(5),
 Airteagal 32(5), Airteagal 33(6), Airteagal 34(8),
 Airteagal 35(11), Airteagal 37(2), Airteagal 39(2),
 Airteagal 43(3), Airteagal 44(7), Airteagal 79(6),
 Airteagal 81(3), Airteagal 82(3) agus Airteagal 83(3), tabharfar
 sin don Choimisiún ar feadh tréimhse éiginnte ó dháta theacht i bhfeidhm an
 Rialacháin seo.
 3. Féadfaidh Parlaimint na
 hEorpa nó an Chomhairle tarmligean na cumhachta dá dtagraítear in
 Airteagal 6(5), Airteagal 8(3), Airteagal 9(3),
 Airteagal 12(5), Airteagal 14(7), Airteagal 15(3),
 Airteagal 17(9), Airteagal 20(6), Airteagal 22(4),
 Airteagal 23(3), Airteagal 26(5), Airteagal 28(5),
 Airteagal 30(3), Airteagal 31(5), Airteagal 32(5),
 Airteagal 33(6), Airteagal 34(8), Airteagal 35(11),
 Airteagal 37(2), Airteagal 39(2), Airteagal 43(3),
 Airteagal 44(7), Airteagal 79(6), Airteagal 81(3),
 Airteagal 82(3) agus Airteagal 83(3) a chúlghairm tráth ar bith.
 Cuirfidh cinneadh chun cúlghairm a dhéanamh deireadh le tarmligean na cumhachta
 atá sonraithe sa chinneadh sin. Beidh éifeacht leis an lá tar éis an cinneadh a
 fhoilsiú in Iris Oifigiúil an Aontais Eorpaigh nó ar dháta ina dhiaidh
 sin a shonrófar ann. Ní dhéanfaidh sé difear do bhailíocht aon ghníomhartha
 tarmligthe atá i bhfeidhm cheana féin.
 4. A luaithe a ghlacfaidh sé gníomh
 tarmligthe, tabharfaidh an Coimisiún fógra ina leith go comhuaineach do
 Pharlaimint na hEorpa agus don Chomhairle.
 5. Ní thiocfaidh gníomh
 tarmligthe arna ghlacadh de bhun Airteagal 6(5), Airteagal 8(3),
 Airteagal 9(3), Airteagal 12(5), Airteagal 14(7),
 Airteagal 15(3), Airteagal 17(9), Airteagal 20(6),
 Airteagal 22(4), Airteagal 23(3), Airteagal 26(5),
 Airteagal 28(5), Airteagal 30(3), Airteagal 31(5),
 Airteagal 32(5), Airteagal 33(6), Airteagal 34(8),
 Airteagal 35(11), Airteagal 37(2), Airteagal 39(2),
 Airteagal 43(3), Airteagal 44(7), Airteagal 79(6),
 Airteagal 81(3), Airteagal 82(3) agus Airteagal 83(3) i bhfeidhm
 ach i gcás nach ndéanann Parlaimint na Eorpa nó an Chomhairle agóid ina choinne
 laistigh de dhá mhí ó fhógra a thabhairt do Pharlaimint na hEorpa agus don
 Chomhairle faoin ngníomh sin, nó más rud é, roimh dhul in éag don tréimhse sin,
 go bhfuil fógra tugtha ag Parlaimint na hEorpa agus ag an gComhairle nach
 ndéanfaidh siad agóid ina choinne. Cuirfear dhá mhí leis an tréimhse sin ar
 thionscnamh ó Pharlaimint na hEorpa nó ón gComhairle.
 Airteagal 87
 Nós imeachta coiste
 1. Beidh coiste de chúnamh ag an
 gCoimisiún. Coiste de réir bhrí Rialachán (AE) Uimh. 182/2011 a bheidh sa
 choiste sin.
 2. I gcás ina ndéanfar tagairt
 don mhír seo, beidh feidhm ag Airteagal 5 de Rialachán (AE)
 Uimh. 182/2011.
 3. I gcás ina ndéanfar tagairt
 don mhír seo, beidh feidhm ag Airteagal 8 de Rialachán (AE)
 Uimh. 182/2011, i gcomhar le hAirteagal 5 den Rialachán sin.
 CAIBIDIL XI
 FORÁLACHA CRÍOCHNAITHEACHA
 Airteagal 88
 Treoir 95/46/CE a aisghairm
 1. Déantar Treoir 95/46/CE
 a aisghairm.
 2. Déanfar aon tagairtí don
 Treoir aisghairthe a fhorléiriú mar thagairtí don Rialachán seo. Déanfar
 aon tagairtí don Mheitheal um Chosaint Daoine Aonair i ndáil le sonraí
 pearsanta a phróiseáil a bunaíodh le hAirteagal 29 de
 Threoir 95/46/CE a fhorléiriú mar thagairtí don Bhord Eorpach um Chosaint
 Sonraí a bhunaítear leis an Rialachán seo.
 Airteagal 89
 Nasc le Treoir 2002/58/CE agus leasú uirthi
 1. Ní dhéanfaidh an Rialachán
 seo oibleagáidí breise a fhorchur ar dhaoine nádúrtha nó dlítheanacha i ndáil
 le próiseáil sonraí pearsanta i dtaobh soláthar seirbhísí cumarsáide
 leictreonaí a bheidh ar fáil go poiblí i líonraí cumarsáide poiblí san Aontas,
 maidir le hábhair a bhfuil siad faoi réir oibleagáidí sonracha ina dtaobh a
 bhfuil an cuspóir céanna leo is atá leagtha amach i dTreoir 2002/58/CE.
 2 Scriosfar Airteagal 1(2)
 de Threoir 2002/58/CE.
 Airteagal 90
 Meastóireacht
 Cuirfidh an Coimisiún tuarascálacha ar
 mheastóireacht ar an Rialachán seo agus ar athbhreithniú an Rialacháin seo faoi
 bhráid Pharlaimint na hEorpa agus na Comhairle go tráthrialta. Cuirfear an
 chéad tuarascáil faoina mbráid tráth nach déanaí ná ceithre bliana tar éis don
 Rialachán seo teacht i bhfeidhm. Cuirfear tuarascálacha eile isteach gach
 ceithre bliana ina dhiaidh sin. Más gá, cuirfidh an Coimisiún tograí iomchuí
 isteach d'fhonn an Rialachán seo a leasú agus d'fhonn ionstraimí dlíthiúla eile
 a ailíniú, ag cur san áireamh go háirithe forbairtí i dteicneolaíocht na faisnéise
 agus i bhfianaise staid an dul chun cinn sa tsochaí faisnéise. Poibleofar na
 tuarascálacha.
 Airteagal 91
 Teacht i bhfeidhm agus cur i bhfeidhm
 1. Tiocfaidh an Rialachán seo
 i bhfeidhm an fichiú lá tar éis lá a fhoilsithe in Iris Oifigiúil an
 Aontais Eorpaigh.
 2. Beidh feidhm aige ón [dhá
 bhliain tar éis an dáta dá dtagraítear i mír 1].
 Beidh an Rialachán seo ina cheangal
 go huile agus go hiomlán agus beidh sé infheidhme go díreach i ngach Ballstát.
 Arna dhéanamh sa Bhruiséil, an 25.1.2012
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 RÁITEAS AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 1.2. Réimsí
 beartais lena mbaineann i gcreat ABM/ABB
 1.3. An
 cineál togra/tionscnaimh
 1.4. Cuspóirí
 1.5. Na
 forais leis an togra/tionscnamh
 1.6. Fad
 agus tionchar airgeadais
 1.7. Modhanna
 bainistíochta atá beartaithe
 2. BEARTA BAINISTÍOCHTA
 2.1. Rialacha
 faireacháin agus tuairiscithe
 2.2. Córas
 bainistíochta agus rialaithe
 2.3. Bearta
 chun calaois agus neamhrialtachtaí a chosc
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil
 an chreata airgeadais ilbhliantúil agus na línte buiséid ar a n‐imrítear
 tionchar
 3.2. An
 tionchar a mheastar a bheidh ar chaiteachas
 3.2.1. Achoimre ar an
 tionchar a mheastar a bheidh ar chaiteachas
 3.2.2. An tionchar a
 mheastar a bheidh ar leithreasaí faoi chomhair oibríochtaí
 3.2.3. An tionchar a
 mheastar a bheidh ar leithreasaí de chineál riaracháin
 3.2.4. Comhoiriúnacht don
 chreat airgeadais ilbhliantúil reatha
 3.2.5. Ranníocaíochtaí ó
 thríú páirtithe
 3.3. An tionchar a mheastar a
 bheidh ar ioncam
 RÁITEAS
 AIRGEADAIS REACHTACH
 1.
 LEAGAN AMACH AN TOGRA/TIONSCNAIMH
 Tá léargas níos mionsonraithe sa ráiteas
 airgeadais seo ar na ceanglais i dtéarmaí caiteachais riaracháin chun
 athchóiriú na cosanta sonraí a chur i gcleachtas, mar atá mínithe sa mheasúnú
 tionchair a ghabhann leis seo. Tá san áireamh sa leasú dhá thogra reachtacha,
 Rialachán ginearálta maidir le Cosaint Sonraí, agus Treoir maidir le
 daoine aonair a chosaint i ndáil le sonraí pearsanta a phróiseáil ag údaráis
 inniúla chun cionta coiriúla a chosc, a imscrúdú, a bhrath nó a ionchúiseamh nó
 chun pionóis choiriúla a fhorchur. Cumhdaíonn an ráiteas airgeadais seo
 tionchar buiséadach an dá ionstraim.
 De réir leithdháileadh na gcúraimí, tá acmhainní
 de dhíth ón gCoimisiún agus ón Maoirseoir Eorpach ar Chosaint Sonraí.
 Maidir leis an gCoimisiún, tá na hacmhainní is gá
 san áireamh cheana féin sa pheirspictíocht airgeadais atá beartaithe do
 2014-2020. Tá cosaint sonraí ar cheann de chuspóirí an Chláir um Chearta agus
 um Shaoránacht, clár a thacóidh freisin le bearta chun an creat dlíthiúil a
 chur i gcleachtas. Tá na leithreasaí de chineál riaracháin lena n‐áirítear
 ceanglais foirne san áireamh sa bhuiséad riaracháin do DG JUST.
 Maidir leis an Maoirseoir Eorpach ar Chosaint
 Sonraí, ní mór na hacmhainní is gá a chur san áireamh sna buiséid bhliantúla
 ábhartha don Mhaoirseoir Eorpach ar Chosaint Sonraí. Sonraítear na hacmhainní
 san iarscríbhinn a ghabhann leis an ráiteas airgeadais seo. Chun na hacmhainní
 a sholáthar atá de dhíth le haghaidh cúraimí nua an Bhoird Eorpaigh um Chosaint
 Sonraí, Bord dá soláthróidh an Maoirseoir Eorpach ar Chosaint Sonraí an rúnaíocht,
 ní mór Ceannteideal 5 de pheirspictíocht airgeadais 2014-2020 a athchlárú.
 1.1.
 Teideal an togra/tionscnaimh
 Togra
 le haghaidh Rialacháin ó Pharlaimint na hEorpa agus ón gComhairle maidir le
 daoine aonair a chosaint i ndáil le próiseáil sonraí pearsanta agus maidir le
 saorghluaiseacht sonraí den sórt sin (Rialachán ginearálta maidir le Cosaint
 Sonraí).
 Togra
 le haghaidh Treorach ó Pharlaimint na hEorpa agus ón gComhairle maidir le
 daoine aonair a chosaint i ndáil le próiseáil sonraí pearsanta ag údaráis inniúla
 chun cionta coiriúla a chosc, a imscrúdú, a bhrath nó a ionchúiseamh nó chun
 pionóis choiriúla a fhorchur, agus maidir le saorghluaiseacht sonraí den sórt
 sin.
 1.2.
 Réimsí beartais lena mbaineann i gcreat ABM/ABB[49]
 Ceartas
 - Cosaint Sonraí Pearsanta
 Baineann
 an tionchar buiséadach leis an gCoimisiún agus leis an Maoirseoir Eorpach ar
 Chosaint Sonraí. Tugtar mionchur síos ar an tionchar ar bhuiséad an Choimisiúin
 i dtáblaí an ráitis airgeadais seo. Is cuid den Chlár um Chearta agus um
 Shaoránacht an caiteachas oibríochtúil agus tá sé curtha san áireamh sa ráiteas
 airgeadais don chlár sin cheana féin, ós rud é go dtagann caiteachais
 riaracháin faoin gclúdach le haghaidh Ard‐Stiúthóireacht an Cheartais.
 Léirítear na gnéithe a bhaineann leis an Maoirseoir Eorpach ar Chosaint Sonraí
 san Iarscríbhinn.
 1.3.
 An cineál togra/tionscnaimh
 ̈ Baineann an
 togra/tionscnamh le gníomhaíocht nua
 ̈ Baineann an
 togra/tionscnamh le gníomhaíocht nua a leanann
 treoirthionscadal/réamhghníomhaíocht[50]
 þ Baineann an togra/tionscnamh le síneadh ar
 ghníomhaíocht atá ann cheana
 ̈ Baineann an
 togra/tionscnamh le gníomhaíocht a atreoraíodh i dtreo gníomhaíochta nua
 1.4.
 Cuspóirí
 1.4.1.
 Cuspóirí straitéiseacha ilbhliantúla an
 Choimisiúin ar a bhfuil an togra/tionscnamh dírithe
 Tá an t‐athchóiriú dírithe
 ar na bunchuspóirí a bhaint amach ina n‐iomlána, agus forbairtí agus dúshláin
 nua á gcur san áireamh, i.e.:
 - éifeachtúlacht an
 bhunchearta chun cosanta sonraí a mhéadú, agus daoine aonair a chur i bhfeighil
 a sonraí féin, go háirithe i dtaobh forbairtí teicniúla agus i dtaobh
 domhandaithe mhéadaithe;
 - gné an mhargaidh
 inmheánaigh de chosaint sonraí a fheabhsú, trí ilroinnt a laghdú, trí
 chomhsheasmhacht a neartú agus tríd an timpeallacht rialála a shimpliú, rud a
 chealódh costais nach gá agus a laghdódh an t‐ualach rialacháin.
 Ina theannta sin, tá an
 deis ann le teacht i bhfeidhm Chonradh Liospóin – agus go háirithe leis an
 mbunús dlí nua a tugadh isteach leis (Airteagal 16 CFAE) – cuspóir nua a
 bhaint amach, i.e.
 - creat cuimsitheach a
 bhunú le haghaidh cosanta sonraí a chumhdóidh gach réimse.
 1.4.2.
 Cuspóirí sonracha agus na gníomhaíochtaí
 ABM/ABB lena mbaineann
 Cuspóir sonrach
 Uimh. 1:
 Forfheidhmiú comhsheasmhach
 rialacha maidir le cosaint sonraí a áirithiú
 Cuspóir sonrach
 Uimh. 2:
 An córas reatha rialála a
 réasúnú d'fhonn forfheidhmiú níos comhsheasmhaí a áirithiú
 Gníomhaíochtaí ABM/ABB lena
 mbaineann
 [...]
 1.4.3.
 An toradh agus an tionchar a bhfuil súil
 leis
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe.
 Maidir
 le rialaitheoirí sonraí, bainfidh eintitis phoiblí agus phríobháideacha araon
 tairbhe as tuilleadh deimhneachta dlíthiúla le rialacha agus nósanna imeachta
 an AE maidir le cosaint sonraí atá comhchuibhithe agus soiléir. Cruthófar
 cothrom iomaíochta dá bhrí sin agus áiritheofar forfheidhmiú comhsheasmhach i
 ndáil le rialacha cosanta sonraí, mar aon le laghdú suntasach ar an ualach
 riaracháin.
 Beidh
 smacht níos mó ag daoine aonair ar a sonraí pearsanta agus beidh siad in ann
 brath ar an timpeallacht dhigiteach agus beidh siad cosanta i gcónaí, fiú
 amháin nuair a phróiseálfar a sonraí pearsanta thar lear. Déanfar cuntasacht na
 ndaoine atá i mbun sonraí pearsanta a phróiseáil a threisiú freisin.
 Cumhdóidh
 córas cuimsitheach cosanta sonraí réimsí na póilíneachta agus an cheartais
 freisin, lena n‐áirítear an tríú colún a bhí ann roimhe seo, agus tuilleadh
 nach é.
 1.4.4.
 Táscairí a léiríonn toradh agus tionchar
 Sonraigh na táscairí a
 léiríonn faireachán ar chur chun feidhme an togra/tionscnaimh.
 (cf. Measúnú Tionchair,
 Roinn 8)
 Déanfar meastóireacht ar
 tháscairí ar bhonn tréimhsiúil agus áireofar leo na gnéithe seo a leanas:
 • am agus costais
 a chaitheann na rialaitheoirí sonraí chun reachtaíocht 'Ballstát eile' a
 chomhlíonadh.
 • acmhainní arna
 leithdháileadh ar údaráis cosanta sonraí,
 • oifigigh
 cosanta sonraí in eagraíochtaí poiblí agus príobháideacha,
 • úsáid a
 bhaintear as measúnú tionchair ar chosaint sonraí,
 • líon na ngearán
 arna ndéanamh ag na daoine is ábhar do na sonraí agus an cúiteamh arna fháil ag
 na daoine sin,
 • líon na
 gcásanna a mbíonn ionchúiseamh rialaitheoirí sonraí mar thoradh orthu,
 • fíneálacha arna
 ngearradh ar rialaitheoirí sonraí atá freagrach as sáruithe i ndáil le cosaint
 sonraí.
 1.5.
 Na forais leis an togra/tionscnamh
 1.5.1.
 Na ceanglais is gá a shásamh sa ghearrthéarma nó
 san fhadtéarma
 Maidir leis na héagsúlachtaí atá i gcur chun feidhme,
 léirmhíniú agus forfheidhmiú na Treorach ag na Ballstáit faoi láthair, cuireann
 siad isteach ar fheidhmiú an mhargaidh inmheánaigh agus ar chomhar idir údaráis
 phoiblí i ndáil le beartais an AE. Tá an méid sin ag teacht salach ar
 bhunchuspóir na Treorach maidir le saorshreabhadh sonraí pearsanta sa mhargadh
 inmheánach a éascú. Cuireann forbairt sciobtha teicneolaíochtaí nua agus
 domhandú leis an bhfadhb sin freisin.
 Tá cearta éagsúla ag daoine aonair i ndáil le cosaint
 sonraí, mar thoradh ar ilroinnt agus ar chur chun feidhme agus forfheidhmiú
 nach bhfuil comhsheasmhach i mBallstáit éagsúla. Ina theannta sin, is minic
 nach mbíonn daoine aonair ar an eolas nó nach mbíonn smacht acu ar a ndéantar
 lena sonraí pearsanta agus, dá bhrí sin, teipeann orthu a gcearta a fheidhmiú
 ar bhealach éifeachtach.
 1.5.2.
 Luach breise a bhaineann le rannpháirteachas an AE
 Ní
 féidir leis na Ballstáit leo féin na fadhbanna a mhaolú agus cúrsaí mar atá. Is
 léir sin go háirithe i gcás na bhfadhbanna sin a eascraíonn as an ilroinnt i
 reachtaíochtaí náisiúnta atá ag cur chreat rialála an AE um chosaint sonraí
 chun feidhme. Dá bhrí sin, tá réasúnú láidir ann maidir le creat dlíthiúil a
 bhunú i ndáil le cosaint sonraí ar leibhéal an AE. Tá gá ar leith ann creat
 comhchuibhithe comhleanúnach a bhunú lena bhféadfar sonraí pearsanta a aistriú
 go réidh thar theorainneacha laistigh den AE agus a áiritheoidh cosaint
 éifeachtach do na daoine aonair uile ar fud an AE.
 1.5.3.
 Ceachtanna a foghlaimíodh ó thaithí chosúil roimhe
 seo
 Cuireann
 na tograí seo leis an taithí a fuarthas le Treoir 95/46/CE agus leis na
 fadhbanna a tháinig chun cinn de thoradh thrasuíomh agus chur chun feidhme
 ilroinnte na Treorach sin, fadhbanna a chuir cosc uirthi a dá chuspóir a bhaint
 amach, i.e. leibhéal ard cosanta sonraí agus margadh aonair i ndáil le cosaint
 sonraí.
 1.5.4.
 Comhchuibheas agus sineirgíocht a d'fhéadfadh a
 bheith ann le hionstraimí ábhartha eile
 Tá an pacáiste reatha
 maidir le hathchóiriú na cosanta sonraí dírithe ar chreat láidir comhsheasmhach
 nua-aimseartha a thógáil i ndáil le cosaint sonraí ar leibhéal an AE, ar creat
 é a bheidh neodrach ó thaobh na teicneolaíochta de agus a sheasfaidh an fód sna
 blianta amach romhainn. Rachaidh sé chun tairbhe daoine aonair – trína gcearta
 i ndáil le cosaint sonraí a neartú, go háirithe sa timpeallacht dhigiteach –
 agus éascóidh sé an timpeallacht dhlíthiúil do ghnólachtaí agus don earnáil
 phríobháideach, rud a spreagfaidh forbairt sa gheilleagar digiteach ar fud
 mhargadh inmheánach an AE agus níos faide amach ná sin, i gcomhréir le cuspóirí
 na Straitéise Eoraip 2020.
 Is é seo a leanas atá
 ina chroílár den phacáiste maidir le hathchóiriú na cosanta sonraí:
 – Rialachán a
 chuirtear in ionad Threoir 95/46/CE;
 – Treoir maidir
 le daoine aonair a chosaint i ndáil le próiseáil sonraí pearsanta ag údaráis
 inniúla chun cionta coiriúla a chosc, a imscrúdú, a bhrath nó a ionchúiseamh nó
 chun pionóis choiriúla a fhorchur, agus maidir le saorghluaiseacht na sonraí
 sin.
 Tá tuarascáil ag gabháil
 leis na tograí reachtacha seo maidir le cur chun feidhme phríomhionstraim
 cosanta sonraí an AE faoi láthair ag na Ballstáit i réimsí an chomhair
 phóilíneachta agus an chomhair bhreithiúnaigh in ábhair choiriúla, is é sin
 Cinneadh Réime 2008/977/CGB.
 1.6.
 Fad agus tionchar airgeadais
 ̈ Togra/tionscnamh d'fhad teoranta
 1.
 ̈ Togra/tionscnamh in éifeacht ón [LL/MM]BBBB go dtí an [LL/MM]BBBB
 2.
 ̈ Tionchar airgeadais ó BBBB go BBBB
 þ Togra/tionscnamh d'fhad neamhtheoranta
 1.
 Cur chun feidhme le tréimhse thosaigh idir 2014
 agus 2016,
 2.
 agus feidhm iomlán ina dhiaidh sin.
 1.7.
 Modhanna bainistíochta atá beartaithe[51]
 þ Bainistíocht dhíreach láraithe ag an gCoimisiún
 ̈ Bainistíocht indíreach láraithe trí na cúraimí cur chun feidhme a tharmligean chuig:
 3.
 ̈ gníomhaireachtaí feidhmiúcháin
 4.
 ̈ comhlachtaí arna mbunú ag na Comhphobail[52]
 5. ̈ comhlachtaí
 náisiúnta san earnáil phoiblí/comhlachtaí a bhfuil misean de sheirbhís phoiblí
 acu
 3.
 ̈ daoine a bhfuil sé de chúram orthu gníomhaíochtaí ar leith a chur
 chun feidhme de bhun Theideal V den Chonradh ar an Aontas Eorpach agus atá
 sainaitheanta sa ghníomh bunaidh ábhartha de réir bhrí Airteagal 49 den
 Rialachán Airgeadais
 ̈ Bainistíocht chomhpháirteach leis na Ballstáit
 ̈ Bainistíocht dhíláraithe le tríú tíortha
 ̈ Comhbhainistíocht le
 heagraíochtaí idirnáisiúnta (tabhair sonraí)
 I
 gcás ina sonraítear níos mó ná modh bainistíochta amháin, tabhair sonraí sa
 roinn "Nótaí" le do thoil.
 Nótaí
 //
 2.
 BEARTA BAINISTÍOCHTA
 2.1.
 Rialacha faireacháin agus tuairiscithe
 Sonraigh cé chomh
 minic agus na coinníollacha.
 Déanfar
 an chéad mheastóireacht 4 bliana tar éis do na hionstraimí dlíthiúla teacht i
 bhfeidhm. Áireofar sna hionstraimí dlíthiúla clásal sonrach athbhreithnithe
 lena ndéanfaidh an Coimisiún an cur chun feidhme a mheas. Tabharfaidh an
 Coimisiún tuarascáil faoin meastóireacht atá déanta aige do Pharlaimint na
 hEorpa agus don Chomhairle ina dhiaidh sin. Ní mór tuilleadh meastóireachtaí a
 dhéanamh gach ceithre bliana. Cuirfear i bhfeidhm modheolaíocht an Choimisiúin
 maidir le meastóireacht. Déanfar na meastóireachtaí sin le cúnamh staidéar atá
 dírithe ar chur chun feidhme na n‐ionstraimí dlíthiúla, ceistneoirí a chuirfear
 ar na húdaráis náisiúnta cosanta sonraí, pléití i measc saineolaithe, agus le
 cúnamh ceardlann, suirbhéanna Eurobarometer agus araile.
 2.2.
 Córas bainistíochta agus rialaithe
 2.2.1.
 Na rioscaí a aithníodh
 Rinneadh Measúnú
 Tionchair ar athchóiriú an chreata cosanta sonraí san AE a bheidh ag gabháil
 leis na tograí maidir leis na Rialacháin agus an Treoir.
 Tabharfar isteach leis
 an ionstraim nua dlí sásra comhsheasmhachta a áiritheoidh go gcuirfidh údaráis
 neamhspleácha mhaoirseachta sna Ballstáit an creat i bhfeidhm ar bhealach
 comhsheasmhach comhleanúnach. Is é an Bord Eorpach um Chosaint Sonraí a
 fheidhmeoidh an sásra agus ar an mbord sin beidh cinn na n‐údarás náisiúnta
 maoirseachta agus an Maoirseoir Eorpach ar Chosaint Sonraí, agus tiocfaidh sé
 in ionad na Meithle atá ann faoi láthair faoi Airteagal 29. Cuirfidh an
 Maoirseoir Eorpach ar Chosaint Sonraí an rúnaíocht ar fáil don chomhlacht seo.
 I gcás ina ndéanann
 údaráis na mBallstát cinntí éagsúla, rachfar i gcomhairle leis an mBord Eorpach
 um Chosaint Sonraí chun tuairim a eisiúint ar an ábhar. Má theipeann ar an nós
 imeachta sin, nó má dhiúltaíonn údarás maoirseachta cloí leis an tuairim,
 d'fhéadfadh an Coimisiún, chun cur i bhfeidhm cuí agus comhsheasmhach an
 Rialacháin seo a áirithiú, tuairim a eisiúint nó, nuair is gá, cinneadh a
 ghlacadh i gcás ina bhfuil an‐amhras air an áiritheodh an dréachtbheart seo cur
 i bhfeidhm cuí an Rialacháin seo nó an mbeadh cur i bhfeidhm neamh‐chomhsheasmhach
 mar thoradh air.
 Tá breisacmhainní de
 dhíth ar an sásra comhsheasmhachta don Mhaoirseoir Eorpach ar Chosaint Sonraí
 (12 FTE agus leithreasaí leordhóthanacha de chineál riaracháin agus faoi
 chomhair oibríochtaí e.g. do chórais TF agus d'oibríochtaí) chun an rúnaíocht a
 chur ar fáil agus don Choimisiún (5 FTE agus leithreasaí gaolmhara de chineál
 riaracháin agus faoi chomhair oibríochtaí) chun cásanna comhsheasmhachta a
 láimhseáil.
 2.2.2.
 Modhanna rialaithe atá beartaithe
 Cumhdóidh
 na modhanna rialaithe atá ann cheana agus arna gcur i bhfeidhm ag an Maoirseoir
 Eorpach ar Chosaint Sonraí agus ag an gCoimisiún na leithreasaí breise ar fad.
 2.3.
 Bearta chun calaois agus neamhrialtachtaí a chosc
 Sonraigh bearta coisctheacha agus cosanta atá ann cheana nó atá
 beartaithe.
 Cumhdóidh na bearta
 maidir le calaois a chosc atá ann cheana agus arna gcur i bhfeidhm ag an
 Maoirseoir Eorpach ar Chosaint Sonraí agus ag an gCoimisiún na leithreasaí
 breise ar fad.
 3.
 AN TIONCHAR AIRGEADAIS A MHEASTAR A BHEIDH AG AN TOGRA/TIONSCNAMH
 3.1.
 Ceannteidil an chreata airgeadais ilbhliantúil agus
 na línte buiséid ar a n‐imrítear tionchar
 1.
 Línte buiséid atá ann cheana
 In ord cheannteidil
 agus línte buiséid an chreata airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Tuairisc........................................] || LD/LN[53] || ó thíortha an CSTE[54] || ó thíortha is iarrthóirí[55] || ó thríú tíortha || de réir bhrí Airteagal 18(1)(aa) den Rialachán Airgeadais
 || || || || || ||
 3.2.
 An tionchar a mheastar a bheidh ar chaiteachas
 3.2.1.
 Achoimre ar an tionchar a mheastar a bheidh
 ar chaiteachas
 EUR milliúin (go dtí an 3ú deachúil)
 Ceannteideal an chreata airgeadais ilbhliantúil: || Uimhir ||
 || || || Bliain N[56]= 2014 || Bliain N+1 || Bliain N+2 || Bliain N+3 || ... tabhair na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
  Leithreasaí faoi chomhair oibríochtaí || || || || || || || ||
 Uimhir na líne buiséid || Oibleagáidí || (1) || || || || || || || ||
 Íocaíochtaí || (2) || || || || || || || ||
 Uimhir na líne buiséid || Oibleagáidí || (1a) || || || || || || || ||
 Íocaíochtaí || (2a) || || || || || || || ||
 Leithreasaí de chineál riaracháin arna maoiniú ó chlúdach na gclár sonrach[57] || || || || || || || ||
 Uimhir na líne buiséid || || (3) || || || || || || || ||
 IOMLÁN leithreasaí i gcomhair DG || Oibleagáidí || =1+1a +3 || || || || || || || ||
 Íocaíochtaí || =2+2a+3 || || || || || || || ||
  IOMLÁN leithreasaí faoi chomhair oibríochtaí || Oibleagáidí || (4) || || || || || || || ||
 Íocaíochtaí || (5) || || || || || || || ||
  IOMLÁN leithreasaí de chineál riaracháin arna maoiniú ó chlúdach na gclár sonrach || (6) || || || || || || || ||
 IOMLÁN leithreasaí faoi CHEANNTEIDEAL 3 den chreat airgeadais ilbhliantúil || Oibleagáidí || =4+ 6 || || || || || || || ||
 Íocaíochtaí || =5+ 6 || || || || || || || ||
 Má tá tionchar ag an togra/tionscnamh ar níos mó ná
 ceannteideal amháin:
  IOMLÁN leithreasaí faoi chomhair oibríochtaí || Oibleagáidí || (4) || || || || || || || ||
 Íocaíochtaí || (5) || || || || || || || ||
  IOMLÁN leithreasaí de chineál riaracháin arna maoiniú ó chlúdach na gclár sonrach || (6) || || || || || || || ||
 IOMLÁN leithreasaí faoi Cheannteidil 1 go 4 den chreat airgeadais ilbhliantúil (Méid tagartha) || Oibleagáidí || =4+ 6 || || || || || || || ||
 Íocaíochtaí || =5+ 6 || || || || || || || ||
 Ceannteideal an chreata airgeadais ilbhliantúil: || 5 || "Caiteachas riaracháin"
 EUR milliúin (go dtí an 3ú deachúil)
 || || || Bliain N= 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 DG: JUST ||
  Acmhainní daonna || || 2.922 || 2.922 || 2.922 || 2.922 || 2.922 || 2.922 || 2.922 || 20.454
  Caiteachas riaracháin eile || || 0.555 || 0.555 || 0.555 || 0.555 || 0.555 || 0.555 || 0.555 || 3.885
 IOMLÁN DG JUST || || 3.477 || 3.477 || 3.477 || 3.477 || 3.477 || 3.477 || 3.477 || 24.339
 IOMLÁN leithreasaí faoi CHEANNTEIDEAL 5 den chreat airgeadais ilbhliantúil || (Iomlán oibleagáidí = Iomlán íocaíochtaí) || 3.477 || 3.477 || 3.477 || 3.477 || 3.477 || 3.477 || 3.477 || 24.339
 EUR milliúin (go dtí an 3ú deachúil)
 || || || Bliain N[58] || Bliain N+1 || Bliain N+2 || Bliain N+3 || ... tabhair na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
 IOMLÁN leithreasaí faoi CHEANNTEIDIL 1 go 5 den chreat airgeadais ilbhliantúil || Oibleagáidí || 3.477 || 3.477 || 3.477 || 3.477 || 3.477 || 3.477 || 3.477 || 24.339
 Íocaíochtaí || 3.477 || 3.477 || 3.477 || 3.477 || 3.477 || 3.477 || 3.477 || 24.339
 3.2.2.
 An tionchar a mheastar a bheidh ar leithreasaí faoi
 chomhair oibríochtaí
 6.
 þ Ní éilíonn an togra/tionscnamh go n‐úsáidfear leithreasaí faoi
 chomhair oibríochtaí
 Tá leibhéal ard cosanta a áirithiú i ndáil le
 sonraí pearsanta ar cheann de chuspóiri an Chláir um Chearta agus um
 Shaoránacht.
 7.
 ̈ Éilíonn an togra/tionscnamh go n‐úsáidfear leithreasaí faoi chomhair
 oibríochtaí mar a mhínítear thíos:
 Leithreasaí faoi chomhair oibleagáidí in EUR milliúin
 (go dtí an 3ú deachúil)
 Sonraigh cuspóirí agus aschuir ò || || || Bliain N=2014 || Bliain N+1 || Bliain N+2 || Bliain N+3 || ... tabhair na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
 ASCHUIR
 Saghas aschuir[59] || Meánchostas an aschuir || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon iomlán na n‐aschur || Costas iomlán
 CUSPÓIR SONRACH Uimh. 1 ||
 - Aschur || Comhaid[60] || || || || || || || || || || || || || || || || ||
 Fo-iomlán chuspóir sonrach Uimh. 1 || || || || || || || || || || || || || || || ||
 CUSPÓIR SONRACH Uimh. 2 ||
 - Aschur || Cásanna[61] || || || || || || || || || || || || || || || || ||
 Fo-iomlán chuspóir sonrach Uimh. 2 || || || || || || || || || || || || || || || ||
 COSTAS IOMLÁN || || || || || || || || || || || || || || || ||
 3.2.3.
 An tionchar a mheastar a bheidh ar leithreasaí de
 chineál riaracháin
 3.2.3.1.
 Achoimre
 8.
 ̈ Ní éilíonn an togra/tionscnamh go n‐úsáidfear leithreasaí de chineál
 riaracháin
 9.
 þ Éilíonn an togra/tionscnamh go n‐úsáidfear leithreasaí de chineál
 riaracháin mar a mhínítear thíos:
 EUR milliúin (go dtí
 an 3ú deachúil)
 || Bliain N[62] 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020 || IOMLÁN
 CEANNTEIDEAL 5 den chreat airgeadais ilbhliantúil || || || || || || || ||
 Acmhainní daonna || 2.922 || 2.922 || 2.922 || 2.922 || 2.922 || 2.922 || 2.922 || 20.454
 Caiteachas riaracháin eile || 0.555 || 0.555 || 0.555 || 0.555 || 0.555 || 0.555 || 0.555 || 3.885
 Fo-iomlán CHEANNTEIDEAL 5 den chreat airgeadais ilbhliantúil || 3.477 || 3.477 || 3.477 || 3.477 || 3.477 || 3.477 || 3.477 || 24.339
 Lasmuigh de CHEANNTEIDEAL 5[63] den chreat airgeadais ilbhliantúil || || || || || || || ||
 Acmhainní daonna || || || || || || || ||
 Caiteachas eile de chineál riaracháin || || || || || || || ||
 Fo-iomlán CHEANNTEIDEAL 5 den chreat airgeadais ilbhliantúil || || || || || || || ||
 IOMLÁN || 3.477 || 3.477 || 3.477 || 3.477 || 3.477 || 3.477 || 3.477 || 24.339
 3.2.3.2.
 Na hacmhainní daonna a mheastar a bheidh
 riachtanach
 10.
 ̈ Ní éilíonn an togra/tionscnamh go n‐úsáidfear acmhainní daonna
 11.
 þ Éilíonn an togra/tionscnamh go n‐úsáidfear acmhainní daonna
 mar a mhínítear thíos:
 Sloinnfear an meastachán in aonaid i gcoibhéis
 lánaimseartha (nó go dtí an 1ú deachúil ar a mhéad)
 || Bliain 2014 || Bliain 2015 || Bliain 2016 || Bliain 2017 || Bliain 2018 || Bliain 2019 || Bliain 2020
  Poist don phlean bunaíochta (oifigigh agus gníomhairí sealadacha)
 XX 01 01 01 (Ceanncheathrú agus Oifigí Ionadaíocht an Choimisiúin) || 22 || 22 || 22 || 22 || 22 || 22 || 22
 XX 01 01 02 (Toscaireachtaí) || || || || || || ||
  Pearsanra seachtrach (i gcoibhéis lánaimseartha: FTE)[64]
 XX 01 02 01 (CA, INT, SNE ón "clúdach iomlánaíoch") || 2 || 2 || 2 || 2 || 2 || 2 || 2
 XX 01 02 02 (CA, INT, JED, LA agus SNE sna toscaireachtaí) || || || || || || ||
 XX 01 04 yy[65] || - sa Cheanncheathrú[66] || || || || || || ||
 - i dtoscaireachtaí || || || || || || ||
 XX 01 05 02 (CA, INT, SNE – Taighde indíreach) || || || || || || ||
 10 01 05 02 (CA, INT, SNE – Taighde díreach) || || || || || || ||
 Línte buiséid eile (sonraigh) || || || || || || ||
 IOMLÁN || 24 || 24 || 24 || 24 || 24 || 24 || 24
 Is é XX an réimse beartais nó an
 teideal buiséid lena mbaineann.
 De bharr an
 athchóirithe, beidh ar an gCoimisiún tabhairt faoi chúraimí nua i réimse na
 cosanta do dhaoine aonair i ndáil le próiseáil sonraí pearsanta, sa bhreis ar
 na cúraimí sin atá ar bun acu cheana féin. Baineann na cúraimí breise den chuid
 is mó le cur chun feidhme an tsásra nua comhsheasmhachta a áiritheoidh go
 gcuirfear i bhfeidhm ar bhealach comhleanúnach an dlí comhchuibhithe maidir le
 cosaint sonraí, measúnú maidir le cosaint leordhóthanach a bheith ar fáil i
 dtríú tíortha a mbeidh an fhreagracht iomlán ar an gCoimisiún ina leith, agus
 ullmhúchán na mbeart cur chun feidhme agus na ngníomhartha tarmligthe. Leanfar
 leis na cúraimí eile atá ar bun ag an gCoimisiún faoi láthair (e.g forbairt
 beartais, faireachán ar thrasuíomh, ardú feasachta, gearáin, etc.).
 Comhlíonfar na riachtanais
 acmhainní daonna le foireann ón DG a bhfuil bainistíocht na gníomhaíochta
 faoina cúram cheana agus/nó atá ath‐imlonnaithe taobh istigh den DG, mar aon le
 haon leithdháileadh breise a d'fhéadfaí a thabhairt don DG atá i mbun
 bainistíochta faoi chuimsiú an nós imeachta maidir le leithdháileadh bliantúil
 i bhfianaise na srianta buiséadacha.
 Cur síos ar na
 cúraimí a bheidh le déanamh:
 Oifigigh agus gníomhairí sealadacha || Láimhseálaithe cásanna, a chuireann i bhfeidhm an sásra comhsheasmhachta maidir le cosaint sonraí chun aonfhoirmeacht i gcur i bhfeidhm rialacha cosanta sonraí an AE a áirithiú. Áirítear leis na cúraimí sin imscrúdú agus taighde ar na cásanna a chuirtear faoi bhráid údaráis na mBallstát le haghaidh cinnidh, caibidlíocht leis na Ballstáit agus ullmhú chinntí an Choimisiúin. Bunaithe ar thaithí a fuarthas le déanaí, b'fhéidir gur ghá an sásra comhsheasmhachta a agairt i 5 go 10 gcás in aghaidh na bliana. Éilíonn láimhseáil na n‐iarrataí maidir le cosaint leordhóthanach idirghníomhaíocht dhíreach leis an tír is iarrthóir, agus d'fhéadfadh sé freisin na rudaí seo a leanas a éileamh: bainistiú sainstaidéar ar na coinníollacha sa tír, measúnú ar na coinníollacha, cinntí ábhartha an Choimisiúin agus an próiseas a ullmhú, lena n‐áirítear próiseas an Choiste atá de chúnamh ar an gCoimisiún agus aon sainchomhlachtaí a ullmhú de réir mar is cuí. Bunaithe ar an taithí go dtí seo, d'fhéadfaí a bheith ag súil le suas le 4 iarraidh maidir le chosaint leordhóthanach in aghaidh na bliana. Áirítear sa phróiseas i ndáil le bearta cur chun feidhme a ghlacadh bearta ullmhúcháin, amhail páipéir eisiúna, taighde agus comhairliúcháin phoiblí, mar aon leis an ionstraim iarbhír a dhréachtú agus an próiseas caibidlíochta a bhainistiú sna Coistí ábhartha agus i ngrúpaí eile, mar aon le teagmhálacha le geallsealbhóirí go ginearálta. Sna réimsí ina bhfuil Treoir níos beaichte ag teastáil, d'fhéadfaí suas le trí bheart cur chun feidhme a láimhseáil gach bliain, agus d'fhéadfadh an próiseas suas le 24 mí a ghlacadh, ag brath ar a dhéine atá na comhairliúcháin.
 Pearsanra seachtrach || Tacaíocht riaracháin agus rúnaíochta
 3.2.4.
 Comhoiriúnacht don chreat airgeadais ilbhliantúil
 reatha
 12.
 ̈ Tá an togra/tionscnamh comhoiriúnach don chéad chreat
 airgeadais ilbhliantúil eile.
 13.
 þ Beidh athchlárú an cheannteidil ábhartha sa chreat airgeadais
 ilbhliantúil ag gabháil leis an togra/tionscnamh seo.
 Léirítear sa tábla thíos méideanna na n‐acmhainní
 airgeadais atá de dhíth gach bliain ón Maoirseoir Eorpach ar Chosaint Sonraí dá
 chúraimí nua i ndáil le rúnaíocht an Bhoird agus na nósanna imeachta agus
 uirlisí gaolmhara a chur ar fáil fad a mhaireann an chéad pheirspictíocht
 airgeadais eile, i dteannta na nósanna imeachta agus uirlisí sin atá ar áireamh
 cheana féin sa phleanáil.
 Bliain || 2014 || 2015 || 2016 || 2017 || 2018 || 2019 || 2020 || Iomlán
 Foireann etc. || 1.555 || 1.555 || 1.543 || 1.543 || 1.543 || 1.543 || 1.543 || 10.823
 Oibríochtaí || 0.850 || 1.500 || 1.900 || 1.900 || 1.500 || 1.200 || 1.400 || 10.250
 Iomlán || 2.405 || 3.055 || 3.443 || 3.443 || 3.043 || 2.743 || 2.943 || 21.073
 14.
 ̈ Éilíonn an togra/tionscnamh go gcuirfear an ionstraim
 sholúbthachta i bhfeidhm nó go ndéanfar athbhreithniú ar an gcreat airgeadais
 ilbhliantúil[67]
 3.2.5.
 Ranníocaíochtaí ó thríú páirtithe
 15.
 þNí dhéantar foráil sa togra/tionscnamh maidir le cómhaoiniú le tríú
 páirtithe
 16.
 ̈Déantar foráil sa togra/tionscnamh maidir le cómhaoiniú atá réamh‐mheasta
 thíos:
 Leithreasaí in EUR milliúin (go dtí an 3ú deachúil)
 || Bliain N || Bliain N+1 || Bliain N+2 || Bliain N+3 || ... tabhair na blianta ar fad a theastaíonn le fad an tionchair a thaispeáint (féach pointe 1.6) || Iomlán
 Sonraigh an comhlacht cómhaoinithe || || || || || || || ||
 IOMLÁN leithreasaí cómhaoinithe || || || || || || || ||
 3.3.
 An tionchar a mheastar a bheidh ar ioncam
 17.
 þ Níl tionchar airgeadais ar bith ag an togra ar ioncam.
 18.
 ̈ Tá an tionchar airgeadais seo a leanas ag an togra/tionscnamh:
 ·
 ̈ ar acmhainní dílse
 ·
 ̈ ar ioncam ilghnéitheach
 EUR milliúin (go dtí an 3ú deachúil)
 Líne buiséid ioncaim || Leithreasaí atá ar fáil don bhliain bhuiséadach leanúnach || Tionchar an togra/tionscnaimh[68]
 Bliain N || Bliain N+1 || Bliain N+2 || Bliain N+3 || ... iontráil na colúin ar fad a theastaíonn le fad an tionchair a thaispeáint (féach pointe 1.6)
 || || || || || || || ||
 I
 gcás ioncaim ilghnéithigh shannta, sonraigh na línte buiséid a n‐imrítear
 tionchar orthu.
 Sonraigh
 an modh chun an tionchar ar ioncam a ríomh.
 Iarscríbhinn
 a ghabhann leis an Ráiteas Airgeadais Reachtach maidir le togra le haghaidh
 Rialacháin ó Pharlaimint na hEorpa agus ón gComhairle maidir le cosaint daoine
 aonair i dtaca le próiseáil sonraí pearsanta.
 Modheolaíocht
 fheidhmeach agus na príomhbhoinn tuisceana bhunúsacha
 Tá na costais a
 bhaineann leis na cúraimí nua atá le déanamh ag an Maoirseoir Eorpach ar
 Chosaint Sonraí de thoradh an dá thogra measta i gcás caiteachais foirne ar
 bhonn na gcostas arna dtabhú ag an gCoimisiún faoi láthair do chúraimí cosúla.
 Déanfaidh an Maoirseoir
 Eorpach ar Chosaint Sonraí rúnaíocht an Bhoird Eorpaigh um Chosaint Sonraí a
 óstáil, agus tiocfaidh sí in ionad na Meithle atá ann faoi láthair faoi
 Airteagal 29. Bunaithe ar an ualach oibre atá ar an gCoimisiún faoi
 láthair i ngeall ar an gcúram seo, tá gá le 3 FTE bhreise mar aon le caiteachas
 comhfhreagrach riaracháin agus oibríochtúil. Tiocfaidh an t‐ualach oibre sin i
 bhfeidhm tráth a thiocfaidh an Rialachán i bhfeidhm.
 Ina theannta sin, beidh
 ról ag an Maoirseoir Eorpach ar Chosaint Sonraí sa sásra comhsheasmhachta ar
 dócha go mbeadh 5 FTE de dhíth uaidh, agus in uirlis choiteann TF a fhorbairt
 agus a oibriú do na húdaráis náisiúnta cosanta sonraí, a mbeidh 2 bhall foirne
 bhreise ag teastáil uathu.
 Léirítear ar bhealach
 níos mionsonraithe sa tábla thíos mar a ríomhtar an méadú ar an mbuiséad is gá
 don fhoireann sa chéad seacht mbliana. Léirítear an buiséad oibríochta is gá sa
 dara tábla. Léireofar an méid sin i mBuiséad an AE i Roinn IX (Maoirseoir
 Eorpach ar Chosaint Sonraí).
 Saghas costais || Ríomh || Suim (sna mílte)
 2014 || 2015 || 2016 || 2017 || 2018 || 2019 || 2020 || Iomlán
 Tuarastail agus liúntais || || || || || || || || ||
 - Cathaoirleach an Bhoird Eorpaigh um Chosaint Sonraí || || 0.300 || 0.300 || 0.300 || 0.300 || 0.300 || 0.300 || 0.300 || 2.100
 - oifigigh agus gníomhairí sealadacha || =7*0.127 || 0.889 || 0.889 || 0.889 || 0.889 || 0.889 || 0.889 || 0.889 || 6.223
 - Saineolaithe Náisiúnta ar Iasacht || =1*0.073 || 0.073 || 0.073 || 0.073 || 0.073 || 0.073 || 0.073 || 0.073 || 0.511
 - gníomhairí ar conradh || =2*0.064 || 0.128 || 0.128 || 0.128 || 0.128 || 0.128 || 0.128 || 0.128 || 0.896
 Caiteachas a bhaineann le hearcaíocht || =10*0.005 || 0.025 || 0.025 || 0.013 || 0.013 || 0.013 || 0.013 || 0.013 || 0.113
 Speansais misean || || 0.090 || 0.090 || 0.090 || 0.090 || 0.090 || 0.090 || 0.090 || 0.630
 Speansais eile, oiliúint || =10*0.005 || 0.050 || 0.050 || 0.050 || 0.050 || 0.050 || 0.050 || 0.050 || 0.350
 Caiteachas riaracháin iomlán || || 1.555 || 1.555 || 1.543 || 1.543 || 1.543 || 1.543 || 1.543 || 10.823
 Cur síos ar na cúraimí a bheidh le
 déanamh:
 Oifigigh agus gníomhairí sealadacha || Oifigigh dheisce atá i bhfeighil rúnaíocht an Bhoird um Chosaint Sonraí. Cé is moite de thacaíocht lóistíochta, lena n‐áirítear saincheisteanna buiséadacha agus conarthacha, áirítear leis seo cláir na gcruinnithe agus cuirí do shaineolaithe a ullmhú, taighde ar ábhair atá ar chlár an ghrúpa, na doiciméid a bhaineann le hobair an ghrúpa a bhainistiú, lena n‐áirítear an chosaint sonraí is ábhartha, ceanglais rúndachta agus ceanglais maidir le rochtain an phobail. Agus a foghrúpaí agus na grúpaí saineolaithe ar fad curtha san áireamh, d'fhéadfadh go mbeadh suas le 50 cruinniú agus nós imeachta cinnteoireachta le heagrú gach bliain, lena n‐áireofar Láimhseálaithe cásanna, a chuireann i bhfeidhm an sásra comhsheasmhachta maidir le cosaint sonraí chun aonfhoirmeacht i gcur i bhfeidhm rialacha cosanta sonraí an AE a áirithiú. Áirítear leis na cúraimí sin imscrúdú agus taighde ar na cásanna a chuirtear faoi bhráid údaráis na mBallstát le haghaidh cinnidh, caibidlíocht leis na Ballstáit agus ullmhú chinntí an Choimisiúin. Bunaithe ar thaithí a fuarthas le déanaí, b'fhéidir gur ghá an sásra comhsheasmhachta a agairt i 5 go 10 gcás in aghaidh na bliana. Simpleoidh an uirlis TF an idirghníomhaíocht oibríochtúil idir na húdaráis náisiúnta cosanta sonraí agus rialaitheoirí sonraí a bhfuil sé d'oibleagáid orthu a gcuid faisnéise a roinnt leis na húdaráis phoiblí. Áiritheoidh an ball/na baill foirne atá freagrach an rialú cáilíochta, bainistiú an tionscadail agus gníomh leantach i ndáil le buiséad ó thaobh na bpróiseas TF de maidir le sonraíochtaí ceanglas, cur chun feidhme agus oibriú na gcóras.
 Pearsanra seachtrach || Tacaíocht riaracháin agus rúnaíochta
 Caiteachas don
 Mhaoirseoir Eorpach ar Chosaint Sonraí a bhaineann le cúraimí sonracha
 Sonraigh cuspóirí agus aschuir ò || || || Bliain N=2014 || Bliain N+1 || Bliain N+2 || Bliain N+3 || tabhair na blianta ar fad a theastaíonn le fad an tionchair a thaispeáint (féach pointe 1.6) || IOMLÁN
 ASCHUIR
 Saghas aschuir[69] || Meánchostas an aschuir || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon na n‐aschur || Costas || Líon iomlán na n‐aschur || Costas iomlán
 CUSPÓIR SONRACH Uimh. 1[70] || Rúnaíocht an Bhoird um Chosaint Sonraí
 - Aschur || Cásanna[71] || 0.010 || 30 || 0.300 || 40 || 0.400 || 50 || 0.500 || 50 || 0.500 || 50 || 0.500 || 50 || 0.500 || 50 || 0.500 || 320 || 3.200
 Fo-iomlán chuspóir sonrach Uimh. 1 || 30 || 0.300 || 40 || 0.400 || 50 || 0.500 || 50 || 0.500 || 50 || 0.500 || 50 || 0.500 || 50 || 0.500 || 320 || 3.200
 CUSPÓIR SONRACH Uimh. 2 || Sásra Comhsheasmhachta
 - Aschur || Comhaid[72] || 0.050 || 5 || 0.250 || 10 || 0.500 || 10 || 0.500 || 10 || 0.500 || 8 || 0.400 || 8 || 0.400 || 8 || 0.400 || 59 || 2.950
 Fo-iomlán chuspóir sonrach Uimh. 2 || 5 || 0.250 || 10 || 0.500 || 10 || 0.500 || 10 || 0.500 || 8 || 0.400 || 8 || 0.400 || 8 || 0.400 || 59 || 2.950
 CUSPÓIR SONRACH Uimh. 3 || Uirlis choiteann TF do na húdaráis cosanta sonraí (an Maoirseoir Eorpach ar Chosaint Sonraí)
 - Aschur || Cásanna[73] || 0.100 || 3 || 0.300 || 6 || 0.600 || 9 || 0.900 || 9 || 0.900 || 6 || 0.600 || 3 || 0.300 || 5 || 0.500 || 41 || 4.100
 Fo-iomlán chuspóir sonrach Uimh. 3 || 3 || 0.300 || 6 || 0.600 || 9 || 0.900 || 9 || 0.900 || 6 || 0.600 || 3 || 0.300 || 5 || 0.500 || 41 || 4.100
 COSTAS IOMLÁN || 38 || 0.850 || 56 || 1.500 || 69 || 1.900 || 69 || 1.900 || 64 || 1.500 || 61 || 1.200 || 63 || 1.400 || 420 || 10.250
 [1] “Príobháideacht
 a chosaint i nDomhan i nDomhan atá ar Líne?) – Creat Eorpach um Chosaint Sonraí
 don 21ú hAois” COM(2012) 9 final.
 [2] COM(2012) 10
 final.
 [3] Treoir
 95/46/CE ó Pharlaimint na hEorpa agus ón gComhairle an 24 Deireadh Fómhair 1995
 maidir le daoine aonair a chosaint i ndáil le sonraí pearsanta a phróiseáil
 agus maidir le saorghluaiseacht sonraí den sórt sin, IO L 281. (‘Treoir’)
 [4] Cinneadh
 Réime ón gComhairle 2008/977/CGB an 27 Samhain 2008 maidir le cosaint
 sonraí pearsanta arna bpróiseáil laistigh de chreat an chomhair phóilíneachta
 agus bhreithiúnaigh in ábhair choiriúla, OJ L 350, 30.12.2008, lch. 60 (‘Cinneadh
 Réime’).
 [5] COM(2010)
 245 final.
 [6] COM(2010)
 2020 final.
 [7] ''Clar
 Stócólm — Eoraip Oscailte Shábháilte a dhéanann freastal agus cosaint ar a
 saoránaigh”, IO C 115, 4.5.2010, lch.1.
 [8] Rún ó
 Pharlaimint na hEorpa ar an Teachtaireacht ón gCoimisiún chuig Parlaimint na
 hEorpa agus chuig an gComhairle – Limistéar saoirse,
 slándála agus cirt a dhéanann freastal ar an saoránach – clár Stócólm, a glacadh an 25 Samhain 2009 (P7_TA(2009)0090).
 [9] COM(2010) 171
 final.
 [10] COM(2010) 609
 final.
 [11] Eagrán
 speisialta de Eurobarometer (EB) 359, Data Protection and Electronic
 Identity in the EU (2011): http://ec.europa.eu/public_opinion/archives/ebs/ebs_359_en.pdf
 .
 [12] http://ec.europa.eu/justice/newsroom/data-protection/opinion/090709_en.htm.
 [13] Is féidir
 féachaint ar na barúlacha sin nach bhfuil faoi rún ar shuíomh gréasáin an
 Choimisiúin: http://ec.europa.eu/justice/newsroom/data-protection/opinion/090709_en.htm.
 [14] Is féidir
 féachaint ar na barúlacha sin nach bhfuil faoi rún ar shuíomh gréasáin an
 Choimisiúin: http://ec.europa.eu/justice/newsroom/data-protection/opinion/090709_en.htm.
 [15] http://ec.europa.eu/justice/newsroom/data-protection/opinion/090709_en.htm.
 [16] http://www.coe.int/t/dghl/standardsetting/dataprotection/dataprotection_day2011_en.asp.
 [17] An
 Ghníomhaireacht Eorpach um Shlándáil Líonra agus Faisnéise, a phléann le
 saincheisteanna a bhaineann le líonraí cumarsáide agus córais faisnéise.
 [18] Féach http://www.enisa.europa.eu/act/it/data-breach-notification/.
 [19] Eagrán speisialta de Eurobarometer (EB) 359, Data Protection
 and Electronic Identity in the EU (2011): http://ec.europa.eu/public_opinion/archives/ebs/ebs_359_en.pdf.
 [20] Féach an
 staidéar ar na sochair eacnamaíocha a bhaineann le feabhsú teicneolaíochtaí
 príobháideachta (féach Fonóta 2), féach an staidéar comparáideach ar
 chineálacha éagsúla cur chuige maidir le dúshláin nua phríobháideachta, i
 bhfianaise forbairtí teicneolaíocha go háirithe, Eanáir 2010
 (http://ec.europa.eu/justice/policies/privacy/docs/studies/new_privacy_challenges/final_report_en.pdf)..
 [21] Bunaíodh
 an Mheitheal in 1996 (le hAirteagal 29 de Threoir 95/46/CE) agus stádas
 comhairleach aici. Ionadaithe ó Údaráis naisiúnta Mhaoirseachta um Chosaint
 Sonraí agus ón gCoimisiún agus an Maoirseoir Eorpach ar Chosaint Sonraí ba
 bhaill den Mheitheal. Le haghaidh níos mó faisnéise maidir lena gníomhaíochtaí
 féach http://ec.europa.eu/justice/policies/privacy/workinggroup/index_en.htm.
 [22] Féach go hairithe na tuairimí seo a leanas: tuairim ar thodhchaí na
 príobháideachta (2009, M 168); tuairim ar choincheapanna an rialaitheora agus an phróiseálaí
 (1/2010, M 169); tuairim ar fhógraíocht iompraíochta ar líne (2/2010, M 171); tuairim ar phrionsabal na
 cuntasachta (3/2010, M 173);
 tuairim ar an dlí is infheidhme (8/2010, M 179); agus tuairim ar thoiliú
 (15/2011, M 187). Ar iarraidh ón gCoimisiún, glacadh freisin na trí
 Pháipéar Comhairle seo a leanas: páipéar ar fhógra a thabhairt, ar shonraí
 íogaire agus ar chur chun feidhme praiticiúil Airteagal 28(6) den Treoir
 Cosanta Sonraí. Is féidir teacht orthu uile ag: http://ec.europa.eu/justice/data-protection/article-29/documentation/index_en.htm.
 [23] Ar fáil ar
 shuíomh gréasáin an Mhaoirseora Eorpaigh ar Chosaint Sonraí: http://www.edps.europa.eu/EDPSWEB/.
 [24] Rún ó
 Pharlaimint na hEorpa an 6 Iúil 2001 maidir le cur chuige cuimsitheach ar
 chosaint sonraí pearsanta san Aontas Eorpach (2011/2025(INI), http://www.europarl.europa.eu/sides/getDoc.do?type=TA&reference=P7-TA-2011-0323&language=EN&ring=A7-2011-0244
 (rapporteur: An Feisire Eorpach Axel Voss (PPE/DE).
 [25] SEC(2012)72.
 [26] CESE
 999/2011.
 [27] Cúirt
 Bhreithiúnais an AE, breithiúnas an 9.11.2010. Cásanna uamtha C-92/09 agus C‐93/09
 Volker und Markus Schecke and Eifert [2010] ECR I-0000.
 [28] I
 gcomhréir le hAirteagal 52(1) den Chairt, féadfar srianta a chur le
 feidhmiú an chearta chun sonraí a chosaint ar acht go ndéanfar foráil le dlí
 maidir leis na srianta, nach ndéanfar dochar do bhunbhrí an chearta agus na
 saoirsí, agus, faoi phrionsabal na coimhdeachta, go bhfuil siad riachtanach
 agus gur léir go mbaineann siad amach cuspóirí leasa ghinearálta atá aitheanta
 san Aontas Eorpach leo nó leibhéal leordhóthanach cosanta maidir le cearta agus
 saoirsí daoine eile.
 [29] Treoir 2002/58/EC
 ó Pharlaimint na hEorpa agus ón gComhairle an 12 Iúil 2002 maidir le
 sonraí pearsanta a phróiseáil agus maidir le cosaint príobháideachais san
 earnáil cumarsáide leictreonaí (tá an teideal seo foilsithe cúpla uair san IO)
 (Treoir um phríobháideachas agus cumarsáid leictreonach), IO l201,
 31/07/2002, lch. 37.
 [30] Treoir 2009/136/CE
 ó Pharlaimint na hEorpa agus ón gComhairle an 25 Samhain 2009 lena
 leasaítear Treoir 2002/22/CE maidir le seirbhís uilíoch agus cearta
 úsáideoirí i dtaca le líonraí agus seirbhísí cumarsáide leictreonaí,
 Treoir 2002/58/CE maidir le sonraí pearsanta a phróiseáil agus maidir le
 cosaint príobháideachais san earnáil cumarsáide leictreonaí agus Rialachán (CE)
 Uimh. 2006/2004 maidir le comhar idir na húdaráis náisiúnta atá freagrach
 as dlíthe cosanta tomhaltóirí a fhorfheidhmiú (Téacs atá ábhartha maidir leis
 an LEE); IO L 337, 18.12.09, lch. 11.
 [31] Arna
 oscailt le haghaidh ag rún Chomhthionól Ginearálta na Náisiún Aontaithe 44/25
 ón 20.11.1989
 [32] Rún a
 glacadh ag Comhdháil Idirnáisiúnta na gCoimisinéirí Cosanta Sonraí agus
 Príobháideachta an 5 Samhain 2009. Féach freisin Airteagal 13(3) den
 togra le haghaidh Rialacháin maidir le Dlí Coiteann Díolacháin Eorpach
 (COM(2011)635 final).
 [33] CM/Rec
 (2010)13.
 [34] Cúirt
 Bhreithiúnais an AE, breithiúnas an 9.3.2010, an Coimisiún / an Ghearmáin
 (C-518/07, ECR 2010 lch. I-1885).
 [35] Rialachán (CE)
 Uimh. 45/2001 ó Pharlaimint na hEorpa agus ón gComhairle an
 18 Nollaig 2000 maidir le daoine aonair a chosaint i ndáil le sonraí
 pearsanta a phróiseáil ag institiúidí agus comhlachtaí an Chomhphobail agus
 maidir le saorghluaiseacht sonraí den sórt sin. IO L 008, 12.01.01, lch. 1.
 [36] Op. cit, fonóta 34.
 [37] Cinneadh
 ón gComhairle 2008/615/CGB an 23 Meitheamh 2008 maidir le dlús a chur
 le comhar trasteorann, maidir le sceimhlitheoireacht agus coireacht trasteorann
 a chomhrac go háirithe, IO L 210, 6.8.2008, lch. 1.
 [38] Is é an
 bonn atá leis sin Airteagal 5(1) de Chinneadh Réime na Comhairle
 2009/948/CGB an 30 Samhain 2009 ar easaontachtaí maidir le feidhmiú dlínse
 in imeachtaí coiriúla a chosc agus a shocrú. IO L 328, 15/12/2009,
 lch. 42 agus Airteagal 13(1) de
 Rialachán (CE) Uimh. 1/2003 an 16 Nollaig 2002 maidir le
 cur chun feidhme na rialacha maidir le hiomaíocht atá leagtha amach in
 Airteagal 81 agus 82 den Chonradh, IO L 1, 04.01.2003,
 lch. 1.
 [39] Is é an
 bonn atá leis sin Airteagal 18(1) de Threoir 2000/31/CE ó Pharlaimint
 na hEorpa agus ón gComhairle an 8 Meitheamh 2000 maidir le gnéithe áirithe dlí
 de sheirbhísí na sochaí faisnéise, go háirithe, an trádáil leictreonach, sa
 Mhargadh Inmheánach (‘Treoir um Thrádáil Leictreonach’) IO L 178, 17.7.2000,
 lch. 1-16.
 [40] Le teacht
 ar léirmhíniú amháin, féach Cúirt Bhreithiúnais an AE, breithiúnas an 16
 Nollaig 2008, Satakunnan Markkinapörssi agus Satamedia (C-73/07,
 ECR 2008 lch. I-9831)
 [41] IO C , ,
 lch. .
 [42] IO C , ,
 lch. .
 [43] IO
 L 281, 23.11.95, lch. 31.
 [44] IO
 L 8, 12.1.2001, lch. 1.
 [45] Rialachán
 (AE) Uimh. 182/2011 ó Pharlaimint na hEorpa agus ón gComhairle an 16
 Feabhra 2011 lena leagtar síos na rialacha agus na prionsabail ghinearálta a
 bhaineann leis na sásraí maidir le rialú ag na Ballstáit ar fheidhmiú
 cumhachtaí cur chun feidhme ag an gCoimisiún, IO L 55, 28.2.2011,
 p. 13.
 [46] IO
 L 176, 10.7.1999, lch. 36.
 [47] IO
 L 53, 27.2.2008, lch. 52.
 [48] IO
 L 160, 18.6.2011, lch. 19.
 [49] ABM: Bainistiú
 de réir gníomhaíochtaí – ABB: Bunú an bhuiséid de réir gníomhaíochtaí.
 [50] Mar a
 thagraítear dó in Airteagal 49(6)(a) nó (b) den Rialachán Airgeadais.
 [51] Is féidir
 mionsonraí ar na modhanna bainistíochta agus tagairtí don Rialachán Airgeadais
 a fheiceáil ar shuíomh gréasáin DG Budg: http://www.cc.cec/budg/man/budgmanag/budgmanag_en.html
 [52] Mar a
 thagraítear dóibh in Airteagal 185 den Rialachán Airgeadais.
 [53] LD –
 Leithreasaí difreáilte / LN – Leithreasaí neamhdhifreáilte
 [54] CSTE:
 Comhlachas Saorthrádála na hEorpa.
 [55] Tíortha is
 iarrthóirí agus, nuair is iomchuí, tíortha a d'fhéadfadh a bheith ina n‐iarrthóirí
 ó na Balcáin Thiar.
 [56] Is í
 bliain N an bhliain a gcuirtear tús le cur chun feidhme an togra/tionscnaimh.
 [57] Cúnamh
 agus caiteachas teicniúil agus/nó riaracháin ar mhaithe le cláir agus/nó
 gníomhaíochtaí AE (seanlínte "BA"), taighde indíreach, taighde
 díreach a chur chun feidhme.
 [58] Is í
 bliain N an bhliain a gcuirtear tús le cur chun feidhme an togra/tionscnaimh.
 [59] Is ionann
 aschuir agus táirgí agus seirbhísí le soláthar (e.g.: líon na malartuithe mac
 léinn a fhaigheann maoiniú, iomlán km de bhóithre a rinneadh, etc.).
 [60] Tuairimí,
 cinntí, nósanna imeachta, cruinnithe an bhoird.
 [61] Cásanna a
 láimhseálfar faoin sásra comhsheasmhachta.
 [62] Is í
 bliain N an bhliain a gcuirtear tús le cur chun feidhme an togra/tionscnaimh.
 [63] Cúnamh
 agus caiteachas teicniúil agus/nó riaracháin ar mhaithe le cláir agus/nó
 gníomhaíochtaí AE (seanlínte "BA"), taighde indíreach, taighde
 díreach a chur chun feidhme.
 [64] CA=
 Gníomhaire ar conradh; INT= Foireann ghníomhaireachta ("Intérimaire");
 JED = "Jeune Expert en Délégation" (saineolaí óg i
 dToscaireacht); LA= Gníomhaire áitiúil; SNE= Saineolaí náisiúnta ar iasacht;
 [65] Faoin
 uasteorainn do phearsanra seachtrach ó leithreasaí faoi chomhair oibríochtaí
 (na seanlínte "BA").
 [66] Le
 haghaidh na gCistí Struchtúracha, an Chiste Eorpaigh Talmhaíochta um Fhorbairt
 Tuaithe (CETFT) agus an Chiste Eorpaigh Iascaigh (CEI) go bunúsach.
 [67] Féach
 pointí 19 agus 24 den Chomhaontú Idirinstitiúideach.
 [68] A fhad a
 bhaineann le hacmhainní dílse traidisiúnta (dleachtanna talmhaíochta, tobhaigh
 siúcra), ní mór na méideanna a luaitear a bheith ina nglanmhéideanna, i.e.
 méideanna comhlána agus 25 % de chostais bhailiúcháin a bheith bainte astu.
 [69] Is ionann
 aschuir agus táirgí agus seirbhísí le soláthar (e.g.: líon na malartuithe mac
 léinn a fhaigheann maoiniú, iomlán km de bhóithre a rinneadh, etc.).
 [70] Mar a
 thuairiscítear i Roinn 1.4.2. "Cuspóirí sonracha..."
 [71] Cásanna a
 láimhseálfar faoin sásra comhsheasmhachta.
 [72] Tuairimí,
 cinntí, nósanna imeachta, cruinnithe an bhoird.
 [73] Déanfaidh
 an t‐iomlán le haghaidh gach bliana na hiarrachtaí maidir le huirlisí TF a
 fhorbairt agus a oibriú a thomhas.